Otázka na písomné zodpovedanie E-010478/2011
Komisii
článok 117 rokovacieho poriadku
Monika Flašíková Beňová (S&D)
(17. novembra 2011)
Vec: Výskyt korupcie v rámci členských a aj tretích krajín
Medzinárodná mimovládna organizácia Transparency International vykonala nedávno v 30 krajinách vybraných podľa výšky priamych zahraničných investícií, objemu exportu a regionálneho významu prieskum, v ktorom sa zaoberala problematikou korupcie.
Medzi sektory s najvyššou mierou výskytu úplatkárstva patria verejné zákazky, stavebníctvo, baníctvo, obchod s ropou a plynom, obchodné a právne služby a reality.
Sú to všetko sektory s vysokou mierou investícií a značnou interakciou zo strany vlády, alebo sú priamo vládou regulované.
Krajiny s najvyššou mierou korupcie sú podľa prieskumu Rusko a Čína, najlepšie sú na tom Holandsko, Švajčiarsko, Belgicko, Nemecko a Japonsko.
Transparency International skúmala aj všetky krajiny G20, pričom v žiadnej z nich nie je riešenie otázky korupcie úplne bezpredmetné.
Rusko a Čína sú krajiny s mimoriadne rýchlo rastúcim významom v globálnej ekonomike.
Preto sa ich vysokou mierou korupcie treba urgentne zaoberať.
—
Akým spôsobom plánuje Európska komisia postupovať v otázke vysokej miery výskytu korupcie nielen členských, ale aj nečlenských krajín, ktorých ekonomiky majú významný vplyv na ekonomiku Európskej únie?
