Prvé reakcie na dohodu o rozpočte EÚ
Rozpočet
2006-04-05 - 15:42
Poslanci sú spokojní, že Parlamentu, Rade a Komisii sa včera podarilo dosiahnuť dlho očakávanú dohodu o rozpočte Únie na roky 2007 - 2013.
Vyjadrili síce sklamanie, že k 862,4 miliardám eur schváleným členskými krajinami v decembri pribudnú len ďalšie 4 miliardy (a nie 12 miliárd, ako to požadoval Parlament), v každom prípade však väčšina politických skupín aj predseda EP Borrell nájdenie konsenzu uvítali.
Z vyjednaného navýšenia by mali najviac vyťažiť vzdelávacie programy a malé podniky.
Poslanci si v úvode dnešného zasadnutia vypočuli vyhlásenie o hlavných aspektoch novej dohody o viacročnom rozpočte a následne dostali priestor reagovať na ňu v rozprave.
Prvý vystúpil s krátkym vyhlásením predseda EP Josep BORRELL , ktorý europoslancov informoval o úspešnom ukončení niekoľkomesačných rokovaní o finančnej perspektíve a dosiahnutých dohodách.
Ako uviedol, parlamentnému vyjednávaciemu tímu sa aj napriek počiatočnému nesúhlasu Rady podarilo dosiahnuť navýšenie dlhodobého rozpočtu o 4 miliardy eur.
Tie pôjdu na niektoré oblasti, ktoré sa EP zdali podfinancované v rozhodnutiach decembrovej Európskej rady, napríklad na programy ako ERAZMUS, programy v oblasti celoživotného vzdelávania a pomoc pre malé a stredné podniky.
Dohodnuté zvýšenie rezerv Európskej investičnej banky o 30 miliónov eur má zas umožniť financovanie výskumných a športových programov.
Aj napriek tomu, že výška financií na tzv. nástroj flexibility zostane 200 miliónov eur ročne, dosiahnutá dohoda umožní, aby boli nevyčerpané prostriedky presunuté do nasledujúcich 2 období.
Po predsedovi EP vystúpil s informáciou o dohode spravodajca Reimer BŐGE (EPP-ED, DE).
Uvítal schopnosť inštitúcií dosiahnuť dohodu, aj keď o jej obsahu sa vyjadril kritickejšie: "Otvorene hovorím, že s výsledkom dohody nie som spokojný".
Za daných podmienok však podľa jeho slov išli všetky zúčastnené strany až na hranice možného a vďaka tomu sa podarilo dosiahnuť dohodu.
"Parlamentu nešlo len o čísla, ale aj o kvalitu a štruktúru rozpočtu a dodržiavanie práv EP v procese schvaľovania a revízie rozpočtu, čo sa podarilo dosiahnuť."
Nasledovali vystúpenia predsedov a poslancov všetkých politických skupín, pričom ich názory a miera spokojnosti s obsahom dosiahnutej dohody sa navzájom líšili.
Po nich sa opäť ujal slova predseda EP Josep BORREL .
Ako po zhrnutí rozpravy uviedol, aj napriek rôznej miere spokojnosti či nespokojnosti politické skupiny vyzvali na pokračovanie v práci s cieľom dopracovať sa k systému ďalších vlastných príjmov európskeho rozpočtu, ktoré by umožnili obísť národný egoizmus v budúcich rozpočtových rokovaniach.
Parlament bude o dosiahnutej medziinštitucionálnej rozpočtovej dohode hlasovať na májovom plenárnom zasadnutí v Štrasburgu.
Viac informácií o dosiahnutej dohode nájdete prostredníctvom doleuvedeného článku (v anglickom jazyku).
20060330IPR06876 Green light for 2007-2013 Financial Perspective:
-//EP//TEXT IM-PRESS 20060404IPR07021 0 NOT XML V0//SK
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
