Líbya: Parlament žiada oficiálne uznanie rebelov a ich Národnej rady
Vonkajšie vzťahy
Plenárne zasadnutie
2011-03-10 - 13:10
Poslanci vyzvali vysokú predstaviteľku Únie pre zahraničné veci, barónku Catherine Asthon, aby uznala dočasnú Národnú radu ako oficiálny orgán zastupujúci líbyjskú opozíciu.
Uznesenie tiež žiada členské štáty, aby boli pripravené vytvoriť nad Líbyou bezletovú zónu pod mandátom OSN.
Tá by mala byť reakciou na vzrastajúce násilie a stupňujúcu sa humanitárnu krízu v krajine.
Vlády členských štátov by mali byť pripravené na prijatie ďalších opatrení voči režimu Muammara Kaddáfiho, uvádza sa v uznesení, ktoré dnes schválilo plénum pomerov hlasov 584 (za): 18 (proti): 18 (zdržalo sa).
Do úvahy prichádza aj vytvorenie bezletovej zóny na pod mandátom OSN a v súčinnosti s Ligou arabských štátov a Africkou úniou.
V rozprave sa proti tejto možnosti ohradila iba parlamentná skupina GUE/NGL, predstavitelia ktorej vyjadrili obavy z možného vojenského zásahu.
"Vieme, ako takéto intervencie začínajú, ale nikdy nevieme, ako skončia," uviedol poslanec Miguel Portas (GUE/NGL, IT).
So zámerom podporiť líbyjských vzbúrencov pri prechode k demokracii a poskytnúť im medzinárodné uznanie Parlament vyzval EÚ a jej vysokú predstaviteľku pre zahraničné veci, barónku Catherine Asthon, aby nadviazala vzťahy so zástupcami rebelov v Líbyjskej dočasnej prechodnej národnej rade.
Poslanci zároveň ostro odsúdili hrubé a systematické porušovanie ľudských práv režimom a vyzvali Muammara Kaddáfiho, aby okamžite odstúpil.
Migrácia a humanitárna pomoc
Vyjadrujúc znepokojenie nad rozmermi humanitárnej krízy, ktorá prinútila už viac ako 200 tisíc ľudí opustiť svoje domovy a utiecť z krajiny, poslanci vyzvali EÚ a členské štáty, aby zabezpečili leteckú a námornú prepravu a umožnili tak migrantom, utečencom a žiadateľom o azyl návrat do vlasti, prípadne ich presídlenie v súlade s medzinárodným právom.
Táto výzva sa vzťahuje aj na poskytnutie nevyhnutnej asistencie pre ľudí, ktorí sa z krajiny snažia utiecť cez Tunisko.
Na žiadosť talianskych a maltských poslancov a napriek počiatočnému váhaniu zástupcov z iných členských štátov sa uznesenie dovoláva princípu solidarity a spravodlivého rozdelenia zodpovednosti v otázke kontroly hraníc, ktorý zaviedla Lisabonská zmluva.
S cieľom poskytnúť pomoc členským štátom, ktoré ležia na vonkajších hraniciach EÚ, Parlament vyzval Komisiu, aby v prípade masového migračného pohybu zmobilizovala všetky potrebné finančné, ľudské a technické zdroje.
Stratégia EÚ
Uznesenie prináša aj ďalšie návrhy, ktorými by sa v piatok mala na svojom mimoriadnom zasadnutí zaoberať Európska rada.
Podľa poslancov sa zmrazenie aktív musí vzťahovať aj na všetky štátne fondy spravované líbyjským investičným orgánom, ako aj na výnosy z predaja ropy a zemného plynu.
Pôvod nezákonne nadobudnutých aktív musí byť podľa poslancov prešetrený a tieto aktíva musia byť v budúcnosti navrátené líbyjskému ľudu.
Udalosti v Líbyi a ďalších štátoch podľa poslancov poukazujú na naliehavú potrebu zasadiť sa za ambicióznejšiu a efektívnejšiu susedskú politiku.
Tá by mala byť v budúcnosti viac hodnotovo orientovaná a zamerať sa najmä na otázky ako nezávislosť súdneho systému, boj proti korupcii, slobodu tlače a ochranu základných ľudských práv.
20110310IPR15255 Prijatý text bude dostupný tu (zvoľte dátum 10.03.2011) Sledujte rozpravu zo záznamu (zvoľte dátum 09.03.2011) Návrh uznesenia
SK
1
LINK
/activities/plenary/ta/calendar.do?language=SK
SK
2
LINK
/wps-europarl-internet/frd/vod/research-by-date?language=sk
-//EP//TEXT MOTION P7-RC-2011-0169 0 NOT XML V0//SK
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
