10.11.2009 B7-0138/2009 NÁVRH UZNESENIA predložený v súlade s článkom 120 rokovacieho poriadku
o používaní prostriedkov, ktoré zamedzujú identifikácii osôb na území Európskej únie a predstavujú hrozbu pre verejný poriadok
Cristiana Muscardini
PE428.751v01-00 B7‑0138/2009 Návrh uznesenia Európskeho parlamentu o používaní prostriedkov, ktoré zamedzujú identifikácii osôb na území Európskej únie a predstavujú hrozbu pre verejný poriadok
Európsky parlament ,
– so zreteľom na svoje predchádzajúce uznesenia na túto tému,
– so zreteľom na článok 120 rokovacieho poriadku,
A. vzhľadom na zanietenú diskusiu, ktorá dlhší čas prebieha v Európe, o otázke bezpečnosti a verejného poriadku,
B. vzhľadom na iniciatívy niekoľkých členských štátov, ktoré považovali za potrebné prijať právne predpisy v oblasti bezpečnosti a verejného poriadku, a to aj v súvislosti s prostriedkami, ktoré zamedzujú identifikácii osôb v Európe,
C. keďže používanie určitých prostriedkov, nástrojov alebo odevov v skutočnosti obmedzuje identifikáciu osôb,
D. vzhľadom na nárast počtu prisťahovalcov na území Európskej únie,
E. vzhľadom na potrebu zaručiť na území Únie dodržiavanie základných práv,
F. vzhľadom na dodržiavanie slobody náboženského vyznania a slobody v otázkach rodu;
G. keďže novou Lisabonskou zmluvou sa v oblasti bezpečnosti a slobody zavádzajú zásadné novoty;
1. považuje za potrebné, aby bol na území Európskej únie zaručený verejný poriadok a zaistená bezpečnosť kontrol prostredníctvom identifikácie osôb;
2. vyzýva Komisiu, aby z uvedených dôvodov zabezpečila, aby členské štáty boli vyzvané k zavedeniu primeraných kontrol na verejných miestach alebo na miestach prístupných verejnosti na území Európskej únie, ktoré by boli zamerané na používanie odevov alebo iných doplnkov, ktoré zakrývajú tvár, čo bezdôvodne komplikuje, prípadne znemožňuje identifikáciu osôb.
