ÚSTNA OTÁZKA H-0822/06
pre hodinu otázok na schôdzi v októbri 2006
v súlade s článkom 109 Rokovacieho poriadku
ktorú položila
Zita Pleštinská
Rade
Vec: Oddialenie vstupu nových členských štátov do Schengenského priestoru
V roku 2004 Európska komisia deklarovala, že rozšírenie Schengenského priestoru o nové krajiny EÚ bude možné po prijatí nevyhnutných opatrení na zabezpečenie vonkajšej Schengenskej hranice.
Predbežný termín vstupu bol stanovený na október 2007.
Počas neformálneho stretnutia ministrov spravodlivosti a vnútra, fínske predsedníctvo 21. septembra 2006 oznámilo, že termín vstupu bude pravdepodobne odložený z dôvodu technických a právnych problémov pri vytvorení a spustení Schengenského informačného systému SIS II.
Zvážila Rada alternatívne riešenia zavádzania SIS II, napr. dočasné pripojenie nových členských krajín EÚ do súčasného systému SIS I+?
Ak nie, prečo nie?
Ak áno, aké boli výsledky štúdie?
Aké opatrenia zamýšľa Rada prijať, aby sa dodržal pôvodný termín vstupu nových krajín do Schengenského priestoru?
Zvýšenie dôveryhodnosti občanov voči EÚ je rozhodujúce.
Voľný pohyb osôb je praktickým naplnením základných slobôd garantovaných Zmluvami o ES.
V akom najskoršom termíne sa budú môcť aj občania z nových krajín EÚ pohybovať bez hraničných kontrol?
