Prírodné kúpaliská budú zdravotne nezávadnejšie
Verejné zdravie
2006-01-18 - 15:33
Kúpanie v prírode bude bezpečnejšie
Máte radi prírodné kúpaliská?
Tak potom Vás isto poteší informácia, že najneskôr od roku 2013 dostanú občania možnosť prekontrolovať si kvalitu takýchto vôd v celej EÚ prostredníctvom internetu.
Informácie budú zároveň zverejnené aj na informačných tabuliach umiestnených priamo na mieste.
Toto je výsledok hlasovania, v ktorom dnes Parlament schválil smernicu určujúcu podmienky, ktoré musí spĺňať voda vhodná na kúpanie.
Po konečnom nájdení zhody medzi stanoviskom Rady a EP v rámci tzv. zmierovacieho konania, ktoré sa konalo v októbri 2005, išlo o schvaľovanie v poslednom, treťom čítaní.
Parlament smernicu podporil pomerom hlasov 584 za, 11 proti a 56 absencií.
Úpravy smernice sa týkajú prírodných kúpalísk akými sú jazerá, rieky, pobrežné morské vody, atď. a ich prijatie už bolo nutné, nakoľko smernica z roku 1976, ktorá upravuje túto oblasť v súčasnosti, je už zastaraná a prekonaná novými vedeckými poznatkami.
Nová smernica sa začne plne uplatňovať od roku 2014.
EP sa návrhom tejto legislatívy zaoberal ešte v máji 2005.
Hlasovaním v druhom čítaní vtedy schválil správu spravodajcu Julesa MAATENA (ALDE/ADLE, NL), so znením ktorej však napokon nesúhlasili členské štáty v Rade a tak muselo nutne dôjsť k tzv. zmierovaciemu konaniu (conciliation) medzi týmito dvoma inštitúciami.
Hlavným bodom sporu bola otázka kritérií vzťahujúcich sa na Radou navrhovanú kategóriu vody, nazvanú "voda postačujúcej kvality", ktorá bola dodaná medzi už existujúce tri kategórie (voda výbornej/dobrej/zlej kvality) a s ktorou poslanci pôvodne nesúhlasili.
V rokovaniach sa napokon podarilo obom inštitúciám dosiahnuť kompromisné riešenie, ktoré dnes odobril Parlament - "voda postačujúcej kvality" ostane, avšak sprísnia sa kritériá, ktoré ju budú určovať.
Zaradenie do týchto kategórií je určené detailnými mikrobiologickými parametrami, skúmajúcimi predovšetkým prítomnosť a množstvo baktérií typu enterococci a escherichia coli.
Európska komisia poslancom v roku 2008 predloží správu, zahŕňajúcu najnovšie poznatky o vodných vírusoch a baktériách, a je možné, že potom dôjde k prehodnoteniu nutnosti používania tejto štvrtej kategórie."
Ako uvádzajú štatistiky, spomínané opatrenia by mali o tretinu znížiť riziko, že sa človek počas kúpania v prírode nakazí.
Štáty budú od roku 2013 zároveň poskytovať obyvateľom kvalitnejšie a aktuálnejšie informácie o stave jednotlivých vôd určených na kúpanie, jednak priamo na mieste prostredníctvom oznamov a tiež prostredníctvom internetu.
Od roku 2015 sa očakáva aj zavedenie spoločných celoeurópskych oznamovacích symbolov.
20060118STO04413
SK
1
PHOTO
20060116PHT04325.jpg
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
