Otvorenie zasadnutia a minútové vystúpenia poslancov
Inštitúcie
2005-12-13 - 10:14
Predseda EP Josep BORRELL FONTELLES otvoril 12.decembra 2005 o 17:00 ďalšie zasadnutie EP v Štrasburgu.
Predniesol vyhlásenie odsudzujúce vykonávanie trest smrti v USA, Číne a v mnohých iných krajinách.
Európsky parlament podľa jeho slov musí bojovať za dodržiavanie práva na život na celom svete.
Nasledovali jednominútové vystúpenia poslancov.
Jednominútové vystúpenia poslancov:
V rámci jednominútových vystúpení poslancov vystúpila v úvode zasadnutia slovenská europoslankyňa Zita PLEŠTINSKÁ (EPP-ED, SK).
Vyjadrila radosť z udelenia ceny Andreja Sacharova hnutiu kubánskych žien "Ženy v bielom" a poslancov informovala o tom, že ona sama sa o ich aktivity veľmi zaujíma.
Ako uviedla, manželka kubánskeho väzňa Antónia Díaza Sáncheza, ktorého si spolu s poslancami Petrom Šťastným a Milanom Gaľom symbolicky "adoptovali", ich neustále informuje o jeho kritickom zdravotnom stave, vyplývajúcom z neľudského zaobchádzania väzenským personálom.
Skupine kubánskych žien vyjadrila hlbokú solidaritu a dodala, že Sacharovova cena by nemala byť jediným prostriedkom, ktorým Európsky Parlament upozorní na nedodržiavanie Deklarácie ľudských práv na Kube.
Najdôležitejšie udalosti zasadnutia:
Európsky parlament udelí počas slávnostnej schôdze 14. decembra v rámci plenárneho zasadnutia v Štrasburgu Sacharovovu cenu za slobodu myslenia za rok 2005.
Tento rok toto ocenenie získali až traja laureáti - združenie kubánskych žien "Ženy v bielom", nigérijská právnička Hauwe Ibrahim, a organizácia "Reportéri bez hraníc".
Z dôvodu uskutočnenia spomínanej slávnostnej schôdze o 12:00 sa v stredu uskutoční len jedno hlasovanie, a to v čase od 11:30 do 11:50 (Správa Alexandra Nuna ALVARA o uchovávaní telefonických a internetových dát).
Okrem toho budú poslanci rozhodovať o viacerých dôležitých správach, medzi nimi aj o iniciatívnej správe slovenského europoslanca Miloša KOTERCA, týkajúcej sa úlohy štátnej pomoci pre regióny.
Plénum bude tiež rozhodovať o tom, či za účelom umožnenia trestného stíhania zbaví imunity nezaradeného pravicového poslanca, ktorý v roku 2004 sériou poburujúcich výrokov spochybnil pravosť informácií o plynových komorách a počtoch ľudí zavraždených nacistickým režimom.
Ďalšie správy, ktorými sa budú europoslanci zaoberať, sa týkajú zadržiavania osobných údajov o leteckých pasažieroch, nakladania s odpadom z batérií, ochranou spotrebiteľských záujmov občanov z nových členských krajín, úsporným využívaním energie, či právami leteckých cestujúcich s obmedzenou mobilitou.
Okrem týchto, ako aj množstva ďalších správ, bude plénum EP diskutovať o progrese Bulharska a Rumunska v rámci prístupového procesu a o rozpočtovom postupe v súvislosti s budúcoročným rozpočtom EÚ.
V parlamente sa tiež bude hovoriť o prípravách zasadnutia Európskej Rady za účasti britského ministra Douglasa ALEXANDRA.
Britský premiér a súčasný predseda Rady Tony BLAIR sa v Európskom parlamente zastaví až 20. decembra po skončení rokovania, aby Konferenciu predsedov a poslancov informoval o jeho výsledkoch.
20051206IPR03223
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
