Otázka na písomné zodpovedanie E-010135/2011
Komisii
článok 117 rokovacieho poriadku
Monika Flašíková Beňová (S&D)
(10. novembra 2011)
Vec: Návrh Smernice o informovaní pacientov
Komisia predstavila revidovaný návrh smernice o informovaní pacientov.
Smernica sa zaoberá rôznymi spôsobmi poskytovania informácií o predpísaných liekoch a úlohou farmaceutického priemyslu v tomto informačnom procese.
Kontroverzná téma propagácie výrobkov farmaceutickými spoločnosťami s možným dopadom na verejné zdravie obyvateľov Európskej únie je aktuálna už dlhšiu dobu.
Predchádzajúci návrh totiž umožňoval farmaceutickým spoločnostiam propagáciu svojich výrobkov priamo na verejnosti s cieľom zvýšenia rastu odvetvia a nebol v súlade s požiadavkou na spoľahlivé, objektívne, nezaujaté a porovnateľné informácie o zdraví.
Problematickou však zostáva otázka zverejňovania takéhoto druhu informácií na internete.
—
Aký ma Komisia názor na obavy, že šírenie medicínskych informácií ohľadne liečiv na internete by mohlo byť zavádzajúce a že tento druh informácií by sa mal obmedziť na príbalové informačné letáky?
