A6-0101/2008
2.4.2008
SPRÁVA
o zjednodušení podnikateľského prostredia pre spoločnosti v oblasti práva spoločností, účtovníctva a auditu
(2007/2254(INI))
Výbor pre právne veci
Spravodajca:
Klaus-Heiner Lehne
Spravodajkyňa výboru požiadaného o stanovisko (*):
Ieke van den Burg , Výbor pre hospodárske a menové veci
(*) Postup pridružených výborov – článok 47 rokovacieho poriadku
PE 398.420v02-00
OBSAH
NÁVRH UZNESENIA EURÓPSKEHO PARLAMENTU.........................................................3
DÔVODOVÁ SPRÁVA.............................................................................................................8
STANOVISKO Výboru pre hospodárske a menové veci (*) .............................11
VÝSLEDOK ZÁVEREČNÉHO HLASOVANIA VO VÝBORE..............................................15
NÁVRH UZNESENIA EURÓPSKEHO PARLAMENTU
o zjednodušení podnikateľského prostredia v oblasti práva spoločností, účtovníctva a auditu
( 2007/2254(INI) )
Európsky parlament ,
– so zreteľom na oznámenie Komisie s názvom Európa výsledkov – uplatňovanie práva spoločenstva ( KOM(2007)0502 ),
– so zreteľom na oznámenie Komisie o zjednodušení podnikateľského prostredia pre spoločnosti v oblasti práva spoločností, účtovníctva a auditu ( KOM(2007)0394 ),
– so zreteľom na oznámenie Komisie Rade, Európskemu parlamentu, Európskemu hospodárskemu a sociálnemu výboru a Výboru regiónov s názvom Malé a stredné podniky – kľúč k dosahovaniu vyššieho rastu a zamestnanosti.
Priebežné preskúmanie modernej politiky MSP ( KOM(2007)0592 ),
– so zreteľom na závery 2832. zasadnutia Rady pre konkurencieschopnosť, na ktorom sa zaoberala témou zjednodušenia podnikateľského prostredia pre spoločnosti v oblasti práva spoločností, účtovníctva a auditu,
– so zreteľom na článok 45 rokovacieho poriadku,
– so zreteľom na správu Výboru pre právne veci a na stanovisko Výboru pre priemysel, výskum a energetiku, Výboru pre zamestnanosť a sociálne veci a Výboru pre hospodárske a menové veci ( A6‑0101/2008 ),
Všeobecne
1. víta všeobecný zámer Komisie uvedený v oznámení o zjednodušení podnikateľského prostredia pre spoločnosti v oblasti práva spoločností, účtovníctva a auditu (ďalej len „oznámenie“), a to zámer znížiť administratívne zaťaženie podnikov v Európe a poskytnúť im možnosť účinnejšie súťažiť a dosahovať vo vysoko konkurenčných globálnych podmienkach väčšie úspechy; dáva na zváženie, že Komisia by sa pri príprave legislatívnych návrhov mala opierať o hodnotenie vplyvu právnych predpisov predovšetkým na stredné, malé a mikropodniky, pričom treba zabezpečiť právnu istotu, zachovanie acquis Spoločenstva na celom vnútornom trhu a súlad s harmonizačným procesom, ktorý v súčasnosti prebieha v oblasti požiadavky podávania správ a auditu; takisto dáva na zváženie, že vyváženým spôsobom sa musia zohľadniť záujmy všetkých zúčastnených strán vrátane investorov, majiteľov, veriteľov a zamestnancov, ako aj zásada subsidiarity a proporcionality;
K možnosti 1
2. odmieta prvú možnosť uvedenú v oznámení, a to preskúmať, či sa má acquis Európskej únie v oblasti práva obchodných spoločností obmedziť na tie právne akty, ktoré sa osobitne zaoberajú cezhraničnými hľadiskami; nestavia sa však rezolútne proti zrušeniu jednotlivých predpisov, ktoré už z pohľadu zainteresovaných strán nie sú potrebné alebo nemajú žiaden prínos pre hospodárstvo, a to za predpokladu, že takéto zrušenie nie je v rozpore s verejným záujmom;
3. poukazuje v súvislosti s možnosťou 1 na skutočnosť, že na základe diskutabilných smerníc v oblasti práva spoločností – konkrétne druhej, tretej, šiestej a dvanástej smernice, sa vytvorili základy pre porovnateľnosť podnikov, ktoré sú dôležité pre cezhraničné činnosti investorov a veriteľov, a preto by sa nemali zrušiť;
4. poukazuje v súvislosti s možnosťou 1 na skutočnosť, že v rozsiahlom hodnotení vplyvu je nevyhnutné navzájom porovnať očakávané úspory pri zrušení smernice a náklady vnútorného trhu s 27 rôznymi systémami v oblasti práva spoločností;
5. konštatuje, že hlavné administratívne zaťaženie, ako je požiadavka niekoľkonásobného podávania žiadostí alebo predkladania správ, najmä v daňovej a sociálnej oblasti, vo všeobecnosti vyplýva z administratívy členských štátov a nepatrí do oblasti pôsobnosti Spoločenstva;
Transponovanie členskými štátmi
6. zdôrazňuje, že členské štáty často nevyužívajú fakultatívne opatrenia na odstránenie administratívneho zaťaženia, a podnikom tak neposkytujú možnosti vyplývajúce zo zjednodušovania právnych predpisov, ktoré poskytuje právo Spoločenstva, a že členské štáty naopak existujúce právne predpisy EÚ na vnútroštátnej úrovni ešte sprísňujú; žiada Komisiu, aby preskúmala, či transpozícia smerníc, napr. smernice o transparentnosti, neviedlo zo strany členských štátov k nadmernej regulácii (tzv. gold plating);zdôrazňuje, že Komisia by mala medzi členskými štátmi podporovať výmenu osvedčených postupov, pričom by mala zdôrazňovať pozitívny vplyv rôznych iniciatív v oblasti zjednodušovania;
7. v záujme zjednodušenia odporúča, aby sa koordinovali činnosti medzi daňovými orgánmi členských štátov s cieľom štandardizovať informácie, ktoré sa vyžadujú od podnikov;
K možnosti 2
8. v zásade uprednostňuje druhú možnosť uvedenú v oznámení, teda potrebu toho, aby sa zákonodarný orgán pri zjednodušovaní zameral na jednotlivé konkrétne opatrenia; zastáva názor, že súčasťou každého konkrétneho zjednodušujúceho opatrenia môže byť aj preskúmanie toho, či je možné niektoré konkrétne požiadavky v rámci smerníc zrušiť;
9. poukazuje na to, že hodnotenie vplyvu zmien vykonaných v smerniciach si bude vyžadovať čas, a pripomína, že smernica 2007/63/ES
Smernica Európskeho parlamentu a Rady 2007/63/ES z 13. novembra 2007, ktorou sa menia a dopĺňajú smernice Rady 78/855/EHS a 82/891/EHS, pokiaľ ide o požiadavku týkajúcu sa správy nezávislého znalca v súvislosti so zlúčením, splynutím alebo rozdelením akciových spoločností (Ú. v.
EÚ L 300, 17.11.2007, s.
47). nedávno nahradila tretiu a šiestu smernicu o práve spoločností a lehota na transpozíciu uplynie 31. decembra 2008; obáva sa, že ďalšie zmeny týchto smerníc by mohli mať za následok vypustenie obsahu harmonizovaných predpisov týkajúcich sa transpozície;
10. pripomína, že druhá smernica v oblasti práva obchodných spoločností bola nedávno nahradená smernicou 2006/68/ES
Smernica Európskeho parlamentu a Rady 2006/68/ES zo 6. septembra 2006, ktorou sa mení a dopĺňa smernica Rady 77/91/EHS, pokiaľ ide o zakladanie akciových spoločností, udržiavanie a zmenu ich základného imania (Ú. v.
EÚ L 264, 25.9.2006, s.
32). a lehota na transpozíciu tejto smernice uplynie 15. apríla 2008; v tejto súvislosti poukazuje na výsledky štúdie KPMG týkajúce sa realizovateľnosti alternatívneho systému zachovania kapitálu;
11. vyzýva Komisiu, aby ujasnila vzťah medzi smernicami Spoločenstva v oblasti práva obchodných spoločností, najmä druhou, treťou a šiestou smernicou, a medzinárodnými štandardmi účtovného výkazníctva;
12. zdôrazňuje, že pre správne fungovanie vnútorného trhu je dôležitý audit a povinnosti zverejnenia informácií zo strany verejných spoločností a že nové elektronické distribučné cesty a technológie, ako napr. elektronické formáty výkazov (napr. XBRL), by mali umožniť plniť požiadavky na zverejňovanie úsporne, účinne a rýchlo; víta úsilie o minimalizáciu požiadaviek zverejnenia vzhľadom na zjednodušenie prvej a jedenástej smernice v oblasti práva obchodných spoločností; zdôrazňuje však, že i požiadavky na zverejňovanie by sa mali rovnako ako ďalšie zjednodušujúce opatrenia preskúmať jednotlivo prostredníctvom konkrétnych a individuálnych zjednodušujúcich opatrení na základe dôkladných hodnotení vplyvu; navrhuje, aby sa výnimky pre malé a stredné podniky (MSP) a mikropodniky zamerali najmä na zníženie administratívneho zaťaženia a nákladov, ale nesmú ohrozovať opodstatnené informačné potreby;
13. zdôrazňuje, že z dôvodu zmien účtovných pravidiel EÚ z roku 2006 sa od kótovaných spoločností okrem iného požaduje aj vyhlásenie o riadení spoločnosti a zlepšenie zverejňovania informácií o podsúvahových operáciách; opätovne pripomína, že termín na transpozíciu týchto predpisov je 5. september 2008; vyzýva členské štáty na ich skoré uplatňovanie; žiada Komisiu, aby spolupracovala s Radou pre medzinárodné účtovné štandardy (IASB) v záujme ďalšieho zlepšenia informácií o podsúvahových položkách;
14. považuje za potrebné prepracovať štatút európskej akciovej spoločnosti, aby bola jednotnejšia s právnou formou Spoločenstva ;
15. pripomína, že cieľom zjednodušenia administratívneho zaťaženia musí byť povzbudiť MSP, aby sa chopili príležitostí, ktoré ponúka vnútorný trh, a to aj v zahraničí;
16. víta zavedenie mikropodnikov, ktoré majú byť oslobodené od povinnosti viesť účtovníctvo, vykonávať ročný audit a zverejňovať informácie, ktoré stanovujú európske právne predpisy; odporúča, aby sa prahové hodnoty uvedené v oznámení pre mikropodniky primerane zvýšili; navrhuje, aby sa prechodné obdobia oznamovacej povinnosti spoločností, ktoré tieto prahové hodnoty prekračujú, primerane predĺžili; navrhuje, aby sa preskúmalo, či sa podobné prechodné obdobia majú zaviesť pre spoločnosti, ktoré menia právnu formu;
17. pripomína v súvislosti s prahovými hodnotami stanovenými v štvrtej a siedmej smernici Spoločenstva v oblasti práva obchodných spoločností pre vyňatie MSP z niektorých povinností týkajúcich sa účtovníctva a auditu, že stabilná a predvídateľná právna úprava je dôležitým prvkom právnej istoty a zníženia administratívnych nákladov podnikov; v tejto súvislosti poukazuje na to, že sporné prahové hodnoty v rámci štvrtej smernice boli zmenené práve smernicou 2006/46/ES
Smernica Európskeho parlamentu a Rady 2006/46/ES zo 14. júna 2006, ktorou sa mení a dopĺňa smernica Rady 78/660/EHS o ročnej účtovnej závierke niektorých typov spoločností, smernica Rady 83/349/EHS o konsolidovaných účtovných závierkach, smernica Rady 86/635/EHS o ročnej účtovnej závierke a konsolidovaných účtoch bánk a iných finančných inštitúcií a smernica Rady 91/674/EHS o ročných účtovných závierkach a konsolidovaných účtovných závierkach poisťovní (Ú. v.
EÚ L 224, 16.8.2006, s.
1). a že členské štáty musia túto smernicu transponovať do 5. septembra 2008, že rozšírenie EÚ okrem toho zvýšilo rozmanitosť európskych hospodárstiev a že audit prispeje k podpore rozvoja účinného, zdravého a zodpovedného trhového hospodárstva;
18. naliehavo žiada Komisiu, aby nadviazala na požiadavku Rady, ktorú formulovala vo svojich záveroch z 22. a 23. novembra 2007, týkajúcu sa aktívnej podpory otvorenej výmeny osvedčených postupov medzi členskými štátmi určenej na zmiernenie povinností súvisiacich s predkladaním informácií a týkajúcich sa zvýšenia využívania elektronických prostriedkov vo vzťahoch medzi podnikmi a verejnou správou a medzi podnikmi vzájomne;
19. vyzýva Komisiu, aby podporovala členské štáty v harmonizácii klasifikácie požiadaviek na podávanie finančných informácií, ako sa uplatňuje okrem iného v Holandsku, a aby sa zasadila za využívanie nových technológií v snahe obmedziť náklady na splnenie informačných povinností bez toho, aby sa stratili prínosy, ktoré z týchto povinností vyplývajú pre účastníkov trhu, tvorcov politík a verejnú správu;
Zákon Sarbanes-Oxley
20. žiada, aby sa z hľadiska administratívneho zaťaženia preskúmali okrem smerníc uvedených v oznámení aj také smernice a predpisy, ktoré vznikli v súvislosti s americkým zákonom Sarbanes-Oxley, ako napríklad ustanovenia smernice o transparentnosti, právne predpisy Spoločenstva o prospekte
Smernica Európskeho parlamentu a Rady 2003/71/ES zo 4. novembra 2003 o prospekte, ktorý sa zverejňuje pri verejnej ponuke cenných papierov alebo ich prijatí na obchodovanie (Ú. v.
EÚ L 345, 31.12.2003, s.
64).
Smernica zmenená a doplnená smernicou 2008/11/ES (Ú. v.
EÚ L 76, 19.3.2008, s.
37). alebo ustanovenia štvrtej a siedmej smernice v oblasti práva obchodných spoločností;
Ďalšie právne predpisy
21. zdôrazňuje, že vytvorenie zjednodušeného podnikateľského prostredia zahŕňa tiež nevyhnutnosť vytvoriť nové právne rámcové podmienky pre podniky; poukazuje v tejto súvislosti na štrnástu smernicu v oblasti práva spoločností o cezhraničnom premiestnení registrovaného sídla, právo voľby medzi monistickou alebo dualistickou formou podniku, ako aj legislatívny návrh Komisie týkajúci sa európskej súkromnej spoločnosti, ktorý by sa mal predložiť do polovice roka 2008;
22. je presvedčený, že na vytvorenie priaznivého podnikateľského prostredia sú v určitých oblastiach nevyhnutné regulačné pravidlá, napríklad v oblasti transparentnosti inštitucionálnych investorov;
23. zastáva názor, že vytvorením spoločného konsolidovaného základu dane z príjmu právnických osôb by sa štatút európskej spoločnosti stal užitočnejším a účinnejším;
24. domnieva sa, že uvádzanie položiek odložených daní v súvahe neprimerane zaťažuje MSP, pričom tým, pre ktorých je ročná závierka určená, neposkytuje žiadne informácie, ktoré by mali výpovednú hodnotu; navrhuje preto ich zrušenie;
25. odporúča uplatňovanie zásady „raz a navždy“, aby podniky nemuseli poskytovať tie isté údaje viackrát alebo viac ako jednému príjemcovi;
Vplyv rozsudku Európskeho súdneho dvora vo veci VW
26. považuje rozsudok Európskeho súdneho dvora vo veci C-112/05 – Komisia proti Spolkovej republike Nemecko týkajúci sa voľného pohybu kapitálu za podnet pre Komisiu, aby v členských štátoch odstránila vlastné vnútorné prekážky brániace voľnému pohybu kapitálu, ktoré vnútroštátne právne predpisy prakticky zvýhodňujú alebo tolerujú; poukazuje v tejto súvislosti na návrh generálneho advokáta v spojených veciach C-282/04 a C-283/04 – Komisia proti Holandsku (bod 24);
27. poveruje svojho predsedu, aby toto uznesenie postúpil Rade a Komisii.
DÔVODOVÁ SPRÁVA
I. Oznámenie Komisie
1.
Oznámenie Komisie z 10. júla 2007 (KOM(2007) 394 v konečnom znení) o zjednodušení podnikateľského prostredia pre spoločnosti v oblasti práva spoločností, účtovníctva a auditu
Komisia vo svojom oznámení z 10. júla 2007 poukazuje na skutočnosť, že s cieľom dosiahnuť vyššiu konkurencieschopnosť európskych podnikov a ich úspešnejšie presadenie sa v silnej svetovej konkurencii je nevyhnutné preskúmať acquis v oblasti európskeho práva spoločností, účtovníctva a auditu.
Komisia v zásade vidí dve možnosti toho, ako postupovať v prípade určitých smerníc práva spoločností, ktoré sa zaoberajú najmä vnútroštátnymi situáciami :
– prvou možnosťou je riešiť otázku, či sú v súčasnosti všetky existujúce smernice potrebné, alebo či sa má acquis EÚ v oblasti práva spoločností obmedziť na tie právne akty, ktoré sa osobitne zaoberajú cezhraničnými problémami;
– druhá, menej ďalekosiahla možnosť, pozostáva v zameraní sa len na konkrétne samostatné zjednodušujúce opatrenia s cieľom pomôcť spoločnostiam v EÚ.
Vzhľadom na zostávajúcu časť acquis o práve spoločností , ktorá sa zaoberá špecifickými cezhraničnými problémami, ako aj vzhľadom na oblasti účtovníctva a auditu , považuje Komisia samostatné zjednodušujúce opatrenia za správnu odpoveď.
Komisia vyzýva zaujať v jednotlivých prípadoch stanovisko k otázke, či je potrebné úplne alebo čiastočne zrušiť pravidlá domácich zlúčení a rozdelení, ktoré sú obsahom tretej a šiestej smernice, pravidlá o základnom imaní akciových spoločností alebo aspoň systém udržiavania základného imania z druhej smernice alebo pravidlá o spoločnostiach s ručením obmedzeným s jedným spoločníkom z dvanástej smernice.
Ak sa nepovažuje takéto zrušenie za primerané, malo by sa objasniť, aké výhody plynú z toho, že tieto pravidlá existujú na úrovni EÚ a prečo tieto výhody prevažujú nad nákladmi, ktoré s nimi súvisia.
2.
Oznámenie Komisie Rade, Európskemu parlamentu, Európskemu hospodárskemu a sociálnemu výboru a Výboru regiónov zo 4. októbra 2007 ( KOM(2007)0592 v konečnom znení) s názvom Malé a stredné podniky – kľúč k dosahovaniu vyššieho rastu a zamestnanosti.
Priebežné preskúmanie modernej politiky MSP ( KOM(2007)0592 )
V podstate sa znížia prahy pre MSP a preto sa budú posudzovať vo väčšom rozsahu.
II.
Stanovisko spravodajcu:
Spravodajca víta menej ďalekosiahlu alternatívu zjednodušiť aspoň časti tretej, šiestej a pravdepodobne aj druhej smernice o práve spoločností.
Vo svojej súčasnej podobe tieto smernice obsahujú pravidlá na takej podrobnej úrovni, že členským štátom umožňujú len málo flexibility na prispôsobenie svojich vnútroštátnych systémov vznikajúcim potrebám podnikov a zainteresovaných strán všeobecne.
Najmä niektoré požiadavky týkajúce sa podávania správ, ktoré obsahuje tretia a šiesta smernica, sa zo súčasnej perspektívy zdajú nadmerné.
Preto sú potrebné ďalšie kroky s cieľom zjednodušiť iné časti acquis práva spoločností.
Týka sa to predovšetkým prvej a jedenástej smernice o práve spoločností.
Spôsoby uverejňovania informácií o spoločnostiach, ktoré sa vyžadujú v týchto smerniciach, ešte nevyčerpávajú všetky možnosti, ktoré ponúka súčasná technológia.
Podľa pravidiel prvej smernice o práve spoločností sa musia do obchodných registrov členských štátov zapísať určité informácie, okrem toho sa musia uverejniť vo vnútroštátnych vestníkoch.
Vo väčšine prípadov toto uverejnenie znamená pre spoločnosti ďalšie náklady, ktoré nie sú nevyhnutné.
Týmto nákladom by sa v budúcnosti dalo zabrániť, ak sa vezme do úvahy, že v súčasnosti sú všetky tieto informácie dostupné online prostredníctvom elektronických registrov spoločností.
Jedenásta smernica o práve spoločností obsahuje osobitné požiadavky zverejnenia, ktoré pre mnohé spoločnosti znamenajú významné náklady z dôvodu vnútroštátnych pravidiel o formálnych požiadavkách.
Je potrebné znížiť tieto náklady na minimum obmedzením formálnych požiadaviek členských štátov.
Obsahom prílohy 3 je návrh na úpravu stanov európskej spoločnosti podľa súčasnej jurisprudencie Európskeho súdneho dvora, ktorá by sa mohla vykonať pri príležitosti navrhovanej modernizácie a opatrení zjednodušenia.
V oblasti účtovníctva a vykonávania auditu by malé a stredné podniky mali úžitok z ďalšieho zjednodušovania smerníc.
Štvrtou, siedmou a ôsmou smernicou harmonizované požiadavky účtovníctva a vykonávania auditu výrazne zvýšili kvalitu finančného oznamovania a vykonávania auditov v EÚ.
Kým celkový cieľ týchto smerníc udržať a zlepšiť kvalitu účtovania a vykonávania auditov v EÚ sa mal zachovať, existujúce požiadavky podľa týchto smerníc však pridávajú administratívnu prácu.
Úspešné zníženie administratívneho bremena pre MSP však treba riešiť na úrovni EÚ, ako aj na vnútroštátnych úrovniach.
Rozhodujúci význam má kombinovanie podávania správ na rôzne účely (ako napríklad daň, štatistika, sociálne zabezpečenie, podávanie správ o zamestnanosti) na úrovni členského štátu a tým zníženie celkového bremena vedenia rôznych systémov účtovníctva a podávania správ.
Súčasný projekt zjednodušenia pre MSP prichádza súčasne s uverejnením návrhu uverejnenia Rady pre medzinárodné účtovné štandardy (IASB) navrhovaného Medzinárodného štandardu finančného výkazníctva (IFRS) pre malé a stredné právnické osoby.
Súčasná práca IASB v oblasti účtovníctva MSP by asi neposkytovala dostatočné prvky na zjednodušenie fungovania európskych MSP.
Opatrenie vyňať mikropodniky z uplatňovania účtovníckych smerníc bude možno úspešné.
Pre najmenšie podniky je záťaž súvisiaca s vykonávaním ročnej závierky mimoriadne veľká, a zároveň sa nezaznamenáva dostatočný všeobecný záujem o ich finančné výkazy.
S výnimkou v účtovníckych smerniciach by sa prenechalo na členských štátoch, aby určili, ktoré pravidlá musia mikropodniky spĺňať.
Treba poznamenať, že v tejto súvislosti sa už kategória mikropodniku v mnohých členských štátoch zaviedla.
28.2.2008
STANOVISKO Výboru pre hospodárske a menové veci (*)
pre Výbor pre právne veci
k zjednodušeniu podnikateľského prostredia pre spoločnosti v oblasti práva spoločností, účtovníctva a auditu
( 2007/2254(INI) )
Spravodajkyňa výboru požiadaného o stanovisko(*):
Ieke van den Burg
(*) Postup pridružených výborov – článok 47 rokovacieho poriadku
NÁVRHY
Výbor pre hospodárske a menové veci vyzýva Výbor pre právne veci, aby ako gestorský výbor zaradil do návrhu uznesenia, ktorý prijme, tieto návrhy:
1. pripomína svoje uznesenie o medzinárodných štandardoch finančného výkazníctva (IFRS) a riadení Rady pre medzinárodné účtovné štandardy (IASB)
A6-0032/2008 . , v ktorom Parlament vyjadril svoj postoj k situácii MSP v Európskej únii, pokiaľ ide o štandardy IFRS;
2. podporuje zjednodušenie práva obchodných spoločností, najmä v záujme MSP, zdôrazňuje však, že takéto zjednodušenie sa musí vyvážiť vo vzťahu k záujmom príslušných podnikov vrátane investorov, majiteľov, veriteľov, zamestnancov a verejných orgánov; ďalej zdôrazňuje, že toto zjednodušenie nesmie poškodzovať zákonné práva zainteresovaných strán;
3. zdôrazňuje, že v súvislosti s procesom zjednodušovania treba v rozsahu, v akom sa požaduje zrušenie existujúcich opatrení, vykonať prípadové štúdie a predložiť návrhy vychádzajúce z podrobného, nestranného a obsiahleho hodnotenia vplyvu predovšetkým na stredné, malé a mikropodniky, a to s cieľom dosiahnuť zjednodušenie a zabezpečiť pritom právnu istotu, zachovanie acquis Spoločenstva na celom vnútornom trhu a súlad s harmonizačným procesom, ktorý v súčasnosti prebieha v oblasti finančného výkazníctva a vykonávania auditu;
4. v záujme zjednodušenia odporúča, aby sa koordinovali činnosti medzi daňovými orgánmi členských štátov s cieľom štandardizovať informácie, ktoré sa vyžadujú od podnikov;
5. podporuje zjednodušenie účtovných pravidiel pre nekótované spoločnosti, ale trvá na zachovaní požiadaviek na transparentnosť pre všetky spoločnosti s ručením obmedzeným; navrhuje, aby sa výnimky pre MSP a mikropodniky zamerali na zníženie administratívneho zaťaženia a nákladov, ale nemali by ohrozovať opodstatnené informačné potreby a prístup k možnosti financovania; podporuje šírenie overených postupov v oblasti zjednodušovania a uplatňovania predpisov EÚ;
6. zdôrazňuje, že zníženie administratívneho zaťaženia by sa malo dosiahnuť modernizáciou pravidiel o zverejňovaní a využívaním elektronických distribučných kanálov;
7. zastáva názor, že vytvorením spoločného konsolidovaného základu dane z príjmu právnických osôb (CCCTB) by sa štatút európskej spoločnosti stal užitočnejším a účinnejším;
8. víta návrh Komisie týkajúci sa zjednodušenia postupu úpravy hraničných hodnôt; navrhuje, aby sa na oznamovaciu povinnosť pre spoločnosti, ktoré prekračujú hraničné hodnoty týkajúce sa ich veľkosti, stanovili prechodné obdobia v dĺžke najmenej dva roky; trvá na tom, že podobné prechodné obdobia by sa mali zaviesť pre spoločnosti, ktoré menia právnu formu (napr. v prípade zmeny stavu z kótovanej spoločnosti na nekótovanú alebo z obmedzeného ručenia na neobmedzené), a to s cieľom zaistiť, že najmenej počas dvoch rokov po zmene sa budú uverejňovať porovnateľné údaje;
9. vyzdvihuje význam smernice o transparentnosti
Smernica 2001/34/ES Európskeho parlamentu a Rady z 28. mája 2001 o prijímaní cenných papierov na kótovanie na burze cenných papierov a o informáciách, ktoré sa o týchto cenných papieroch musia zverejňovať (Ú. v.
ES L 184, 6.7.2001, s.
1). , žiada však Komisiu, aby preskúmala, či jej vykonávanie neviedlo zo strany členských štátov k nadmernej regulácii (tzv. gold plating);
10. upozorňuje, že zmeny účtovných pravidiel EÚ z roku 2006 vyžadujú od kótovaných spoločností okrem iného aj vyhlásenie o riadení spoločnosti a zlepšenie zverejňovania informácií o podsúvahových operáciách; pripomína, že termín na transpozíciu týchto predpisov je 5. september 2008; vyzýva členské štáty na ich skoré uplatňovanie; žiada Komisiu, aby spolupracovala s Radou pre medzinárodné účtovné štandardy (IASB) v záujme ďalšieho zlepšenia informácií o podsúvahových operáciách v účtovných závierkach;
11. súhlasí s tým, že spoločnostiam by sa mala uľahčiť registrácia a príprava, predkladanie a zverejňovanie informácií určených zákonom; odporúča, aby sa príprava, archivácia a zverejňovanie informácií určených zákonom vykonávali elektronickou formou v obchodnom registri, ktorý je na tieto účely prispôsobený; podporuje využívanie nových technológií, ako je XBRL; zdôrazňuje, že takéto informácie by mali byť ľahko dostupné investorom, veriteľom a zamestnancom a verejným orgánom v celej Európskej únii;
12. domnieva sa, že uvádzanie položiek odložených daní v súvahe neprimerane zaťažuje MSP, pričom adresátom ročnej závierky neposkytuje žiadne informácie, ktoré by mali výpovednú hodnotu; preto navrhuje ich zrušenie, a to za predpokladu, že údaje o prípadných odložených daňových povinnostiach budú naďalej súčasťou vyhlásení audítorov;
13. odporúča uplatňovanie princípu „raz a navždy“, aby podniky nemuseli poskytovať tie isté informácie viac ako raz alebo viac ako jednému adresátovi;
14. odporúča, aby sa uskutočnili konzultácie o nevyhnutnosti a možnosti vytvorenia regulačného orgánu pre oblasť účtovníctva a auditu;
VÝSLEDOK ZÁVEREČNÉHO HLASOVANIA VO VÝBORE
Dátum prijatia
26.2.2008
Výsledok záverečného hlasovania
+:
–:
0:
41
1
1
Poslanci prítomní na záverečnom hlasovaní
Gabriele Albertini, Mariela Velichkova Baeva, Pervenche Berès, Slavi Binev, Sebastian Valentin Bodu, Sharon Bowles, Udo Bullmann, Manuel António dos Santos, Christian Ehler, Elisa Ferreira, Jean-Paul Gauzès, Robert Goebbels, Donata Gottardi, Gunnar Hökmark, Karsten Friedrich Hoppenstedt, Sophia in ‘t Veld, Othmar Karas, Piia-Noora Kauppi, Wolf Klinz, Christoph Konrad, Guntars Krasts, Kurt Joachim Lauk, Astrid Lulling, Gay Mitchell, Cristobal Montoro Romero, Lapo Pistelli, John Purvis, Alexander Radwan, Bernhard Rapkay, Dariusz Rosati, Eoin Ryan, Antolín Sánchez Presedo, Olle Schmidt, Peter Skinner, Margarita Starkevičiūtė, Ieke van den Burg, Cornelis Visser, Sahra Wagenknecht
Náhradníci prítomní na záverečnom hlasovaní
Harald Ettl, Werner Langen, Thomas Mann, Gianni Pittella, Bilyana Ilieva Raeva
VÝSLEDOK ZÁVEREČNÉHO HLASOVANIA VO VÝBORE
Dátum prijatia
27.3.2008
Výsledok záverečného hlasovania
+:
–:
0:
22
Poslanci prítomní na záverečnom hlasovaní
Carlo Casini, Bert Doorn, Monica Frassoni, Giuseppe Gargani, Neena Gill, Piia-Noora Kauppi, Klaus-Heiner Lehne, Katalin Lévai, Antonio López-Istúriz White, Hans-Peter Mayer, Manuel Medina Ortega, Hartmut Nassauer, Aloyzas Sakalas, Diana Wallis, Jaroslav Zvěřina, Tadeusz Zwiefka
Náhradníci prítomní na záverečnom hlasovaní
Sharon Bowles, Mogens Camre, Janelly Fourtou, Jean-Paul Gauzès, Sajjad Karim, Kurt Lechner, Georgios Papastamkos, Michel Rocard, Gabriele Stauner, József Szájer, Jacques Toubon
Náhradníci (čl. 178 ods. 2) prítomní na záverečnom hlasovaní
Gabriela Creţu
