Vzťahy EÚ a arabských krajín: zložitosť a príležitosť
Vonkajšie vzťahy
2006-04-25 - 15:23
Emotívny prejav Dr. Rachida El Houdaïguiho z Tangierskej univerzity
Častokrát komplikované vzťahy, ktoré má Európa s arabským svetom, boli ústrednou témou nedávneho verejného vypočutia v Parlamente.
Výsledný obraz bol mozaikou rôznych postojov, stratégií a návrhov, ktoré by najlepším spôsobom posilnili zväzky medzi EÚ a arabským svetom.
Jedným z najdôležitejších bodov, ktoré sa na vypočutí objavili, bola aj žiadosť, aby Európa uznala zložitosť arabského sveta.
Podľa tuniskej akademičky Wassyly Tamzali kľúč k dialógu spočíva v prekonaní postoja, že celý arabský svet je rovnaký.
Vo svojom emotívnom prejave zdôraznila, že ľudia v arabskom svete "nepotrebujú dialóg civilizácií, ale dialóg medzi občanmi".
Tento názor na arabskú rozmanitosť zdieľa aj Dr. Rachid El Houdaïgui z Tangierskej univerzity, ktorý medzi iným spomenul aj "mýtus o jednotnom arabskom svete".
Pripomenul tiež, že "náboženstvo je jedinou mobilizujúcou ideológiou v arabskom svete".
Verejné vypočutie organizoval Výbor EP pre zahraničné veci, ktorého predseda a súčasne nemecký kresťansko-demokratický poslanec Elmar Brok, označil tento región za "jeden z najcitlivejších a najdynamickejších" na svete.
Z politického hľadiska je arabský svet rôznorodý.
Nájdeme v ňom kráľovstvá s absolútnymi monarchami ako aj ľudové republiky, kde sa pravidelne konajú voľby.
V tomto prípade však panujú pochybnosti o tom, či voľby naozaj ponúkajú reálne demokratickú možnosť výberu, alebo sú len fraškou, ktorá má zapôsobiť na západ.
Francúzsky konzervatívny poslanec Ari Vatanen nastolil túto otázku zmienkou o egyptskom opozičnom kandidátovi v prezidentských voľbách Aymanovi Nourovi, ktorého v roku 2005 tesne pred voľbami prepustili z vyšetrovacej väzby a následne po voľbách opätovne uväznili.
Florian Kohstall, akademik pôsobiaci v Káhire, povedal, že "voľby v arabskom svete...zostávajú pod kontrolou vládnucich režimov.
Hoci....sa zdá, že sú pluralistické, vládnuci predstavitelia režimu...si v skutočnosti ponechávajú politickú kontrolu."
Niekoľko ironických úsmevov vyčaril na tvárach poslucháčov Dr. El Houdaïgui, keď poznamenal, že "môžete mať taký veľký výber, aký len chcete....za predpokladu, že sa nezmení vláda."
Parlament venuje vzťahom s arabským svetom veľkú pozornosť aj preto, že celý jeden rok predsedal Euro-stredomorskému parlamentnému zhromaždeniu (Euromed).
Na tomto fóre sa stretávajú poslanci z členských štátov EÚ a desiatich, prevažne arabských krajín, ktoré hraničia so Stredozemným morom.
Zároveň je to aj súčasť "Barcelonského procesu", ktorý od roku 1995 zastrešuje politickú, ekonomickú a kultúrnu spoluprácu týchto krajín.
Rôznorodosť je teda pre arabský svet charakteristickou črtou.
Tento región totiž zahŕňa viac ako dvadsať krajín a je domovom pre približne 300 miliónov ľudí.
Z geografického hľadiska ho možno vnímať ako prepojenie Ázie a Afriky, siahajúce od Atlantického oceánu až po Perzský záliv.
Niektoré štáty regiónu sú vďaka zásobám ropy značne bohaté, iné sa zas potácajú v chudobe.
Zmierniť tieto protiklady pri rýchlo rastúcej a prevažne mladej populácii tak zostáva jednou z najväčších výziev, pred ktorými tento región stojí.
20060425STO07580 Tlačová správa z vypočutia o vzťahoch medzi EÚ a arabským svetom (v anglickom jazyku) Euro-stredomorské parlamentné zhromaždenie Spolupráca EÚ s arabským svetom (v anglickom jazyku)
SK
1
PHOTO
20060424PHT07562.jpg
SK
3
LINK
/intcoop/empa/default.htm
SK
4
LINK
http://ec.europa.eu/external_relations/euromed/
-//EP//TEXT IM-PRESS 20060411IPR07236 0 NOT XML V0//SK
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
