16.1.2012 B7-0010/2012 NÁVRH UZNESENIA predložený na základe otázok na ústne zodpovedanie B7-0021/2012 , B7-0675/2011 a B7-0676/2011
v súlade s článkom 115 ods. 5 rokovacieho poriadku
o nerovnováhe v potravinovom distribučnom reťazci ( 2011/2904(RSP) )
Paolo De Castro
,
Luis Manuel Capoulas Santos
,
Luís Paulo Alves
v mene skupiny S&D
PE479.447v01-00 B7‑0010/2012 Uznesenie Európskeho parlamentu o nerovnováhe v potravinovom distribučnom reťazci ( 2011/2904(RSP) )
Európsky parlament,
– so zreteľom na svoje uznesenie z 8. júla 2010 o budúcnosti spoločnej poľnohospodárskej politiky po roku 2013 Prijaté texty, P7_TA(2010)0286
, uznesenie z 18. januára 2011 o uznaní poľnohospodárstva ako strategického odvetvia v súvislosti s potravinovou bezpečnosťou Prijaté texty, P7_TA(2011)0006
a uznesenie z 23. júna 2011 o SPP do roku 2020: zvládnutie budúcich výziev v oblasti potravín, prírodných zdrojov a území Prijaté texty, P7_TA(2011)0297
,
– so zreteľom na oznámenie Komisie s názvom Lepšie fungovanie potravinového reťazca v Európe ( COM(2009)0591 ) a na rôzne pracovné dokumenty priložené k tomuto oznámeniu a tiež na svoje uznesenie zo 7. septembra 2010 o spravodlivých príjmoch pre poľnohospodárov: lepšie fungovanie potravinového reťazca v Európe Prijaté texty, P7_TA(2010)0302
,
– so zreteľom na rozhodnutie Komisie z 30. júla 2010, ktorým sa zriaďuje fórum na vysokej úrovni na zlepšenie fungovania potravinového reťazca (2010/C 210/03),
– so zreteľom na záverečné odporúčania skupiny na vysokej úrovni pre konkurencieschopnosť agropotravinárskeho priemyslu zo 17. marca 2009 a závery Rady z 29. marca 2010 o lepšom fungovaní potravinového dodávateľského reťazca v Európe,
– so zreteľom na údaje Eurostatu o cenových indexoch prostriedkov poľnohospodárskej výroby (náklady na vstupy) a cenových indexoch poľnohospodárskych produktov (ceny výstupov) http://epp.eurostat.ec.europa.eu/portal/page/portal/statistics/search_database
,
– so zreteľom na svoje vyhlásenie z 19. februára 2008 o vyšetrovaní a náprave zneužitia postavenia veľkých supermarketov, ktoré pôsobia v Európskej únii Prijaté texty, P6_TA(2008)0054
a svoje uznesenie z 26. marca 2009 o cenách potravín v Európe Prijaté texty, P6_TA(2009)0191
,
– so zreteľom na správu Spoločného výskumného centra z roku 2008 s názvom Poľnohospodárske systémy s nízkymi vstupmi: príležitosť na rozvoj udržateľného poľnohospodárstva http://agrienv.jrc.ec.europa.eu/publications/pdfs/LIFS_final.pdf
,
– so zreteľom na článok 115 ods. 5 a článok 110 ods. 2 rokovacieho poriadku,
A. keďže v oznámení Komisie o lepšom fungovaní potravinového reťazca (COM (2009) 0591) sa označili výrazné rozdiely vo vyjednávacej sile, ktoré sa premietajú do nespravodlivých obchodných praktík, akými sú oneskorené platby, jednostranné zmluvné úpravy, nespravodlivé zmluvné podmienky, obmedzený prístup na trh; nedostatok informácií o tvorbe cien; nerovnomerné rozloženie ziskových rozpätí v potravinovom reťazci; zneužitie trhovej moci dodávateľmi alebo kupujúcimi, napr. kartelmi, a stanovenie ceny pre ďalší predaj, kupovanie aliancií a iné,
B. keďže úroveň koncentrácie veľmi veľkých maloobchodníkov v Európskej únii negatívne ovplyvňuje výrobcov a iných dodávateľov pretože má za následok rastúcu nerovnováhu sily medzi zmluvnými stranami, keďže poľnohospodársky výrobcovia a agropotravinársky priemysel postupne strácajú svoju silu oproti týmto veľkým skupinám pri určovaní cenovej úrovne v rámci hodnotového reťazca – od prvovýroby, cez spracovanie až ku konečnému zákazníkovi,
C. keďže vyvážené obchodné vzťahy by nielen zlepšili fungovanie potravinového dodávateľského reťazca, ale v konečnom dôsledku by priniesli úžitok aj poľnohospodárom,
D. keďže vysoká miera nestability cien poľnohospodárskych komodít a vstupov pre poľnohospodárske podniky zvýšila u poľnohospodárov pocit neistoty, pokiaľ ide o príjmy z poľnohospodárskej činnosti a dlhodobé investície,
E. keďže zvýšenie výrobných nákladov a nemožnosť návratnosti týchto nákladov pozdĺž potravinového distribučného reťazca môžu z krátkodobého hľadiska ohroziť prežitie poľnohospodárskych podnikov, a tým oslabiť výrobný potenciál v členských štátoch a zvýrazniť problém obchodných bilancií, úrovne dovozov, nestability a závislosti od vonkajších trhov,
F. keďže orgány na ochranu hospodárskej súťaže v mnohých členských štátoch zistili, že existujú štyri kľúčové oblasti, v ktorých je nerovnováha v potravinovom dodávateľskom reťazci osobitne citlivá: jednostranné ukladanie zmluvných podmienok, praktiky poskytovania zliav, postihy a platobné podmienky,
G. keďže šírenie sa neserióznych obchodných praktík v súčasnosti podlamuje schopnosť poľnohospodárov investovať a inovovať (najmä v oblastiach tzv. ekologických technológií, zmierňovania vplyvu klímy a obnoviteľných zdrojov energie, pričom poľnohospodári sú povinní spĺňať vysoké environmentálne normy a tieto požiadavky budú v rámci spoločnej poľnohospodárskej politiky po roku 2013 ešte sprísnené),
H. keďže v oznámení Komisie z 28. októbra 2009 sa odporúča podporiť a umožniť reštrukturalizáciu a konsolidáciu poľnohospodárskeho sektora pomocou vytvárania dobrovoľných organizácií poľnohospodárskych výrobcov,
I. keďže aj spotrebiteľ je nepriaznivo ovplyvnený takýmito praktikami, pretože nízke ceny vyplatené výrobcom a ostatným dodávateľom sa nepremietajú do nižších cien pre spotrebiteľov,
1. zdôrazňuje, že problém nerovnováhy v potravinovom distribučnom reťazci má jasný európsky rozmer, čo si vzhľadom na strategický význam agropotravinárskeho reťazca pre Európsku úniu žiada osobitné európske riešenie; pripomína, že potravinársky distribučný reťazec, poľnohospodárstvo, agropotravinársky priemysel a systém distribúcie predstavuje 7 % celkovej zamestnanosti v EÚ a prináša 1400 miliárd EUR ročne – ide o sumu vyššiu než v ktoromkoľvek inom výrobnom odvetví v EÚ;
2. vyzýva Komisiu, aby spôsobom, ktorým sa nenaruší riadne fungovanie trhov, navrhla pevné právne predpisy Spoločenstva s cieľom vytvoriť korektnejšie vzťahy medzi výrobcami, dodávateľmi a distribútormi potravinových výrobkov, a aby riadne vykonávala predpisy, ktoré sú už v platnosti, v neposlednom rade aj preto, že najnovšie údaje týkajúce sa poľnohospodárskych príjmov predložené Eurostatom dokazujú, že od roku 2009 sa v príjmoch poľnohospodárskych podnikov na úrovni EÚ zaznamenal pokles vo výške 11,6 %, kým v rokoch 2000 – 2010 celkové vstupné náklady poľnohospodárov v EÚ vystúpili v priemere o takmer 40 %;
3. trvá na tom, aby členské štáty hrali aktívnu úlohu pri zostavovaní poradenských fór s riadnym zastúpením jednotlivých subjektov v celom potravinárskom reťazci, ktoré budú podporovať dialóg a vypracovávať usmernenia, ktoré zabezpečia čestnejšie a vyrovnanejšie vzťahy; pripomína, že takéto oficiálne konzultácie prispievajú k ochrane výrobcov a dodávateľov a zabraňujú odvetným opatreniam zo strany odvetvia distribúcie;
4. vyzýva vnútroštátne a európske orgány na ochranu hospodárskej súťaže a iné regulačné orgány zapojené do výroby a obchodu, aby prijali opatrenia proti nekalým nákupným praktikám najvplyvnejších veľkoobchodníkov a maloobchodníkov, ktorí poľnohospodárov neustále stavajú do veľmi nerovnej pozície pri vyjednávaní;
5. víta odporúčanie Komisie v zmysle spolupráce členských štátov v oblasti výmeny osvedčených postupov pri oznamovaní zmluvných praktík a prípravy súboru typizovaných zmlúv;
6. vyzýva na zriadenie rámca, ktorý by prostredníctvom administratívnych či justičných prostriedkov zabezpečil účinnú kontrolu týchto praktík, ako aj systému hodnotenia a monitorovania, ktorý by prevádzkovali členské štáty a koordinovala Komisia, a zriadenie odradzujúcich sankcií uplatňovaných účinne a včas;
7. v súvislosti so zmluvnými podmienkami a nekalými obchodnými praktikami žiada posilnenie prostriedkov na zabezpečenie dodržania platobných lehôt a v prípade potreby zavedenie nových nástrojov na minimalizáciu a harmonizáciu obdobia od dodania tovaru do momentu, kedy dodávateľ naozaj prijme úhrady platby; v tejto súvislosti zdôrazňuje, že sú naliehavo potrebné opatrenia na riešenie neprijateľných problémov, s ktorými sa stretávajú výrobcovia produktov podliehajúcich skaze, s krátkou trvanlivosťou, pretože tieto výrobky sa síce v supermarketoch predajú rýchlo, ale výrobcovia dostanú zaplatené až po niekoľkých mesiacoch, čo výrobcom spôsobuje výrazné problémy s likviditou;
8. vyzýva Európsku komisiu, aby zlepšila nástroj na monitorovanie cien potravín v Európe a vyvinula užívateľsky ústretové, transparentné a viacjazyčné rozhranie, ktoré by spotrebiteľom a zainteresovaným subjektom umožnilo porovnávať ceny základných potravín v rámci konkrétneho členského štátu a medzi rôznymi členskými štátmi pre každý stupeň potravinového dodávateľského reťazca;
9. berie na vedomie opatrenia, ktoré Komisia uviedla v návrhoch reformy SPP a ktorých cieľom je posilniť postavenie poľnohospodárov v potravinovom dodávateľskom reťazci prostredníctvom poskytnutia podpory organizáciám výrobcov a medziodvetvovým organizáciám a prostredníctvom presadzovania krátkych reťazcov medzi výrobcami a spotrebiteľmi, akými sú trhy pre miestnu produkciu; nazdáva sa, že ak sa posilní postavenie poľnohospodárov, pomôže im to získať spravodlivejší podiel z pridanej hodnoty;
10. žiada Komisiu, aby vytvorila nový vzťah medzi pravidlami hospodárskej súťaže a spoločnou poľnohospodárskou politikou s cieľom poskytnúť poľnohospodárom a ich medziodborovým organizáciám nástroje na zlepšovanie vyjednávacej pozície; žiada úpravu existujúcich právnych predpisov EÚ v oblasti hospodárskej súťaže tak, aby boli väčšmi zohľadnené škodlivé účinky vertikálnej koncentrácie celého potravinového dodávateľského reťazca namiesto úzkeho zamerania na vzájomné postavenia jednotlivých podnikov na trhu a narúšanie hospodárskej súťaže založenej výlučne na jeho škodlivom účinku na spotrebiteľov;
11. zdôrazňuje, že na dosiahnutie istého stupňa koordinácie a harmonizácie v rámci vnútorného trhu sú potrebné opatrenia pôsobiace v celej EÚ; na vnútroštátnej úrovni už boli prijaté rôzne vnútroštátne iniciatívy a opatrenia s cieľom riešiť problematiku vyjednávacej sily a nespravodlivých praktík (niektoré krajiny zaviedli kódexy správania, iné prijali zákony zakazujúce nespravodlivé praktiky);
12. vyzýva Komisiu, aby uskutočnila hĺbkovú štúdiu rozdielov medzi prístupmi a politikami 27 vnútroštátnych orgánov pre hospodársku súťaž a aby podporila riešenia, ktoré by zahŕňali všetkých partnerov v potravinárskom výrobnom reťazci a ktoré by zabránili dominantnému postaveniu jedného alebo len malého počtu subjektov vstupného alebo výstupného reťazca, ktoré sa často presadzujú na úkor poľnohospodárskeho výrobcu;
13. trvá na systéme sankcií, ktoré sa majú uplatňovať v prípadoch nekalých praktík a ktoré musia byť primerané k finančnej a obchodnej ujme spôsobenej subjektom v potravinovom dodávateľskom reťazci a musia byť vykonané dostatočne rýchlo, aby sa zabezpečil ich vysoký odradzujúci účinok; navrhuje, aby členské štáty zaviedli účinné mechanizmy sťažností, prostredníctvom ktorých by sa poškodené subjekty mohli sťažovať bez obavy zo straty spornej zmluvy, ktoré by sa spájali s vhodnými sankciami;
14. nazdáva sa, že riešenie nerovnováhy potravinového distribučného reťazca spočíva v novom rámci, ktorý by spájal reguláciu, úpravu právnych predpisov v oblasti hospodárskej súťaže a horizontálnejšie právne predpisy súbežne s existujúcimi a novými, samoregulačnými dohodami; nalieha na to, aby členské štáty presadzovali vypracovanie osvedčených postupov a/alebo kódexov správania v partnerstve so všetkými účastníkmi, medzi ktorých by patrili výrobcovia, priemysel, dodávatelia, maloobchodníci a zástupcovia spotrebiteľov, čím by sa najlepšie využili existujúce synergie;
15. nazdáva sa, že by sa ako priorita mala stanoviť informačná kampaň v celej EÚ, prostredníctvom ktorej sa poľnohospodárom poskytnú informácie o ich zmluvných právach, ako aj o najbežnejších nezákonných, nekalých a nečestných zmluvných a obchodných praktikách;
16. poveruje svojho predsedu, aby postúpil toto uznesenie Rade a Komisii.
