Otázka na hodinu otázok H-0356/2010
Komisii
Schôdza: septembra I 2010
článok 116 rokovacieho poriadku
Justas Vincas Paleckis
(S&D) Vec: Právne predpisy týkajúce sa nakladania s rádioaktívnym odpadom a jeho uloženia
Napriek tomu, že 15 z 27 členských štátov Európskej únie vlastní jadrové elektrárne, v súčasnosti existuje iba veľmi málo projektov na vybudovanie dlhodobých úložísk rádioaktívneho odpadu.
EÚ síce uznáva, že štruktúra dodávania energie je záležitosťou jednotlivých členských štátov, zároveň však pracuje na najvyspelejšom právnom rámci pre jadrovú bezpečnosť, ochranu a nakladanie s rádioaktívnym odpadom.
Tieto právne predpisy sú navrhované na základe Zmluvy o Euratome, v súlade s ktorou EÚ stanovuje a reguluje základné bezpečnostné normy.
Bolo oznámené, že Komisia navrhne európske právne predpisy o nakladaní s rádioaktívnym odpadom v druhej polovici roku 2010.
V súčasnej dobe prebiehajú verejné konzultácie o tomto legislatívnom návrhu.
V akej fáze sa nachádzajú tieto konzultácie a aké výsledky sa podarilo dosiahnuť?
O aké zvláštne požiadavky v oblasti životného prostredia sa bude táto smernica usilovať?
Budú na krajiny, ktoré už zatvorili svoje jadrové elektrárne a rozhodli sa pre odlišné spôsoby nakladania s odpadom, kladené zvláštne požiadavky, napríklad aby vybudovali vlastné úložiská alebo aby dodávateľom zaplatili v súlade s existujúcimi dohodami?
