23.2.2005
NÁVRH UZNESENIA
ktorý na základe otázky na ústne zodpovedanie B6‑0013/2005
v súlade s článkom 108 odsekom 5 rokovacieho poriadku
predkladá Joseph Daul a Jean-Claude Fruteau
v mene Výboru pre poľnohospodárstvo a rozvoj vidieka
o budúcej reforme spoločnej organizácie trhu s cukrom
Uznesene Európskeho parlamentu o budúcej reforme spoločnej organizácie trhu s cukrom
Európsky parlament ,
–
so zreteľom na nariadenie Rady (EHS) č. 1260/2001 z 19. júna 2001 o spoločnej organizácii trhov s cukrom1 Ú. v.
L 178 z 30.06.01, str. 1 ,
–
so zreteľom na oznámenia Komisie Rade a Parlamentu týkajúce sa snahy o vypracovanie dlhodobo udržateľného poľnohospodárskeho modelu pre Európu a najmä reformy cukrovarského odvetvia ( KOM(2003)0554 a KOM(2004)0499 ),
–
so zreteľom na analýzy vplyvov týkajúce sa možností reforiem plánovaných pre cukrový režim Spoločenstva (SEC(2003)1022),
–
so zreteľom na Protokol č. 3 AKT2 Ú. v.
L 317 z 15.12.00, str. 3 o cukre, osobitnú colnú kvótu v prospech Indie3 Rozhodnutie Rady 2001/87/ES - Dohoda formou výmeny listov medzi Európskym spoločenstvom a Indickou republikou, Ú. v.
L 325 z 08.12.01, str. 21 , Všeobecný systém preferencií Spoločenstva (nariadenie (ES) č. 2501/2001)4 Ú. v.
L 346 z 31.12.01, str. 1 a program „Všetko okrem zbraní“ (nariadenie(ES) 416/2001)5 Ú. v.
L 60 z 01.03.2001-00. ,
–
so zreteľom na rozhodnutia Spoločného parlamentného zhromaždenia AKT-EÚ z 1. novembra 20016 Ú. v.
C 78 z 02.04.2002, str. 79 a 21. marca 20027 Ú. v.
C 231 z 27.09.2002, str. 48. o cukre,
–
so zreteľom na nariadenie Rady (EHS) č. 2007/2000 z 18. septembra 2000, ktorým sa zavádzajú výnimočné obchodné opatrenia v prospech krajín a teritórií zúčastnených na stabilizačnom a asociačnom procese realizovanom Európskou úniou a k nemu pripojených, pozmeňujúcim nariadenie (ES) č. 2820/98,
–
so zreteľom na nariadenie Rady (EHS) č. 2563/2000 z 20. novembra 2000, ktorým sa mení a dopĺňa nariadenie (ES) č. 2007/2000 a rozširujú sa ním výnimočné obchodné opatrenia v prospech krajín a teritórií zúčastnených na stabilizačnom a asociačnom procese realizovanom Európskou úniou a k nemu pripojených, na Bývalú juhoslovanskú republiku Macedónsko a Juhoslovanskú federatívnu republiku, na základe ktorého sa mení a dopĺňa nariadenie (ES) č. 2820/98,
–
so zreteľom na reformu systému GSP navrhovanú Komisiou ( KOM(2004)0461 a KOM(2004)0699 ),
–
so zreteľom na článok 299 odsek 2 Zmluvy o ES,
–
so zreteľom na článok 108 odsek 5 rokovacieho poriadku,
A.
keďže záväzky prijaté Európskou úniou v rámci kola rokovaní z Dohy si vyžadujú zníženie ciel ako aj obmedzenie opatrení na podporu výroby a exportu a keďže tieto záväzky a potreba modernizovať celé odvetvie a zvýšiť jeho konkurencieschopnosť si vyžadujú reformu spoločnej organizácie trhu s cukrom,
B.
keďže výsledok odvolania proti rozhodnutiu panelu WTO ovplyvní mieru zníženia kvót, v dôsledku čoho bude potrebné uvažovať o budúcnosti cukru „C“,
C.
keďže podľa preferenčných dohôd s krajinami AKT a Indiou sa Európska únia zaviazala dovážať pevne stanovené množstvo cukru z týchto krajín za garantovanú cenu,
D.
keďže iniciatíva „Všetko okrem zbraní“, ak bude aplikovaná v jej súčasnom stave, spôsobí masívny prísun cukru na európsky trh, najmä prostredníctvom nelegálneho trojstranného obchodu, pri ktorom je cukor nakúpený vopred za svetovú trhovú cenu opätovne exportovaný do Európy a keďže odhalenie takejto operácie je prakticky nemožné a tieto dovozy ohrozujú súdržnosť a vyváženosť samotnej spoločnej organizácie trhu a keďže tento podvod poškodzuje európskych daňových poplatníkov,
E.
keďže iniciatíva „Všetko okrem zbraní“, napriek svojim šľachetným cieľom, nezaručuje hospodársky a sociálny rozvoj najmenej rozvinutých krajín, nakoľko z predpokladaného nárastu trojstranného obchodu budú profitovať len tretie krajiny, ktoré sú už aj tak konkurencieschopné a keďže táto iniciatíva je v prípade cukru z ekonomického hľadiska zavádzajúca, pretože odteraz každé zvýšenie exportu cukru z najmenej rozvinutých krajín do Európy spôsobí zníženie európskej ceny, čo je v protiklade so záujmami najmenej rozvinutých krajín,
F.
keďže z tohto dôvodu najmenej rozvinuté krajiny žiadajú vypracovanie nových pravidiel iniciatívy „Všetko okrem zbraní“ a keďže okrem toho platnosť viacročného Všeobecného systému preferencií skončí 31. decembra 2005,
G.
keďže nariadenia Rady (EHS) č. 2007/2000 a č. 2563/2000, ktoré umožňujú krajinám západného Balkánu slobodný a neobmedzený prístup na trh Európskej únie s cukrom, spôsobili nebývalý nárast dovozu cukru z týchto krajín, najmä prostredníctvom nelegálneho trojstranného obchodu, pri ktorom je cukor nakúpený vopred za svetovú trhovú cenu opätovne exportovaný do Európskej únie,
H.
keďže vzhľadom na možný vstup krajín západného Balkánu do Európskej únie by v budúcnosti nebolo žiadúce ani rozumné vytvárať ekonomicky životaneschopnú kapacitu s nadbytočnou produkciou cukru na základe toho, že sa bude podporovať takýto vývoj prostredníctvom preferenčného zaobchádzania,
I.
keďže spoločná poľnohospodárska politika má najmä za cieľ podporiť multifunkčný charakter poľnohospodárstva v rámci celej Únie a má prispieť k zaručeniu primeranej životnej úrovne obyvateľov pôsobiacich v poľnohospodárstve, ako sa uvádza v návrhu Ústavy pre Európu a v Lisabonskej stratégií a keďže táto stratégia zdôrazňuje okrem iného potrebu zlepšiť mieru a kvalitu zamestnanosti a zabezpečiť väčšiu sociálnu súdržnosť a keďže sa na základe nariadení Európskej rady prijatých v Luxemburgu (1997) a Berlíne (1999) domnieva, že poľnohospodárstvo musí zostať aktivitou v rámci celej Európy, vrátane znevýhodnených regiónov,
J.
zdôrazňuje dôležitosť nariadenia prijatého Európskou radou v Bruseli (2002), ktoré poznamenáva, že reformy musia byť vykonávané spôsobom, ktorý venuje patričnú pozornosť špecifickým problémom znevýhodnených regiónov a keďže je potrebné paralelne sa snažiť o zachovanie konkurencieschopnej európskej výroby na dlhodobo udržateľnej úrovni,
K.
keďže je vhodné mať naďalej na zreteli potreby výrobcov zo znevýhodnených regiónov Európskej únie, tak ako sa požadovalo aj v záveroch Európskej rady v Bruseli z 24. a 25. októbra 2002,
L.
keďže reforma spoločnej organizácie trhu s cukrom má zaručiť, že ceny sa budú pohybovať na úrovni, ktorá poskytne adekvátny príjem pre výrobcov Spoločenstva ako aj dodávateľov z krajín AKT a najmenej rozvinutých krajín,
M.
keďže oznámenie predložené Európskou komisiou svojim všeobecným zameraním narúša existujúcu rovnováhu v cukrovarskom odvetví a poškodzuje tak výrobcov Spoločenstva ako aj dodávateľov z najmenej rozvinutých krajín a výrobcov z krajín AKT,
N.
keďže zníženie cien a kvót plánované Európskou komisiou spôsobí subjektom v cukrovarskom odvetví významné straty príjmov a pravdepodobne neprinesie skutočný zisk pre spotrebiteľov, tak ako sa to prejavilo aj počas predchádzajúcich reforiem, v rámci ktorých zníženie cien prvotných surovín nespôsobilo zníženie ceny spotrebných výrobkov,
O.
keďže cukrová trstina hrá v niektorých okrajových regiónoch absolútne dominantnú sociálno-hospodársku úlohu a keďže má multifunkčný a nenahraditeľný charakter v súvislosti s príjmami poľnohospodárov v týchto regiónoch, ktoré už aj tak trpia špecifickými a trvalými štrukturálnymi nevýhodami uznanými v zmluvách,
P.
keďže rastúca produkcia cukru v niektorých krajinách zaujímajúcich popredné miesto v pestovaní cukrovej trstiny, má vážne dôsledky na životné prostredie, ako napríklad ničenie dažďových pralesov, erózia pôdy a využívanie prírodných zdrojov, vody, pôdy, atď.,
O vnútorných aspektoch reformy
1.
zdôrazňuje, že subjekty cukrovarského odvetvia musia mať dostatočne jasnú predstavu, aby mohli realizovať investície potrebné na zvýšenie konkurencieschopnosti a následne považuje za nevyhnutné, aby Komisia už teraz upresnila svoje plány na obdobie po roku 2008, a navrhuje aby reforma spoločnej organizácie trhu nebola modifikovaná do konca roku 2012,
2.
víta, že Komisia vypracovala štúdiu celkového vplyvu v súvislosti s jednotlivými možnosťami reformy, ľutuje však, že tento dokument sa nezaoberá presnými dôsledkami navrhovanej reformy v jednotlivých členských štátoch a regiónoch výroby, najmä pokiaľ ide o zamestnanosť v tomto odvetví,
3.
žiada Komisiu, aby urýchlene vypracovala podrobnú štúdiu vplyvov, ktorá bude zohľadňovať sociálno-hospodárske dôsledky týchto reforiem, tak pre výrobcov cukrovej repy ako aj pracovníkov v tomto odvetví a ich vplyvy na vyľudňovanie niektorých vidieckych oblastí EÚ a vyzýva Komisiu, aby svoju štúdiu vplyvu rozšírila aj na možné účinky reformy na trh s obilninami,
4.
poznamenáva, že zníženie cien cukru navrhované Komisiou ide nad rámec potrieb prispôsobenia predpisom WTO a následne žiada, aby sa toto zníženie prísne obmedzilo na nevyhnutnú potrebnú mieru, v záujme dosiahnutia a zachovania dlhodobo udržateľnej, výkonnej a stálej výroby v EÚ a v súlade s predpismi WTO a nazdáva sa, že zníženie kvót musí podliehať rovnakému princípu a že kumulujúci účinok zníženia cien a kvót spochybňuje životaschopnosť odvetvia v najzraniteľnejších ako aj v najkonkurencieschopnejších regiónoch,
5.
domnieva sa, že systém referenčnej ceny navrhovaný Komisiou nie je životaschopný a nezabezpečí stabilitu trhu a následne navrhuje, aby bol v súčasnosti platný systém podpory cien zachovaný ako bezpečnostná sieť určená zabrániť vytváraniu vážnej nerovnováhy na trhu s cukrom,
6.
konštatuje, že otázka vlastníctva kvót nie je dodnes právne vyriešená a žiada Komisiu o rýchle vysvetlenie tohto bodu,
7.
domnieva sa, že systém presunu kvót navrhovaný Komisiou nezodpovedá cieľom konkurencieschopnosti, zamestnanosti a solidarity Spoločenstva a odmieta ho, nakoľko ohrozuje najslabších, najmä v dôsledku presunu pracovných miest a neprijateľného premiestňovania výrobných činností,
8.
žiada Komisiu, aby pouvažovala nad vytvorením osobitného fondu spravovaného Európskou úniou, ktorý by umožňoval tým, ktorí si to želajú, opustiť systém za primeraných podmienok, prostredníctvom dobrovoľného predaja kvót Európskej únii za atraktívnu a postupom času klesajúcu cenu, počas časovo ohraničeného obdobia, pričom tieto kvóty budú následne okamžite zrušené a navrhuje spôsob financovania, ktorý bude z rozpočtového hľadiska neutrálny a bude zahŕňať subjekty odvetvia a trh,
9.
nazdáva sa, že kvóty sú vhodným nástrojom pre normálny vývoj výroby na celom území Spoločenstva a že je vhodné používať ich za týmto účelom a navrhuje, aby bol do legislatívneho návrhu prijatý pojem minimálnej výrobnej kvóty, ktorá je chránená v rámci členského štátu,
10.
prosí Komisiu, aby stiahla svoj návrh týkajúci sa presunu kvót medzi členskými štátmi,
11.
zdôrazňuje, že nové členské krajiny vstúpili do Európskej únie na základe záväzkov, ktorých dodržiavanie si vyžiadalo patričné úsilie, a preto navrhuje Komisii, aby pouvažovala nad možnosťou, aby tieto štáty nemuseli znášať dôsledky opatrení súvisiacich so znížením kvót.
V tomto kontexte upozorňuje na existujúce rozdiely pri spôsoboch stanovovania kvót B uplatňovaných v nových členských štátoch a s uspokojením víta návrh Komisie ponúknuť plnú náhradu producentom cukrovej repy v nových členských štátoch,
12.
zdôrazňuje, že reforma musí byť na jednej strane zlučiteľná s pravidlami WTO, zároveň však musí zaručiť rovnováhu na trhu s cukrom v rámci Spoločenstva, kontinuitu výroby a ochranu životnej úrovne poľnohospodárov,
13.
domnieva sa, že očakávané zníženia alebo zrušenie pomoci pre vývoz nemusia viesť k úsporám rozpočtových zdrojov Spoločenstva, musia však byť prínosom pre odvetvie, aby sa tak umožnilo buď vhodnejšie odškodnenie poľnohospodárov za straty príjmov, alebo prijatie iných opatrení zameraných na opätovné získanie trhovej rovnováhy,
14.
žiada Komisiu, aby pri zostavovaní svojho legislatívneho návrhu vzala do úvahy závery panelu WTO, v tejto súvislosti si želá, aby dokument navrhol riešenia týkajúce sa budúcnosti cukru C, na základe toho žiada Komisiu, aby súrne začala pracovať na rozvoji alternatívnych odbytísk pre konzumáciu cukru, aby bolo možné ponúknuť nové perspektívy odbytu pre výrobu Spoločenstva, najmä so zreteľom na možnosti, ktoré ponúka rozvoj biologických pohonných hmôt, vyzýva okrem iného Komisiu, aby preskúmala možnosti použiť cukor ako biologickú pohonnú hmotu z ekonomického a ekologického hľadiska,
15.
žiada, aby sa pri výrobe cukru ako potraviny aj ako paliva uplatnili sociálno-ekologické normy, a minimálne pravidlá vzájomného rešpektu poľnohospodárskych a environmentálnych požiadaviek, venovala sa väčšia pozornosť striedavému výsevu, ktorý umožní poľnohospodárom ozdraviť pôdu, aby sa tak zaručil multifunkčný charakter poľnohospodárstva aj z perspektívy výroby cukru,
16.
zastáva názor, že predvídateľné straty príjmov nie sú dostatočne nahrádzané, navrhuje, aby boli v prípade limitovaného poklesu cien, ako sa uvádza v odseku 4, zachované pôvodné stanovené balíky Komisie a pridelené osobitne pestovateľom a pestovateľom cukrovej repy, aby tak boli čo možno najviac odškodnení, žiada tiež Komisiu, aby pri výpočte náhrad za zníženie cien vzala do úvahy odvodené ceny platné v štátoch, v ktorých sa tieto ceny uplatňujú,
17.
želá si, aby z časti fondu uvedeného v odseku 8, alebo z akéhokoľvek iného osobitného fondu, bolo možné odmeniť poľnohospodárov v rámci kompenzácie straty ich dodávateľských práv a s ohľadom na preorientovanie ich činnosti, zároveň žiada, aby sa prijali v oblasti sociálnej ochrany opatrenia týkajúce sa pracovníkov postihnutých zatvorením cukrovarských podnikov,
18.
schvaľuje záväzok Komisie v prospech osobitného zaobchádzania s okrajovými regiónmi, zároveň však s ľútosťou konštatuje zrušenie pomoci pre odbyt, žiada obnovu tohto mechanizmu a úplnú kompenzáciu za straty príjmov, aby sa skutočne mohli zohľadniť špecifické nevýhody týkajúce sa okrajových regiónov,
19.
želá si, aby Komisia veľmi pozorne prehodnotila situáciu výroby v znevýhodnených oblastiach Európskej únie a určila potrebné opatrenia, ktoré zabránia zániku výroby cukru a cukrovej repy, ako následku reformy v týchto oblastiach,
20.
vyzýva Komisiu a členské štáty, aby pozorne sledovali sociálne dôsledky prípadného zatvorenia tovární, ktoré budú následkom budúcej reformy cukrového systému a prijali vhodné opatrenia v prípade, že sociálne plány nebudú dostatočné,
O vonkajších aspektoch reformy
21.
pripomína, že schopnosť Únie regulovať ponuku cukru na svojom trhu hrá základnú úlohu v súvislosti s vyváženou a dlhodobo udržateľnou organizáciou spoločného trhu s cukrom,
22.
dôrazne žiada, aby Komisia vyhovela požiadavkám krajín AKT a najmenej rozvinutých krajín a pouvažovala nad vypracovaním regulačných pravidiel pre iniciatívu „Všetko okrem zbraní“, prostredníctvom ktorých bude Európska únia naďalej schopná regulovať ponuku, a ktoré zamedzia tomu, aby sa výroba na úrovni Spoločenstva stala premennou veličinou pre vynútené prispôsobenie sa novej organizácii spoločného trhu a navrhuje, aby sa pomocou týchto pravidiel zaviedli nástroje kvantitatívnej kontroly dovozných kvót, ktoré by mohli byť pravidelne prehodnotené na základe skutočného vplyvu iniciatívy „Všetko okrem zbraní“ na rozvoj týchto krajín, najmä pokiaľ ide o miestne použitie a výrobu, navrhuje rozdelenie týchto kvót na takej úrovni, ktorá by neskôr umožnila výrobu iných potravín určených na zabezpečenie potravinového zásobovania danej krajiny,
23.
žiada, aby legislatívny návrh Komisie znemožnil akýkoľvek vývoz cukru z tretích krajín do Európskej únie, uskutočnený v rámci trojstranného obchodu cez najmenej rozvinuté krajiny,
24.
žiada, aby výroba dovážaného cukru zodpovedala rovnakým sociálno-ekologickým normám ako cukrová výroba v EÚ, v prípade, že dodávateľské krajiny sa neprispôsobia týmto normám, navrhuje udelenie poplatkov za dovezený cukor, ktoré budú slúžiť na vytvorenie nového fondu Spoločenstva, určeného na podporu poľnohospodárstva ohľaduplnejšieho k človeku i k životnému prostrediu v rozvojových dodávateľských krajinách,
25.
žiada Komisiu, aby bezodkladne a na základe riadne overených historických údajov stanovila kvóty pre krajiny západného Balkánu spôsobom, ktorý zabezpečí, že tieto kvóty neprekročia objem zabezpečujúci čistú rovnováhu domácej výroby a spotreby, a nedovolí im vývoz a spätný vývozu cukru do EÚ,
26.
vyzýva Komisiu, aby zlepšila kontrolný systém, vytvorený na zabezpečenie rešpektovania pravidiel pôvodu, najmä preto, že zvýšený prístup na európsky trh prostredníctvom iniciatívy „Všetko okrem zbraní“ môže vytvoriť cenové rozdiely, ktoré by mohli napomáhať podvodným praktikám,
27.
vyzýva Komisiu, aby navrhla vhodné opatrenia na pomoc krajinám AKT, ktoré sú značne závislé od vývozu cukru do EÚ, pri diverzifikácii ich ekonomickej základne,
28.
žiada Komisiu, aby dbala o to, aby pri rokovaniach prebiehajúcich v rámci WTO bola v stanovisku Európskej únie zahrnutá prebiehajúca reforma, aby si budúce multilaterálne záväzky nevyžiadali novú reformu, v dôsledku čoho by výrobcovia museli platiť dvakrát,
29.
dôrazne žiada Komisiu, aby zvážila dôsledky reformy obzvlášť v Brazílii, kde je výroba a spracovanie cukru pod dohľadom malej skupiny jednotlivcov na úkor množstva pracovníkov, ktorí pracujú na cukrových poliach a v továrňach, domnieva sa, že EÚ nesie morálnu zodpovednosť za to, aby reformy, ktoré uskutočňuje, nenapomáhali neudržateľným metódam výroby cukru na veľkostatkoch, ktorá je v Brazílii bežná,
30.
žiada Komisiu, aby dohodla prepojenie reformy európskej spoločnej organizácie trhu s cukrom s podobnými reformami organizácie trhu s cukrom v iných krajinách, predovšetkým v Spojených štátoch amerických,
31.
žiada Komisiu, aby urobila všetko pre to, aby dosiahla v rámci spoločnej organizácie trhu medzinárodné dohody o kontrole produkcie a ceny cukru,
32.
poveruje svojho predsedu, aby toto uznesenie postúpil Komisii a Rade.
