7.3.2011 B7-0173/2011 NÁVRH UZNESENIA predložený na základe vyhlásenia podpredsedníčky Komisie/vysokej predstaviteľky Únie pre zahraničné veci a bezpečnostnú politiku
v súlade s článkom 110 ods. 2 rokovacieho poriadku
o situácii v Líbyi
José Ignacio Salafranca Sánchez-Neyra
,
Elmar Brok
,
Ioannis Kasoulides
,
Cristian Dan Preda
,
Mario Mauro
,
Marietta Giannakou
,
Hans-Gert Pöttering
,
Gabriele Albertini
,
Tunne Kelam
,
Rodi Kratsa-Tsagaropoulou
,
Lena Kolarska-Bobińska
,
Elena Băsescu
,
Michael Gahler
,
Alf Svensson
,
Laima Liucija Andrikienė
,
Inese Vaidere
,
Vito Bonsignore
,
Simon Busuttil
,
Joachim Zeller
,
Tokia Saïfi
,
Michèle Striffler
,
Andrzej Grzyb
,
Krzysztof Lisek
,
Vytautas Landsbergis
,
Artur Zasada
,
Salvatore Iacolino
,
Dominique Vlasto
,
Alfredo Pallone
,
Philippe Juvin
,
Traian Ungureanu
,
Joanna Katarzyna Skrzydlewska
,
Ernst Strasser
,
Roberta Angelilli
,
Véronique Mathieu
,
Nadezhda Neynsky
,
Elżbieta Katarzyna Łukacijewska
v mene poslaneckého klubu PPE
PE459.716v01-00 B7‑0173/2011 Uznesenie Európskeho parlamentu o situácii v Líbyi
Európsky parlament ,
– so zreteľom na rezolúciu Bezpečnostnej rady OSN č. 1970 (2011) z 26. februára 2011,
– so zreteľom na rozhodnutie Rady z 28. februára o vykonávaní rezolúcie BR OSN a uvalení ďalších reštriktívnych opatrení voči osobám zodpovedným za násilný zásah proti civilnému obyvateľstvu;
– so zreteľom na pozastavenie rokovaní o rámcovej dohode medzi EÚ a Líbyou z 22. februára,
– so zreteľom na nedávne vyhlásenia vysokej predstaviteľky/podpredsedníčky Catherine Ashtonovej o Líbyi (z 20. februára, 23. februára, 26. januára a 27. februára),
– so zreteľom na prejav európskeho komisára pre rozširovanie a susedskú politiku Štefana Füleho k nedávnym udalostiam v severnej Afrike vo Výbore pre zahraničné veci Európskeho parlamentu z 28. februára 2011 http://europa.eu/rapid/pressReleasesAction.do?reference=SPEECH/11/130&language=en
,
– so zreteľom na článok 110 ods. 2 rokovacieho poriadku,
A. keďže nedávne demonštrácie vo viacerých arabských krajinách v severnej Afrike a na Blízkom východe žiadali o koniec autoritárskych režimov, politické, hospodárske a sociálne reformy, slobodu, demokraciu a lepšie životné podmienky pre občanov,
B. keďže 15. februára sa na pôvodne pokojné protesty proti režimu v Líbyi začali útoky s použitím bezprecedentného násilia; keďže plukovník Kaddáfí použil líbyjské ozbrojené sily a milície na násilné potlačenie protestov vrátane nevyberavého použitia guľometov, ostreľovačov a vojenských lietadiel voči civilistom; keďže toto malo za následok rýchlo rastúci počet obetí a veľký počet zranených a zadržaných osôb;
C. keďže po niekoľko dní trvajúcich krvavých stretoch medzi protestujúcimi a vládnymi silami prevzali demonštranti kontrolu nad viacerými dôležitými mestami vrátane mesta Bengází; keďže po oslobodení východnej časti krajiny sa povstanie proti lídrovi Muammarovi Kaddáfimu približuje k hlavnému mestu Tripolis, kde boje pokračujú,
D. keďže sily opozície voči Kaddáfiho režimu prevzali kontrolu nad väčšinou ropných a plynových polí v Líbyi, a keďže energetické sankcie voči Líbyi by boli preto v rozpore s ich účelom,
E. keďže podľa UNHCR utieklo do susedných krajín (najmä Egypt a Tunisko) v posledných dňoch vyše 140 000 ľudí, pričom niekoľko tisíc uviazlo na hraniciach a naliehavo potrebuje pomoc; keďže toto vytvára situáciu humanitárnej núdze, ktorá vyžaduje rýchlu reakciu zo strany EÚ,
F. keďže podľa rezolúcie Bezpečnostnej rady OSN (BR OSN) č. 1970(2011) môžu systematické a generalizované útoky na civilných obyvateľov páchané v Líbyi predstavovať zločiny proti ľudskosti,
G. keďže BR OSN vo svojej rezolúcii č. 1970(2011) z 26. februára konajúc v súlade s kapitolou VII charty uvalila embargo na zbrane a prijala sankcie voči Muammarovi Kaddáfimu a osobám zodpovedným za represie, a situáciu zároveň postúpila na Medzinárodný trestný súd,
H. keďže EÚ od 22. februára pozastavila prebiehajúce rokovania o rámcovej dohode medzi EÚ a Líbyou a všetky zmluvy o spolupráci s Líbyou; keďže 28. februára prijala Rada EÚ ďalšie reštriktívne opatrenia proti Líbyi,
I. keďže sloboda prejavu a právo na pokojné zhromažďovanie sú neodňateľné ľudské práva, ktoré sa musia dodržiavať a chrániť,
J. keďže pokračujúcim povstaním sa zhoršuje humanitárna situácia, pričom vznikajú nedostatky zdravotníckeho materiálu, paliva a potravín; keďže podľa Agentúry OSN pre utečencov utieklo z Líbye do susedného Tuniska a Egypta vyše 140 000 osôb;
K. keďže masívny a nezastaviteľný prúd vysídlených osôb viedol k dramatickým situáciám aj v oblasti zdravotníctva a humanitárne intervencie niektorých členských štátov sú účinnou reakciou na potreby postihnutej populácie,
L. keďže EÚ má mimoriadny záujem o demokratickú, stabilnú, prosperujúcu a pokojnú severnú Afriku;
M. keďže masové protesty v mnohých arabských krajinách dokazujú, že nedemokratické a autoritárske režimy nedokážu zaručiť dôveryhodnú stabilitu, a že demokratické hodnoty nemožno oddeliť od hospodárskych a politických partnerstiev,
1. vyjadruje solidaritu líbyjskému ľudu, najmä mladým Líbyjčanom, ktorí sú motorom demokracie a zmeny režimu, a pevnú podporu ich legitímnym demokratickým, hospodárskym a sociálnym cieľom; veľmi dôrazne odsudzuje závažné a systematické porušovanie ľudských práv v Líbyi, najmä násilné potláčanie protestujúcich za demokraciu, novinárov a obhajcov ľudských práv zo strany Kaddáfiho režimu;
2. dôrazne odsudzuje úmyselné a neprimerané použitie sily a hlboko ľutuje následné významné straty na životoch a veľký počet zranení; vyjadruje sústrasť rodinám obetí;
3. žiada preto okamžité skončenie brutálneho diktátorského režimu plukovníka Kaddáfiho a vyzýva ho, aby okamžite odstúpil a zabránil tak ďalšiemu krviprelievaniu a umožnil pokojnú politickú zmenu; vyzýva líbyjské orgány, aby okamžite zastavili násilie a umožnili mierové riešenie situácie v súlade s legitímnymi očakávaniami líbyjského ľudu; vyzýva líbyjské orgány, aby dodržiavali ľudské práva a medzinárodné humanitárne právo, zrušili všetky obmedzenia slobody slova vrátane prostredníctvom internetu, a okamžite umožnili prístup do krajiny nezávislým pozorovateľom ľudských práv a zahraničným médiám;
4. vyzýva EÚ a medzinárodné spoločenstvo, aby prijali všetky opatrenia umožňujúce úplnú izoláciu Kaddáfiho a jeho režimu, a to na vnútroštátnej i medzinárodnej úrovni;
5. žiada zriadenie nezávislého medzinárodného vyšetrovacieho výboru pre udalosti vedúce k smrti, zraneniam a väzneniam počas udalostí, ku ktorým došlo v Líbyi od 15. februára; zdôrazňuje, že páchatelia útokov voči civilistom majú podľa medzinárodného práva osobnú trestnú zodpovednosť, musia byť postavení pred spravodlivosť a nesmú zostať beztrestnými; v tejto súvislosti víta postúpenie situácie v Líbyi BR OSN na Medzinárodný trestný súd a vyzýva členské štáty, aby spolupracovali s súdom a jeho prokurátorom tak, aby sa spravodlivosť mohla vykonať rýchlo;
6. víta rezolúciu VZ OSN z 1. marca 2011, ktorá pozastavuje členské práva Líbye v Rade OSN pre ľudské práva ako paradox od začiatku a systematické porušovania ľudských práv páchané v Líbyi;
7. domnieva sa, že závažnosť situácie v Líbyi vyžaduje rozhodnú a zladenú činnosť medzinárodného spoločenstva; víta preto prijatie rezolúcie 1970(2011) BR OSN, ktorá uvaľuje embargo na vývoz zbraní do krajiny, zmrazenie aktív a zákaz vydávania víz pre Muammara Kaddáfího a ďalšie osoby zapojené do násilného potláčania protestov; konštatuje, že EÚ ako prvá uplatnila sankcie uvalené Bezpečnostnou radou OSN, a že opatrenia EÚ sú rozšírené o ďalšie sankcie; víta preto rozhodnutie Rady zakázať obchod s Líbyou so zbraňami, ktoré by mohli byť použité na vnútorné represie, ako aj rozšírenie zoznamu osôb, na ktoré sa vzťahuje zmrazenie aktív a zákaz vydávania víz;
8. vyjadruje hlboké znepokojenie, že zhoršujúca sa situácii v Líbyi by mohla spôsobiť bezprecedentný pohyb ľudí utekajúcich tak smerom k tuniským a egyptským hraniciam, ako aj do Európy;
9. vyzýva Komisiu a agentúru Frontex, aby zabezpečili potrebné opatrenia vrátane finančných, ľudských a technických zdrojov a zaručila tým, že EÚ bude môcť primerane reagovať na akýkoľvek masový migračný pohyb v súlade s článkom 80 ZFEÚ;
10. žiada priebežné posudzovanie účinnosti sankcií; v tomto kontexte víta diskusie o ďalších sankciách EÚ, ktoré by zahŕňali aj zmrazenie aktív líbyjských spoločností napojených na Kaddáfiho režim;
11. vyzýva vysokú predstaviteľku/podpredsedníčku Komisie a členské štáty, aby pokračovali v podrobnom monitorovaní situácie a pripravili sa na to, aby mohli v úzkej spolupráci s OSN prijať prísnejšie opatrenia vrátane bezletovej zóny a iných vojenských opatrení na zabránenie ďalšiemu krviprelievaniu a na izolovanie Kaddáfiho režimu;
12. je hlboko znepokojený zhoršujúcou sa humanitárnou situáciou v Líbyi a situáciou utečencov v rámci jej hraníc a v ich okolí; zdôrazňuje, že tisíce ľudí uviazli na líbyjskej strane hraníc s Egyptom a Tuniskom a je im odopierané právo prejsť, čo vytvára humanitárnu núdzovú situáciu; vyzýva súčasné a budúce líbyjské orgány, aby umožnili vstup humanitárnych organizácií do krajiny a zaručili bezpečnosť humanitárneho personálu; zdôrazňuje, že EÚ musí naliehavo posúdiť humanitárne potreby v Líbyi a susedných krajinách a rýchlo poskytnúť všetku potrebnú finančnú a ľudskú pomoc; víta opatrenia, ktoré prijala komisárka Georgievová a úrad ECHO, prostriedky, ktoré uvoľnili, a humanitárnu pomoc, ktoré poskytli niektoré členské štáty na riešenie tohto problému;
13. víta zvolanie mimoriadnej Európskej rady k udalostiam v Líbyi a v krajinách južného susedstva na 11. marca; vyzýva vysokú predstaviteľku/podpredsedníčku a členské štáty, aby vypracovali podrobnú a zladenú stratégiu humanitárnej a politickej reakcie na situáciu v tejto krajine;
14. žiada EÚ, aby prevzala vedúcu úlohu aj v dlhodobom politickom, hospodárskom a sociálnom vývoji v Líbyi; v tejto súvislosti žiada, aby sa prioritou stali pomoc pri budovaní inštitúcií a reformy na podporu ľudských práv, právneho štátu, dobrej správy a pluralitnej, demokratickej a pokojnej Líbye; žiada vysokú predstaviteľku/podpredsedníčku Európskej komisie, aby v plnom rozsahu využila všetky príslušné vonkajšie finančné nástroje EÚ;
15. v tejto súvislosti vyzýva EÚ, aby udržiavala trvalý dialóg s líbyjskou opozíciou;
16. domnieva sa, že revolučné zmeny v severnej Afrike a na Blízkom východe ozrejmili, že pozitívny vplyv a dlhodobá dôveryhodnosť EÚ v tomto regióne bude závisieť na schopnosti realizovať súdržnú zahraničnú politiku založenú na hodnotách a podporujúcu nové demokratické sily; pripomína svoju žiadosť o to, aby EÚ revidovala svoju politiku podpory demokracie a ľudských práv tak, aby vytvorila mechanizmus vykonávania doložky o ľudských právach vo všetkých dohodách s tretími krajinami;
17. pripomína svoju žiadosť o zapojenie do činnosti pracovnej skupiny na koordináciu reakcie na krízu v Líbyi a v iných krajinách Stredozemia;
18. opäť zdôrazňuje, že udalosti v Líbyi a iných krajinách regiónu podčiarkujú naliehavú potrebu vypracovať ambicióznejšie a efektívnejšie politiky a nástroje na podnecovanie a podporu politických, hospodárskych a sociálnych reforiem v krajinách susediacich s EÚ na juhu; zdôrazňuje, že prebiehajúca strategická revízia európskej susedskej politiky musí odrážať súčasné dianie v regióne a musí prísť s novými zlepšenými spôsobmi spĺňania potrieb a ambícií týchto ľudí; trvá na tom, že v rámci preskúmania susedskej politiky treba uprednostniť kritériá, ktoré sa týkajú nezávislosti súdnictva, dodržiavania základných slobôd, pluralizmu a slobody tlače, ako aj boja proti korupcii; vyzýva na lepšiu koordináciu s inými politikami Únie zameranými na tieto krajiny;
19. zdieľa názor, že Únia pre stredozemie sa musí prispôsobiť novej ére a situácii a musí sa zamyslieť a konať v súvislosti s nedávnymi udalosťami, aby predložila návrhy na to, ako najlepšie podporovať demokraciu a ľudské práva v jej členských štátoch a v regióne, vrátane Líbye, a možných reforiem na posilnenie, zosúladenie a zefektívnenie vlastnej úlohy;
20. domnieva sa, že boj proti korupcii a posilnenie právneho štátu v tretích krajinách predstavujú základné kritériá umožňujúce odpovedať na očakávania obyvateľov regiónu, ako aj na prilákanie zahraničných investícií;
21. poveruje svojho predsedu, aby postúpil toto uznesenie Rade, Komisii, vysokej predstaviteľke, vládam a parlamentom členských štátov, Parlamentnému zhromaždeniu Únie pre Stredozemie, líbyjským orgánom a opozícii.
