17.9.2008
NÁVRH UZNESENIA,
ktorý na základe vyhlásení Rady a Komisie
v súlade s článkom 103 ods. 2 rokovacieho poriadku
predkladá Vittorio Agnoletto
v mene skupiny GUE/NGL
o 9. samite EÚ – India (29. septembra 2008, Marseille)
Uznesenie Európskeho parlamentu o 9. samite EÚ – India (29. septembra 2008, Marseille)
Európsky parlament ,
–
so zreteľom na 9. samit EÚ – India, ktorý sa bude konať 29. septembra 2008 v Marseille,
–
so zreteľom na Dohodu o strategickom partnerstve EÚ – India z roku 2004 (KOM(2004)430 v konečnom znení),
–
so zreteľom na spoločný akčný plán EÚ a Indie prijatý na 6. samite EÚ – India, ktorý sa konal 7. septembra 2005 v Dillí,
–
so zreteľom na návrh rokovať s Indiou o dohode o partnerstve a spolupráci,
–
so zreteľom na článok 103 ods. 2 rokovacieho poriadku,
A.
keďže programu nadchádzajúceho samitu v Marseille bude pravdepodobne dominovať revízia spoločného akčného plánu z roku 2005, zmena klímy, mier a bezpečnosť, vzdelávanie, zdravie a potravinová bezpečnosť,
B.
keďže tento samit by mal začať novú etapu vo vzťahoch medzi EÚ a Indiou a mal by uľahčiť diskusiu o regionálnych otázkach spoločného záujmu EÚ aj Indie,
1.
víta usporiadanie 9. samitu EÚ – India ako výrazu trvalo udržateľného strategického partnerstva; odporúča, aby tomuto každoročnému samitu v budúcnosti predchádzali predsamitové parlamentné schôdze, ktorými sa zdôrazní demokratická kontrola tohto procesu a ktoré umožnia lepšie pochopenie názorov a demokratického systému na obidvoch stranách;
2.
dôrazne podporuje užšie väzby medzi EÚ a Indiou a je presvedčený, že najlepším vyjadrením vzájomnej úcty a partnerstva je otvorený dialóg o všetkých otázkach; nabáda preto indické orgány k účasti na rokovaniach o dohode o partnerstve a spolupráci s EÚ na znak zlepšovania a prehlbovania ich vzájomného vzťahu; je presvedčený, že uzavretím takejto dohody by sa zlepšila kvalita partnerstva, a vyzýva obe strany, aby do rokovaní vstúpili ako rovnocenní partneri;
3.
zdôrazňuje význam úsilia vynaloženého indickou vládou v oblasti zmeny klímy a vyzýva, aby sa na samite prijal v tejto súvislosti pracovný program; podporuje všetky praktické kroky zamerané na znižovanie emisií, napríklad prenos technológií v oblasti obnoviteľných zdrojov energie;
4.
vyjadruje znepokojenie nad súčasnou neistou politickou situáciou v Pakistane a nad čoraz nebezpečnejšou situáciou v Afganistane a na Srí Lanke a vyjadruje nádej, že India bude ako najvplyvnejšia krajina v tomto regióne presadzovať stabilitu a mier;
5.
je hlboko znepokojený katastrofálnymi následkami záplav v severovýchodnej Indii, predovšetkým v štáte Bihár; vyjadruje poľutovanie nad veľkým počtom obetí a nad vyše miliónom ľudí bez strechy nad hlavou; víta núdzovú pomoc, ktorú poskytla EÚ, ale domnieva sa, že suma vo výške 1 milión EUR je nedostatočná a že vzhľadom na rozsah záplav a spôsobenej škody je potrebné ju výrazne zvýšiť; vyzýva indickú administratívu a medzinárodné spoločenstvo, aby posilnili núdzovú pomoc;
6.
vyjadruje poľutovanie nad tým, že India zatiaľ neratifikovala Medzinárodný dohovor proti mučeniu a inému krutému, neľudskému alebo ponižujúcemu zaobchádzaniu alebo trestaniu ani jeho opčný protokol; odporúča Indii, aby oba tieto nástroje bezodkladne ratifikovala; naliehavo žiada indickú vládu, aby podnikla okamžité kroky na zrušenie trestu smrti a zavedenie moratória na vykonávanie popráv; vyzýva ju, aby podpísala a ratifikovala opčný protokol k Dohovoru o odstránení všetkých foriem diskriminácie žien, naliehavo žiada Indiu, aby začala spolupracovať s Medzinárodným trestným súdom;
7.
naliehavo žiada indickú vládu, aby v záujme účinného odstránenia diskriminácie na základe kasty väčšmi spolupracovala s príslušnými orgánmi OSN pre ľudské práva, a to vrátane Výboru pre odstránenie rasovej diskriminácie a osobitných spravodajcov OSN, ktorých úlohou je vypracovať zásady a usmernenia pre odstránenie diskriminácie na základe práce a pôvodu;
8.
uznáva, že India je vzorom fungovania kultúrneho a náboženského pluralizmu; vyjadruje však svoje hlboké znepokojenie nad šírením násilia v Uríse; naliehavo žiada indickú vládu a vládu štátu Urísa, aby zastavili násilie v Uríse, a pripomína, že z príslušných medzinárodných dohovorov o ľudských právach, ktoré India ratifikovala (Dohovor o občianskych a politických právach, Dohovor o hospodárskych, sociálnych a kultúrnych právach a Dohovor o odstraňovaní všetkých foriem rasovej diskriminácie), vyplýva povinnosť zabezpečiť, aby sa násilie podobné tomu, ktoré bolo použité na potlačenie posilňovania postavenia dalitov, už nezopakovalo;
9.
vyzýva indickú vládu, aby zabránila najmä vzniku napätia medzi etnikami, náboženstvami a kultúrami jednotlivých spoločenstiev, ktoré by ohrozilo stáročné dedičstvo tolerancie a spolunažívania;
10.
poveruje svojho predsedu, aby postúpil toto uznesenie Komisii, Rade, indickej vláde a indickému parlamentu.
