7.1.2009
NÁVRH UZNESENIA
ktorý na základe vyhlásení Rady a Komisie
v súlade s článkom 103 ods. 2 rokovacieho poriadku
predkladajú Konrad Szymański, Adam Bielan, Hanna Foltyn-Kubicka, Wojciech Roszkowski, Ryszard Czarnecki, Inese Vaidere a Ģirts Valdis Kristovskis
v mene skupiny UEN
o prístupe EÚ k Bielorusku
Uznesenie Európskeho parlamentu o prístupe EÚ k Bielorusku
Európsky parlament ,
–
so zreteľom na svoje predchádzajúce uznesenia o situácii v Bielorusku, najmä na uznesenie z 9. októbra 2008,
–
so zreteľom na oznámenie Komisie Európskemu parlamentu a Rade o iniciatíve východné partnerstvo,
–
so zreteľom na spoločnú pozíciu Rady týkajúcu sa reštriktívnych opatrení voči niektorým vedúcim predstaviteľom Bieloruska, ktorou sa na šesť mesiacov pozastavujú obmedzenia cestovania uvalené na vedúcich predstaviteľov Bieloruska,
–
so zreteľom na závery zasadnutia Rady z 15. – 16. septembra 2008 o Bielorusku,
–
so zreteľom na vyhlásenie Komisie z 21. novembra 2006 o pripravenosti Európskej únie obnoviť svoje vzťahy s Bieloruskom a jeho ľudom v rámci európskej susedskej politiky (ESP),
–
so zreteľom na článok 103 ods. 2 rokovacieho poriadku,
A.
keďže zdôraznil, že Lukašenkovmu režimu chýba demokratická legitimita a stále zostáva poslednou diktatúrou v Európe,
B.
keďže bieloruské ministerstvo spravodlivosti úradne zaregistrovalo Hnutie za slobodu,
C.
keďže bieloruské úrady umožnili dvom opozičným novinám tlač a distribúciu na území štátu,
D.
keďže bieloruský minister zahraničných vecí Sergej Martynov vyhlásil, že „Bielorusko je priaznivo naklonené účasti na iniciatíve východného partnerstva“ a dodal, že Bielorusko sa mieni tejto iniciatívy zúčastniť,
E.
keďže stále pokračujú zadržiavania lídrov opozície, aktivistov za ľudské práva a nezávislých novinárov, ako aj pátrania po nich,
F.
keďže bieloruské úrady upierajú mnohým rímskokatolíckym kňazom a rádovým sestrám právo na vykonávanie kňazského povolania a vyučovanie náboženskej náuky,
1.
víta nedávny pokrok reformného procesu v Bielorusku, ktorý priblížil tento štát plnému súladu s demokratickými hodnotami a európskymi normami; poukazuje však na to, že tento pokrok sa dosiahol veľmi pomaly;
2.
víta nedávne vyhlásenia bieloruského ministra zahraničných vecí, že Bielorusko sa možno zúčastní iniciatívy východné partnerstvo; zdôrazňuje však, že akákoľvek účasť Bieloruska na tomto programe musí byť podmienená splnením podmienok a ochotou bieloruských úradov dodržiavať ľudské práva, demokratické normy a zásady právneho štátu;
3.
vyzýva bieloruskú vládu, aby potvrdila svoje vyhlásenia o pripravenosti zlepšiť spoluprácu s EÚ a vytvoriť priaznivejšie podmienky na otvorenie rozhovorov medzi EÚ a Bieloruskom;
4.
v tejto súvislosti naliehavo vyzýva bieloruskú vládu, aby rešpektovala ľudské práva tým, že:
a) bude uznávať náboženskú slobodu všetkých náboženských komunít v Bielorusku;
b) uskutoční nevyhnutne potrebné zmeny v bieloruskom trestnom zákonníku vypustením článkov 193, 367, 368 a 369 ods. 1, z ktorých niektoré, najmä článok 193, často uvádza organizácia Amnesty International a ktoré sa často zneužívajú ako represívny prostriedok,
c) odstráni všetky prekážky riadnej registrácie mimovládnych organizácií v Bielorusku;
d) sa zdrží hrozieb trestným stíhaním vrátane stíhania za vyhýbanie sa vojenskej službe v Bielorusku proti študentom, ktorí boli vylúčení z univerzít za občianske postoje, a preto museli pokračovať v štúdiu v zahraničí,
e) zlepší zaobchádzanie s národnostnými menšinami a úctu k nim vrátane uznania legitímne zvoleného orgánu Únia Poliakov v Bielorusku, na čele ktorej stojí Angelika Borysová, ako aj menšinových kultúr, kostolov, vzdelávacích systémov a historického i materiálneho dedičstva,
v záujme ukončenia dobrovoľnej izolácie štátu od zvyšku Európy a výrazného zlepšenia vzťahov medzi EÚ a Bieloruskom;
5.
pripomína, že Európska únia deklarovala pripravenosť obnoviť svoje vzťahy s Bieloruskom a jeho ľudom v rámci ESP, len čo bieloruská vláda preukáže, že rešpektuje demokratické hodnoty a základné práva bieloruských občanov;
6.
opakované vyhostenia rímskokatolíckych kňazov a rádových sestier z Bieloruska považuje za vážne narušenie kresťanskej náboženskej slobody v tomto štáte; v tejto súvislosti zastáva názor, že bieloruská vláda porušuje základný prvok ľudských práv a že svojim konaním marí proces budovania dôvery medzi EÚ a Bieloruskom;
7.
vyzýva Radu a Komisiu, aby pokračovali v dialógu s Bieloruskom a aby navrhli politiku voči tomuto štátu, ktorá bude vychádzať zo striktnej pozitívnej podmienenosti založenej na postupnom prístupe, zahŕňať referenčné kritériá, harmonogramy a doložku o revízii a čerpať z primeraných finančných zdrojov;
8.
víta rozhodnutie Rady pozastaviť platné reštriktívne opatrenia na obdobie šiestich mesiacov s cieľom preukázať, že EÚ je pripravená začať spoluprácu s Bieloruskom;
9.
vyzýva Radu a Komisiu, aby prijali ďalšie opatrenia na zjednodušenie a liberalizáciu postupov udeľovania víz pre bieloruských občanov, pretože tento krok je mimoriadne dôležitý z hľadiska naplnenia hlavného cieľa politiky EÚ voči Bielorusku, a to zjednodušenia a zintenzívnenia medziľudských kontaktov a demokratizácie tohto štátu; v tejto súvislosti naliehavo vyzýva Radu a Komisiu, aby posúdili možnosti zníženia poplatkov za víza pre bieloruských občanov, ktorí vstupujú do schengenského priestoru, čo je jediným spôsobom na zastavenie čoraz väčšej izolácie Bieloruska a jeho občanov; vyzýva bieloruské úrady, aby skončili s praxou udeľovania výstupných víz vlastným občanom, najmä deťom a študentom;
10.
vyzýva Radu a Komisiu, aby zvýšili finančnú pomoc nezávislým médiám, mimovládnym organizáciám a bieloruským študentom študujúcim v zahraničí; víta finančnú podporu, ktorú Komisia poskytla bieloruskej Európskej humanitnej univerzite v exile v litovskom Vilniuse; vyzýva Radu a Komisiu, aby poskytli finančnú pomoc nezávislému bieloruskému televíznemu kanálu BELSAT a naliehavo požadovali od bieloruskej vlády, aby BELSAT v Bielorusku úradne zaregistrovala;
11.
vyzýva Radu a Komisiu, aby posúdili opatrenia na zlepšenie podnikateľského ovzdušia, obchodu, podmienok investovania, energetickej a dopravnej infraštruktúry a cezhraničnej spolupráce medzi EÚ a Bieloruskom;
12.
poveruje svojho predsedu, aby toto uznesenie postúpil Rade, Komisii, vládam a parlamentom členských štátov, vláde a parlamentu Bieloruska a parlamentným zhromaždeniam OBSE a Rady Európy.
