23.2.2010 B7-0130/2010 NÁVRH UZNESENIA predložený v súlade s článkom 120 rokovacieho poriadku
o zavedení vizuálneho systému na označovanie spotreby paliva motorových vozidiel
Sebastian Valentin Bodu
PE432.988v01-00 B7‑0130/2010 Návrh uznesenia Európskeho parlamentu o zavedení vizuálneho systému na označovanie spotreby paliva motorových vozidiel
Európsky parlament ,
– so zreteľom na množstvo technických informácií o spotrebe motorových vozidiel a na vzťah medzi spotrebou a výkonom alebo medzi spotrebou a úrovňou znečisťovania,
– so zreteľom na záväzok Európskej únie znížiť emisie skleníkových plynov do roku 2020 o 20 % (balík „Energetika“),
– so zreteľom na článok 120 rokovacieho poriadku,
A. keďže hlavne v dnešnej dobe venujú spotrebitelia spotrebe paliva motorového vozidla prinajmenšom rovnakú pozornosť ako spotrebe elektrickej energie domáceho elektrospotrebiča,
B. keďže informácie poskytované výrobcami motorových vozidiel sú často príliš zložité na pochopenie a porovnávanie a keďže ich grafické zobrazenie by uľahčilo spotrebiteľom, ktorí sú technicky menej zdatní, rozhodovanie o kúpe motorového vozidla,
1. vyzýva Komisiu, aby v prípade motorových vozidiel zvážila možnosť zavedenia povinného systému označovania spotreby paliva (napr. trieda A by označovala motorové vozidlá s najnižšou spotrebou a trieda G motorové vozidlá s veľmi vysokou spotrebou);
2. vyzýva Komisiu, aby preskúmala, do akej miery grafický systém opísaný v odseku 1 uľahčí spotrebiteľom posudzovanie spotreby paliva motorového vozidla, pričom by súčasný systém označovania tejto spotreby nenahradzoval, ale ho dopĺňal.
