P6_TA(2008)0579
Opatrenia na zlepšenie prostredia pre MSP v Európe - iniciatíva Small Business Act
B6-0617/2008
Uznesenie Európskeho parlamentu zo 4. decembra 2008 o opatreniach na zlepšenie prostredia pre malé a stredné podniky v Európe - iniciatíva Small Business Act
Európsky parlament
, –
so zreteľom na otázku na ústne zodpovedanie pre Radu z 27. októbra 2008 o opatreniach na zlepšenie prostredia pre malé a stredné podniky v Európe - iniciatíve Small Business Act ( O-0113/08 ),
–
so zreteľom na oznámenie Komisie z 25. júna 2008 s názvom Najskôr myslieť v malom – Iniciatíva "Small Business Act" pre Európu ( KOM(2008)0394 ) a sprievodné hodnotenie vplyvu ( SEK(2008)2101 ),
–
so zreteľom na Európsku chartu pre malé podniky,
–
so zreteľom na článok 108 ods. 5 rokovacieho poriadku,
A.
keďže malé a stredné podniky (MSP) majú zásadný význam pre európske hospodárstvo, lebo poskytujú viac ako 100 miliónov pracovných miest, prispievajú k hospodárskemu rastu, sú významným zdrojom inovácií a podporujú rodovú rovnosť a regionálny rozvoj,
B.
keďže návrh iniciatívy Small Business Act (SBA) pre Európu treba s potešením privítať, ale táto iniciatíva bude účinná len vtedy, ak sa na úrovni členských štátov a európskej úrovni prijme konkrétny záväzok na jej vykonávanie,
C.
keďže súčasná kríza na finančných trhoch zvýraznila nedostatky existujúceho rámca pre MSP a znásobila naliehavosť väčšieho zohľadnenia potrieb MSP a účinného vykonávania ustanovení iniciatívy SBA,
1.
vyzýva členské štáty, aby potvrdili, že majú v úmysle formálne schváliť iniciatívu SBA na zasadaní Európskej rady v Bruseli v decembri 2008 s cieľom zabezpečiť potrebné zviditeľnenie tejto iniciatívy, a vyzýva Radu, aby prijala ustanovenia iniciatívy SBA ako záväzné, a tým zabezpečila, že budú mať výrazný a pozitívny účinok na prostredie pre MSP;
2.
zdôrazňuje, že na zabezpečenie účinnosti ustanovení iniciatívy SBA je potrebné, aby členské štáty plne podporovali ich vykonávanie, a vyzýva na prijatie konkrétnych opatrení tak na vnútroštátnej ako aj na regionálnej úrovni, ktoré by doplnili opatrenia prijaté na úrovni Spoločenstva; žiada preto členské štáty, aby oznámili, ako a v akom časovom horizonte začlenia ustanovenia iniciatívy SBA do svojho vnútroštátneho regulačného rámca;
3.
pripomína, že na zabezpečenie účinnosti ustanovení iniciatívy SBA by sa mal vytvoriť kontrolný systém, ktorým by sa monitoroval jej pokrok a vykonávanie zo strany Komisie a členských štátov; naliehavo žiada, aby sa pokrok pri vykonávaní ustanovení iniciatívy SBA začlenil ako samostatná kapitola do výročných správ o národných reformných programoch v rámci Lisabonskej stratégie;
4.
vyzýva Komisiu a členské štáty, aby pri riešení súčasnej finančnej krízy nezabúdali na reálnu ekonomiku a poskytli konkrétnu podporu MSP tým, že im v tejto kritickej chvíli zabezpečia prístup k finančným prostriedkom; v tejto súvislosti víta nový balík Európskej investičnej banky, v rámci ktorého sa má vynaložiť 30 miliárd EUR na pôžičky pre MSP, ako sa dohodlo na zasadnutí Rady; domnieva sa, že táto suma nebude dostatočná na vyriešenie súčasných problémov financovania MSP;
5.
poveruje svojho predsedu, aby toto uznesenie postúpil Rade, Komisii a vládam a parlamentom členských štátov.
