5.7.2005
NÁVRH UZNESENIA
na ukončenie rozpravy o vyhlásení Komisie
v súlade s článkom 103 ods. 2 rokovacieho poriadku
predkladá Othmar Karas
v mene Skupiny Európskej ľudovej strany (kresťanských demokratov) a európskych demokratov
o pozorovateľoch z Bulharska a Rumunska
Uznesenie Európskeho parlamentu o pozorovateľoch z Bulharska a Rumunska
Európsky parlament ,
–
so zreteľom na článok 103 ods. 2 rokovacieho poriadku,
A.
keďže Zmluvy o pristúpení Bulharska a Rumunska sa podpísali po vyjadrení súhlasu Európskeho parlamentu,
B.
keďže tieto zmluvy sa museli ratifikovať vo všetkých súčasných 25 členských štátoch a v Bulharsku a Rumunsku, aby pristúpenie nadobudlo platnosť,
C.
keďže tieto zmluvy vyslovene stanovujú možnosť raz odložiť pristúpenie o obdobie jedného roka, t. j. do 1. januára 2008,
D.
keďže pri príležitosti pristúpenia Estónska, Litvy, Lotyšska, Malty, Poľska, Slovenska, Slovinska, Českej republiky, Maďarska a Cypru 1. mája 2004 privítal Parlament pozorovateľov zo všetkých týchto krajín na obdobie jedného roka pred dňom pristúpenia,
E.
keďže v porovnaní s desiatimi členskými štátmi, ktoré pristúpili do EÚ v roku 2004, nie je dôvod výsadne zaobchádzať s Bulharskom a Rumunskom v súvislosti s pozorovateľmi,
1.
zastáva názor Komisie, že rozhodnutie o presnom dátume pristúpenia (v roku 2007 alebo 2008) sa môže prijať len so zreteľom na nadchádzajúce pravidelné správy o pokroku smerom k pristúpeniu;
2.
domnieva sa, že je predčasné pozvať pozorovateľov pred týmto rozhodnutím;
3.
zdôrazňuje, že v súvislosti s pozorovateľmi sa musí s Bulharskom a Rumunskom zaobchádzať rovnako ako v prípade členských štátov, ktoré pristúpili v roku 2004;
4.
požaduje, aby sa pozorovatelia z Bulharska a Rumunska prijali v Európskom parlamente rok pred konečným dátumom pristúpenia;
5.
poveruje svojho predsedu, aby postúpil toto uznesenie vládam a parlamentom členských štátov a Bulharska a Rumunska.
