8.3.2010 B7-0179/2010 NÁVRH UZNESENIA predložený na základe otázky na ústne zodpovedanie B7‑0020/2010 — O‑0026/2010
v súlade s článkom 115 ods. 5 rokovacieho poriadku
o transparentnosti a stave rokovaní o ACTA
Kader Arif
,
Gianluca Susta
,
Bernd Lange
,
David Martin
v mene skupiny S&D
PE439.695v01-00 B7‑0179/2010 Uznesenie Európskeho parlamentu o transparentnosti a stave rokovaní o ACTA
Európsky parlament ,
– so zreteľom na články 207 a 218 Zmluvy o fungovaní Európskej únie (ZFEÚ),
– so zreteľom na svoje uznesenie z 9. februára 2010 o revidovanej rámcovej dohode medzi Európskym parlamentom a Komisiou na ďalšie legislatívne obdobie Prijaté texty, P7_TA(2010)0009 .
,
– so zreteľom na svoje uznesenie z 11. marca 2009 o prístupe verejnosti k dokumentom Európskeho parlamentu, Rady a Komisie (prepracované znenie), ktoré treba považovať za pozíciu Parlamentu v prvom čítaní Prijaté texty, P6_TA(2009)0114 .
,
– so zreteľom na svoje uznesenie z 18. decembra 2008 o vplyve falšovania na medzinárodný obchod Prijaté texty, P6_TA(2008)0634 .
,
– so zreteľom na stanovisko európskeho dozorného úradníka pre ochranu údajov z 22. februára 2010 k súčasným rokovaniam Európskej únie o obchodnej dohode o boji proti falšovaniu (ACTA),
– so zreteľom na Chartu základných práv Európskej únie, a najmä na jej článok 8,
– so zreteľom na smernicu Európskeho parlamentu a Rady 2002/58/ES z 12. júla 2002 týkajúcu sa spracovávania osobných údajov a ochrany súkromia v sektore elektronických komunikácií, naposledy zmenenú a doplnenú smernicou Európskeho parlamentu a Rady 2009/136/ES z 25. novembra 2009,
– so zreteľom na smernicu Európskeho parlamentu a Rady 2000/31/ES z 8. júna 2000 o určitých právnych aspektoch služieb informačnej spoločnosti na vnútornom trhu, najmä o elektronickom obchode (smernica o elektronickom obchode),
– so zreteľom na článok 115 ods. 5 a článok 110 ods. 2 rokovacieho poriadku
A. keďže Lisabonská zmluva nadobudla platnosť 1. decembra 2009,
B. keďže Európska únia a ďalšie krajiny OECD začali v roku 2008 rokovania o novej mnohostrannej dohode zameranej na posilnenie presadzovania práv duševného vlastníctva a na potláčanie falšovania a pirátstva (Obchodná dohoda o boji proti falšovaniu – ACTA),
C. keďže v dôsledku nadobudnutia platnosti Lisabonskej zmluvy bude Parlament musieť udeliť svoj súhlas s textom dohody ACTA pred tým, ako dohoda nadobudne platnosť v Európskej únii,
D. keďže Parlament vo svojej správe z 11. marca 2009 vyzval Komisiu, aby „okamžite sprístupnila verejnosti všetky dokumenty týkajúce sa prebiehajúcich medzinárodných rokovaní o Obchodnej dohode o boji proti falšovaniu (ACTA)“,
E. keďže Komisia 27. januára 2010 poskytla záruky, že dodrží svoj záväzok užšie spolupracovať s Parlamentom v súlade s uznesením Parlamentu z 9. februára 2010 o revidovanej rámcovej dohode s Komisiou, v ktorom žiadal bezodkladné a úplné informovanie Parlamentu v každej etape rokovaní o medzinárodných dohodách, najmä o obchodných veciach, ako aj iných rokovaní, ktorých sa týka postup súhlasu, aby sa plne uplatnil článok 218 ZFEÚ,
F. keďže zástupcovia Rady sa zúčastnili kôl rokovaní spolu so zástupcami Komisie,
G. keďže Komisia je ako strážca zmlúv povinná dodržiavať acquis communautaire , keď rokuje o medzinárodných zmluvách s vplyvom na právne predpisy v EÚ,
H. keďže podľa uniknutých dokumentov sa rokovania o ACTA týkajú okrem iného pripravovaných právnych predpisov EÚ o presadzovaní práv duševného vlastníctva (COD/2005/0127 – smernica o trestnoprávnych opatreniach na zabezpečenie dodržiavania práv duševného vlastníctva) a tzv. telekomunikačného balíka, ako aj platných právnych predpisov EÚ o elektronickom obchode a ochrane údajov,
I. keďže pokračujúce úsilie EÚ o harmonizáciu opatrení na presadzovanie práv duševného vlastníctva by sa nemalo obchádzať prostredníctvom obchodných rokovaní, ktoré stoja mimo bežných postupov rozhodovania v EÚ,
J. keďže je veľmi dôležité zabezpečiť, aby sa rozvoj opatrení na presadzovanie práv duševného vlastníctva uskutočňoval spôsobom, ktorý by nebránil inovácii alebo hospodárskej súťaži, neohrozoval obmedzenia práv duševného vlastníctva alebo ochranu osobných údajov, neobmedzoval voľný tok informácií a neprimerane nezaťažoval zákonný obchod,
K. keďže akákoľvek dohoda ACTA, ktorú Európska únia dosiahne, musí byť v súlade s právnymi záväzkami, ktorým EÚ podlieha v súvislosti s právnymi predpismi o falšovaní a ochrane údajov a ktoré sú stanovené najmä v smernici 95/46/ES, smernici 2002/58/ES a v judikatúre Európskeho súdu pre ľudské práva a Súdneho dvora Európskej únie,
1. zdôrazňuje, že od 1. decembra 2009 má Komisia právny záväzok bezodkladne a v plnom rozsahu informovať Parlament vo všetkých etapách medzinárodných rokovaní;
2. vyjadruje krajné znepokojenie nad nedostatočne transparentným postupom a nedostatkom demokratickej legitimity pri vedení rokovaní o ACTA, čo je stav, ktorý je v rozpore s literou a duchom ZFEÚ;
3. vyzýva Komisiu a Radu, aby mu umožnili prístup k všetkým primárnym textom týkajúcim sa ACTA, najmä k mandátu na rokovania o ACTA, ktorý vydala Rada, zápisniciam z rokovacích schôdzí o ACTA, návrhom kapitol ACTA a pripomienkam účastníkov rokovaní o ACTA k návrhom kapitol;
4. vyzýva Komisiu a Radu, aby sa proaktívne spojili s partnermi v rokovaniach o ACTA a naliehavo ich vyzvali, aby sa zrušili akékoľvek predošlé formálne alebo neformálne interné dohody o dôvernej povahe priebehu rokovaní a vyzýva Komisiu a Radu, aby informovali Parlament o svojich iniciatívach v tomto smere, a to v dostatočnom časovom predstihu a v plnom rozsahu; očakáva od Komisie, že ešte pred ďalším kolom rokovaní na Novom Zélande v apríli 2010 predloží návrhy a požiada o zaradenie otázky transparentnosti do programu tohto rokovania;
5. zdôrazňuje, že pokiaľ nebude bezodkladne a v plnom rozsahu informovaný vo všetkých etapách rokovaní, vyhradzuje si právo predložiť vec Súdnemu dvoru Európskej únie v záujme ochrany svojich výhradných práv;
6. vyzýva Komisiu, aby ešte pred tým, ako sa EÚ dohodne na konsolidovanom texte dohody ACTA, uskutočnila hodnotenie vplyvu vykonávania dohody ACTA na základné práva a ochranu údajov, na pokračujúce úsilie EÚ o harmonizáciu opatrení na presadzovanie práv duševného vlastníctva a na elektronický obchod a aby výsledky tohto hodnotenia náležite konzultovala s Parlamentom;
7. vyzýva Komisiu a Radu, aby obmedzili rokovania o ACTA na presadzovanie jestvujúcich práv duševného vlastníctva s cieľom zabezpečiť, aby nebol dotknutý rozvoj hmotného práva duševného vlastníctva v Európskej únii; akýkoľvek potenciálny súhlas s dohodou ACTA podmieňuje splnením záväzku v tomto zmysle;
8. naliehavo vyzýva Komisiu a Radu, aby zabezpečili, aby uplatňovanie ustanovení ACTA – najmä ustanovení o postupoch uplatňovania autorského práva v digitálnom prostredí – bolo v plnom súlade s literou a duchom acquis communautaire ;
9. zdôrazňuje, že súkromie a ochrana údajov v podobe uznanej v článku 8 Európskeho dohovoru o ľudských právach a v článkoch 7 a 8 Charty základných práv Európskej únie sú kľúčovými hodnotami Európskej únie, ktoré sa musia rešpektovať vo všetkých politikách a predpisoch prijatých EÚ podľa článku 16 ZFEÚ;
10. domnieva sa, že v súlade s potrebou chrániť základné práva ako sú sloboda prejavu a právo na súkromie by navrhovaná dohoda nemala umožňovať súkromným subjektom alebo správnym orgánom ukladať tzv. zásadu trikrát a dosť („three strikes procedure“) alebo podobné opatrenia, pričom sa v plnej miere musí dodržovať zásada subsidiarity;
11. zdôrazňuje, že žiadne opatrenie zamerané na posilnenie právomocí vykonávať cezhraničné kontroly a zadržanie tovaru by nemalo narušiť všeobecný prístup k legálnym, cenovo dostupným a bezpečným liekom;
12. poveruje svojho predsedu, aby toto uznesenie postúpil Rade, Komisii a vládam a parlamentom štátov zúčastnených na rokovaniach o ACTA.
