Otázka na písomné zodpovedanie E-010454/2011
Komisii
článok 117 rokovacieho poriadku
Monika Flašíková Beňová (S&D)
(21. novembra 2011)
Vec: Dohľad nad hospodárskou politikou Grécka
Vedúci predstavitelia eurozóny vyhlásili, že záchranný balíček pre Grécko v podobe odpočítania 50 % nominálnej hodnoty gréckeho štátneho dlhu a bail-out v hodnote 130 miliárd eur bude zahŕňať dôsledný miestny monitoring a dohľad nad hospodárskou politikou Grécka.
Nahradia sa tým doterajšie návštevy konané raz za tri mesiace Komisiou, Medzinárodným menovým fondom a Európskou centrálnou bankou.
Stálu prítomnosť namiesto doterajších návštev najviac presadzovalo Nemecko.
Cieľom má byť poradenstvo a pomoc v súlade s včasnou a úplnou implementáciou reforiem.
Komisia takisto vytvorila pracovnú skupinu zloženú z 25 odborníkov, ktorí by mali Aténam s reformami pomôcť.
—
Akým spôsobom však Komisia zabezpečí súlad takýchto suverenitu obmedzujúcich opatrení s právom Európskej únie?
