21.4.2008
NÁVRH UZNESENIA
ktorý na základe vyhlásení Rady a Komisie
v súlade s článkom 103 ods. 2 rokovacieho poriadku
predkladajú Jules Maaten, Elizabeth Lynne, Marielle De Sarnez, Marios Matsakis a Marco Cappato
v mene skupiny ALDE
o situácii v Barme
Uznesenie Európskeho parlamentu situácii v Barme
Európsky parlament ,
–
so zreteľom na svoje uznesenia zo 14. decembra 2006 a z 21. júna 2007 o Barme,
–
so zreteľom na závery Rady z 19. novembra 2007, v ktorých boli prijaté posilnené reštriktívne opatrenia voči Barme,
–
so zreteľom na nariadenie Rady (ES) č. 194/2008 z 25. februára 2008, ktorým sa obnovujú a posilňujú reštriktívne opatrenia voči Barme a ktorým sa zrušuje nariadenie (ES) č. 817/2006,
–
so zreteľom na závery Rady o Barme z 15. a 16. októbra 2007,
–
so zreteľom na článok 103 ods. 2 rokovacieho poriadku,
A.
keďže ľud Barmy je naďalej nútený znášať zo strany Štátnej rady pre mier a rozvoj (SPDC) tvrdé porušovanie ľudských práv, ako sú nútené práce, prenasledovanie disidentov, povolávanie detí do armády a nútené presídľovanie,
B.
keďže násilné potlačenie demonštrácií pod vedením budhistických mníchov a bojovníkov za demokraciu na konci roku 2007 v Barme otriaslo politickou situáciou a medzinárodné spoločenstvo sa zmobilizovalo v nebývalom rozsahu,
C.
keďže Štátna rada pre mier a rozvoj (SPDC) oznámila, že referendum o novej ústave sa bude konať v máji 2008 a pluralistické voľby sa uskutočnia v roku 2010,
D.
keďže barmská vláda odmietla návrhy osobitného vyslanca OSN Ibrahima Gambariho na zabezpečenie slobodného a spravodlivého priebehu referenda za prítomnosti medzinárodných pozorovateľov,
E.
keďže barmská vláda zaradila do návrhu ústavy ustanovenia zakazujúce prezidentskú kandidatúru osobám, ktorých partneri alebo deti sú cudzími štátnymi príslušníkmi (ustanovenia, ktoré by sa vzťahovali na zadržiavanú líderku opozície Aung San Suu Kyi), a že štvrtina poslaneckých miest je vyhradená pre vojenských úradníkov v službe,
F.
keďže po vyhlásení referenda barmská vláda prijala zákon č. 1/2008, ktorý odopiera volebné právo členom náboženských rádov,
G.
keďže väčšina barmskej opozície sa rozhodla bojkotovať referendum,
H.
keďže v Barme je stále okolo 1 800 politických väzňov vrátane vodkyne Národnej ligy za demokraciu, laureátky Nobelovej ceny mieru a Sacharovovej ceny Aung San Suu Kyi,
I.
keďže vláda Barmy nijako podstatne neriešila sústavné odvádzanie detí do armády a ich využívanie v ozbrojených konfliktoch,
J.
znepokojený situáciou najvýznamnejšej barmskej etnickej menšiny Karenov,
K.
keďže sankcie EÚ voči barmskej vláde doteraz neboli účinné,
L.
keďže barmská vláda má aj naďalej veľmi dobré politické a hospodárske vzťahy so susednými krajinami a združením ASEAN,
M.
keďže 30 % obyvateľov Barmy odhadovaných na 15 miliónov žije pod hranicou chudoby,
1.
ľutuje, že konaniu ústavného referenda chýba demokratická legitímnosť a že barmskí občania nemajú žiadne základné demokratické práva, ktoré by im umožnili viesť otvorenú diskusiu o znení ústavy, zmeniť a doplniť toto znenie a následne sa slobodne vyjadriť prostredníctvom referenda;
2.
odsudzuje fakt, že barmská vláda odmietla návrhy osobitného vyslanca OSN Ibrahima Gambariho, aby sa umožnilo vedenie otvorenej a inkluzívnej kampane, ktorá vyústi do ústavného referenda;
3.
zdôrazňuje, že hlavným cieľom stratégie EÚ voči Barme je demokratická zmena prostredníctvom inkluzívneho procesu urovnania vnútroštátnych sporov a dialógu; je presvedčený, že trvalo udržateľný rozvoj Barmy s dlhodobými stabilnými životnými podmienkami je možné dosiahnuť len rešpektovaním demokratických hodnôt, ľudských práv a zásad právneho štátu;
4.
žiada barmskú vládu, aby sa zaručila, že zvolá nezávislú volebnú komisiu, zostaví riadny registračný zoznam voličov, odstráni pretrvávajúce obmedzenia médií, umožní slobodu združovania, prejavu a zhromažďovania v Barme, odvolá nové nariadenia, podľa ktorých je legitímna diskusia o referende trestnou činnosťou, a bude súhlasiť s prítomnosťou medzinárodných pozorovateľov;
5.
podporuje demokratické úsilie opozičných síl v Barme a je presvedčený, že rozhodnutie o tom, aké stanovisko zaujmú k referendu, je vecou týchto skupín;
6.
požaduje okamžité a bezpodmienečné prepustenie politických odporcov režimu a viac ako 1 800 politických väzňov vrátane Aung San Suu Kyiovej, vodcov študentskej generácie ´88 a vodcov Ligy šanských národností za demokraciu, ktorí boli uväznení v roku 2005;
7.
žiada, aby boli objasnené všetky prípady obetí a nezvestných osôb po tvrdom zásahu proti demonštráciám budhistických mníchov a bojovníkov za demokraciu v septembri minulého roku, a aby boli zistené miesta pobytu zmiznutých mníchov a mníšok;
8.
naliehavo žiada EÚ, aby využila každú príležitosť vyjadriť sa na medzinárodnej scéne proti pokračujúcemu a neustálemu zneužívaniu detí v Barme, najmä ich využívaním ako vojakov; čo najrozhodnejšie odsudzuje odvádzanie detí za vojakov v Barme a vyzýva Bezpečnostnú radu OSN, aby v tejto súvislosti situáciu v Barme dôkladne vyšetrila;
9.
vyzýva EÚ, aby Čínu ako člena Bezpečnostnej rady OSN a zmluvnú stranu Opčného protokolu OSN k Dohovoru o právach dieťaťa o účasti detí v ozbrojených konfliktoch prizvali k zabezpečovaniu konkrétneho pokroku v súvislosti s porušovaním práv detí v Barme;
10.
vyzýva generálneho tajomníka OSN, aby sa priamo zapojil do hlavných rokovaní s barmskými orgánmi, a to vrátane zapojenia osobitného poradcu a vyslanca Ibrahima Gambariho; vyzýva Bezpečnostnú radu OSN, aby neustále zaraďovala otázku Barmy do programu svojich pravidelných brífingov a vyhlásení;
11.
vyzýva západné krajiny, aby sa aj naďalej zameriavali na kľúčové otázky ľudských práv vo všetkých príslušných fórach vrátane Bezpečnostnej rady OSN a podporovali aktívnu účasť a prístup osobitného spravodajcu a ostatných zástupcov príslušných mechanizmov v oblasti ľudských práv do Barmy;
12.
podporuje úsilie osobitného vyslanca EÚ pre Barmu Piera Fassina v presadzovaní dialógu s krajinami ASEAN, ktoré majú priamy záujem na stabilite v regióne; zdôrazňuje, že je dôležité pokračovať v hľadaní spoločnej pozície s krajinami ASEAN; zdôrazňuje však, že spoločnú pozíciu nemožno prijať na úkor politiky EÚ v oblasti ľudských práv;
13.
vyzýva krajiny v regióne, aby poskytli jednoznačnú podporu sprostredkovateľskej činnosti generálneho tajomníka OSN a jeho snahám priblížiť Barmu k národnému zmiereniu a zlepšeniu situácie v oblasti ľudských práv, aby organizovali mnohostranné rozhovory so zapojením Barmy, Číny a kľúčových krajín združenia ASEAN s cieľom riešiť otázky spoločného záujmu a aby vytvorili fórum, na ktorom budú prioritou rozvojové ciele Barmy; vyzýva generálneho tajomníka OSN, aby presvedčil Spojené štáty a Čínu, aby pozitívnym spôsobom prispeli k vnútroštátnemu zmiereniu medzi režimom a opozičnými silami;
14.
naliehavo žiada Radu, aby rozšírila ciele sankcií, pričom sa zameria na obmedzenia prístupu podnikov vo vojenskom vlastníctve, konzorcií a podnikov, ktoré sú úzko prepojené s armádou alebo ktorých zisky pomáhajú armáde, k využívaniu medzinárodných bankových služieb a na obmedzenia prístupu vybraných generálov a ich najbližších rodín k možnostiam v oblasti osobného podnikania, zdravotnej starostlivosti, nakupovania a zahraničného vzdelávania ich detí; naliehavo žiada Radu, aby úplne a explicitne zabránila vybraným osobám a subjektom uskutočňovať finančné transakcie, ktoré prechádzajú bankovými zúčtovacími centrami, alebo inak využívať finančné služby, na ktoré sa vzťahujú právne predpisy EÚ;
15.
vyzýva Radu, aby zabezpečila efektívne uplatňovanie cielených sankcií, primerane vyšetrila prípady tých, ktorých by sa sankcie mohli týkať, umožnila revíziu rozhodnutí a sústavné monitorovanie a zabezpečila uplatňovanie prijatých opatrení;
16.
vyzýva Radu, aby pokračovala v prehodnocovaní sankcií na základe osobitných štandardov v oblasti ľudských práv, ktoré by mali zahŕňať: prepustenie politických väzňov a všetkých ostatných osôb, ktoré sú svojvoľne zadržiavané za uplatňovanie svojich základných ľudských práv na slobodu prejavu, združovania a zhromažďovania sa; presné oficiálne štatistické údaje počtov, miesta pobytu a podmienok, za ktorých boli jednotlivci usmrtení, uväznení alebo zadržaní bezpečnostnými silami, vrátane nedávneho tvrdého zásahu; zastavenie vojenských útokov na civilné obyvateľstvo; a prechod k demokracii; vyzýva Radu, aby napomáhala vytvorenie pozitívneho prostredia pre konkrétny politický dialóg medzi NLD, SPDC a národnostnými lídrami za pomoci ázijských krajín, ako sú ASEAN a Čína;
17.
konštatuje, že embargo na vývoz zbraní EÚ je neefektívne, pretože vojenská vláda získava svoj vojenský tovar v Číne, Rusku a Indii; preto naliehavo vyzýva EÚ, aby sa aktívne zasadzovala za celosvetové embargo na vývoz zbraní do Barmy;
18.
zdôrazňuje, že v rámci prebiehajúcich rokovaní medzi EÚ a ASEAN, ktoré sa týkajú dohody o voľnom obchode, sa musí otvoriť otázka obchodovania s Barmou; trvá na prísnych kontrolách, ktoré zabezpečia, aby dovoz z barmských podnikov nebol presmerovaný cez susediace krajiny;
19.
vyzýva členské štáty EÚ a ostatné západné krajiny, aby ponúkli stimuly pre reformy s cieľom vyváženia hrozby a/alebo uvalenia sankcií a poskytli vojenskému vedeniu pozitívnu motiváciu k zmene;
20.
zdôrazňuje, že banky, finančné inštitúcie a podniky by mali preukázať svoju oddanosť k štandardom trvalo udržateľného hospodárskeho rozvoja, v rámci ktorých je porušovanie ľudských práv neakceptovateľné;
21.
vyzýva Radu a Komisiu, aby prostredníctvom európskeho nástroja pre demokraciu a ľudské práva (EIDHR) vo väčšej miere podporovala aktivistov v oblasti ľudských práv, ako aj vnútorné a vonkajšie opozičné sily Barmy;
22.
vyzýva medzinárodné spoločenstvo, vlády západných krajín a skupiny vedúce kampane, aby zintenzívnili humanitárnu prácu, najmä posilnením jestvujúcich programov v oblasti zdravotnej starostlivosti, aby vytvárali nové a širšie zamerané programy na podporu základného vzdelávania, kontaktovanie sa s vnútorne presídlenými osobami (VPO) a inými uväznenými v konfliktných oblastiach, najmä v okolí thajských hraníc; v tejto súvislosti vyzýva Komisiu, aby zvýšila svoju humanitárnu pomoc v rámci nástroja rozvojovej spolupráce (DCI) pre Barmu (v súčasnosti 32 mil. EUR pre roky 2007 – 2010) a viac sa zamerala na humanitárnu pomoc pre vnútorne presídlené osoby poskytovanú popri hranici;
23.
vyzýva Komisiu, aby vytvorila a rozšírila programy pomoci zamerané na posilnenie skupín zbavených volebného práva vrátane žien a etnických a náboženských menšín, ako sú Karenovia, a na zníženie politických, etnických, náboženských a iných rozporov;
24.
vyzýva Komisiu, aby prostredníctvom programu nástroja rozvojovej spolupráce pre vyhnané obyvateľstvo zvýšila podporu Barmanom, ktorí žijú mimo krajiny, a aby zvážila ďalšie spôsoby poskytovania pomoci;
25.
zdôrazňuje, že poskytovaná pomoc musí byť naviazaná na štandardy a harmonogramy, a to aj z dôvodu lepšej kontroly rizika korupcie;
26.
poveruje svojho predsedu, aby toto uznesenie postúpil Rade, Komisii, vládam a parlamentom členských štátov, vládam a parlamentom krajín ASEAN, barmskej Národnej lige za demokraciu a barmskej Štátnej rade pre mier a rozvoj, vláde Čínskej ľudovej republiky, vláde a parlamentu Indie, vláde Ruska a generálnemu tajomníkovi Organizácie Spojených národov.
