12.1.2006
NÁVRH ROZHODNUTIA
ktorý v súlade s článkom 176 rokovacieho poriadku
predkladá konferencia predsedov
o zriadení vyšetrovacieho výboru pre zrušenie spoločnosti Equitable Life Society
Rozhodnutie o zriadení vyšetrovacieho výboru pre zrušenie spoločnosti Equitable Life Society
Európsky parlament ,
-
so zreteľom na článok 193 Zmluvy o ES,
-
so zreteľom na rozhodnutie Európskeho parlamentu, Rady a Komisie z 19. apríla 1995 o podrobných ustanoveniach týkajúcich sa výkonu vyšetrovacích právomocí Európskeho parlamentu (95/167/ES, Euratom, ESUO) Ú. v.
ES L 113, 19.5.1995, s.
2. ,
-
so zreteľom na článok 176 a prílohu VIII rokovacieho poriadku,
-
so zreteľom na žiadosť 213 poslancov Európskeho parlamentu,
-
so zreteľom na rozhodnutie konferencie predsedov zo 14. decembra 2005, v ktorom v zásade súhlasila so zriadením vyšetrovacieho výboru, ktorý by sa zaoberal obvineniami uvedenými v petíciách 611/2004 (Arthur White) a 29/2005 (Equitable Members' Action Group EMAG) a v ďalších petíciách v tej istej veci, ktoré predložili podatelia z Nemecka a Írska v súvislosti so spoločnosťou Equitable Life Society,
1.
rozhodol o zriadení vyšetrovacieho výboru, ktorý bez toho, aby boli dotknuté právomoci národných súdov a súdov Spoločenstva, preskúma možné porušenie práva Spoločenstva a možný nesprávny úradný postup pri výkone práva Spoločenstva v súvislosti so zrušením Equitable Life Society;
2.
rozhodol, že vyšetrovací výbor:
∙ preskúma, akým spôsobom uplatnili zodpovedné orgány Spojeného kráľovstva smernicu Rady 92/96/EHS z 10. novembra 1992 Ú. v.
ES L 360, 9.12.1992, s.
1. , ktorá je teraz začlenená do kodifikovanej smernice 2002/83/ES o životnom poistení z 5. novembra 2002 Ú. v.
ES L 345, 19.12.2002, s.
1. , v súvislosti s Equitable Life, najmä čo sa týka regulačného režimu a zabezpečenia primeraného monitorovania finančnej sily poisťovní vrátane ich stavu solventnosti, stanovenia primeraných technických rezerv a ich pokrytia zodpovedajúcimi aktívami;
∙ v tejto súvislosti posúdi, či si Európska komisia riadne splnila povinnosť monitorovať správnu a včasnú transpozíciu práva Spoločenstva a zistí, či ku vzniku tejto situácie prispeli nejaké systémové nedostatky;
∙ posúdi obvinenia, podľa ktorých regulačné orgány Spojeného kráľovstva počas mnohých rokov (prinajmenšom od roku 1989) nezabezpečovali ochranu svojich poistencov, lebo trvalo neboli schopné vykonávať prísny dohľad nad účtovnými postupmi, tvorbou rezerv a nad finančnou situáciou Equitable Life;
∙ vypracuje návrhy, ktoré v tejto veci považuje za potrebné.
3.
rozhodol, že vyšetrovací výbor podá Parlamentu predbežnú správu do štyroch mesiacov od začatia činnosti, aby mohol do 12 mesiacov od prijatia tohto rozhodnutia podať Parlamentu záverečnú správu;
4.
rozhodol, že výbor bude zložený z 22 poslancov Európskeho parlamentu.
PRÍLOHA: Odôvodnenie
Spoločnosť Equitable Life Mutual Society nebola v roku 2000 údajne v dôsledku zlého hospodárenia a nedodržiavania právnych predpisov EÚ schopná vyplatiť sumu 1,5 mld. britských libier, ako jej prikázala Snemovňa lordov, a nedokázala tak vyrovnať záväzky voči viac ako miliónu svojich poistencov v Spojenom kráľovstve a viac ako 15 000 poistencom v iných členských krajinách EÚ, najmä v Nemecku a Írsku.
Poistenci preto museli prijať výrazné straty a zníženia svojich úspor a súkromného dôchodkového zabezpečenia, ktoré mali zabrániť kolapsu Equitable Life.
Prebiehajúce vyšetrovanie, ktoré vedie úrad parlamentného ombudsmana Spojeného kráľovstva, nemôže posúdiť viaceré faktory, medzi ktoré patrí situácia v súvislosti s pohľadávkami občanov iných štátov; jeho vyšetrovanie sa nebude zaoberať ani otázkami súvisiacimi s výkonom práva EÚ.
Činnosť úradu finančných služieb je tiež mimo pôsobnosti ombudsmana Spojeného kráľovstva.
Preto je potrebné, aby Európsky parlament konal, a to bez toho, aby boli narušené právomoci a konanie parlamentného ombudsmana Spojeného kráľovstva.
___________________
