Otázka na písomné zodpovedanie E-009776/2011
Komisii
článok 117 rokovacieho poriadku
Monika Flašíková Beňová (S&D)
(27. októbra 2011)
Vec: Pozastavenie financovania projektu Informatizácia spoločnosti
Nedávny vládny audit na Slovensku odhalil chyby v projektoch informatizácie za približne 20 miliónov eur.
Išlo o projekty, ktoré sa týkali napríklad informatizácie krajských miest.
Tento program bol hlavným nástrojom financovania eGovernmentu a rozvíjania širokopásmového internetu na Slovensku.
Európska komisia platby zablokovala s tým, že buď dôjde k odstráneniu chýb, alebo sa financovanie projektu zo strany EÚ úplne zastaví.
V krajnom prípade by dokonca Slovensko muselo peniaze vrátiť zo štátneho rozpočtu.
Takýto postup však vážne ohrozí vnútroštátny projekt MINERVA týkajúci sa inovácie v národnej ekonomike a rozvoja vedecko-vzdelávacích aktivít.
V konečnom dôsledku budú teda takýmito opatreniami najviac postihnutí obyvatelia Slovenska.
Mieni Komisia prijať opatrenia, ktoré by prispeli k zlepšeniu projektového financovania, a tým zároveň predchádzať podobným prípadom?
