21.4.2009
NÁVRH UZNESENIA
ktorý so žiadosťou o včlenenie do programu rozpravy o prípadoch porušovania ľudských práv, demokracie a princípov právneho štátu
v súlade s článkom 115 rokovacieho poriadku
predkladajú Pasqualina Napoletano, Ana Maria Gomes
v mene skupiny PSE
o humanitárnej situácii obyvateľov tábora Ašraf
Uznesenie Európskeho parlamentu o humanitárnej situácii obyvateľov tábora Ašraf
Európsky parlament ,
–
so zreteľom na Ženevský dohovor z roku 1951 o štatúte utečencov a jeho dodatkový protokol z roku 1967,
–
so zreteľom na správu Human Rights Watch „Bez úniku: porušovanie ľudských práv v táboroch MKO“ z 5. mája 2005 a na mnohé nedávne vyhlásenia Amnesty International, Medzinárodného výboru Červeného kríža (ICRC), Medzinárodnej federácie pre ľudské práva (FIDH) a Svetovej organizácie proti mučeniu (WOAT) k zhoršujúcej sa humanitárnej a bezpečnostnej situácii v tábore Ašraf,
–
so zreteľom na článok 115 rokovacieho poriadku,
A.
keďže iracká vláda nedávno oznámila svoj úmysel zrušiť tábor Ašraf v severnom Iraku, ktorý funguje ako enkláva pre približne 3400 členov iránskej opozičnej skupiny PMOI alebo organizácie Mojahedin-e Khalq (tiež známej pod skratkami MEK a MKO) žijúcich v ňom na základe určitého extrateritoriálneho štatútu, ktorý im udelil Sadám Husajn v osemdesiatych rokoch minulého storočia,
B.
keďže v súlade s článkom 7 štvrtého Ženevského dohovoru sa musia obyvatelia tábora Ašraf považovať za utečencov s nárokom na ochranu podľa medzinárodného práva; keďže členovia PMOI žijúci v tábore Ašraf boli odzbrojení a označení za chránené osoby podľa článku 27 štvrtého Ženevského dohovoru; keďže po invázii Iraku v roku 2003 americká armáda členov skupiny odzbrojila a poskytla im písomné záruky o ich štatúte chránených osôb podľa štvrtého Ženevského dohovoru,
C.
keďže podľa ustanovení dohody o štatúte ozbrojených síl medzi Irakom a USA z roku 2008 (SOFA) požadujúcej stiahnutie koaličných síl do konca roku 2011 prešiel tábor Ašraf 1. januára 2009 späť pod kontrolu irackých bezpečnostných síl,
D.
keďže v liste z 15. októbra 2008 adresovanom ministrovi zahraničných vecí Iraku vysoký komisár OSN pre ľudské práva naliehal na irackú vládu, aby chránila obyvateľov tábora Ašraf pred násilnými deportáciami, vyhostením alebo repatriáciou porušením zásady nenavracania a aby nepodnikla žiadne kroky ohrozujúce ich život alebo bezpečnosť,
E.
keďže MEK obviňuje iracké úrady z opakovaného blokovania dodávok potravín a vody, ako aj zdravotníckej pomoci do tábora, zatiaľ čo vodcovia MEK údajne odopierajú irackým bezpečnostným silám, ako aj predstaviteľom irackého ministerstva pre ľudské práva prístup do rozsiahlych častí tábora,
F.
keďže podľa správ nezávislých pozorovateľov, novinárov, organizácií pre ľudské práva, ako aj svedectiev bývalých členov MEK, z ktorých niektorí svedčili pred medziparlamentnou delegáciou Európskeho parlamentu pre Irán 27. februára 2007, sa MEK pretransformovala z militantnej iránskej opozičnej skupiny na sektu, ktorej členovia sa podriaďujú vedúcemu páru Masúdovi a Marjam Radžáviovcom bez rozdielu a sú izolovaní od vonkajšieho sveta a zaviazaní organizácii prostredníctvom duševného a fyzického vydierania,
G.
keďže organizácia Human Rights Watch podrobne a na základe priamych svedectiev niekoľkých bývalých členov MKO zdokumentovala, ako boli dlhé roky odporujúci členovia mučení, bití a zadržiavaní na samotkách vo vojenských táboroch v Iraku za to, že kritizovali politiky a nedemokratické postupy skupiny, alebo za to, že plánovali odchod z organizácie,
H.
keďže niekoľko stoviek odporujúcich členov bolo pod ochranou amerických síl premiestnených do tábora a úrad Vysokého komisára OSN pre utečencov im udelil štatút utečencov a presídlil ich na bezpečné miesta v Iraku alebo v tretích krajinách a keďže bolo toto zariadenie v roku 2008 uzatvorené,
I.
keďže Medzinárodný výbor Červeného kríža zabezpečil v posledných rokoch dobrovoľnú repatriáciu viac než 250 bývalých členov krídla MEK do Iránu,
1.
víta nedávne dohody medzi USA a Irakom o znovunastolení plnej zvrchovanosti irackého ľudu a zvolenej vlády na svojom území, ale varuje, že v tomto prechodnom období sa musia práva všetkých civilných obyvateľov Iraku dodržiavať v súlade s medzinárodným právom a dohovormi, a to bez ohľadu na ich štatút a štátnu príslušnosť;
2.
žiada iracké orgány, aby chránili životy a fyzickú a duševnú integritu obyvateľov tábora Ašraf a zaobchádzali s nimi v súlade so záväzkami podľa Ženevského dohovoru z roku 1951, najmä aby ich porušením zásady nenavracania násilne nepremiestňovali, nedeportovali, nevyhosťovali ani nerepatriovali;
3.
vyzýva orgány USA aj Iraku, aby zabezpečili, že uzavretie tábora Ašraf nastane v medziach právneho rámca, ktorý vždy zaručí dodržiavanie práv jednotlivcov a jasný postoj k riešeniu otázky jeho obyvateľov;
4.
vyjadruje vážne znepokojenie nad údajným využívaním praktík duševnej a fyzickej manipulácie a vážnym porušovaním ľudských práv v MEK pod vedením manželov Rádžaviovcov;
5.
žiada irackú vládu a vedenie MEK, aby zaručili úplný a okamžitý prístup predstaviteľov medzinárodných humanitárnych organizácií a organizácií pre ľudské práva, ako aj irackého ministerstva pre ľudské práva do všetkých častí tábora, aby:
–
poskytli jeho obyvateľom potraviny, vodu, zdravotnícku pomoc a základné komodity,
–
mohli slobodne uskutočniť rozhovory s obyvateľmi Ašrafu a nezávisle posúdiť situáciu;
6.
žiada irackú vládu a vedenie MEK, aby umožnili odchod všetkých, ktorí si želajú odísť z tábora Ašraf, a umožnili prístup rodinných príslušníkov členov MEK, ktorí chcú zistiť miesto pobytu svojich príbuzných;
7.
žiada Radu, Komisiu a členské štáty, aby pomohli irackej vláde v jej snahe o nájdenie humanitárneho riešenia dlhodobého problému, a to najmä umožnením presídlenia v rámci Európskej únie tým členom MEK, ktorí sa nechcú vrátiť do Iránu;
8.
žiada irackú vládu, aby formou mimoriadneho opatrenia znovu zriadila bezpečné prístrešie pre tých disidentských členov skupiny, ktorí naďalej utekajú z tábora Ašraf, ale po uzatvorení utečeneckého tábora Ašraf americkými silami nemajú kam ísť;
9.
poveruje svojho predsedu, aby toto uznesenie postúpil Rade, Komisii, vysokému predstaviteľovi pre SZBP, vládam a parlamentom členských štátov, úradu Vysokého komisára OSN pre utečencov, Medzinárodnému výboru Červeného kríža, Rade OSN pre ľudské práva a vláde a parlamentu Iraku.
