P6_TA(2007)0170
Únos novinára Alana Johnstona v Gaze
B6-0159 , 0161 , 0174 , 0177 , 0180 a 0184/2007
Uznesenie Európskeho parlamentu z 26. apríla 2007 o únose novinára Alana Johnstona v Gaze
Európsky parlament
, –
so zreteľom na článok 115 ods. 5 rokovacieho poriadku,
A.
keďže novinár BBC Alan Johnston bol 12. marca 2007 unesený ozbrojenými útočníkmi na ceste domov v meste Gaza a miesto jeho pobytu je odvtedy neznáme,
B.
keďže pán Johnston zostal v Gaze tri roky počas obdobia zvýšeného násilia, najmä z dôvodu podávania správ o situácii v Gaze okolitému svetu;
C.
keďže palestínske mediálne spoločenstvo, verejnosť a politici zo všetkých strán odsúdili únos a žiadajú, aby bol Johnston okamžite prepustený a aby sa skoncovalo s únosmi, čo svedčí o tom, do akej miery si miestni obyvatelia cenia jeho prácu,
D.
keďže prezident Palestínskej samosprávy Mahmúd Abbás verejne potvrdil, že existuje dôveryhodný dôkaz o tom, že pán Johnston žije, je zadržiavaný v bezpečných podmienkach a existuje informácia o tom, ktorá skupine ho zadržiava,
E.
keďže žiadna skupina sa neprihlásila k únosu pána Johnstona, ktorý odsúdili prezident Abbás a všetci vedúci predstavitelia popredných palestínskych hnutí,
F.
keďže podľa Výboru na ochranu novinárov, Reportérov bez hraníc a Medzinárodnej federácie novinárov (MFN), bolo od augusta 2005 unesených v pásme Gazy 15 zahraničných novinárov a tisíce novinárov vo svete každodenne čelia hrozbám únosu, násilia a zastrašovania,
G.
keďže BBC sa teší oprávnenej povesti jednej z popredných svetových staníc, ktorá vo svojich spravodajstvách podporuje nestrannosť, objektívnosť a spravodlivosť,
H.
keďže sloboda tlače má primárny význam pre demokraciu a dodržiavanie ľudských práv a základných slobôd vzhľadom na svoju hlavnú úlohu pri zabezpečovaní slobodného vyjadrovania názorov a myšlienok a pri účinnom zapájaní ľudí do demokratického procesu,
1.
žiada, aby bol pán Johnston okamžite a bezpodmienečne prepustený bez ujmy na zdraví a aby sa vrátil do bezpečia;
2.
vyjadruje za týchto ťažkých okolností svoju vrelú podporu rodine pána Johnstona a kolegom a vedeniu BBC, ktorí neúnavne vedú kampaň na vytvorenie verejnej a politickej podpory na jeho prepustenie;
3.
vzdáva poctu činnosti pána Johnstona ako novinárovi s najvyšším morálnym kreditom so 16-ročnou praxou v BBC, z ktorých posledné tri roky strávil v Gaze ako jediný stály zahraničný novinár veľkej mediálnej organizácie;
4.
vyjadruje solidaritu s MFN a jej členskými združeniami vrátane palestínskeho združenia novinárov v ich úsilí zabezpečiť prepustenie pána Johnstona a v ich kampani za nový celosvetový záväzok skoncovať s hrozbami voči nezávislej žurnalistike; v tejto súvislosti pripomína výzvu MFN vedúcim predstaviteľom Palestínskej samosprávy z 19. apríla 2007, ktorú podpísalo 197 poslancov Európskeho parlamentu;
5.
vyzýva Palestínsku samosprávu, aby znásobila svoje úsilie o urýchlené prepustenie pána Johnstona, zabezpečila, aby novinári v Gaze mohli vykonávať svoje povinnosti bez hrozby únosu alebo prenasledovania a aby sa všetky útoky na novinárov a iných civilistov dôkladne prešetrili a zodpovedné osoby boli postavené pred súd;
6.
vyzýva oddelenie technickej pomoci Európskej komisie pre Západný breh a pásmo Gazy, diplomatických zástupcov členských štátov EÚ a vysokého predstaviteľa pre spoločnú zahraničnú a bezpečnostnú politiku (SZBP), aby posilnili a koordinovali svoje úsilie na zabezpečenie prepustenia pána Johnstona a na podporu úsilia Palestínskej samosprávy v tejto súvislosti;
7.
odsudzuje tento čin a všetky ostatné násilné činy a zastrašovanie voči slobodnému vykonávaniu žurnalistiky a slobode prejavu; zdôrazňuje, že bezpečnosť novinárov musí byť prioritou všetkých zástancov otvorenej a demokratickej spoločnosti a pokrok na ceste k mieru všade vo svete v súlade s jednomyseľne prijatou rezolúciou Bezpečnostnej rady Organizácie spojených národov S/RES/1738 (2006) z 23. decembra 2006;
8.
poveruje svojho predsedu, aby toto uznesenie postúpil Rade, Komisii, vysokému predstaviteľovi pre SZBP, vládam a parlamentom členských štátov, prezidentovi Palestínskej samosprávy, Palestínskej legislatívnej rade a generálnemu tajomníkovi OSN.
