P6_TA(2008)0120
Správa o pokroku Chorvátska za rok 2007
A6-0048/2008
Uznesenie Európskeho parlamentu z 10. apríla 2008 o správe o pokroku Chorvátska za rok 2007 ( 2007/2267(INI) )
Európsky parlament
, –
so zreteľom na rozhodnutie začať prístupové rokovania s Chorvátskom, ktoré Rada prijala 3. októbra 2005,
–
so zreteľom na svoje uznesenie z 25. apríla 2007 o správe o pokroku Chorvátska za rok 2006 Ú. v.
EÚ C 74 E, 20.3.2008, s.
675.
,
–
so zreteľom na správu o pokroku Chorvátska za rok 2007, ktorú Komisia zverejnila 6. novembra 2007 ( SEC(2007)1431 ),
–
so zreteľom na závery Rady pre všeobecné záležitosti a vonkajšie vzťahy z 10. decembra 2007, týkajúce sa Chorvátska,
–
so zreteľom na návštevu delegácie Výboru pre zahraničné veci v Chorvátsku, ktorá sa uskutočnila 6. – 7. februára 2008,
–
so zreteľom na článok 45 rokovacieho poriadku,
–
so zreteľom na správu Výboru pre zahraničné veci ( A6-0048/2008 ),
A.
keďže Chorvátsko je na dobrej ceste k plnému členstvu v EÚ, pokračuje v plnení kodanských kritérií a úspešne plní stabilizačnú a asociačnú dohodu,
B.
keďže Chorvátsko je demokratický európsky štát, ktorý podporuje európsku integráciu a je odhodlaný prekonať existujúce rozpory a dosiahnuť zmierenie medzi národmi, čo si vyžaduje dobrovoľné delegovanie právomocí v niektorých kľúčových politických oblastiach, a keďže Chorvátsko v tomto smere vyvinulo zásadnú a úspešnú snahu, ktorá priniesla viditeľné výsledky,
C.
keďže proces pristúpenia Chorvátska k EÚ má širšie regionálne dôsledky, je považovaný za skúšku záväzkov EÚ voči západnému Balkánu a môže sa stať významným stimulom pre všetky ostatné dotknuté krajiny,
D.
keďže Chorvátsko pokračuje v plnení kodanských politických kritérií, preukazuje, že má fungujúce trhové hospodárstvo a bez veľkých ťažkostí ďalej intenzívne plní stabilizačnú a asociačnú dohodu,
E.
keďže silné odhodlanie Chorvátska v prístupových rokovaniach prinieslo ovocie a je dobrou predzvesťou integračného procesu Chorvátska a ďalších krajín v oblasti,
F.
keďže v posledných dvoch rokoch rokovaní dosiahlo Chorvátsko významný a chvályhodný pokrok vo väčšine oblastí, ktoré sú v pôsobnosti právnych predpisov Spoločenstva,
G.
keďže na riešenie niektorých problematickejších oblastí, ktoré treba pred vstupom Chorvátska do EÚ dôkladne zreformovať, sa vyžaduje zvýšené úsilie a obnovené politické odhodlanie,
H.
keďže v záveroch predsedníctva Európskej rady zo Solúna z roku 2003 sa uvádza, že budúcnosť všetkých štátov západného Balkánu je skutočne v EÚ, ako potvrdzuje niekoľko uznesení Európskeho parlamentu,
I.
keďže vyhlásenie EÚ a krajín západného Balkánu, ktoré jednohlasne schválili ministri zahraničných vecí EÚ a krajín západného Balkánu 11. marca 2006 v Salzburgu, zdôrazňuje dôležitosť dobrých susedských vzťahov a potrebu nájsť obojstranne prijateľné riešenia otvorených otázok so susednými krajinami,
1.
blahoželá chorvátskym orgánom k doteraz dosiahnutým pozitívnym výsledkom, najmä pokiaľ ide o počet negociačných kapitol, ktoré už boli otvorené;
2.
domnieva sa, že cieľom prebiehajúcich prístupových rokovaní je dohodnúť sa na opatreniach, ktoré môžu byť potrebné na uľahčenie integrácie, s jasným záväzkom zo strany kandidátskej krajiny prijať a implementovať
acquis
a pristúpiť na politické ciele zmlúv, a že rokovania by sa nemali používať ako nástroj na riešenie bilaterálnych politických sporov, ktoré nespadajú do rámca
acquis
a cieľov tohto procesu;
3.
víta skutočnosť, že Chorvátsko významne pokročilo v dosahovaní úrovne potrebnej na otvorenie nových kapitol, a podporuje chorvátsku vládu a parlament v ich úsilí dosiahnuť požadovanú úroveň aj v zostávajúcich kapitolách;
4.
s potešením berie na vedomie, že chorvátsky právny poriadok sa zosúladil s normami EÚ, ale pripomína chorvátskym orgánom, že teraz je rozhodujúce, aby urýchlili budovanie administratívnych kapacít potrebných na vykonávanie nových právnych predpisov; vyzýva v tejto súvislosti chorvátske orgány, aby otvorili tento proces a zapojili do monitorovania jeho vykonávania občiansku spoločnosť;
5.
vyzýva Chorvátsko, aby urýchlilo proces reformy verejnej správy na úrovni miestnej a regionálnej samosprávy a zabezpečilo prostriedky a odbornú prípravu potrebné na uskutočňovanie reforiem;
6.
vyjadruje uznanie krokom, ktoré boli prijaté v kľúčovej oblasti reformy súdnictva, ale súhlasí s názorom Komisie, že je potrebné ďalšie zlepšenie, najmä pokiaľ ide o tieto úlohy:
-
ďalšie znižovanie počtu nahromadených nedoriešených prípadov, a to aj rozhodnejšou podporou alternatívnych foriem riešenia sporov zo strany sudcov;
-
zvyšovanie nezávislosti, nestrannosti a profesionality súdnictva, najmä pri vymenúvaní sudcov a štátnych právnych zástupcov, usmerňovaní ich kariéry vrátane vzdelávania;
-
obnovené stimulovanie procesu racionalizácie súdneho systému a zabezpečenie toho, aby investície do infraštruktúry boli v súlade s novovytvorenou "mapou súdnictva";
7.
blahoželá chorvátskym orgánom k tomu, že neustále vyvíjajú úsilie s cieľom dosiahnuť nestranné trestné stíhanie domácich vojnových zločincov; naliehavo ich žiada, aby neustále bdeli a zabránili hrozbe etnicky zaujatých rozsudkov, aby zabezpečili funkčnosť všetkých opatrení na ochranu integrity súdneho procesu; v tejto súvislosti požaduje prijatie dodatočných naliehavých opatrení na ochranu svedkov, a to vrátane prijatia posilnených právnych ustanovení;
8.
víta skutočnosť, že Chorvátsko naďalej v plnej miere spolupracuje s Medzinárodným trestným tribunálom pre bývalú Juhosláviu (ICTY); znepokojuje ho však negatívny vplyv rozsudkov ICTY v prípadoch vojnových zločinov vo Vukovare na verejnú mienku v Chorvátsku;
9.
v tejto súvislosti vyzýva chorvátske orgány, aby zabezpečili prísne dodržiavanie podmienok na predbežné prepustenie obžalovaných, ktorí boli predvolaní pred ICTY;
10.
víta posilnenie mandátu Úradu na predchádzanie korupcii a organizovanej trestnej činnosti (USKOK), zvýšený počet prípadov korupcie, v ktorých dochádza k trestnému stíhaniu, a s potešením očakáva úspešné vyšetrenie korupčných prípadov na vysokých miestach; žiada, aby sa toto úsilie udržalo s cieľom vykoreniť korupciu, ktorá je v niektorých prípadoch neprijateľne vysoká a oslabuje hospodársky rozvoj krajiny;
11.
blahoželá Chorvátsku k príkladnému ústavnému zákonu o národnostných menšinách a chváli ho za opatrenia prijaté v záujme napomáhania integrácie menšín do väčšinového spoločenského a politického života;
12.
víta dôležité rozhodnutie vymenovať zástupcu srbskej menšiny za podpredsedu vlády pre regionálny rozvoj, obnovu a návrat utečencov;
13.
vyzýva vládu a parlament, aby sa snažili zabezpečiť odstránenie všetkých foriem diskriminácie a predsudkov vrátane tých voči rómskej komunite; v tejto súvislosti žiada, aby vláda prijala celkovú protidiskriminačnú stratégiu a účinne ju vykonávala na štátnej a miestnej úrovni;
14.
pripomína ďalej potrebu zabezpečiť účinné vykonávanie ústavného zákona o národnostných menšinách, najmä pokiaľ ide o dvojjazyčné vzdelávanie v školách, dvojjazyčnosť vo verejnej správe a záruky plánovaného zamestnávania v súvislosti s primeraným zastúpením menšín v súdnictve a verejnej správe; vyzýva Komisiu, aby zabezpečila, že v rámci nástroja predvstupovej pomoci sa bude venovať dostatočná pozornosť realizácii ustanovení ústavného zákona o národnostných menšinách;
15.
domnieva sa, že opatrenia na budovanie medzinárodnej dôvery sú kľúčovým prvkom v zabezpečení stability krajiny a okolitej oblasti Balkánu;
16.
domnieva sa, že chorvátsky vzdelávací systém by mal súbežne so zachovávaním a zveľaďovaním kultúrnych a sociálnych tradícií každého národného spoločenstva výrazne podporovať väčšiu mieru integrácie a súdržnosti v rámci chorvátskej spoločnosti;
17.
žiada o trvalé opätovné začleňovanie vojnových utečencov do života a v tejto súvislosti poukazuje na to, že v záujme utečencov je potrebné prijať a urýchlene uskutočniť opatrenia v oblasti bývania, zamestnanosti a sociálnych otázok, ktoré budú primerané rozsahu problému;
18.
s potešením zaznamenáva trvalý rast chorvátskeho hospodárstva; verí, že tento rast povedie k zvyšovaniu pracovných príležitostí; vyjadruje uznanie práci v rámci projektu HitroRez, vďaka ktorému sa znížila administratívna záťaž podnikov, a očakáva podobné výsledky v ďalších sektoroch;
19.
víta reformy prijaté v oblasti ochrany životného prostredia; vyzýva vládu, aby zvážila opatrenia a politiky, ktoré by v súlade s cieľmi EÚ riešili nepriaznivé dôsledky zmeny klímy; žiada zavedenie komplexnejšieho medzisektorového dialógu, ktorý by zabezpečil ekologicky udržateľný rozvoj;
20.
naliehavo žiada chorvátske orgány, aby prehodnotili účinnosť súčasného systému opatrení na ochranu životného prostredia vrátane výstavby pobrežných čističiek vody, zberu triedeného odpadu, zariadení na regeneráciu tepla a zrušenia nelegálnych skládok odpadu a aby zvýšili koordináciu medzi všetkými zodpovednými subjektmi; v tejto súvislosti žiada aj organizovanie informačných kampaní zameraných na zvýšenie starostlivosti o životné prostredie zo strany verejnosti;
21.
víta predvstupový hospodársky program Chorvátska a berie na vedomie, že sa v ňom predpokladá prijatie dlhodobo odkladaného národného programu reštrukturalizácie lodiarskeho priemyslu v marci 2008; pripomína chorvátskym orgánom, že pokrok v tejto oblasti okrem toho, že je podmienkou stabilizačnej a asociačnej dohody, má veľký význam pre prístupové rokovania; vyzýva Komisiu, aby prostredníctvom nástroja predvstupovej pomoci napomohla realizácii programu reštrukturalizácie;
22.
trvá na tom, že nové právne predpisy by sa mali rýchlo vykonávať, pretože to predstavuje spoľahlivé meradlo hodnotenia pripravenosti krajiny na členstvo; ide o pripravenosť na základe faktov, nielen na základe prijatých právnych predpisov, najmä čo sa týka reformy súdnictva, boja proti korupcii a hospodárskych reforiem;
23.
vyzýva chorvátsku vládu, aby zabezpečila, že vyhlasovanie verejných súťaží sa uskutoční v súlade s požiadavkami práva Spoločenstva;
24.
so znepokojením sa dozvedá o nedávnej kritike zo strany Komisie, týkajúcej sa spôsobu, akým chorvátske orgány hospodária s prostriedkami EÚ, a naliehavo ich žiada, aby s pomocou Komisie urýchlene riešili zistené nedostatky v oblasti administratívy tak, aby bolo možné zrušiť dočasné pozastavenie uzatvárania zmlúv v rámci programu PHARE 2006 (s celkovou výškou prostriedkov 68,5 milióna EUR) a obnoviť pôvodnú výšku prostriedkov na rozpočtový rok 2008 v rámci zložky 1 nástroja predvstupovej pomoci po ich znížení o 5 miliónov EUR;
25.
pokiaľ ide o bilaterálne, dosiaľ nevyriešené záležitosti, pripomína všetkým stranám, ktorých sa to týka, zásadu "pacta sunt servanda";
26.
víta rozhodnutie chorvátskeho parlamentu z 13. marca 2008 o neuplatňovaní ekologickej a rybárskej ochrannej zóny v súvislosti s členskými štátmi dovtedy, kým sa nedosiahne spoločná dohoda v duchu zásad EÚ; je presvedčený, že keďže je táto otázka konečne vyriešená, bude možné rýchlo prijať rozhodnutia o otvorení nových kapitol;
27.
víta pripravenosť, ktorú preukázalo Chorvátsko, na riešenie otvorenej otázky hraníc s Čiernou Horou, o čom svedčí dohoda, ktorú dosiahli predsedovia vlád oboch krajín 12. marca 2008; ďalej víta neformálnu dohodu, ktorú v zásade dosiahli predsedovia vlád Chorvátska a Slovinska o otázke arbitráže, a žiada obe strany, aby vykonávali túto dohodu a potvrdili výsledok arbitráže jasným rozhodnutím parlamentov oboch krajín;
28.
pripomína, že predovšetkým riešenie pohraničných otázok je vymedzené ako priorita Chorvátska v jeho Prístupovom partnerstve; v tejto súvislosti vyjadruje pretrvávajúce znepokojenie nad začatím stavebných prác na moste na polostrov Pelješac v októbri 2007, a to napriek výhradám, ktoré vzniesla Bosna a Hercegovina v súvislosti s neistými námornými hranicami; berie na vedomie, že stavebné práce na tomto projekte sú v súčasnosti pozastavené, a vyzýva na rokovanie o vyriešení tejto otázky medzi oboma štátmi;
29.
chváli Chorvátsko za pokračujúci pokrok, ktorý dosiahlo v oblasti regionálnej spolupráce, a súčasne ho naliehavo žiada, aby týmto smerom pokračovalo aj v dobrých susedských vzťahoch, keďže obe tieto oblasti sú pre európsku integráciu kľúčové;
30.
vyzýva Chorvátsko, aby zachovalo svoj konštruktívny postoj a naďalej zohrávalo v tomto regióne pozitívnu úlohu s cieľom podporovať a posilňovať konsolidáciu Bosny a Hercegoviny;
31.
súhlasí s Komisiou, že pri zvýšenom úsilí Chorvátska a pokračujúcej podpore zo strany inštitúcií EÚ by sa prístupové rokovania mali v každom prípade uzavrieť v roku 2009;
32.
v tejto súvislosti vyzýva Komisiu, aby zintenzívnila svoje úsilie a zvýšila zdroje vyčlenené na prípravu, spracúvanie a finalizáciu rokovacích materiálov tak, aby EÚ mohla rýchlo a efektívne reagovať na pokrok Chorvátska pri dosahovaní príslušných otváracích a uzavieracích kritérií;
33.
naliehavo žiada chorvátske orgány, aby do prístupového procesu do EÚ zapojili zoskupenia občianskej spoločnosti (mimovládne organizácie, akademickú obec, odbory);
34.
poveruje svojho predsedu, aby toto uznesenie postúpil Rade a Komisii a vládam a parlamentom členských štátov a Chorvátska.
