P6_TA(2007)0613
Legislatívny plán a plán práce Komisie na rok 2008
B6-0500 , 0502 , 0504 a 0506/2007
Uznesenie Európskeho parlamentu z 12. decembra 2007 o legislatívnom pláne a pláne práce Komisie na rok 2008
Európsky parlament
, –
so zreteľom na oznámenie Komisie o jej legislatívnom a pracovnom programe na rok 2008 ( KOM(2007)0640 ),
–
so zreteľom na príspevky výborov Európskeho parlamentu, ktoré konferencia predsedov zaslala Komisii,
–
so zreteľom na článok 103 ods. 4 rokovacieho poriadku,
A.
keďže ročný legislatívny plán a plán práce je dôležitým nástrojom, ktorý umožňuje EÚ sústrediť sa na dosiahnutie jej kľúčových strategických cieľov zlepšenia prosperity, solidarity, bezpečnosti, slobody a silnejšej Európy vo svete; keďže Komisia sa bude hodnotiť na základe dosiahnutých výsledkov v týchto oblastiach,
B.
keďže bude rozhodujúce, aby sa v roku 2008 ratifikovala reformná zmluva, aby mohla nadobudnúť účinnosť pred voľbami do Európskeho parlamentu,
C.
keďže politické priority by sa mali zladiť s dostupnými finančnými zdrojmi,
Všeobecné poznámky
1.
víta jasnú štruktúru plánu práce Komisie a jej snahu pokračovať v zlepšovaní politického obsahu uvedeného plánu; v tejto súvislosti požaduje, aby sa v budúcnosti zahrnul do plánu orientačný časový plán týkajúci sa iniciatív Komisie;
2.
podporuje kľúčovú dôležitosť, ktorá sa v pláne práce pripisuje rastu a pracovným miestam, trvalo udržateľnému rozvoju, zmene klímy, energetike a migrácii a zdôrazňuje kvalitu právnej úpravy, ako aj správne vykonávanie a posilnenie úlohy Európy ako svetového partnera; napriek tomu žiada Komisiu, aby bola ambicióznejšia vo svojich iniciatívach zameraných na zabezpečenie základných práv, slobody, spravodlivosti a sociálneho začlenenia;
3.
znovu vyzdvihuje dôležitosť dôrazného uplatňovania lisabonskej stratégie a zdôrazňuje vzájomnú závislosť ekonomického, sociálneho a environmentálneho pokroku pri vytváraní dynamického a inovačného hospodárstva; dôrazne preto žiada Komisiu, aby sa zapojila do vyrovnaného a na výsledky orientovaného Lisabonského programu Spoločenstva na roky 2008 – 2010;
4.
víta záväzok Komisie podporiť ratifikáciu reformnej zmluvy; je presvedčený, že ciele a reformy zahrnuté v tejto zmluve sú nevyhnutné na riadne fungovanie a budúci rozvoj EÚ a vytvoria demokratickejšiu EÚ a priblížia ju k občanom;
5.
vyzýva Komisiu a Radu, aby spoločne s Európskym parlamentom a parlamentmi členských štátov pracovali na novej kultúre subsidiarity v zmysle nových nástrojov, ktoré ponúka reformná zmluva, napríklad národným parlamentom;
Rast a pracovné miesta
6.
opakovane žiada o taký európsky program, v ktorom sa budú prosperita a solidarita navzájom skutočne podporovať;
7.
vyzýva Komisiu, aby po revidovaní jednotného trhu zvýšila úsilie o rozšírenie a prehĺbenie vnútorného trhu na silný, inovatívny a konkurenčný trh; trvá na tom, že jednotný trh by sa mal dosiahnuť spravodlivou hospodárskou súťažou, sociálnou súdržnosťou a vysokou úrovňou ochrany spotrebiteľa;
8.
vyzýva Komisiu, aby kládla zvláštny dôraz na včasné a ucelené vykonávanie smernice o službách, a najmä aby implementovala účinné jednotné kontaktné miesta s cieľom podporovať prístup na jednotný trh; dôrazne vyzýva na zlepšenie účinnosti pravidiel verejného obstarávania;
9.
zdôrazňuje, že je dôležité skvalitniť dohľad nad trhom v záujme zlepšenia ochrany spotrebiteľov, najmä v záujme posilnenia dôveryhodnosti označenia CE, ako aj boja proti falšovaniu; podporuje Komisiu v ďalšom zabezpečení práv spotrebiteľov v oblasti bezpečnosti výrobkov, najmä bezpečnosti hračiek; naliehavo žiada Komisiu, aby objasnila legislatívne nejasné oblasti, napríklad on-line aukcie; zdôrazňuje potrebu revízie acquis v súvislosti so spotrebiteľom, aby sa vytvoril jednotnejší právny rámec; podporuje koordinovaný prístup Komisie v jej prebiehajúcej práci na spoločnom rámci pre koherentnejšie európske zmluvné právo;
10.
odporúča preskúmať veľmi pozorne a v úzkej spolupráci s členskými štátmi podnikateľskú komunitu a spotrebiteľov, možné spôsoby posilnenia rýchleho, účinného a spravodlivého vyriešenia konfliktov medzi podnikmi a spotrebiteľmi, pretože na ochranu spotrebiteľov v globalizovanom prostredí je nevyhnutný jednoduchší prístup k súdom; zdôrazňuje však, že tento postup by nemal viesť k vytvoreniu nových prekážok voľného pohybu na vnútornom trhu;
11.
naliehavo žiada Komisiu, aby neobetovala sociálnu stránku lisabonskej stratégie tým, že by ju považovala za prekážku konkurencieschopnosti, ale žiada ju, aby rešpektovala rovnováhu medzi rôznymi piliermi lisabonskej stratégie; je presvedčený, že vhodné investície do vedomostí môžu vytvoriť prosperujúcejšie hospodárstvo, ktoré by dokázalo bojovať proti takým problémom, ako sú chudoba, sociálne vylúčenie a nezamestnanosť, ako aj zabezpečiť lepšiu ochranu pracujúcich;
12.
vyzýva Komisiu, aby v rámci zhodnotenia sociálnej situácie urýchlene určila iniciatívy týkajúce sa hospodárskeho a sociálneho riadenia; víta navrhnutú revíziu smernice o zriaďovaní Európskych zamestnaneckých rád, ktoré by mali viesť k spresneniu v súvislosti s informovaním, konzultáciou a účasťou, ale dôrazne vyzýva Komisiu, aby túto otázku vopred prekonzultovala s európskymi sociálnymi partnermi; požaduje opatrenia na podporu lepšieho vyváženia pracovného a rodinného života, ako aj zdravia a bezpečnosti všetkých pracovníkov;
13.
nadšene víta oznámenie Komisie o legislatívnom návrhu týkajúcom sa európskej súkromnej spoločnosti a požaduje, aby sa tento návrh predložil začiatkom roku 2008 s cieľom podporiť MSP; vyjadruje poľutovanie nad tým, že Komisia nehodlá predložiť legislatívny návrh týkajúci sa štrnástej smernice v oblasti práva obchodných spoločností (premiestnenie sídla spoločnosti), pričom zdôrazňuje, že táto dlho očakávaná smernica by vyplnila medzeru na vnútornom trhu v prospech podnikov;
14.
zdôrazňuje potrebu primeranej úrovne ochrany práv duševného vlastníctva a podporuje iniciatívu smerom k dostupnému, bezpečnému a účinnému systému patentov, ktorý by podnietil investície a výskum; nalieha na všetky tri inštitúcie, aby spoločne dospeli k politickému konsenzu o skutočnom zlepšení systému patentov; pripomína, že falšovanie produktov, napríklad liekov, predstavuje značný problém a naliehavú otázku celoeurópskeho rozmeru;
15.
vyjadruje poľutovanie nad tým, že Komisia nezamýšľa prihlásiť sa k iniciatíve týkajúcej sa vytvorenia spoločného konsolidovaného daňového základu dane z príjmu právnických osôb, ktorá by bola zavŕšením úspechov vnútorného trhu so spravodlivou súťažou a viedla by k vyššej transparentnosti tým, že by umožnila podnikom pôsobiť za rovnakých podmienok doma a v zahraničí a zvýšila objem cezhraničného obchodu, ako aj súťaž medzi členskými štátmi pokiaľ ide o pritiahnutie investícií; zároveň zdôrazňuje, že za stanovenie úrovne dane z príjmov právnických osôb sú zodpovedné členské štáty;
16.
žiada Komisiu, aby predložila návrhy, ktoré by mohli efektívnym spôsobom zlepšiť obozretný dohľad v Európe vrátane dohľadu nad hedžovými fondmi a rejtingovými agentúrami; pripomína vážne dôsledky hypotekárnej krízy v Spojených štátoch na európske finančné trhy; očakáva, že Komisia vykoná dôkladnú analýzu príčin a dôsledkov tejto krízy vrátane posúdenia rizík pokiaľ ide o európske trhy; požaduje zhodnotenie súčasných systémov a nástrojov obozretného dohľadu v Európe a trvá na dôkladnej konzultácii s Európskym parlamentom, ktorá by viedla k jasným odporúčaniam o tom ako zlepšiť stabilitu finančného systému a jeho schopnosť poskytnúť bezpečné dlhodobé financovanie pre európske podniky;
17.
považuje revíziu telekomunikačného balíka za kľúčovú prioritu nasledujúceho roka;
18.
víta záväzok Komisie vytvoriť liberalizovaný a integrovaný vnútorný trh s energiou; uvažuje tiež o tom, že by sa mal rozlišovať vývoj trhu s elektrickou energiou a trhom s plynom.
Trvalo udržateľná Európa
19.
víta ambiciózne návrhy Komisie o zmene klímy a podporuje Komisiu v úsilí plne ich uskutočniť; žiada Komisiu, aby zlepšila vzájomné pôsobenie medzi rozvojom zamestnanosti a priemyslu na jednej strane a rozvojom a používaním čistých technológií na strane druhej vzhľadom na to, že sa navzájom silne dopĺňajú, čo je potenciálnym zdrojom väčšej hospodárskej súťaže;
20.
vyzýva na vytvorenie celkového a úplného legislatívneho rámca na podporu a využívanie obnoviteľnej energie v rámci EÚ vrátane záväzných cieľov, ktoré poskytnú sektoru obchodu dlhodobú stabilitu, ktorú potrebuje na racionálne rozhodnutia o investíciách do sektoru obnoviteľnej energie, čím by sa EÚ nasmerovala k budúcnosti s čistejšou, bezpečnejšou a konkurencieschopnejšou energetikou;
21.
poznamenáva, že kroky Komisie uvedené v akčnom pláne pre energetickú účinnosť a v akčnom pláne pre biomasu nie sú zahrnuté v pláne práce Komisie na rok 2008 a konštatuje vážne oneskorenie plnenia vytýčených úloh; vyzýva Komisiu, aby vzala oba akčné plány v plnej miere do úvahy, čím pomôže EÚ dosiahnuť ciele v oblasti obnoviteľnej energie a energetickej účinnosti; zdôrazňuje, že v tejto súvislosti môžu byť významným príspevkom trvalo udržateľné biopalivá;
22.
víta záväzok Komisie dospieť k politickej dohode o rozdelení zaťaženia, ktorá je potrebná na dosiahnutie 20 % zníženia skleníkových plynov do roku 2020 v porovnaní s rokom 1990; dôrazne odporúča EÚ a jej členským štátom a regiónom zvýšiť úsilie na podporu zdrojov energie bez obsahu CO2;
23.
víta plán Komisie zverejniť tzv. balík ekologickej dopravy zohľadňujúc skutočnosť, že trvalo udržateľná mobilita v EÚ sa musí zabezpečiť v súlade s bojom proti zmene klímy;
24.
podporuje dve prioritné iniciatívy o námornej a leteckej doprave; pripomína, že zjednodušenie administratívy v námornej príbrežnej doprave je nevyhnutným iniciačným faktorom na to, aby sa umožnil rozvoj tohto spôsobu dopravy, ktorý je základným spojom pri zriaďovaní integrovaného, koherentného a trvale udržateľného sieťového systému; víta rôzne návrhy, ktorých cieľom je podpora lepšej efektívnosti riadenia leteckej dopravy, vrátane významného zníženia nákladov, meškaní a emisií skleníkových plynov;
25.
víta iniciatívy Komisie v oblasti verejného zdravia, najmä plánovaný legislatívny návrh týkajúci sa kvality a bezpečnosti darcovstva a transplantácie orgánov, ako aj návrh odporúčania Rady týkajúceho sa infekcií spojených so zdravotnou starostlivosťou zahrnutých v "zdravotnom balíku", ktorých cieľom je zabezpečiť čo najvyššiu úroveň bezpečnosti pacientov a kvality starostlivosti; žiada Komisiu, aby prispela k posilneniu bezpečnosti pacientov, informácií pacientom, práv pacientov a k ochrane pacientov a aby sa zaoberala určujúcimi činiteľmi zriedkavých chorôb;
26.
vyzýva Komisiu, aby zvýšila úsilie na vypracovanie koherentnej politiky so zreteľom na núdzové prípady v sektore zdravotníctva, osoby so zdravotným postihnutím alebo chronickými ochoreniami a poskytovanie informácií pacientom; žiada Komisiu, aby venovala osobitnú pozornosť otázke pripravenosti na pandémie;
27.
víta oznámenie Komisie o preskúmaní stavu SPP, najmä so zreteľom na význam konkurencieschopného a trvalo udržateľného sektoru poľnohospodárstva z hľadiska životného prostredia, ako aj význam zabránenia vyľudňovaniu vidieka a zabezpečenia prístupu spotrebiteľov k dodávke potravín, ale zdôrazňuje, že presná povaha akýchkoľvek ďalších návrhov právnych predpisov by sa nemala vymedziť kým Európsky parlament, Komisia a Rada neukončia dôkladnú diskusiu o počiatočnom oznámení Komisie o preskúmaní stavu;
28.
vyzýva Komisiu, aby vypracovala osobitné návrhy o dôsledkoch a podrobných pravidlách modelu MSY (maximálny udržateľný výnos) a aby navrhla konkrétne návrhy právnych predpisov o systéme udeľovania environmentálnej značky a čo najskôr predložila návrh na zjednodušenie nariadenia Rady (ES) č. 850/98 o zachovaní zdrojov rybolovu prostredníctvom technických opatrení na ochranu mláďat morských organizmov a na prepracovanie a posilnenie kontrolného rámca SPRH;
29.
dôrazne podporuje iniciatívu Komisie predložiť zelenú knihu o európskej územnej súdržnosti, ako to žiadal Európsky parlament; domnieva sa, že koncept územnej súdržnosti, ktorý najnovšie potvrdila Lisabonská zmluva, bude kľúčový pre rozvoj tejto politiky Spoločenstva;
30.
zdôrazňuje potrebu stratégie EÚ pre región Baltského mora a žiada Komisiu o predloženie stratégie EÚ pre región Baltského mora v roku 2008;
Integrovaný prístup k imigrácii
31.
domnieva sa, že spoločná migračná, vízová a azylová politika, ako aj účinné hospodárske, sociálne a politické začlenenie prisťahovalcov na základe spoločných zásad, sú dve strany tej istej mince a sú kľúčovými úlohami, v rámci ktorých treba plne rešpektovať rozdelenie zodpovedností medzi členské štáty a ĚÚ, a to najmä vzhľadom na integráciu prisťahovalcov;
32.
vyzýva Komisiu, aby posilnila opatrenia na boj proti obchodovaniu s ľuďmi a nelegálnemu prisťahovalectvu a najmä aby v tejto oblasti preskúmala vykonávanie akčného plánu Rady na rok 2005; očakáva, že Komisia v roku 2008 vyhodnotí vykonávanie smernice o voľnom pohybe a požaduje prijatie ďalších opatrení na zabezpečenie plného uplatňovania tohto práva v EÚ;
33.
víta obnovený záväzok Komisie týkajúci sa spoločnej politiky v oblasti migrácie, spoločných nástrojov na ochranu vonkajších hraníc a spoločnej azylovej politiky; vyzýva Komisiu, aby ďalej zlepšovala politiky v oblasti vzdelávania a integrácie s cieľom vytvoriť jasný a bezpečný rámec pre ekonomických prisťahovalcov, najmä kvalifikovaných pracovníkov, ktorý ujasní ich práva a povinnosti;
34.
domnieva sa, že Lisabonská zmluva bude od 1. januára 2009 podstatne meniť inštitucionálny rámec týkajúci sa priestoru slobody, bezpečnosti a spravodlivosti, a pripomína, že rok 2008 bude veľmi dôležitým rokom z hľadiska uplatňovania a rozšírenia schengenského
acquis
na nové členské štáty EÚ; zdôrazňuje, že sa musia prijať striktné opatrenia na zabezpečenie bezproblémového fungovania systému a integrity vonkajších hraníc EÚ; vyzýva Komisiu, aby do vypracovania týchto opatrení intenzívne zapojila Európsky parlament, ako aj národné parlamenty;
35.
konštatuje, že plán práce sa nezaoberá budúcim systémom PNR v EÚ a na európskej úrovni vyzýva na širšiu operačnú spoluprácu v boji proti terorizmu a na intenzívnejšie zapojenie Európskeho parlamentu v prípade, že to bude potrebné; zdôrazňuje, že efektívne a vykonateľné nástroje ochrany údajov by sa nemali považovať za prekážky v boji proti terorizmu alebo za formu radikalizácie, ale za nevyhnutné mechanizmy zvyšujúce spoľahlivosť výmeny informácií medzi orgánmi presadzovania práva;
Občania na prvom mieste
36.
domnieva sa, že Komisia by mala naďalej zameriavať pozornosť občanov na význam kultúrnej rozmanitosti, a preto i na dialóg medzi kultúrami v rozšírenej EÚ; domnieva sa, že medzikultúrny dialóg by sa mal podporovať aj za hranicami EÚ a mal by sa stať mostom pre vzájomné porozumenie, ktorý môže pomôcť predchádzať sociálnym a humánnym konfliktom a takéto konflikty riešiť;
37.
konštatuje, že priority Komisie na rok 2008 zvýrazňujú možný prínos celoživotného vzdelávania k zvýšeniu zamestnanosti a k rozvoju spoločnosti založenej na poznatkoch v súlade s lisabonskými cieľmi; s poľutovaním konštatuje, že sa táto skutočnosť neodráža ani v jednom konkrétnom návrhu; domnieva sa, že neplnoleté osoby by mali byť pri používaní internetu a nových technológií chránené pred špecifickým obsahom niektorých programov prostredníctvom primeraných filtračných systémov;
38.
odporúča vytvorenie európskej jednotky, ktorá by mohla okamžite reagovať v núdzových prípadoch, ako to navrhuje Barnierova správa; žiada Komisiu, aby na tento účel vypracovala konkrétny návrh;
39.
zdôrazňuje, že je potrebné posilniť práva cestujúcich, najmä tých, ktorí cestujú autokarom na dlhé vzdialenosti;
40.
očakáva zo strany Komisie predloženie dôležitého návrhu smernice, ktorou sa zavedie zásada rovnakého zaobchádzania s ľuďmi mimo oblasti zamestnaneckých vzťahov, čím sa doplní antidiskriminačný právny rámec a zdôrazní sa nutnosť rešpektovať zodpovednosť členských štátov v tejto oblasti;
Európa ako svetový partner
41.
domnieva sa, že úloha EÚ v podpore dodržiavania ľudských práv, demokracie a dobrej správy vecí verejných sa musí vnímať ako súčasť všetkých politík a plánov EÚ;
42.
víta, že v pracovnom programe Komisie sa zdôrazňuje potreba pokračovať v procese rozširovania a západný Balkán vníma ako prioritnú oblasť;
43.
berie na vedomie zámer Komisie venovať osobitnú pozornosť budúcnosti Kosova a očakáva, že v súlade s vývojom situácie predloží ďalšie hodnotenia a návrhy pomoci EÚ Kosovu;
44.
domnieva sa, že Čiernomorská synergia je dôležitým prvým krokom pri vypracúvaní súhrnnej stratégie pre túto oblasť a vyzýva Komisiu, aby vypracovala ďalšie konkrétne návrhy vrátane akčného plánu s osobitnými cieľmi a normami spolupráce na posilnenie spolupráce EÚ s krajinami v oblasti Čierneho mora;
45.
transatlantické spojenie považuje za základný predpoklad na presadzovanie spoločných hodnôt a ochranu spoločných záujmov;
46.
v súvislosti s Blízkym východom zastáva názor, že okrem poskytovania fondov na prežitie hospodárstva a rekonštrukciu, najmä v Libanone a Palestíne, by mala EÚ pokračovať v rozvíjaní politických iniciatív, ktoré budú viesť k ďalšiemu zvýrazneniu aktívnej diplomatickej úlohy v tejto oblasti;
47.
domnieva sa, že by sa mali vykonať ďalšie kroky smerom k spoločnej vonkajšej energetickej politike s cieľom zabezpečiť prístup k trvalo udržateľnej, bezpečnej a konkurencieschopnej energii pre všetky členské štáty a žiada Komisiu, aby v dialógu s Ruskom zvolila jasný a konštruktívny prístup;
48.
žiada Komisiu, aby posilnila medziregionálne strategické partnerstvo EÚ s Latinskou Amerikou a Karibikom a víta začlenenie stratégie EÚ – Afrika medzi priority Komisie, pričom zdôrazňuje potrebu zapojenia parlamentov a občianskej spoločnosti;
49.
zdôrazňuje potrebu politickej súdržnosti v súvislosti s rozvojovou politikou EÚ; zdôrazňuje, že je potrebné v rámci ostatných európskych politík zohľadniť rozvojové otázky; víta úmysel Komisie preskúmať nové cesty uplatňovania Rozvojových cieľov milénia; naliehavo žiada Komisiu, aby zabezpečila, že jej rozvojové politiky budú mať pozitívny vplyv na budovanie mieru;
50.
zdôrazňuje potrebu úspešného ukončenia dauhaského kola rokovaní; zdôrazňuje že EÚ musí posilniť aj svoju účasť v rýchlo sa rozvíjajúcich hospodárstvach prostredníctvom dvojstranných alebo regionálnych zmlúv o voľnom obchode, ktoré sa chápu ako doplnkový nástroj k multilaterálnemu prístupu, pričom žiada zahrnúť ustanovenia o uplatňovaní základných pracovných noriem; za dôležitú považuje novú súhrnnú stratégiu pre Čínu; zastáva názor, že obchod musí byť voľný a spravodlivý; vyzýva Komisiu, aby poskytla lepšiu ochranu práv duševného vlastníctva a aby v boji proti falšovaniu urobila maximum;
Horizontálne otázky
51.
víta odhodlanie Komisie dosiahnuť cieľ, ktorým je znížiť administratívne zaťaženie podnikov do roku 2012 na úrovni EÚ a na národnej úrovni o 25 %; tento cieľ považuje za kľúčovú prioritu v najbližších mesiacoch najmä pre MSP a za základný vklad pri dosahovaní lisabonských cieľov; zdôrazňuje, že v tomto zmysle preskúma návrhy právnych predpisov; naliehavo žiada Komisiu, aby predložila podrobný prehľad o stave plnenia svojho akčného plánu, ktorý bude obsahovať jasné a stručné informácie o dosiahnutých cieľoch, vypracovaných ukazovateľoch, výsledkoch základných meraní a konkrétnych návrhoch pre ďalšie oblasti, ktoré sú najvhodnejšie na urýchlené, trvalo udržateľné a skutočné zníženie administratívnych nákladov;
52.
podporuje Komisiu v jej ďalšom úsilí o zlepšenie kvality právnych predpisov EÚ; zdôrazňuje potrebu urýchliť zjednodušovanie a upevňovanie právnych predpisov EÚ a zvýšiť úsilie o lepšiu právnu úpravu, rýchlu transpozíciu a správne vykonávanie právnych predpisov EÚ, pričom sa budú plne dodržiavať výsady Európskeho parlamentu; vyzýva na silnejšie mechanizmy sledovania a posilňovania implementácie právnych predpisov EÚ v členských štátoch;
53.
zdôrazňuje, že zásada subsidiarity, ako ju momentálne definuje Zmluva o ES, jasne stanovuje, že v oblastiach, ktoré nespadajú do výlučnej právomoci Spoločenstva, je Spoločenstvo oprávnené konať iba v prípade, že členské štáty nemôžu dostatočne splniť ciele navrhovanej akcie; zdôrazňuje, že nekonaním členského štátu nevzniká právomoc EÚ;
54.
trvá na tom, aby sa vykonávali nezávislé hodnotenia dôsledkov právnych predpisov; domnieva sa, že tieto hodnotenia sa musia vykonávať systematicky v kontexte legislatívneho procesu a tiež v procese zjednodušovania právnych predpisov;
55.
poukazuje na to, že dokumentácia obsiahnutá v zozname Komisie zatiaľ neschválených návrhov, ktoré sa majú stiahnuť, je v každom prípade neaktuálna;
56.
vyzýva Komisiu a Radu, aby poskytli Európskemu parlamentu dostatočný čas na predloženie stanoviska k budúcim rozšíreniam eurozóny;
57.
trvá na riadnom vykonávaní nového postupu vo výboroch (komitológia) a na ochrane práv Európskeho parlamentu v tejto súvislosti; pripisuje zvláštnu dôležitosť uvedeným postupom v oblasti finančných služieb (Lamfalussyho postup), pretože viacero dôležitých dokumentov sa nachádza v štádiu dolaďovania; zastáva názor, že správne uplatňovanie rámca je nevyhnutné na riadne fungovanie finančného systému a na predchádzanie finančným krízam; žiada, aby sa práva Európskeho parlamentu, tak ako boli dohodnuté, rešpektovali v plnej miere a aby boli tieto dohody ukotvené v realite;
58.
so záujmom očakáva výsledky konzultačného procesu iniciovaného Komisiou s názvom Reforma rozpočtu, zmena Európy ( SEK(2007)1188 ); žiada plné zapojenie Európskeho parlamentu do revízie výdavkov EÚ, ako aj do revízie systému vlastných zdrojov EÚ, ako sa to stanovuje vo vyhlásení č. 3 Medziinštitucinálnej dohode o rozpočtovej disciplíne a riadnom finančnom hospodárení (MID) o revízii finančného rámca;
59.
domnieva sa, že v záujme získania pozitívneho vyhlásenia o vierohodnosti od Európskeho dvora audítorov by mala Komisia vykonať technické prípravné opatrenia a vyzvať členské štáty, aby vydali národné vyhlásenia, ako sa to stanovuje v uzneseniach Európskeho parlamentu k udeleniu absolutória za roky 2003, 2004 a 2005; ročné zhrnutia, ktoré sa vyžadujú na základe bodu 44 MID, považuje iba za prvý krok v tomto smere; očakáva od člena Komisie zodpovedného za oblasť transparentnosti a riadnej správy vecí verejných iniciatívnejší prístup; ďalej konštatuje, že Komisia sa cíti byť viazaná najvyššími štandardmi riadneho finančného hospodárenia a je odhodlaná ich napĺňať;
60.
vyzýva Komisiu, aby bezodkladne zreformovala svoje postupy a výraznejšie zapájala Európsky parlament a jeho príslušné výbory do proces výberu a menovania riaditeľov agentúr; prijme nevyhnutné opatrenia v úsilí o dôkladnejší proces výberu riaditeľov agentúr;
Komunikujúca Európa
61.
naliehavo žiada Komisiu, aby zabezpečila, že občan bude stredobodom európskeho projektu, čo môže dosiahnuť iba načúvaním problémom európskych občanov, a aby zintenzívnila snahu o zefektívnenie komunikačnej politiky, ktorá by viedla k lepšiemu chápaniu činnosti EÚ občanmi a prispela k riešeniu ich problémov, čím by pripravila pôdu na ratifikáciu Lisabonskej zmluvy a európske voľby v roku 2009;
62.
vyzýva Komisiu, aby jasne stanovila, ako chce v praxi uplatniť priority v oblasti komunikácie, najmä prioritu v súvislosti s Lisabonskou zmluvou;
o
o o
63.
poveruje svojho predsedu, aby toto uznesenie postúpil Rade, Komisii a vládam a parlamentom členských štátov.
