Otázka na písomné zodpovedanie E-010457/2011
Komisii
článok 117 rokovacieho poriadku
Monika Flašíková Beňová (S&D)
(17. novembra 2011)
Vec: Ekonomická situácia Talianska
Vedúci predstavitelia eurozóny vyzvali Komisiu, aby prinútila Taliansko plniť svoje sľuby v súvislosti s ekonomickou reformou.
Komisia by mala starostlivo sledovať činnosť talianskych orgánov a pristúpiť k rozsiahlej hodnotiacej činnosti.
V súčasnej situácii je totiž nevyhnutná okamžitá realizácia dohodnutých cieľov.
Taliansky štátny dlh tvorí momentálne 1,8 bilióna eur a je výrazným indikátorom obáv o stabilitu eurozóny.
Medzi hlavné sľuby Talianska patrí vyrovnanie rozpočtu do roku 2013.
Táto situácia viedla k ďalšiemu posilneniu Európskeho nástroja finančnej stability a k výzve na kupovanie talianskych dlhopisov Európskou centrálnou bankou.
Neustále je presadzovaný aj plán úsporných opatrení.
—
Skutočne si Komisia myslí, že plán úsporných opatrení bude smerovať k zlepšeniu ekonomickej pozície Talianska, keďže v súvislosti s ekonomickou logikou je jasné, že zavádzanie škrtov spôsobuje recesiu a zvyšuje neschopnosť Talianska splatiť svoj dlh?
