Europoslanci stanovili priority reformy politiky rybolovu EÚ
Rybolov
2010-02-25 - 17:41
Plánovaná revízia spoločnej politiky EÚ v oblasti rybného hospodárstva by mala lepšie zohľadniť obrovské rozdiely medzi európskymi flotilami a druhmi rybolovu, dať väčšie právomoci rybárskym regiónom, riešiť problém nadmernej kapacity flotily v EÚ a zlepšiť fungovanie tradičného systému kvót.
V správe, ktorú dnes schválili, vyzývajú poslanci EP aj na vybudovanie silného odvetvia chovu rýb a označovanie rybacích výrobkov ekoznačkou.
Za správu, ktorú predložila poslankyňa Maria do Céu Patrão Neves (EPP, PT), hlasovalo 456 poslancov, 50 bolo proti a 65 sa hlasovania zdržalo.
V ptijatom texte poslanci žiadajú prijatie radikálnej reformy, inak hrozí budúcnosť „bez rýb a odvetvia rybolovu“.
Systém riadenia rybného hospodárstva musí upustiť od tradičného „vertikálneho prístupu - zhora nadol“ a namiesto toho by mal vychádzať predovšetkým zo zásady regionalizácie, subsidiarity a účasti všetkých zainteresovaných strán tak, aby sa zohľadnili osobitné charakteristiky rozličných európskych morí a flotíl.
Kým na jednej strane poslanci striktne odmietajú akékoľvek pokusy o jednotný model riadenia politiky rybného hospodárstva, na druhej strane žiadajú zabezpečiť rovnaké príležitosti pre producentov a neohrozovať harmonizáciu podmienok hospodárskej súťaže.
Poslanci tiež vyzvali Komisiu, aby vytvorila samostatný, odbyrokratizovaný a zjednodušený model riadenia malých, pobrežných rybolovov.
Tie by navyše mali mať lepší prístup k Európskemu rybárskemu fondu.
Poslanci ďalej žiadajú Komisiu, aby dôkladne preskúmala, či by bolo možné zaviesť nové modely riadenia, ktoré by doplňovali tradičný systém celkového prípustného výlovu, na základe ktorého sú stanovované ročné kvóty jednotlivých členských štátov.
Tento krok by vytvoril podmienky pre postupné odstránenie rybolovného odpadu, ktorý vzniká pri vedľajších úlovkoch.
Podľa poslancov je odpad z výlovu neudržateľným rybolovným postupom, ktorý by sa mal odstrániť prostredníctvom pozitívnych a aj negatívnych stimulov.
Ak by však tieto nepomohli, mal by byť odpad zakázaný úplne.
Všeobecne sú poslanci presvedčení, že pre lov všetkých druhov rýb je potrebné vytvoriť dlhodobé plány riadenia, ktoré by vychádzali z vedeckých poznatkov.
Tým by sa zmenil súčasný rozhodovací systém, ktorý podporuje krátkodobé rozhodnutia.
Ďalší postup
Celá legislatívna reforma by podľa poslancov mala byť ukončená začiatkom roka 2011 a mohla tak byť zohľadnená pri príprave ďalšieho viacročného finančného rámca EÚ na obdobie 2014-2020.
Podmienkou jej úspešnej realizácie je podľa poslancov zvýšenie finančných zdrojov na spoločnú politiku rybolovu.
Európsky parlament touto správou reaguje na Zelenú knihu Európskej komisie, ktorá vyzvala všetky zainteresované strany, aby sa do marca vyjadrili k pripravovanej reforme spoločnej politiky rybolovu v EÚ.
Po posúdení prijatých návrhov Komisia pripraví návrhy zákonov a o ich konečnej podobe rozhodne Európsky parlament spoločne s Radou.
Poslanci tak využijú nové právomoci, ktoré získali vďaka Lisabonskej zmluve.
Spravodajkyňa: Maria Do Céu Patrão Neves (EPP, PT)
Postup: Nelegislatívna správa
20100224IPR69472
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
