11.12.2008
NÁVRH UZNESENIA
ktorý v súlade s článkom 113 rokovacieho poriadku
predkladá Nicolae Vlad Popa
o výskume EÚ v oblasti vyspelých geotermálnych systémov
Návrh uznesenia Európskeho parlamentu o výskume EÚ v oblasti vyspelých geotermálnych systémov
Európsky parlament ,
–
so zreteľom na smernicu Európskeho parlamentu a Rady 2001/77/ES z 27. septembra 2001 o podpore elektrickej energie vyrábanej z obnoviteľných zdrojov energie na vnútornom trhu s elektrickou energiou,
–
so zreteľom na smernicu Európskeho parlamentu a Rady 2003/54/ES z 26. júna 2003 o spoločných pravidlách pre vnútorný trh s elektrickou energiou a o zrušení smernice 96/92/ES,
–
so zreteľom na oznámenie Európskej komisie s názvom Cestovná mapa pre obnoviteľnú energiu,
–
so zreteľom na všeobecný cieľ EÚ dosiahnuť záväzný cieľ podielu obnoviteľných energií na celkovej energetickej spotrebe Spoločenstva,
–
so zreteľom na výrazný prínos vyspelých geotermálnych systémov,
–
so zreteľom na svoje uznesenie zo 14. februára 2007 o zmene klímy, ktoré poukázalo na významnú úlohu, ktorú musia zohrávať obnoviteľné zdroje energie a energeticky účinné technológie,
–
so zreteľom na článok 113 rokovacieho poriadku,
A.
keďže geotermálna energia predstavuje pôvodnú a ekologickú formu energie a geotermálne zdroje sú vhodné na rôzne druhy využitia vrátane výroby elektrickej energie a kúrenia a chladenia v domácnostiach,
1.
domnieva sa, že členské štáty musia prijať súbor opatrení, aby posilnili využívanie geotermálnych zdrojov a zvýšili pôsobnosť európskych prevádzkovateľov na svetovom trhu geotermálnej energie;
2.
vyzýva Komisiu, aby sa zaoberala otázkou rozvoja technológie vyspelých geotermálnych systémov (EGS).
