28.9.2005
SPOLOČNÝ NÁVRH UZNESENIA
ktorý v súlade s článkom 115 odsekom 5 rokovacieho poriadku predkladajú
– Thomas Mann, Simon Coveney, Bernd Posselt, Doris Pack a Zsolt László Becsey v mene Skupiny Európskej ľudovej strany (kresťanských demokratov) a európskych demokratov
– Pasqualina Napoletano a Neena Gill v mene Socialistickej skupiny v Európskom parlamente
– Elizabeth Lynne v mene Skupiny Aliancie liberálov a demokratov za Európu
– Jean Lambert, Bart Staes, Hélène Flautre a Gérard Onesta v mene Skupiny zelených/Európskej slobodnej aliancie
– Luisa Morgantini v mene Konfederatívnej skupiny Európskej zjednotenej ľavice - Nordickej zelenej ľavice
– Eoin Ryan a Roberta Angelilli v mene Skupiny Únie za Európu národov
a ktorý nahrádza návrhy týchto skupín:
– PSE (B6‑0513/2005)
– UEN (B6‑0519/2005)
– Verts/ALE (B6‑0520/2005)
– GUE/NGL (B6‑0523/2005)
– PPE-DE (B6‑0526/2005)
– ALDE (B6‑0530/2005)
o Nepále
Uznesenie Európskeho parlamentu o Nepále
Európsky parlament ,
–
so zreteľom na predchádzajúce uznesenie o Nepále z 23. februára 2005, v ktorom odsúdil kráľovský prevrat a vyzval kráľa Gyanendru, aby zrušil výnimočný stav a znovu nastolil parlamentné sily a demokratické inštitúcie,
–
so zreteľom na vyhlásenie Európskej únie z 6. septembra, v ktorej víta vyhlásenie predsedu Komunistickej strany Nepálu (Maoist) (CSN(M)) Pračandu o zastavení paľby,
–
so zreteľom na júlovú návštevu osobitného poradcu OSN Lachdara Brahimiho v Nepále,
–
so zreteľom na skutočnosť, že trojka z EÚ pripravovala návštevu v dňoch 4. až 6. októbra,
–
so zreteľom na článok 115 odsek 5 rokovacieho poriadku,
A.
keďže kráľ Gyanendra 1. februára neústavným aktom rozpustil vládu, prevzal priamu moc a vyhlásil výnimočný stav,
B.
keďže násilie v Nepále od kráľovského prevratu eskalovalo a právomoci kráľovskej nepálskej armády boli neobmedzené pri absencii zvolenej vlády,
C.
keďže kráľovský prevrat posilnil postavenie maoistických povstaleckých skupín, ktoré majú 15 000 bojovníkov a mnohé oblasti Nepálu pod svojou kontrolou,
D.
keďže maoistické povstalecké skupiny v Nepále vyhlásili 3. septembra jednostranné zastavenie paľby, ktoré dodnes nebolo porušené, a vyvinuli úsilie o vytvorenie aliancie s nepálskymi demokratickými politickými stranami,
E.
keďže aliancia vytvorená zo siedmich strán spájajúca väčšinu hlavných politických strán, ktoré mali viac ako 190 kresiel v rozpustenom parlamente s 205 poslancami, požaduje obnovenie činnosti snemovne reprezentantov z roku 1999 a začatie mierových rokovaní s maoistami,
F.
keďže v máji sa v Dillí uskutočnili stretnutia medzi predstaviteľmi strán a keďže aliancia siedmich strán sa v auguste 2005 dohodla na poverení spoločnej skupiny pre formálne rokovania,
G.
keďže nedávne mierové demonštrácie v Káthmandu za účasti 30 000 ľudí požadovali skončenie dlhotrvajúceho konfliktu, ktorý zanechal asi 12 000 mŕtvych,
H.
keďže Nepál s 23 miliónmi obyvateľov patrí k najchudobnejším a najmenej rozvinutým krajinám vo svete, pričom 42 % jeho obyvateľstva žije pod hranicou chudoby, 80 % obyvateľstva žije vo vidieckych oblastiach a úroveň nezamestnanosti dosahuje 47 %,
I.
keďže pokračuje porušovanie základných ľudských práv vrátane prenasledovania vodcov demokratických strán, väznenia politických aktivistov a bojovníkov za ľudské práva, zatknutia 140 novinárov počas prodemokratických demonštrácií a obmedzovania slobody prejavu pre odborárov,
J.
keďže cenzúra médií a vážne zneužívanie ľudských práv vrátane mučenia, väznenia, vyhnanstva, únosov a nezákonného zabíjania, ktoré páchajú policajné jednotky, kráľovská nepálska armáda, ako aj maoistickí vzbúrenci, pokračujú a stovky politických aktivistov a bojovníkov za ľudské práva, novinárov a odborárov sú stále vo väzbe,
K.
keďže Nepál má najvyšší počet "zmiznutí“ než ktorákoľvek krajina na svete a beztrestnosť je rozšíreným javom; keďže nebezpečenstvo humanitnej krízy vzrastá spolu s rastúcim počtom vnútorne vysídlených osôb,
L.
keďže všetky strany zainteresované na konflikte bežne porušujú najzákladnejšie práva detí,
M.
keďže EÚ odsúdila nepálskych maoistických povstalcov za využívanie detí ako vojakov;
1.
víta vyhlásenie CPN(M) o zastavení paľby a prvé kroky aliancie siedmich strán na začatie politického procesu zameraného na vyriešenie ozbrojeného konfliktu; požaduje predĺženie zastavenia paľby zo strany maoistov na neurčito a od kráľa Gyanendru požaduje, aby rovnako vyhlásil zastavenie paľby a zapojil sa do konštruktívnych rozhovorov s politickými skupinami, medzi ktorými by mali byť aj maoistickí povstalci, s cieľom obnoviť demokratické procesy v Nepále;
2.
žiada, aby nepálske úrady podnikli naliehavé kroky v súvislosti s nadchádzajúcou návštevou trojky; žiada ich o spoluprácu na týchto stretnutiach, aby sa mohla rozprúdiť plodná diskusia s cieľom napomôcť mierový proces a obnoviť demokraciu pod záštitou a za podpory medzinárodného spoločenstva;
3.
vyzýva kráľa Gyanendru, aby zaručil úplnú nezávislosť parlamentných demokratických orgánov;
4.
žiada medzinárodné spoločenstvo, aby vytvorilo kontaktnú skupinu, vytvorenú z nepálskych kľúčových partnerov a medzinárodných organizácií (EÚ, USA, India a OSN) a aby zabezpečilo koordinované medzinárodné kroky v súvislosti s Nepálom; navrhuje, aby Európsky parlament vymenoval osobitného spravodajcu, ktorý bude monitorovať tamojšiu situáciu;
5.
víta iniciatívu OSN na vyslanie osobitného spravodajcu a Úradu OSN pre ľudské práva do Nepálu, ktorý bude pozorne monitorovať situáciu v oblasti dodržiavania ľudských práv;
6.
požaduje, aby kontaktná skupina kľúčových partnerov zorganizovala pokračovanie medzinárodnej konferencie v Londýne z roku 2002, ktorá by mala stanoviť zásady a hodnoty potrebné na podporu mierového procesu v Nepále a na zblíženie všetkých významných aktérov z medzinárodného spoločenstva, ako aj kráľa Gyanendru, maoistických povstaleckých skupín a hlavných politických strán;
7.
vyzýva Radu a členské štáty, aby zachovali prerušenie vojenskej pomoci; žiada, aby sa všetka pomoc Nepálu monitorovala a aby sa ukladali prezieravé sankcie s cieľom udržiavať nátlak na kráľovskú vládu, aby obnovila demokratickú správu štátu a preskúmala všetky cesty k mierovým rozhovorom;
8.
vyzýva Komisiu a vlády členských štátov, aby pozorne preskúmali všetku rozvojovú pomoc Nepálu a zabezpečili, že sa používa na svoj primárny účel zmierňovania chudoby a že rieši základné príčiny konfliktu v tejto krajine;
9.
konštatuje, že komunálne voľby by sa mali konať v apríli 2006; požaduje, aby sa parlamentné voľby uskutočnili v tom istom čase; požaduje, aby EÚ vyslala volebnú pozorovateľskú misiu na monitorovanie volieb; požaduje, aby sa všetky politické strany mohli v plnej miere zúčastniť na voľbách;
10.
rozhodne odsudzuje násilie vo všetkých formách páchané všetkými stranami a vyzýva nepálsku kráľovskú armádu, aby sa stále správala zdržanlivo; zdôrazňuje, že v Nepále treba podporovať dodržiavanie základných ľudských práv a slobôd, a preto žiada tak kráľa, ako aj maoistov, aby podpísali dohody o ľudských právach s cieľom potlačiť ich porušovanie;
11.
berie na vedomie prepustenie niektorých politických väzňov, ale zostáva hlboko znepokojený tým, že ďalší politickí vodcovia, študenti a bojovníci za ľudské práva sú stále vo väzení;
12.
zdôrazňuje, že všetky obmedzenia slobody médií by sa mali ihneď odvolať a že všetci politickí väzni vo väzbe by mali byť buď prepustení, alebo riadne obvinení;
13.
žiada kráľa, aby poskytol domov pre 30 000 dedinčanov z Kapilavastu násilne vysídlených počas konfliktu;
14.
znovu dôrazne vyzýva nepálsku vládu, aby znovu otvorila verejnoprospešnú kanceláriu pre tibetských utečencov (TRWO) v Káthmandu a umožnila predstaviteľom kancelárie Dalajlámu obnoviť svoju činnosť pri poskytovaní pomoci tibetským utečencom ako výkonnému partnerovi Úradu vysokého komisára OSN pre utečencov (UNHCR);
15.
poveruje svojho predsedu, aby toto uznesenie postúpil Rade, Komisii, kráľovi Gyanendrovi, vládam Indie a ďalších členských štátov SAARC (asociácie južnej Ázie pre regionálnu spoluprácu), vysokému komisárov OSN pre ľudské práva a generálnemu tajomníkovi OSN.
