Článok
150
Predkladanie a prednes pozmeňujúcich a doplňujúcich návrhov
1.
Gestorský výbor, politická skupina alebo najmenej tridsaťsedem poslancov môže predložiť pozmeňujúce a doplňujúce návrhy na posúdenie v pléne.
Pozmeňujúce a doplňujúce návrhy sa predkladajú písomne a musia byť podpísané ich autormi.
Pozmeňujúce a doplňujúce návrhy k dokumentom legislatívnej povahy v zmysle čl. 40 ods.1 môže sprevádzať krátke odôvodnenie.
Za odôvodnenie nesie zodpovednosť autor a nehlasuje sa o ňom.
2.
V rámci obmedzení článku 151, môže mať pozmeňujúci alebo doplňujúci návrh za cieľ zmeniť ktorúkoľvek časť textu, prípadne vypustiť, doplniť alebo nahradiť niektoré slová alebo čísla.
Na účely tohto a nasledujúceho článku sa textom rozumie celý návrh uznesenia / návrh legislatívneho uznesenia, návrh rozhodnutia alebo návrh Komisie.
3.
Predseda určí lehotu na predkladanie pozmeňujúcich a doplňujúcich návrhov.
4.
Pozmeňujúci a doplňujúci návrh môže počas rozpravy predniesť jeho autor alebo iný poslanec, ktorého autor menoval za svojho zástupcu.
5.
Pozmeňujúci a doplňujúci návrh, ktorý jeho autor stiahol, prepadá, ak ho okamžite neprevezme iný poslanec.
6.
Pozmeňujúce a doplňujúce návrhy sa zaradia do hlasovania iba vtedy, ak boli vytlačené a rozoslané vo všetkých úradných jazykoch, ak Parlament nerozhodne inak.
Parlament nesmie rozhodnúť inak, ak proti rozhodnutiu namieta najmenej tridsaťsedem poslancov.
Článok 139 sa primerane použije na tento odsek.
Pozmeňujúce a doplňujúce návrhy podané ústne vo výbore môžu byť predmetom hlasovania, pokiaľ proti tomu nenamieta ani jeden člen výboru.
