Otvorenie zasadnutia
Inštitúcie
2006-09-04 - 18:08
Predseda Európskeho Parlamentu José BORREL FONTELLES dnes o 17:00 otvoril prvé zo septembrových zasadnutí EP v Štrasburgu.
Parlament bude počas neho hlasovať o viacerých dôležitých témach – od zmien v oblasti zdaňovania áut, cez program na boj proti násiliu páchanému na ženách a deťoch až po novú dohodu o poskytovaní údajov o leteckých pasažieroch orgánom USA.
Hovoriť sa bude aj o medzinárodných témach.
Na programe je situácia na Blízkom východe, vzťahy s Čínou aj Kjótsky protokol.
Európsky parlament na prvom septembrovom zasadnutí prerokuje správu, ktorou sa vyjadrí ku Komisiou navrhnutým zmenám v oblasti zdaňovania osobných automobilov.
EK navrhla, aby boli registračné dane za osobné autá v budúcnosti zrušené a naradené daňami závisiacimi od úrovne emisií.
Poslanci sa budú zaoberať aj európskym sociálnym modelom ; ochranou prírodného a kultúrneho dedičstva v odľahlých oblastiach ; a zlepšovaním duševného zdravia Európanov.
EP ďalej zhodnotí výdavky na tlmočenie v európskych inštitúciách a orgánoch; a prerokuje program na boj proti násiliu páchanému na ženách a deťoch (program DAPHNE) , ako aj novú dohodu o poskytovaní údajov o leteckých pasažieroch orgánom USA.
Poslanci tiež budú hlasovať o podobne ladenej správe zaoberajúcej sa posilnením ochrany osobných údajov spracovávaných v rámci policajnej a súdnej spolupráce členských krajín EÚ.
O pozmeňujúcich návrhoch k tejto legislatíve hlasovali poslanci už v júni, no záverečné hlasovanie napokon neuskutočnili, takže sa k nemu tento týždeň vrátia.
Poslanci si tiež vypočujú vyhlásenie Európskej komisie k lesným požiarom tohto leta, k neúspešným rokovaniam o Rozvojovom programe z Dohy a k emisným kvótam pre plnenie Kjótskeho protokolu.
Z medzinárodných tém sa bude hovoriť o aktuálnej situácii na Blízkom východe , ku ktorej poslanci zároveň schvália svoje uznesenie.
Na programe sú aj vzťahy EÚ s Čínou a navrhovaná Dohoda o stabilizácii a pridružení s Albánskom .
Je tiež pravdepodobné, že do agendy bude dodatočne zaradená aj situácia v Demokratickej republike Kongo .
Poslanci sa pôvodne mali na tomto zasadnutí venovať aj téme pokroku Turecka na ceste do EÚ , no vzhľadom na množstvo pozmeňujúcich návrhov a predovšetkým vzhľadom na skutočnosť, že táto téma sa do Výboru EP pre zahraničie dostane až tento týždeň, sa ňou bude plénum zaoberať až na svojom nasledujúcom zasadnutí.
Na tradičnom "slávnostnom zasadnutí" predstúpi pred poslancov v stredu týždňa fínska prezidentka Tarja HALONEN .
20060901IPR10224
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
