13.2.2008
NÁVRH UZNESENIA
ktorý na základe vyhlásení Vysokého predstaviteľa pre spoločnú zahraničnú a bezpečnostnú politiku a Komisie
v súlade s článkom 103 ods. 2 rokovacieho poriadku
predkladajú Joseph Daul, João de Deus Pinheiro, José Ignacio Salafranca Sánchez-Neyra, Rodi Kratsa-Tsagaropoulou, Edward McMillan-Scott, Charles Tannock, Jana Hybášková, Antonio Tajani, Gay Mitchell a Tokia Saïfi
v mene Skupiny Európskej ľudovej strany (kresťanských demokratov) a európskych demokratov
o situácii v Gaze
Uznesenie Európskeho parlamentu o situácii v Gaze
Európsky parlament ,
–
so zreteľom na svoje predchádzajúce uznesenia o Blízkom východe, a najmä uznesenie z 1. júna 2006 o humanitárnej situácii na palestínskych územiach a úlohe EÚ, uznesenie zo 16. novembra 2006 o situácii v pásme Gazy, uznesenie z 21. júna 2007 o programe MEDA a finančnej podpore Palestíne – hodnotenie, vykonávanie a kontrola, uznesenie z 12. júla 2007 o Blízkom východe a uznesenie z 11. októbra 2007 o humanitárnej situácii v Gaze,
–
so zreteľom na rezolúcie Bezpečnostnej rady OSN č. 242 (1967) a č. 338 (1973),
–
so zreteľom na závery zasadnutia Rady pre vonkajšie vzťahy z 28. januára 2008,
–
so zreteľom na článok 103 ods. 2 rokovacieho poriadku,
A.
keďže v dôsledku nedostatku základného tovaru a služieb sa humanitárna situácia v pásme Gazy ďalej zhoršuje,
B.
keďže hraničné priechody do Gazy a späť sú už celé mesiace uzatvorené a keďže embargo na pohyb ľudí a tovaru naďalej paralyzuje hospodárstvo v pásme Gazy,
C.
keďže kľúčové odvetvia verejných služieb vrátane zdravotných a vzdelávacích systémov trpia vážnymi nedostatkami v dôsledku chýbajúcich základných materiálov, ktoré sú potrebné na ich fungovanie,
D.
keďže v uplynulých týždňoch prekročili státisíce Palestínčanov po zničení hraničného oplotenia hranicu medzi pásmom Gazy a Egyptom,
E.
keďže po dlhom období bez samovražedných teroristických útokov boli počas jedného takéhoto útoku v Dimone zabití a zranení civilní obyvatelia a keďže milície hnutia Hamas pokračovali v odpaľovaní rakiet z pásma Gazy na izraelské územie a v pásme Gazy pokračovali vojenské operácie, počas ktorých boli zabíjaní a ohrozovaní civilní obyvatelia, ako aj protizákonné cielené zabíjanie zo strany izraelskej armády,
F.
keďže situácia a nedávny vývoj v pásme Gazy neohrozujú prebiehajúce rokovania medzi izraelskou vládou a Palestínskou samosprávou a ani snahy o uzatvorenie dohody do konca roku 2008, ako vyhlásili zúčastnené strany na konferencii v Annapolise,
G.
keďže Európska únia poskytla Palestínčanom v uplynulých rokoch značnú finančnú podporu a keďže dočasný medzinárodný mechanizmus EÚ a financovanie projektov zohrali významnú úlohu v zabránení humanitárnej katastrofe v pásme Gazy a na Západnom brehu a keďže PEGASE bude novým mechanizmom financovania EÚ a ďalšej medzinárodnej pomoci pre palestínske územia,
H.
keďže účastníci medzinárodnej konferencie darcov pre budúci palestínsky štát, ktorá sa konala v decembri 2007 v Paríži, prisľúbili celkovo 7,4 miliardy USD na podporu vybudovania palestínskych inštitúcií a obnovu hospodárstva na nasledujúce tri roky,
1.
znovu vyjadruje hlboké znepokojenie nad prehlbujúcou sa humanitárnou krízou v pásme Gazy, ktorú spôsobilo embargo uvalené po nezákonnom prevzatí moci hnutím Hamas v júni 2007, a nad jej ďalšími vážnymi dôsledkami;
2.
vyjadruje svoje hlboké sympatie k civilnému obyvateľstvu, ktoré postihlo násilie v Gaze a v južnom Izraeli; opakuje svoju výzvu na okamžité ukončenie všetkých násilností;
3.
víta nenásilnú reakciu Egypta a jeho pozitívnu úlohu pri rokovaniach so všetkými stranami počas krízy na hraničnom priechode Rafah a podporuje egyptskú vládu v jej pokračujúcich snahách zohrávať aktívnu úlohu pri udržiavaní mieru a stability v tejto oblasti;
4.
opakuje svoju výzvu, aby Izrael, Egypt a Palestínska samospráva zabezpečili pohyb osôb a tovaru v Rafahu, Karni a na ďalších priechodoch, potvrdzuje, že pomocná hraničná misia EÚ je pripravená okamžite obnoviť svoju činnosť v súlade s dohodou o pohybe a prístupe a podporuje nedávne vyhlásenie Ligy arabských štátov k tejto otázke;
5.
naliehavo žiada hnutie Hamas, aby okamžite prijalo tri zásady Kvarteta a podporovalo mierový proces a rokovania;
6.
požaduje, aby Hamas okamžite ukončil všetku teroristickú činnosť vrátane odpaľovania rakiet Kassám;
7.
pripomína svoju výzvu, aby Hamas okamžite prepustil desiatnika Gilada Šalita;
8.
vyzýva Izrael, aby si ako okupačná sila plnil v pásme Gazy svoje medzinárodné záväzky; vyzýva Izrael, aby zaručil plynulý a dostatočný prísun humanitárnej pomoci a základného tovaru a služieb do pásma Gazy a aby zastavil všetky vojenské akcie v Gaze, ktoré poškodzujú civilné obyvateľstvo;
9.
vyzýva Izrael, aby okamžite prepustil bývalých palestínskych ministrov, zákonodarcov a starostov, ktorí neboli obvinení z teroristickej činnosti;
10.
požaduje, aby strany izraelsko-palestínskeho konfliktu striktne dodržiavali ustanovenia medzinárodného práva, a najmä medzinárodného humanitárneho práva;
11.
pripomína zúčastneným stranám záväzky, ktoré prijali v Annapolise, a to rokovať v dobrej viere s cieľom uzavrieť do konca roku 2008 mierovú dohodu riešiacu všetky otvorené otázky bez výnimky vrátane všetkých kľúčových otázok, ako sa uvádza v predchádzajúcich dohodách;
12.
víta výsledky medzinárodnej konferencie darcov pre palestínsky štát, ktorá sa konala v decembri minulého roku, konkrétne prisľúbenie sumy vo výške viac ako 7,4 miliardy USD, a vyzýva všetkých darcov, aby splnili svoj sľub v rámci podpory vybudovania budúceho palestínskeho štátu v súlade s plánom reformy a rozvoja, ktorý predložil premiér Fajjád;
13.
vyzýva Radu a Komisiu, aby aj naďalej spolu s medzinárodným spoločenstvom zabezpečovali základnú humanitárnu pomoc pre Palestínčanov žijúcich v pásme Gazy s osobitným zreteľom na potreby výnimočne zraniteľných skupín; víta úsilie Komisie o spustenie nového mechanizmu financovania PEGASE, ktorý predstavuje kľúčový systém pre poskytovanie pomoci EÚ a ďalšej medzinárodnej pomoci a zameriava sa na podporu rozvoja a hospodárskeho rastu regiónu;
14.
poveruje svojho predsedu, aby toto uznesenie postúpil Rade, Komisii, vysokému predstaviteľovi pre spoločnú zahraničnú a bezpečnostnú politiku, vládam a parlamentom členských štátov, generálnemu tajomníkovi OSN, osobitnému vyslancovi Kvarteta pre Blízky východ, predsedovi Euro-stredomorského parlamentného zhromaždenia, predsedovi Palestínskej samosprávy, Palestínskej zákonodarnej rade, izraelskej vláde, Knessetu a egyptskej vláde a parlamentu.
