24.2.2012 B7-0098/2012 NÁVRH UZNESENIA predložený v súlade s článkom 120 rokovacieho poriadku
o harmonizácii školských systémov
Sergio Paolo Francesco Silvestris
PE483.157v01-00 B7‑0098/2012 Návrh uznesenia Európskeho parlamentu o harmonizácii školských systémov
Európsky parlament ,
– so zreteľom na článok 120 rokovacieho poriadku,
A. keďže právo na vzdelanie je základným právom, ktoré treba hájiť a zabezpečiť všetkým európskym deťom, aj tým, ktoré sú nútené presťahovať sa do inej krajiny z rodinných dôvodov;
B. keďže školské systémy členských štátov sa líšia a jednotlivé stupne vzdelania sa nie vždy zhodujú;
C. keďže v meste Reggio Calabria sa jedno dievča nemohlo zapísať do posledného ročníka strednej školy, pretože všetky školy od nej požadujú v súlade s talianskymi právnymi predpismi doklad o získaní nižšieho stredného vzdelania.
V Belgicku, kde navštevovala všetky školy, sa však nehovorí o nižšom strednom vzdelaní: po šiestich rokoch základnej školy nasleduje ďalších šesť rokov strednej školy;
1. vyzýva Komisiu, aby harmonizovala školské systémy a umožnila tak študentom, aby sa mohli presťahovať z jedného štátu do druhého bez toho, aby im hrozilo, že nebudú prijatí do škôl;
2 vyzýva Komisiu, aby v rámci príprav na harmonizáciu rozdielnych školských systémov vypracovala individualizované a flexibilné prijímacie skúšky a testy pre deti a mladých ľudí sťahujúcich sa do členských štátov s veľmi rozdielnymi stupňami škôl.
