EP sa zaoberal situáciou osôb so zdravotným postihnutím
Sociálna politika
2006-11-30 - 13:42
Poslanci Európskeho parlamentu schválili iniciatívnu správu o situácii zdravotne postihnutých ľudí v EÚ.
Správa zdôrazňuje, že pre ľudí s postihnutím je nesmierne dôležitý prístup k verejnej doprave, ako aj prístup k informáciám a komunikačným technológiám a v tejto súvislosti vyzýva EÚ a členské štáty na podniknutie nevyhnutných krokov.
Okrem toho požaduje vypracovanie Európskej charty kvality podpory pre ľudí so zdravotným postihnutím.
Prístupnosť dopravy
Schválená správa víta postupné odstraňovanie mnohých foriem diskriminácie, s ktorými sa stretávajú ľudia so zdravotným postihnutím pri využívaní leteckej, námornej a pozemnej dopravy a oceňuje prijatú legislatívu týkajúcu sa práv telesne postihnutých občanov pri využívaní leteckej dopravy, no žiada EK, aby sa rovnaké predpisy rozšírili aj na ostatné formy prepravy.
Prístup k informáciám
Text správy tiež oceňuje snahy Európskej Komisie zamerané na zlepšenie prístupu postihnutých občanov k informáciám a komunikačným technológiám, no zároveň upozorňuje na to, že vyše 80 % verejných internetových stránok (vrátane stránok európskych inštitúcií) je ešte stále bežne neprístupných ľuďom so zdravotným postihnutím.
Parlament sa pritom domnieva, že dostupnosť informačných a komunikačných technológií môže účinne prispieť k zníženiu vysokej nezamestnanosti osôb so zdravotným postihnutím.
Preto vyzýva inštitúcie EÚ a členské krajiny, aby podnikli kroky potrebné na sprístupnenie ich webových stránok.
Európskym inštitúciám tiež Parlament pripomína, že ich dokumentácia by mala byť "vždy na požiadanie k dispozícii v prístupnej forme, najmä vo forme plne prístupnej pre nevidiacich, čiastočne zrakovo postihnutých a ľudí s poruchami učenia".
Správa ďalej zdôrazňuje, že "je nevyhnutné používať jasný a jednoduchý jazyk a v čo najväčšej miere upustiť od používania odborných termínov".
Bezbariérovosť budov
Okrem toho prijatý text požaduje, aby sa urobilo viac v oblasti infraštruktúry a zdôrazňuje význam plánovania a administratívneho schvaľovania dizajnu budov, vrátane ich vybavenia a príslušenstva pre odstránenie architektonických prekážok.
Inštitúcie EÚ v tejto súvislosti správa vyzýva, aby prijali nevyhnutné opatrenia na sprístupnenie svojich budov pre každého.
Prístup k vzdelávaniu
V otázke vzdelávania EP nalieha na Komisiu, aby spoločne s členskými štátmi podporila začlenenie osôb so zdravotným postihnutím do všeobecného vzdelávania "pokiaľ možno od najnižšieho veku" a podporila prístup osôb so zdravotným postihnutím ku všetkým úrovniam vzdelávania a odbornej prípravy, ako aj k novým technológiám, v súlade s ich schopnosťami a želaniami.
Tzv. špeciálne školy sa pritom v niektorých prípadoch majú stále vnímať ako nevyhnutné inštitúcie.
20061129IPR00715 Konečné znenie prijatého textu nájdete po jeho publikovaní prostredníctvom vyhľadávača tu
SK
1
LINK
/activities/expert/ta.do?language=SK
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
