19.10.2009 B7-0118/2009 NÁVRH UZNESENIA predložený na základe otázky na ústne zodpovedanie B7‑0213/2009
v súlade s článkom 115 ods. 5 rokovacieho poriadku
o budovaní demokracie vo vonkajších vzťahoch
Heidi Hautala
,
Eva Joly
,
Franziska Katharina Brantner
,
Barbara Lochbihler
,
Hélène Flautre
,
Judith Sargentini
,
Ulrike Lunacek
v mene skupiny Verts/ALE
PE428.726v01-00 B7‑0118/2009 Uznesenie Európskeho parlamentu o budovaní demokracie vo vonkajších vzťahoch
Európsky parlament ,
– so zreteľom na Všeobecnú deklaráciu ľudských práv, predovšetkým jej článok 21, a Medzinárodný pakt o občianskych a politických právach,
– so zreteľom na články 3, 6, 11 a 19 Zmluvy o EÚ a články 177, 300 a 310 Zmluvy o ES,
– so zreteľom na všetky dohody medzi EÚ a tretími krajinami a ustanovenia o ľudských právach a demokracii v týchto dohodách,
– so zreteľom na Chartu základných práv Európskej únie, ktorá bola vyhlásená v Štrasburgu 12. decembra 2007,
– so zreteľom na rezolúciu Valného zhromaždenia OSN s názvom Deklarácia tisícročia OSN z 8. septembra 2000 (A/RES/55/2),
– so zreteľom na rezolúciu Valného zhromaždenia OSN „Podpora a upevňovanie demokracie“ z 4. decembra 2000 (A/RES/55/96),
– so zreteľom na rezolúciu Valného zhromaždenia OSN s názvom Výsledok pracovného summitu 2005 z 15. septembra 2005 (A/RES/60/1),
– so zreteľom na rezolúciu Valného zhromaždenia OSN s názvom Posilnenie úlohy regionálnych, subregionálnych a iných organizácií a dohôd podporujúcich a upevňujúcich demokraciu z 23. marca 2005 (A/RES/59/201),
– so zreteľom na oznámenie Komisie o pomoci Európskej únie pri voľbách a ich pozorovaní ( KOM(2001)0191 ),
– so zreteľom na svoje uznesenie z 15. marca 2001 o oznámení Komisie o pomoci Európskej únie pri voľbách a ich pozorovaní,
– so zreteľom na oznámenie Komisie o úlohe Európskej únie pri podporovaní ľudských práv a demokratizácie v tretích krajinách (KOM(2001)252),
– so zreteľom na svoje uznesenie z 25. apríla 2002 o oznámení Komisie o úlohe Európskej únie pri podpore ľudských práv a demokratizácie v tretích krajinách,
– so zreteľom na Európsku bezpečnostnú stratégiu prijatú 12. decembra 2003,
– so zreteľom na oznámenie Komisie o vládnutí a rozvoji (KOM(2003)615),
– so zreteľom na svoju správu o oznámení Komisie ( A5–0219/2004 ),
– so zreteľom na konsenzus Európskej únie o rozvoji z roku 2005,
– so zreteľom na Parížsku deklaráciu o účinnosti pomoci z roku 2005 a Akčný plán z Accry z roku 2008,
– so zreteľom na oznámenie Komisie o správe v európskom konsenze o rozvojovej politike – k harmonizovanému prístupu v Európskej únii (KOM(2006)421),,
– so zreteľom na nariadenie Európskeho parlamentu a Rady (ES) č. 1889/2006 z 20. decembra 2006 o zavedení nástroja financovania na podporu demokracie a ľudských práv vo svete (Európsky nástroj pre demokraciu a ľudské práva (EIDHR)),
– so zreteľom na rozhodnutie svojho Predsedníctva z 18. júna 2007, ktorým sa zriadil Úrad na podporu parlamentnej demokracie,
– so zreteľom na svoje uznesenie z mája 2008 s názvom Volebné pozorovateľské misie EÚ: ciele, postupy a budúce výzvy,
– so zreteľom na závery Rady z mája 2009 s názvom Podpora demokratickej správy vecí verejných – na ceste k posilnenému rámcu EÚ,
– so zreteľom na otázku Komisii z 30. septembra 2009 týkajúcu sa budovania demokracie vo vonkajších vzťahoch ( O-0093/2009 – B7-0213/2009 ),
– so zreteľom na článok 115 ods. 5 a článok 110 ods. 2 rokovacieho poriadku
A. keďže demokracia a ľudské práva predstavujú základné hodnoty Európskej únie a jej členských štátov a od samého začiatku tvoria neoddeliteľnú súčasť procesu európskej integrácie,
B. keďže základné zmluvy Európskej únie zdôrazňujú pevnú oddanosť demokracii a ľudským právam a kodanské politické kritériá „stability inštitúcií zaručujúcich demokraciu, vládu zákona, ľudské práva a rešpektovanie a ochranu menšín“ sú základnou črtou procesu rozširovania,
C. keďže podpora a ochrana ľudských práv je základným predpokladom existencie demokratickej spoločnosti, ako potvrdzuje rezolúcia Valného zhromaždenia OSN č. 59/201,
D. keďže široké chápanie demokracie úspešne integruje občianske a politické práva, ako aj ekonomické, sociálne a kultúrne práva v rámci EÚ, ako je zakotvené v Európskom dohovore o ľudských právach a dvoch príslušných medzinárodných dohovoroch a hralo kľúčovú úlohu pri dosiahnutí stability a prosperity doteraz vo svetových dejinách nevídaným spôsobom,
E. keďže podľa článku 11 Zmluvy o Európskej únii (ZEÚ) je jedným z cieľov spoločnej zahraničnej a bezpečnostnej politiky „rozvíjať a upevňovať demokraciu a zákonnosť a rešpektovať ľudské práva a základné slobody“,
F. keďže v článku 21 Lisabonskej zmluvy sa uvádza, že „činnosť Únie na medzinárodnej scéne sa spravuje zásadami, ktoré sa uplatnili pri jej založení, rozvoji a rozšírení“ a že „Únia zabezpečuje vzájomný súlad medzi rôznymi oblasťami svojej vonkajšej činnosti a medzi nimi a ostatnými politikami“,
G. keďže demokratické systémy môžu mať rozličnú formu a podobu ako je to aj v rámci EÚ, ale demokracia je univerzálna hodnota a jej základné zásady alebo prvky sú zakotvené v početných medzinárodných vyhláseniach a dohovoroch.
Medzi tieto prvky, ako sú definované v rezolúciach Valného zhromaždenia OSN z roku 2000 a 2005 (A/RES/55/96 a A/RES/59/201), patria:
• rešpektovanie ľudských práv a základných slobôd, medzi iným, slobody združovania a pokojného zhromažďovania, slobody prejavu a myslenia,
• právo zúčastňovať sa na správe vecí verejných, priamo alebo prostredníctvom slobodne zvolených zástupcov, právo voliť a byť volený v nefalšovaných pravidelných slobodných voľbách na základe všeobecného a rovného hlasovacieho práva tajným hlasovaním, ktoré zaručuje slobodu prejavu vôle ľudí,
• pluralitný systém politických strán a organizácií,
• rešpektovanie právneho štátu,
• deľba moci a nezávislosť súdnictva,
• transparentnosť a zodpovednosť vo verejnej správe,
• slobodné, nezávislé a pluralitné médiá,
H. keďže ako sa uvádza v Deklarácii tisícročia, demokratické a participatívne riadenie založené na vôli ľudí môže najlepšie zabezpečiť práva mužov a žien na dôstojný život a výchovu ich detí, bez hladu a strachu z násilia, útlaku a nespravodlivosti,
I. keďže možnosť mužov a žien zúčastňovať sa na politickom živote a rozhodovaní za rovnakých podmienok je nevyhnutným základom skutočnej demokracie,
J. keďže demokracia, rozvoj a rešpektovanie všetkých ľudských práv vrátane ekonomických, sociálnych a kultúrnych, sú vzájomne závislé a navzájom sa posilňujú,
K. keďže demokracia je taktiež zreteľne spojená s bezpečnosťou, ako to uznáva Európska bezpečnostná stratégia, ktorá uvádza, že „šírenie dobrej správy vecí verejných, podpora sociálnych a politických reforiem, riešenie otázky korupcie a zneužívania moci, vytvorenie právneho štátu a ochrana ľudských práv predstavujú najlepšie prostriedky na posilnenie medzinárodného poriadku“,
L. keďže Európska únia disponuje širokým spektrom nástrojov a prostriedkov na podporu demokracie a ľudských práv na celom svete, od politického dialógu a diplomatických iniciatív až po osobitné nástroje finančnej a technickej spolupráce,
M. keďže všetky vonkajšie finančné nástroje Európskej únie ako sú napríklad Nástroj rozvojovej spolupráce (NRS), Nástroj európskeho susedstva a partnerstva (ENPI) a Nástroj stability (IfS), ponúkajú značné možnosti podpory demokratickej správy vecí verejných, inštitucionálnej podpory a pomoci pri budovaní kapacít,
N. keďže dohoda z Cotonou ustanovuje politický dialóg, ako aj technickú a finančnú spoluprácu s krajinami AKT prostredníctvom Európskeho rozvojového fondu (ERF), a keďže táto dohoda obsahuje doložku o ľudských právach a demokracii, ktorá je považovaná za jednu z jej hlavných prvkov, spolu s mechanizmom konzultácie a výmeny informácií pred dočasným pozastavením dohody
O. keďže Európsky nástroj pre demokraciu a ľudské práva (ENDĽP) predstavuje kľúčový nástroj finančnej pomoci v oblasti ľudských práv a demokracie, nakoľko má globálny charakter, môže fungovať bez súhlasu hostiteľskej krajiny a priamo podporuje organizácie občianskej spoločnosti, a keďže volebné pozorovateľské misie EÚ, financované z ENDĽP, sú základnou súčasťou príspevku EÚ k budovaniu demokratických inštitúcií, čo najmä zahŕňa nadviazanie na odporúčania volebných pozorovateľských misií,
P. keďže je potrebný lepší prehľad a hĺbková analýza o podpore demokracie, ktorú v súčasnosti poskytuje EÚ, vrátane toho, ako je široká škála nástrojov a prostriedkov EÚ určených na podporu demokracie na celom svete úspešná v partnerských krajinách a ako tieto rozličné nástroje a aktéri fungujú a ako sú prepojené,
Q. keďže správa EP z roku 2004 o oznámení Komisie o správe a rozvoji zdôraznila „význam uskutočňovania volebných a parlamentných reforiem mimo volebných systémov viacerých politických strán s cieľom zabezpečiť extenzívnejšiu a účinnejšiu politickú činnosť medzi obyvateľstvom“ A5-0219/2004
,
1. zdieľa názor, že na to, aby sa zlepšila účinnosť podpory EÚ budovaniu demokracie na celom svete je potrebný súdržnejší a jednotnejší rámec;
2. zároveň sa domnieva, že jednotnosť a účinnosť externej činnosti EÚ spočíva v budovaní povedomia a konsenzu v celej EÚ o dôležitosti otázky demokracie a ľudských práv v porovnaní s inými prioritami;
3. víta snahy bývalého a súčasného predsedníctva EÚ, ktoré sa týkajú medzipilierovej iniciatívy v oblasti budovania demokracie vo vonkajších vzťahoch EÚ, ktoré majú za cieľ vylepšiť ich politiku, konsolidovať ich činnosť a zlepšiť koordináciu snáh a zdôrazňuje potrebu udržateľnej činnosti v tejto oblasti ako súčasti záverov Rady, ktoré sa majú prijať v novembri 2009; zdôrazňuje v tejto súvislosti, že niektoré kľúčové zásady, ako transparentnosť, prístup k dokumentom, konzultácia a zodpovednosť, musia byť riadne zohľadnené zo strany Rady pri riešení tejto otázky;
4. odporúča, aby závery Rady obsahovali konkrétne a praktické návrhy na zlepšenie koordinácie podpory demokracie v rámci nástrojov zahraničnej a rozvojovej politiky a politiky ľudských práv EÚ; v tomto zmysle vyzýva súčasné predsedníctvo EÚ, aby navrhlo štandardnú metodiku na zabezpečenie toho, aby boli otázky demokracie a ľudských práv základnými medzisektorovými otázkami vo všetkých politických, zmluvných a finančných nástrojoch; a znovu pripomína, že schválenie národnej stratégie o ľudských právach a demokracii, ktorá sa má považovať za referenčný dokument pri stanovovaní špecifických priorít pre krajinu v tejto oblasti a zahrnúť do všetkých relevantných externých politík a nástrojov EÚ s touto treťou krajinou, by mohlo výrazne posilniť jednotnosť, koordináciu a účinnosť externej činnosti EÚ;
5. vyzýva Komisiu a členské štáty EÚ, aby pri vytváraní nových služieb externej činnosti inštitucionálnym spôsobom zabezpečili účinné zahrnutie budovania ľudských práv a demokracie do všetkých oblastí politiky, a aby sa poučili z existujúcich postupov a skúseností s cieľom využiť ich na pokrok v teréne;
6. opakovane zdôrazňuje, že demokratizácia, volebný postup a dobrá správa vecí verejných nie sú len cieľmi sami osebe, ale sú tiež nesmierne dôležité z hľadiska obmedzenia chudoby ako aj z hľadiska trvalo udržateľného rozvoja, mieru a stability.
Demokracia, ako to dokazuje aj vnútorný integračný proces EÚ, pomáha nielen pri podpore politických a občianskych práv, ale aj pri podpore ekonomických, kultúrnych a sociálnych práv vrátane solidarity;
7. domnieva sa, že zapustenie koreňov demokracie a demokratických procesov v tretích krajinách ponúka najlepšie vyhliadky na vypracovanie účinných politík týkajúcich sa globálnych otázok, ktoré znepokojujú aj občanov EÚ.
Demokratické systémy môžu napríklad lepšie bojovať proti medzinárodnej kriminalite a pašovaniu a chrániť životné prostredie; zároveň zdôrazňuje, že dôveryhodnosť externej činnosti Únie je nevyhnutnou pre úspešnú podporu demokratického rozvoja v zahraničí; v tomto zmysle vyzýva členské štáty EÚ a Komisiu, aby zabezpečili, že vnútorné politiky EÚ, ako napríklad boj proti terorizmu alebo azyl a migrácia, zaručujú plné rešpektovanie zásad zakotvených v príslušných dohovoroch OSN;
8. odporúča EÚ, aby s cieľom posilniť spoločné celosvetové aktivity na podporu demokracie, verejne podporila definíciu demokracie Valného zhromaždenia OSN z roku 2005 ako referenčného hľadiska pre svoju vlastnú prácu v oblasti demokratizácie;
9. zdôrazňuje, že demokracia nemôže byť exportovaná alebo nastolená zvonka, a že EÚ je aj naďalej zaviazaná zásade vlastnej zodpovednosti partnerských krajín za rozvojové stratégie a programy.
Tieto postupy sa však môžu podporovať rozličnými nástrojmi EÚ, prispôsobenými špecifickej situácii danej krajiny;
10. navrhuje, aby Rada a Komisia začali s komplexnou a podrobnou analýzou všetkých foriem podpory demokracie a ľudských práv zo strany EÚ na vybranej vzorke partnerských krajín, čo by umožnilo predložiť praktické odporúčania;
11. odporúča Rade a Komisii uplatniť Parížsku deklaráciu a Akčný plán z Akry o účinnosti pomoci vo svojej práci na podporu demokracie; navrhuje predovšetkým, aby sa uskutočnilo spoločné hodnotenie demokracie EÚ, spoločné programovanie EÚ a rozdelenie nákladov s cieľom zvýšiť vplyv a viditeľnosť práce EÚ na podporu demokracie;
12. navrhuje Komisii, aby do dokumentov o stratégii krajiny zahrnula stať o stave demokracie a ľudských práv a začlenila podporu demokracie a ľudských práv do programov spolupráce s partnerskými krajinami, ako aj do všetkých ostatných politických a finančných nástrojov;
13. zdôrazňuje potrebu lepšej koordinácie činností vykonávaných v rámci rozličných vonkajších finančných nástrojov s cieľom dôsledne preskúmať ako sa geografické a tematické nástroje navzájom dopĺňajú; domnieva sa, že s cieľom zvýšiť účinnosť v tejto oblasti musí všetku snahu sprevádzať aj posilnená koordinácia medzi darcami EÚ; zároveň zdieľa názor, že Komisia by mala preskúmať možnosť podpory projektov fondu demokracie Organizácie spojených národov s cieľom konsolidovať činnosti miestnych občianskych organizácií a podporiť ľudské práva;
14. naliehavo vyzýva Radu a Komisiu, aby predtým, než spustia nové iniciatívy v oblasti budovania demokracie, uskutočnili širokú a komplexnú konzultáciu so všetkými zainteresovanými stranami v EÚ a tretích krajinách, s osobitným zameraním na mimovládne organizácie a obhajcov ľudských práv, vrátane inštitucionálnych, regionálnych a miestnych aktérov;
15. vyzýva Komisiu na systematickejšie zapojenie všetkých zainteresovaných strán, vrátane mimovládnych organizácií a obhajcov ľudských práv a predovšetkým parlamentov partnerských krajín do príprav, vykonávania a hodnotenia špecifických nástrojov pre jednotlivé štáty, ako sú dohody medzi EÚ a daným štátom a dokumenty národných stratégií;
16. zdôrazňuje, že je potrebné, aby podpora demokracie EÚ mala komplexný charakter, riešila všetky otázky zahrnuté do rezolúcie Valného zhromaždenia OSN z roku 2005 a aby sa pri jej uskutočňovaní prijal dlhodobý prístup;
17. víta pozitívny prínos volebných pozorovateľských misií EÚ pri upevňovaní demokratických procesov, posilňovaní dodržiavania ľudských práv, základných slobôd, dobrej správy vecí verejných a právneho štátu, a najmä pri posilňovaní volebných procesov na celom svete, zdôrazňuje však, že je potrebné zabezpečiť súdržnú povolebnú politiku na základe nadviazania na odporúčania takýchto misií, so zapojením občianskej spoločnosti, v ktorej je podpora rozvoja v súlade s demokratickými zásadami a hodnotami demokratickej správy; zároveň sa v tejto súvislosti domnieva, že volebné pozorovateľské misie EÚ a volebná pomoc majú väčšiu šancu na dlhodobý vplyv vtedy, keď sú založené na volebnom prístupe z dlhodobého hľadiska a sú súčasťou celkovej stratégie zahŕňajúcej občiansku spoločnosť do všetkých fáz tohto procesu;
18. vyzýva Komisiu, aby ďalej budovala na úspešnej spolupráci s OSN v súvislosti s volebnými pozorovateľskými misiami a posilnila spoločné budovanie stratégií a vytváranie projektov s OSN a inými regionálnymi organizáciami, ako napríklad OBSE a Africkou úniou, v súvislosti s podporou demokracie a ľudských práv;
19. zdôrazňuje, že EÚ by sa vo svojich snahách o budovanie demokracie mala systematicky osobitne zameriavať na nezávislosť súdnictva a slobodné, nezávislé a pluralistické médiá prostredníctvom financovania prioritných projektov v týchto oblastiach;
20. odporúča zavedenie osobitnej stratégie na podporu nových a demokraticky zvolených parlamentov v záujme trvalého upevnenia demokracie, zásad právneho štátu a dobrej správy vecí verejných;
21. potvrdzuje svoje odhodlanie prispieť k upevneniu demokratických procesov intenzívnejším zapojením do pozorovania volieb, prijímaním opatrení nadväzujúcich na volebné pozorovateľské misie EÚ a budovaním parlamentných kapacít; v tejto súvislosti vyzýva Úrad na podporu parlamentnej demokracie, aby príslušným parlamentným výborom predložil komplexný akčný plán, ktorý by mal nevyhnutne zahŕňať jasný mechanizmus spolupráce s medziparlamentnými delegáciami a spoločnými parlamentnými výbormi;
22. vyzýva delegácie Komisie, aby pri príprave alebo navrhovaní parlamentných programov podpory spolupracovali s Úradom na podporu parlamentnej demokracie;
23. odporúča, aby sa do novembrových záverov Rady začlenil akčný plán a aby sa naplánovalo hodnotenie pokroku do konca roku 2010; a vyzýva súčasné a budúce predsedníctvo EÚ, aby príslušným parlamentným výborom predložili závery Rady pre všeobecné záležitosti a vonkajšie vzťahy;
24. poveruje svojho predsedu, aby postúpil toto uznesenie Rade a Komisii a členským štátom.
