Inšpekcie a pokuty za zlé zaobchádzanie so zvieratami majú byť účinnejšie
Poľnohospodárstvo
Plenárne zasadnutie
2010-05-05 - 16:24
Akčný plán ochrany životných podmienok zvierat pre roky 2006-2010 bol podľa EP implementovaný správne, no potrebné je ešte zabezpečiť dôslednejšie uplatňovanie existujúcich pravidiel, či už prostredníctvom posilnenia inšpekcií alebo zefektívnením systému udeľovania pokút za ich nedodržiavanie.
Toto sú niektoré zo zistení správy, ktorá bola v stredu schválená Európskym parlamentom.
Europoslanci sú presvedčení, že vysoká úroveň ochrany zvierat od chovu až po ich zabitie môže pozitívne ovplyvniť bezpečnosť a kvalitu produkcie, a prispieť tak k ochrane verejného zdravia a k ochrane spotrebiteľov.
Správa poslankyne Marit Paulsen (ALDE, SE) hodnotí Akčný plán ochrany životných podmienok zvierat pre roky 2006-2010 a vyzýva Komisiu, aby predložila odôvodnený návrh všeobecných právnych predpisov týkajúcich sa dobrých životných podmienok zvierat v EÚ, ktorý by na základe dostupných vedeckých a overených skúseností prispel k všeobecnému pochopeniu koncepcie dobrých životných podmienok zvierat, s tým spojených nákladov a základných platných podmienok.
Dovážané výrobky musia spĺňať podmienky EÚ
Parlament navrhuje vytvoriť "spoločnú základnú úroveň v oblasti dobrých životných podmienok zvierat v Európskej únii", ktorá je základným predpokladom slobodnej a spravodlivej hospodárskej súťaže na vnútornom trhu pre domáce výrobky a dovoz z tretích krajín.
Zároveň sa europoslanci domnievajú, že existujúce pravidlá by mali byť dôsledne uplatňované, napríklad zákaz systémov, ktoré nie sú vybavené klietkami s hniezdom pre nosnice, predpisy o ošípaných, predpisy o preprave zvierat, ako aj o chove husí a kačíc.
V rozpočte Európskej únie sa musia vyčleniť dostatočné finančné prostriedky, vďaka ktorým bude môcť Komisia monitorovať uplatňovanie legislatívy.
Dovážané výrobky musia spĺňať rovnaké požiadavky na dobré životné podmienky zvierat, aké sa uložili európskym prevádzkovateľom.
V používaní antibiotík bol zaznamenaný pokrok
Parlament ďalej víta, že sa v členských štátoch značne znížila miera podávania antibiotík zvieratám vďaka celoplošnému zákazu EÚ ich používania ako stimulátoru rastu.
Očakáva však, že Komisia a členské štáty budú zodpovedným spôsobom riešiť narastajúci problém odolnosti zvierat proti antibiotikám a vyzýva Komisiu, aby zbierala a analyzovala údaje o využívaní produktov veterinárneho lekárstva vrátane antibiotík s cieľom zabezpečiť účinné využívanie takýchto výrobkov.
Európska sieť pre ochranu životných podmienok zvierat
Poslanci navrhujú vytvoriť koordinovanú európsku sieť pre dobré životné podmienky a zdravie zvierat tak, ako je spomenuté v správe Komisie z októbra 2009.
Táto sieť by mala využiť existujúce štruktúry v Komisii a členských štátoch a jej úlohou by mala byť koordinácia a poskytovanie pomoci, vrátane poskytovania odbornej prípravy a vzdelávania subjektom potravinového reťazca a občanom, či koordinácie testovania nových technológií.
20100504IPR74097 Akčný plán ochrany životných podmienok zvierat 2006-2010 Prijatý text (kliknúť na 5. mája)
SK
1
LINK
http://europa.eu/legislation_summaries/food_safety/animal_welfare/f82003_en.htm
SK
2
LINK
/activities/plenary/ta/calendar.do?language=SK
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
