7.3.2011 B7-0170/2011 NÁVRH UZNESENIA predložený na základe vyhlásenia podpredsedníčky Komisie/vysokej predstaviteľky Únie pre zahraničné veci a bezpečnostnú politiku
v súlade s článkom 110 ods. 2 rokovacieho poriadku
o južnom susedstve a najmä o Líbyi
Martin Schulz
,
Ana Gomes
,
Kader Arif
,
Juan Fernando López Aguilar
,
María Muñiz De Urquiza
,
Roberto Gualtieri
,
Vincent Peillon
,
Harlem Désir
,
Sylvie Guillaume
,
Kristian Vigenin
v mene skupiny S&D
PE459.713v01-00 B7‑0170/2011 Uznesenie Európskeho parlamentu o južnom susedstve a najmä o Líbyi
Európsky parlament ,
– so zreteľom na rezolúciu Bezpečnostnej rady OSN č. 1970/2011 z 26. februára 2011,
– so zreteľom na rezolúciu Valného zhromaždenia OSN z 1. marca 2011, na základe ktorej bolo Líbyi jednomyseľne pozastavené členstvo v Rade OSN pre ľudské práva,
– so zreteľom na rezolúciu Rady OSN pre ľudské práva S-15/2 z 25. februára 2011,
– so zreteľom na rozhodnutie Rady z 28. februára 2011, ktorým sa voči Líbyi uplatňuje embargo na zbrane a cielené sankcie,
– so zreteľom sa svoje odporúčanie Rade z 20. januára 2011, v ktorom uvádza zásadné podmienky týkajúce sa rokovaní o rámcovej dohode medzi EÚ a Líbyou,
– so zreteľom na uznesenie Valného zhromaždenia OSN z 24. októbra 2005 (výsledok svetového samitu z roku 2005) o zodpovednosti za ochranu populácií pred genocídou, vojnovými zločinmi, etnickými čistkami a zločinmi proti ľudskosti a na uznesenie Valného zhromaždenia OSN zo 7. októbra 2009 o zodpovednosti za ochranu,
– so zreteľom na rezolúciu Bezpečnostnej rady OSN z 28. apríla 2006, v ktorej sa v bode 4 potvrdzujú ustanovenia odsekov 138 a 139 dokumentu o výsledku svetového samitu z roku 2005 týkajúce sa zodpovednosti za ochranu populácií pred genocídou, vojnovými zločinmi, etnickými čistkami a zločinmi proti ľudskosti,
– so zreteľom na článok 110 ods. 2 rokovacieho poriadku,
A. keďže Kaddáfího diktátorský režim, ktorý v Líbyi vládne už 41 rokov, násilne potláča legitímne politické protesty a odoláva požiadavkám líbyjského obyvateľstva a medzinárodného spoločenstva, aby okamžite odstúpil a zastavil krviprelievanie; keďže líbyjská armáda bombardovala mestá ako al-Zavíja, Sabrata, al-Brega a Ajdabíja,
B. keďže medzinárodné spoločenstvo prejavilo v rámci Bezpečnostnej rady OSN úplnú jednomyseľnosť a schválením rezolúcie č. 1970/2011 zaviedlo voči režimu Líbyjskej arabskej džamahírie sankcie a keďže viacerí svetoví lídri od začiatku revolty opakovane vyzývajú Kaddáfího, aby odstúpil,
C. keďže Kaddáfího režim podniká vzdušné útoky proti civilným osobám a posiela do boja žoldnierov, ktorí bez rozdielu strieľajú,
D. keďže podľa Úradu Vysokého komisára OSN pre utečencov ušlo v posledných dňoch z Líbye do susedného Tuniska, Egyptu a Nigeru viac než 200 000 osôb a ďalšie stovky tisíc utečencov a zahraničných pracovníkov sa za dramatických okolností pokúšajú pred konfliktom utiecť alebo odísť z Líbye,
E. keďže nedávne udalosti v Líbyi, Egypte a Tunisku zdôrazňujú naliehavú potrebu reformy vonkajšej politiky EÚ voči stredozemskému regiónu,
F. keďže Liga arabských štátov pozastavila Líbyi 22. februára členstvo a jej generálny tajomník 3. marca vyhlásil, že Liga arabských štátov môže v prípade pokračovania bojov v Líbyi v koordinácii s Africkou úniou vyhlásiť v krajine bezletovú zónu,
G. keďže Národná rada Líbye v Bengází požiadala o zahraničnú intervenciu s cieľom zastaviť letecké útoky vlády na rebelov, zatiaľ čo Dočasná prechodná národná rada vydala 5. marca stanovisko, v ktorom žiada medzinárodné spoločenstvo, aby si „splnilo svoju povinnosť chrániť obyvateľov Líbye pred ďalšou genocídou a zločinmi proti ľudskosti bez akejkoľvek priamej vojenskej intervencie na líbyjskej pôde“,
H. keďže v dvanástej výročnej správe podľa článku 8 ods. 2 spoločnej pozície Rady 2008/944/SZBP, ktorou sa vymedzujú spoločné pravidlá upravujúce kontrolu vývozu vojenskej technológie a materiálu (2011/C 9/01), prijatej minulý rok v januári sa potvrdzuje, že členské štáty EÚ len v roku 2009 poskytli licencie na vývoz zbraní do Líbye vo výške 343 miliónov EUR,
I. keďže Kaddáfího režim napriek tomu, že sa vzdal svojho programu zbraní hromadného ničenia, má stále v zásobe 9,5 ton yperitu,
J. keďže ministerstvo financií USA zablokovalo líbyjské aktíva vo výške 30 miliárd USD, čo je najvyššia suma, ktorú kedy zmrazilo,
K. keďže v líbyjskom zajatí sa nachádzajú traja príslušníci holandského vojenského námorníctva, ktorí boli zajatí pri pokuse pomôcť pri evakuácii zahraničných občanov,
L. keďže v dňoch 29. – 30. novembra 2010 sa v Tripolise uskutočnil 3. samit Afrika – EÚ, ktorého súčasťou bol aj prípravný parlamentný samit EÚ a Panafrického parlamentu a na obidvoch zasadnutiach sa zdôraznil význam ľudských práv, demokracie a prevencie konfliktov,
M. keďže boli prerušené rokovania o rámcovej dohode medzi EÚ a Líbyou, tak ako to 22. februára oznámila vysoká predstaviteľka/podpredsedníčka Komisie,
1. vyjadruje solidaritu s obyvateľmi Líbye, blahoželá im k odvahe a odhodlaniu a pevne podporuje ich legitímne demokratické ciele; dôrazne odsudzuje kriminálne používanie násilia proti demonštrantom zo strany Kaddáfího režimu a vyjadruje poľutovanie nad neurčitým, ale veľkým počtom osôb, ktoré boli v Líbyi zabité alebo zranené od začiatku pokojných protestov; vyslovuje sústrasť rodinám obetí a vyjadruje obavy o zranené osoby;
2. zdôrazňuje, že Kaddáfího režim nemá žiadnu legitimitu a mal by preto okamžite odstúpiť alebo byť zosadený, aby mohlo vzniknúť nové vedenie, ktoré bude zastupovať občanov a reagovať na legitímne potreby obyvateľov Líbye v oblasti slobody, demokracie, bezpečnosti a dobrej správy vecí verejných;
3. plne podporuje rezolúciu Bezpečnostnej rady OSN č. 1970/2011 a opatrenia, ktoré už BR prijala s cieľom jej vykonania, predovšetkým embargo na zbrane, zákaz zariadení, ktoré by mohli byť použité na vnútorné represie, ako aj reštrikcie v oblasti prijímania a zmrazovania finančných prostriedkov osôb zapojených do závažných prípadov porušovania ľudských práv vrátane útokov proti civilným obyvateľom;
4. zdôrazňuje, že EÚ a jej členské štáty si musia splniť svoju povinnosť v oblasti zodpovednosti za ochranu a uchrániť líbyjské civilné obyvateľstvo pred veľkými ozbrojenými útokmi; nesmie sa preto vylúčiť žiadna možnosť, ktorú poskytuje Charta OSN; zdôrazňuje, že všetky opatrenia prijaté EÚ a jej členskými štátmi, by mali byť v súlade s mandátom OSN a je potrebné sa usilovať o ich koordináciu s Ligou arabských štátov a Africkou úniou, a pobáda obe tieto organizácie, aby riadili medzinárodné úsilie;
5. zdôrazňuje, že zapojenie žoldnierskych vojsk je hrozbou pre medzinárodný mier a bezpečnosť a zločinom proti ľudskosti, a preto s ním treba skoncovať; vyzýva Radu a vysokú predstaviteľku/podpredsedníčku Komisie, aby dôrazne varovali vlády pred vysielaním žoldnierov, vojakov alebo vojenských zariadení na podporu represií voči líbyjskému ľudu zo strany Kaddáfího režimu; naliehavo vyzýva Radu, Komisiu a vysokú predstaviteľku/podpredsedníčku Komisie, aby tlačili na prijatie medzinárodného právneho nástroja, ktorý by zakazoval žoldnierske aktivity na globálnej úrovni, vrátane využívania súkromných vojenských a bezpečnostných spoločností v oblastiach konfliktov;
6. vyjadruje hlboké znepokojenie nad humanitárnou krízou, ktorej čelia tisícky ľudí utekajúcich z Líbye a ktorá ďalej zhoršuje nebezpečenstvá a ťažkosti, ktorým čelí viac ako 6 miliónov obyvateľov Líbye a viac než 1 milión cudzincov doposiaľ uviaznutých v krajine, predovšetkým obyvateľov subsaharskej Afriky riskujúcich perzekúcie v prípade, že budú považovaní za žoldnierov; vyjadruje mimoriadne znepokojenie nad osudom tých, ktorí sa z bezpečnostných alebo politických dôvodov nemôžu vrátiť do svojich krajín pôvodu, napríklad Eritrejčanov, Somálčanov, Etiópčanov a Sudáncov, a naliehavo vyzýva členské štáty EÚ, aby im pomohli vyviaznuť z tejto situácie a presídliť sa do bezpečného prostredia;
7. pobáda Radu, Komisiu a vysokú predstaviteľku/podpredsedníčku Komisie, aby zabezpečili všetky prostriedky na podporu rozsiahlej medzinárodnej humanitárnej operácie, čím by sa pomohlo Úradu Vysokého komisára OSN pre utečencov (UNHCR) a ďalším príslušným humanitárnym organizáciám, napríklad Medzinárodnej organizácii pre migráciu (IOM), Svetovému potravinovému programu (WFP), Červenému krížu a Červenému polmesiacu a Medzinárodnému výboru Červeného kríža čo najskôr a v primeranom rozsahu poskytnúť pomoc na hraniciach Líbye a otvoriť bezpečné koridory na poskytovanie pomoci vo vnútri Líbye, pričom by zabezpečovali ochranu a núdzovú pomoc všetkým, ktorí to potrebujú; vyzýva EÚ a členské štáty, aby zabezpečili leteckú a námornú prepravu na pomoc pri repatriácii alebo presídlení migrantov, žiadateľov o azyl a utečencov z Líbye a aby poskytli finančnú podporu, o ktorú 3. marca spoločne požiadali UNHCR a IOM;
8. nazdáva sa, že EÚ musí pri riešení prílevu osôb, ktoré sa snažia uniknúť pred konfliktom v Líbyi, zastávať humanitárny postoj a aktívne podporovať poskytovanie núdzovej pomoci a ochrany tým, ktorí to potrebujú v Líbyi a v príslušných susediacich štátoch; žiada členské štáty EÚ a susedov Líbye, aby osobám unikajúcim pred perzekúciami a násilím v Líbyi poskytli voľný nediskriminovaný prístup; veľmi dôrazne odsudzuje útoky na humanitárnych pracovníkov a zdôrazňuje, že zranené a choré osoby majú právo vyhľadať lekársku pomoc;
9. domnieva sa, že zosúladená európsko-stredomorská stratégia si vyžaduje integrovanú politiku prisťahovalectva vychádzajúcu zo zásad zdieľania záťaže a solidarity; nazdáva sa, že žiaden členský štát EÚ nedokáže sám zvládnuť takýto prílev prisťahovalcov zo Severnej Afriky a z Blízkeho východu;
10. pripomína, že členské štáty musia dodržiavať zásadu nenavracania; poznamenáva, že agentúra Frontex nie je vybavená na riešenie prílevu prisťahovalcov, ktorý môže súvisieť s politickou a humanitárnou krízou v severnej Afrike, a nemôže byť hlavným nástrojom jeho riešenia; zastáva názor, že EÚ potrebuje systém pohotovej a koordinovanej reakcie, ako súčasť ucelenej a dlhodobej stratégie riešenia politických zmien v severnej Afrike, ktorý bude riešiť základné príčiny prílevu prisťahovalcov z tohto regiónu;
11. so zreteľom na mimoriadne zasadnutie Európskej rady z 11. marca o situácii v severnej Afrike naliehavo vyzýva Európsku úniu, aby:
• v plnom rozsahu v súlade s ustanovením o solidarite uvedeným v článku 80 ZFEÚ posúdila ťažkosti členských štátov vystavených neprimerane veľkému prílevu vysídlených osôb, prípadne aj na základe uplatnenia ustanovení uvedených v smernici Rady 2001/55 o minimálnych štandardoch na poskytovanie dočasnej ochrany v prípade hromadného prílevu vysídlených osôb a o opatreniach na podporu rovnováhy úsilia medzi členskými štátmi pri prijímaní takýchto osôb a znášaní z toho vyplývajúcich dôsledkov;
• v prípade potreby zriadila osobitný fond solidarity na riešenie humanitárnej krízy;
• na základe zásady solidarity medzi členskými štátmi zaviedla akčný plán na pomoc pri presídľovaní utečencov z tohto regiónu, ktorý umožní spoločné zdieľanie záťaže;
• urýchlene postúpila vpred v otázke zavedenia spoločného azylového systému EÚ, ktorého súčasťou budú aj spravodlivé a účinné postupy medzinárodnej ochrany;
12. vyzýva Radu, aby ukončila postupy spolurozhodovania týkajúce sa zavedenia spoločného programu EÚ v oblasti presídľovania a Európskeho fondu pre utečencov na obdobie 2008 – 2013 podľa odporúčaní EP z mája 2010; so zreteľom na humanitárnu krízu v Líbyi umožnila rýchle vykonanie postupov pre núdzové situácie;
13. podporuje rezolúciu Bezpečnostnej rady OSN č. 1970/2011 o postúpení Kaddáfího a všetkých osôb zodpovedných za vojnové zločiny a zločiny proti ľudskosti v Líbyi Medzinárodnému trestnému súdu a víta rozhodnutie žalobcu tohto súdu začať v tejto súvislosti vyšetrovanie; naliehavo vyzýva všetky členské štáty EÚ, aby s Medzinárodným trestným súdom a jeho žalobcom plne spolupracovali a poskytovali mu potrebnú podporu; pripomína, že Kaddáfího režim má za sebou dlhú históriu závažného a masívneho porušovania ľudských práv líbyjských občanov a podpory medzinárodného terorizmu, ktorý ma na svedomí smrť stoviek osôb z cudzích krajín;
14. víta rozhodnutie Rady implementovať rezolúciu Bezpečnostnej rady OSN č. 1970/2011 a zaviesť ďalšie reštriktívne opatrenia voči tým, ktorí sú zodpovední za porušovanie ľudských práv a zločiny proti ľudskosti v Líbyi;
15. odsudzuje skutočnosť, že členské štáty EÚ predávali líbyjskému režimu od roku 2004 zbrane a ďalšiu vojenskú a bezpečnostnú techniku, a to napriek diktátorskej a teroristickej podstate Kaddáfího režimu, ktorá sa prejavuje už dlhé roky, a napriek tomu, že to je v rozpore so zásadami a cieľmi EÚ; vyzýva Komisiu a vysokú predstaviteľku/podpredsedníčku Komisie, aby okamžite iniciovali preskúmanie vykonávania spoločnej pozície Rady 2008/944/SZBP, ktorou sa vymedzujú spoločné pravidlá upravujúce kontrolu vývozu vojenskej technológie a materiálu, a aby o ňom informovali Európsky parlament;
16. pripomína, že v spoločnej stratégii Afriky a EÚ na rok 2007 prisľúbili lídri EÚ a Afriky prijať potrebné opatrenia s cieľom zabezpečiť, aby sa prešetril pôvod nezákonne nadobudnutých aktív vrátane financií a tieto boli vrátené do krajín pôvodu; naliehavo vyzýva členské štáty, aby postupovali v tomto zmysle a tiež v súlade s Dohovorom OSN proti korupcii a zabezpečili budúce navrátenie zmrazených aktív líbyjskému ľudu; zdôrazňuje, že na zmrazenie aktív Kaddáffího rodiny a jeho známych spojencov, ktoré majú v Európe alebo v európskych finančných inštitúciách operujúcich v daňových rajoch, sú potrebné koordinované kroky zo strany EÚ, ktorými sa zabezpečí, aby banky EÚ plnili požiadavky týkajúce sa náležitej starostlivosti (due diligence), pokiaľ ide o prípadné nezákonné prostriedky prevedené z Líbye; zdôrazňuje, že akékoľvek opatrenia by mali zahŕňať všetky líbyjské aktíva vrátane štátnych fondov spravovaných líbyjským investičným orgánom, ktorých výška na celom svete sa odhaduje na 60 až 80 miliárd USD; žiada zmrazenie aktív vrátane ziskov z predaja ropy a plynu; vyzýva Radu a členské štáty, aby v plnom rozsahu zverejnili podrobnosti o všetkých zmrazených aktívach;
17. vyzýva vysokú predstaviteľku/podpredsedníčku Komisie, aby okamžite nadviazala kontakt so vznikajúcimi politickými silami Líbye, predovšetkým s národnými radami vytvorenými v Bengází a v ďalších oblastiach s cieľom podporiť prechod k demokracii, zabezpečiť zapojenie širokého spektra zástupcov líbyjskej spoločnosti a zaangažovať ženy a menšiny do procesu zmeny; naliehavo vyzýva EÚ, aby prispela k demokratickým reformám a k vzniku inštitúcií právneho štátu v krajine poskytovaním podpory pri budovaní slobodných médií a nezávislých organizácií občianskej spoločnosti, najmä demokratických politických strán, čo by umožnilo konanie demokratických volieb v budúcnosti;
18. zdôrazňuje, že ľudové povstania v Líbyi a v ostatných krajinách regiónu sú faktorom, ktorý rozhodne o tom, či budú môcť ich obyvatelia využívať základné slobody, demokratické zmeny, bezpečnosť a pokrok, a že to je rozhodujúce aj pre demokraciu, stabilitu a prosperitu v Európe; zdôrazňuje naliehavú potrebu vypracovať ambicióznejšie a účinnejšie politiky a nástroje EÚ a zvýšiť ich rozpočet s cieľom podnecovať a podporovať politické, hospodárske a sociálne reformy v krajinách južného susedstva EÚ; zdôrazňuje, že prebiehajúca strategická revízia európskej susedskej politiky musí odrážať dianie v regióne a musí ponúknuť nové zlepšené spôsoby napĺňania potrieb a demokratických ambícií národov tohto regiónu;
19. vyzýva na preskúmanie a lepšiu koordináciu a zosúladenie politík EÚ voči susedom z južného Stredozemia s cieľom zabezpečiť, aby politiky neboli v rozpore s cieľmi v oblasti ľudských práv a podpory demokracie; opätovne zdôrazňuje svoju žiadosť, aby EÚ revidovala svoju politiku podpory demokracie a ľudských práv tak, aby vytvorila mechanizmus pre začlenenie doložky o ľudských právach do všetkých dohôd s tretími krajinami, predovšetkým do budúcej rámcovej dohody medzi EÚ a Líbyou; trvá na tom, že v rámci preskúmania európskej susedskej politiky treba uprednostniť kritériá, ktoré sa týkajú dodržiavania základných ľudských práv a slobôd, rodovej rovnosti, nezávislosti súdnictva, pluralizmu a slobody tlače, ako aj boja proti korupcii;
20. poveruje svojho predsedu, aby postúpil toto uznesenie Rade, Komisii, parlamentom a vládam členských štátov Európskej únie, Organizácii Spojených národov, Lige arabských štátov, Africkej únii, vládam krajín susediacich s Líbyou a národným radám reprezentujúcim nové politické sily v Líbyi.
