14.12.2009 B7-0246/2009 NÁVRH UZNESENIA predložený na základe otázok na ústne zodpovedanie B7‑0230/2009 a B7‑0231/2009
v súlade s článkom 115 ods. 5 rokovacieho poriadku
o zlepšení právneho rámca pre prístup k dokumentom potrebnom po nadobudnutí platnosti Lisabonskej zmluvy
Renate Sommer
,
Simon Busuttil
,
Manfred Weber
v mene poslaneckého klubu PPE
PE432.830v01-00 B7‑0246/2009 Uznesenie Európskeho parlamentu o zlepšení právneho rámca pre prístup k dokumentom potrebnom po nadobudnutí platnosti Lisabonskej zmluvy
Európsky parlament ,
– so zreteľom na Zmluvu o Európskej únii, Zmluvu o fungovaní Európskej únie, Chartu základných práv Európskej únie a články, ktoré nadobudli platnosť 1. decembra 2009,
– so zreteľom na otázky na ústne zodpovedanie pre Komisiu ( O-0123/2009 – B7-0231/2009 ) a Radu ( O-0122/2009 – B7-0230/2009 ) a vzhľadom na plenárnu rozpravu, ktorá sa uskutočnila 15. decembra 2009,
– so zreteľom na konanie pred Súdnym dvorom v Luxemburgu vo veci Komisia verzus The Bavarian Lager Co.
Ltd a na konanie proti Európskemu parlamentu s cieľom zverejniť mená poslancov EP, ktorí vstúpili do jeho dôchodkového fondu,
– so zreteľom na článok 115 ods. 5 a článok 110 ods. 2 rokovacieho poriadku,
A. keďže Únia „do stredobodu svojej činnosti stavia človeka“,
B. keďže podľa novej Zmluvy o EÚ sú otvorenosť a účasť občianskej spoločnosti základnými požiadavkami na podporu dobrej správy v inštitúciách EÚ;
C. keďže podľa základných zásad demokracie musia mať občania právo poznať a sledovať rozhodovací proces, aby mohli komplexne chápať úlohu jednotlivých subjektov na úrovni EÚ a dôvody ich konania;
D. keďže Lisabonská zmluva vyzýva na ďalšie zlepšovanie transparentnosti a prístupu verejnosti k dokumentom,
E. keďže Súdny dvor potvrdil, že otvorenosť a prístup k informáciám „umožňuje, aby sa o rozdieloch medzi rôznymi stanoviskami otvorene diskutovalo, prispieva k väčšej legitimite inštitúcií v očiach európskych občanov a zvyšuje ich dôveru“,
F. keďže niektoré členské štáty EÚ už prijali zákony o slobodnom prístupe k informáciám alebo všeobecné pravidlá prístupu k údajom a dokumentom verejných inštitúcií;
G. keďže existuje zreteľný rozdiel medzi „prístupom k dokumentom“ a „informáciami a účasťou občanov“ na jednej strane a požiadavkou dôvernosti vo vzťahu k rôznym záležitostiam na druhej strane, pričom táto otázka by sa mohla riešiť napr. transparentnosťou ex post;
H. keďže existuje zreteľný rozdiel medzi „prístupom k dokumentom“ a „informáciami a účasťou občanov“ na jednej strane a medziinštitucionálnou komunikáciou na druhej strane;
1. domnieva sa, že vzhľadom na nadobudnutie platnosti Lisabonskej zmluvy by sa malo nadviazať na nariadenie (ES) č. 1049/2001;
2. berie na vedomie, že Komisia 2. decembra, po nadobudnutí platnosti Lisabonskej zmluvy, schválila oznámenie (KOM(2009) 665), v ktorom aktualizovala právny základ pôvodného návrhu, pričom nepristúpila k žiadnym zmenám jeho obsahu;
3. konštatuje, že Rada v tejto oblasti dosiaľ neuskutočnila žiadnu politickú diskusiu ani neprijala žiadne konkrétne kroky;
4. vyzýva súčasné a nadchádzajúce predsedníctvo Rady, aby začali medziinštitucionálny dialóg na politickej úrovni s cieľom vypracovať nové nariadenie o prístupe k dokumentom;
5. poveruje svojho predsedu, aby toto uznesenie postúpil Európskej rade, Rade, Komisii a parlamentom členských štátov.
