17.1.2011 B7-0056/2011 NÁVRH UZNESENIA predložený na základe vyhlásenia podpredsedníčky Komisie/vysokej predstaviteľky Únie pre zahraničné veci a bezpečnostnú politiku
v súlade s článkom 110 ods. 2 rokovacieho poriadku
o situácii kresťanov, pokiaľ ide o slobodu náboženského vyznania
Elmar Brok
,
José Ignacio Salafranca Sánchez-Neyra
,
Ioannis Kasoulides
,
Joseph Daul
,
Mario Mauro
,
Jaime Mayor Oreja
,
Ernst Strasser
,
Tunne Kelam
,
Doris Pack
,
Mário David
,
Francisco José Millán Mon
,
Gay Mitchell
,
Filip Kaczmarek
,
Marietta Giannakou
,
Carlo Casini
,
Ria Oomen-Ruijten
,
Hans-Gert Pöttering
,
Anna Záborská
,
Traian Ungureanu
,
Cristiana Muscardini
,
Andrzej Grzyb
,
Constance Le Grip
,
Lena Kolarska-Bobińska
,
Elżbieta Katarzyna Łukacijewska
,
Artur Zasada
,
Joanna Katarzyna Skrzydlewska
,
Sławomir Witold Nitras
v mene poslaneckého klubu PPE
PE455.884v01-00 B7‑0056/2011 Uznesenie Európskeho parlamentu o situácii kresťanov, pokiaľ ide o slobodu náboženského vyznania
Európsky parlament ,
– so zreteľom na svoje predchádzajúce uznesenia, najmä uznesenie z 15. novembra 2007 o závažných udalostiach, ktoré ohrozujú existenciu kresťanských a iných náboženských komunít, uznesenie z 21. januára 2010 o nedávnych útokoch na kresťanské komunity, uznesenie zo 6. mája 2010 o masových zverstvách v Jos v Nigérii, uznesenie z 20. mája 2010 o náboženskej slobode v Pakistane a uznesenie z 25. novembra 2010 o Iraku: trest smrti (najmä prípad Tárika Azíza) a útoky proti kresťanským komunitám,
– so zreteľom na článok 3 ods. 5 Zmluvy o EÚ,
– so zreteľom na článok 18 Všeobecnej deklarácie ľudských práv a na článok 18 Medzinárodného paktu o občianskych a politických právach,
– so zreteľom na článok 110 ods. 2 rokovacieho poriadku,
A. keďže zo štatistík o náboženskej slobode v posledných rokoch vyplýva, že 75 % všetkých aktov násilia je namierených voči kresťanom, ako sa uvádza v správe o náboženskej slobode vo svete, ktorú v roku 2009 vypracovala organizácia Pomoc cirkvi v núdzi (Aid to the Church in Need); keďže počet útokov na kresťanské komunity v roku 2010 v celosvetovom meradle narástol, takisto ako počet procesov a trestov smrti za rúhačstvo, čo často postihuje ženy,
B. keďže v poslednom útoku na koptský kresťanský kostol v egyptskej Alexandrii bolo usmrtených 23 ľudí a ďalšie stovky osôb boli zranené; keďže tento útok vykonali násilní islamskí extrémisti, ktorí sú s najväčšou pravdepodobnosťou prepojení na teroristickú sieť al-Káida,
C. keďže 4. januára 2001 bol v Islamabade policajtom zastrelený guvernér významnej pakistanskej provincie Pandžáb Salman Tasír, ktorý bol známy svojou ostrou kritikou radikálnych islamistov,
D. keďže 1. novembra 2010 počas masakru v sýrskom katolíckom kostole Panny Márie Vykupiteľky v Bagdade prišlo o život 52 ľudí, medzi ktorými boli ženy a deti,
E. keďže takéto útoky násilných islamských extrémistov sú aj útokmi na súčasný režim týchto štátov a ich cieľom je vyvolať nepokoje a občiansku vojnu medzi jednotlivými náboženskými skupinami,
F. keďže dialóg medzi komunitami je rozhodujúci z hľadiska presadzovania mieru a vzájomného porozumenia medzi národmi,
G. keďže rozvoj ľudských práv, demokracie a občianskych slobôd je spoločným základom, na ktorom Európska únia buduje svoje vzťahy s tretími krajinami, a je zahrnutý v doložke o demokracii v dohodách medzi EÚ a tretími krajinami,
1. vyjadruje sústrasť rodinám obetí nedávnych útokov namierených voči náboženským skupinám v Egypte, Pakistane a Iraku;
2. dôrazne odsudzuje násilie voči kresťanom a ich prenasledovanie, ku ktorému dochádza na celom svete;
3. vyjadruje znepokojenie nad tým, že v posledných rokoch možno zaznamenať exodus kresťanov z islamských krajín;
4. víta reakciu egyptskej verejnosti, ktorá tento teroristický čin dôrazne odsúdila a rýchlo pochopila, že útok bol zorganizovaný s cieľom oslabiť hlboko zakorenené pevné spoločenské väzby medzi kresťanmi a moslimami v Egypte; víta spoločné demonštrácie koptských kresťanov a moslimov v Egypte na protest proti útoku; víta zároveň skutočnosť, že útok verejne odsúdili egyptský prezident Husní Mubarak, jordánsky kráľ Abduláh II., najvyšší egyptský duchovný Dr. Ali Gomá a niekoľko ďalších moslimských vedúcich osobností;
5. naliehavo vyzýva orgány štátov s alarmujúco vysokou mierou útokov na náboženské skupiny, aby prevzali zodpovednosť za zabezpečenie obvyklých a verejných náboženských úkonov všetkých náboženských skupín, zintenzívnili úsilie o poskytnutie spoľahlivej a efektívnej ochrany náboženských skupín vo svojich krajinách a zaistili osobnú bezpečnosť a fyzickú integritu príslušníkov náboženských skupín v krajine, a tým zabezpečili súlad s povinnosťami, ktoré sa zaviazali plniť na medzinárodnej scéne;
6. vyjadruje znepokojenie nad tým, že vrahom guvernéra v Islamabade bol člen jeho vlastnej ochranky; vyzýva pakistanskú vládu, aby vylúčila islamské extrémistické zložky z pakistanských bezpečnostných síl a zabezpečila, že bezpečnostné sily sa budú riadiť ústavou a zásadami právneho štátu; vyjadruje ďalej znepokojenie nad tým, že pakistanské zákony o rúhačstve, voči ktorým sa verejne postavil nedávno zavraždený guvernér Salman Tasír, sa stále uplatňujú na prenasledovanie náboženských skupín vrátane kresťanov ako v prípade Asie Norínovej, ženy kresťanského vierovyznania a matky piatich detí odsúdenej na smrť, a že vrah guvernéra Salmana Tasíra je veľkou časťou pakistanskej spoločnosti vnímaný ako hrdina;
7. odsudzuje násilné prerušenie vianočnej omše, na ktorej sa v prvý sviatok vianočný zúčastnilo 300 zostávajúcich kresťanov žijúcich v časti Cypru okupovanej tureckými orgánmi;
8. vyzýva vysokú predstaviteľku Únie pre zahraničné veci a bezpečnostnú politiku/podpredsedníčku Komisie, aby v rámci vzťahov a spolupráce EÚ s príslušnými krajinami venovala osobitnú pozornosť situácii náboženských skupín vrátane kresťanských komunít a aby do európskych vonkajších politík začlenila otázku náboženskej slobody tak, že do dohôd s tretím krajinami sa vloží záväzná doložka o rešpektovaní slobody náboženského vyznania;
9. vyzýva vysokú predstaviteľku Únie pre zahraničné veci a bezpečnostnú politiku/podpredsedníčku Komisie, aby naliehavo stanovila stratégiu EÚ v oblasti posilnenia ľudského práva na slobodu náboženského vyznania vrátane zoznamu opatrení voči štátom, ktoré vedome nezabezpečujú ochranu náboženských skupín;
10. žiada vysokú predstaviteľku Únie pre zahraničné veci a bezpečnostnú politiku/podpredsedníčku Komisie, aby vzhľadom na nedávne udalosti a na rastúcu potrebu preskúmania a porozumenia kultúrneho a náboženského vývoja v medzinárodných vzťahoch a súčasných spoločnostiach vytvorila v rámci Európskej služby pre vonkajšiu činnosť stálu kapacitu strategického výskumu, rozvoja politiky a odbornej prípravy vo veciach náboženstva a presvedčenia;
11. vyzýva Radu, Komisiu a vysokú predstaviteľku Únie pre zahraničné veci a bezpečnostnú politiku/podpredsedníčku Komisie, aby do svojej výročnej správy o ľudských právach zahrnuli kapitolu o slobode náboženského vyznania;
12. domnieva sa, že Úrad Spojených štátov amerických pre náboženskú slobodu vo svete, ktorý monitoruje ochranu náboženskej slobody vo svete tým, že poskytuje poradenstvo a politické návrhy prezidentovi a ministrovi zahraničných vecí Spojených štátov, by mol slúžiť ako vhodný model pre Európsku úniu;
13. podporuje všetky iniciatívy zamerané na podporu dialógu, náboženskej slobody a vzájomného rešpektovania medzi komunitami; vyzýva všetky cirkevné orgány, aby podporovali toleranciu a ujali sa iniciatívy v boji proti nenávisti a násilnej a extrémistickej radikalizácii;
14. vyzýva moslimské organizácie v Európe, aby sa jasne zaviazali aktívne podporovať solidaritu s kresťanskými komunitami vychádzajúc z rovnakého rešpektovania každej náboženskej skupiny;
14a naliehavo vyzýva vysokú predstaviteľku Únie pre zahraničné veci a bezpečnostnú politiku/podpredsedníčku Komisie, aby zabezpečila splnenie záväzku udržiavať stály dialóg s cirkvami podľa článku 17 ods. 3 ZFEÚ s cieľom zaistiť, aby otázka prenasledovania kresťanov bola prioritou, o ktorej sa bude systematicky diskutovať;
15. poveruje svojho predsedu, aby postúpil toto uznesenie Rade, Komisii, vysokej predstaviteľke Únie pre zahraničné veci a bezpečnostnú politiku/podpredsedníčke Komisie a vládam a parlamentom členských štátov.
