BRIEFING - Prehľad najdôležitejších bodov, ktoré EP prerokuje počas zasadnutia 3.-6. júla 2006
2006-06-29 - 15:45
Europoslancov čaká na poslednom "predprázdninovom" zasadnutí hlasovanie o množstve rôznych tém.
Budú sa napríklad venovať téme údajných aktivít americkej tajnej služby CIA na území EÚ a diskutovať o zisteniach Dočasného výboru EP, ktorý bol zriadený na prešetrenie týchto činov.
Spomínaný výbor sa vo svojej predbežnej správe vyjadril, že CIA jednoznačne vykonávala nelegálne aktivity a využívala pri tom aj viaceré európske letiská.
Jedným z najdôležitejších bodov zasadnutia bude rozprava a hlasovanie o balíku správ zaoberajúcom sa štrukturálnymi fondmi na roky 2007 - 2013 .
Predložená legislatíva definuje ciele týchto fondov, kritéria pre spôsobilosť na čerpanie prostriedkov a kritériá pre ich distribúciu v rozšírenej EÚ.
Plénum bude tiež v treťom čítaní schvaľovať navrhovanú smernicu, ktorá má od roku 2008 zaviazať všetky členské štáty EÚ k zberu a recyklácii použitých batérií a akumulátorov a prispieť tak ochrane životného prostredia pred toxickými látkami.
Vzhľadom na dohodu dosiahnutú medzi EP a Radou pôjde o konečný súhlas, po ktorom môže nová legislatíva vstúpiť do platnosti.
Environmentálne otázky budú na programe aj pri schvaľovaní legislatívy, ktorá zaviaže európske inštitúcie k dodržiavaniu záväzkov vyplývajúcich z Aarhuskej konvencie a umožní občanom ľahší prístup k informáciám a rozhodovaniu o životnom prostredí .
Správa o znižovaní vplyvu leteckej dopravy na zmenu klímy a správa o preprave rádioaktívneho odpadu budú ďalšími návrhmi snažiacimi sa o ochranu prostredia.
Nezabudne sa však ani na ochranu zdravia ľudí.
Parlament mal už v júni hlasovať o ochrane zdravotníkov a iných pracovníkov pred infekciami z použitých ihiel , s ktorými prichádzajú každodenne do styku pri výkone svojho povolania, hlasovanie však bolo odložené a návrh sa vrátil späť do výboru.
Poslanci sa preto k nemu opäť vrátia počas budúcotýždňového zasadnutia v Štrasburgu.
Na programe má plénum aj legislatívu zavádzajúcu nové technické predpisy pre komerčnú leteckú prepravu v Európe , o ktorých sa diskutuje a vyjednáva už šesť rokov.
Poslanci ju budú schvaľovať v druhom čítaní.
Prostredníctvom schvaľovania dvoch správ sa bude EP venovať problematike imigrácie.
Prvá z nich načrtáva Parlamentom navrhovanú stratégiu zameranú na zlepšenie integrácie imigrantov v členských krajinách EÚ, druhá vyjadruje podporu návrhu, ktorý má členské štáty zaväzovať navzájom sa informovať o akýchkoľvek národných rozhodnutiach v oblasti azylovej politiky.
Plénum si vypočuje aj vyhlásenie fínskeho predsedu vlády Mattiho VANHANENA o zámeroch jeho krajiny počas ich predsedníctva EÚ , ktoré práve začína.
Okrem toho čaká na poslancov krátka rozprava o odsúdení štátneho prevratu generála Franca v Španielsku pri príležitosti 70. rokov od tejto udalosti a poslanci tiež vypočujú vyhlásenie Rady a Európskej komisie k situácii na palestínskych územiach.
20060620BRI09184
-//EP//DTD IM-PRESS 20050901 BRI-ITEM DOC XML V0//EN
-//EP//STYLESHEET IM-PRESS 20050901 BRI-ITEM DOC XML V0//EN
-//EP//TEXT IM-PRESS 20060620BRI09184 FULL-TEXT DOC XML V0//SK
-//EP//TEXT IM-PRESS 20060620BRI09184 ITEM-001-SK DOC XML V0//SK
Regionálna politika
Štrukturálne fondy na roky 2007 -2013
2006-06-29 - 15:45
Poslanci prerokujú v rámci spoločnej rozpravy balík správ zaoberajúci sa štrukturálnymi fondmi na roky 2007 - 2013.
Na Kohézny fond, Európsky sociálny fond, Európsky fond pre regionálny rozvoj a nové Európske združenie pre územnú spoluprácu (EGCC) je v sedemročnom rozpočte Únie vyčlenených spolu 308 miliárd eur, teda 35,7 % celkového rozpočtu.
Legislatíva, o ktorej sa bude hlasovať, definuje ciele fondov, kritéria pre spôsobilosť na čerpanie prostriedkov a pre ich distribúciu v rozšírenej EÚ.
Vzhľadom na dohodu medzi EP a Radou skončí legislatívny proces pravdepodobne odhlasovaním všetkých piatich predložených správ. O časti z nich rozhodnú poslanci v rámci spolurozhodovacieho postupu a o ďalších v rámci postupu udeľovania súhlasu.
Všeobecné ustanovenia
Prvá zo správ, vypracovaná spravodajcom Konstantinosom HATZIDAKISOM (EPP-ED, EL), hodnotí navrhované nariadenie o všeobecných ustanoveniach týkajúcich sa Európskeho fondu pre regionálny rozvoj (ERDF), Európskeho sociálneho fondu (ESF) a Kohézneho fondu.
Hoci v tomto prípade má Parlament len právomoc návrh odsúhlasiť resp. zamietnuť (tzv. postup udeľovania súhlasu), spravodajcovi sa podarilo v rokovaniach s rakúskym predsedníctvom Únie presadiť do stanoviska Rady viacero požiadaviek poslancov z Výboru EP pre regionálny rozvoj.
Medzi tieto dohodnuté body patrí napríklad:
rozšírenie environmentálnych aspektov (najmä trvale udržateľného rozvoja) pri riadení fondov a zavedenie článku zabezpečujúceho zohľadnenie tejto požiadavky pri ich implementácii
ustanovenie, že štrukturálne fondy a kohézny fond majú podporovať zlepšenie prístupnosti pre zdravotne postihnuté osoby
posilnenie zásady partnerstva, najmä v tom zmysle, aby sa partnerských vyjednávaní o štrukturálnych fondov mohli zúčastňovať všetky občianske organizácie zastupujúce občiansku spoločnosť, usilujúce o ochranu životného prostredia či rovnoprávnosť mužov a žien
Rada však zavrhla návrh EP na vydávanie spoločných vyhlásení Rady, Komisie a EP o "rezerve na kvalitu a výkon" , na základe ktorej by sa nevyužité finančné prostriedky zo štrukturálnych fondov nevracali späť do rozpočtu, ale boli by opätovne využité .
Európsky fond pre regionálny rozvoj
V prípade Európskeho fondu pre regionálny rozvoj presadil spravodajca Giovanni Claudio FAVA (PES, IT) v rokovaniach s Radou takisto niekoľko zmien:
pri DPH navrhovala Komisia to, aby boli na náhradu nenávratnej dane spôsobilé len projekty podporované z ESF.
Európska rada rozhodla, že nenávratnú DPH možno preplácať pri projektoch v rámci ERDF, ESF a Kohézneho fondu, no jedine v tých členských štátoch, ktorých HDP nepresahuje 85 % priemeru HDP Únie.
Výbor EP pre regionálny rozvoj nakoniec presadil zrušenie tohto obmedzenia, a preto sa to bude týkať všetkých štátov.
pri oblasti bývania navrhovala Komisia aby na túto oblasť prostriedky z fondov vôbec neboli určené.
Európska rada navrhla, aby sa bývanie mohlo podporovať z ERDF, no takisto iba v tých členských štátoch, ktorých HDP nepresahuje 85 % priemeru HDP EÚ.
Rada nakoniec do spoločného postoja zahrnula požiadavku EP z prvého čítania, podľa ktorej bude podpora z fondu možná na "renováciu sociálneho bývania s cieľom ušetriť energiu a chrániť životné prostredie" .
Kohézny fond
V prípade Fondu súdržnosti alebo Kohézneho fondu podporil spravodajca Alfonso ANDRIA (ALDE, IT) aj Výbor pre regionálny rozvoj zvýšenie rozpočtu z 18 miliárd eur (na roky 2000-2006) na 61,59 miliárd eur.
Od posledného rozšírenia môže prostriedky z tohto fondu čerpať desať nových členských štátov, a tiež tri staré členské krajiny - Portugalsko, Grécko a Španielsko.
Na to, aby mohla krajina z tohto fondu čerpať prostriedky, musí byť jej hrubý národný dôchodok (HND) menší než 90 % priemerného národného dôchodku EÚ.
Európska územná spolupráca
Európska územná spolupráca je novým cieľom navrhnutým Európskou komisiou, ktorý vychádza zo skúseností regionálnej spolupráce v rámci iniciatívy Interreg.
Jej cieľom je dosiahnutie vyrovnanej integrácie rôznych území EÚ prostredníctvom podpory spolupráce regiónov.
Parlament presadil v rámci dohody o dlhodobom rozpočte navýšenie prostriedkov na územnú súdržnosť o 300 miliónov eur.
Z nich 200 miliónov má byť využitých na nadnárodné projekty a 100 miliónov na medziregionálnu spoluprácu.
Rada vo vyjednávaniach zohľadnila požiadavku spravodajcu Jana OLBRYCHTA (PES, PL) a Výboru pre regionálny rozvoj pozmeniť pôvodne navrhované pomenovanie nástroja z názvu "Európske zoskupenie pre cezhraničnú spoluprácu" (EGCC) na "zoskupenie pre územnú spoluprácu".
Európsky sociálny fond
Výbor EP pre zamestnanosť a sociálne veci schválil spoločný postoj Rady k Európskemu sociálnemu fondu bez zmien a rovnaký postoj odporúča aj poslancom v pléne.
Členské štáty totiž podľa spravodajcu Josého Albina SILVU PENEDU (EPP-ED, PT) zohľadnili viacero pozmeňovacích návrhov z parlamentného prvého čítania.
Poslanci v ňom presadzovali najmä väčší dôraz na odstraňovanie javu vylúčenia zo spoločnosti a diskriminácie, ako aj podporu rovnosti pohlaví, integráciu telesne a zdravotne postihnutých občanov a integráciu dlhodobo nezamestnanej mládeže.
Konstantinos HATZIDAKIS EPP-ED GR Alfonso ANDRIA ALDE IT José Albino SILVA PENEDA EPP-ED PT Giovanni Claudio FAVA PSE IT Jan OLBRYCHT EPP-ED PL Dokument: EFRR, ESF, Kohézny fond (všeobecné ustanovenia)
Číslo: A6-0224/2006
Procedúra: Schvaľovacia procedúra
Dokument: Zriadenie Kohézneho fondu
Číslo: A6-0226/2006
Procedúra: Schvaľovacia procedúra
Dokument: Európsky sociálny fond
Číslo: A6-0220/2006
Procedúra: Postup spolurozhodovania 2. čítanie
Dokument: Európsky fond regionálneho rozvoja:
Číslo: A6-0225/2006
Procedúra: Postup spolurozhodovania 2. čítanie
Dokument: Európske zoskupenie územnej spolupráce
Číslo: A6-0277/2006
Procedúra: Postup spolurozhodovania 2. čítanie EFRR, ESF, Kohézny fond (všeobecné ustanovenia): Zriadenie Kohézneho fondu: Európsky sociálny fond: Európsky fond regionálneho rozvoja: Európske zoskupenie územnej spolupráce:
-//EP//TEXT REPORT A6-2006-0224 0 NOT XML V0//SK
-//EP//TEXT REPORT A6-2006-0226 0 NOT XML V0//SK
-//EP//TEXT REPORT A6-2006-0220 0 NOT XML V0//SK
-//EP//TEXT REPORT A6-2006-0225 0 NOT XML V0//SK
-//EP//TEXT REPORT A6-2006-0227 0 NOT XML V0//SK
-//EP//DTD IM-PRESS 20050901 BRI-ITEM DOC XML V0//EN
-//EP//STYLESHEET IM-PRESS 20050901 BRI-ITEM DOC XML V0//EN
-//EP//TEXT IM-PRESS 20060620BRI09184 FULL-TEXT DOC XML V0//SK
-//EP//TEXT IM-PRESS 20060620BRI09184 ITEM-COVER-SK DOC XML V0//SK
-//EP//TEXT IM-PRESS 20060620BRI09184 ITEM-002-SK DOC XML V0//SK
Životné prostredie
Väčší zber batérií a akumulátorov v EÚ bude čoskoro skutočnosťou
2006-06-29 - 15:45
Plénum Európskeho parlamentu prerokuje v poslednom, treťom čítaní navrhovanú smernicu, ktorá má od roku 2008 zaviazať všetky členské štáty EÚ k zberu a recyklácii použitých batérií a akumulátorov.
Hlavným cieľom je minimalizovať ich negatívny dopad na životné prostredie a prispieť tak k jeho ochrane, najmä pred toxickými látkami, ktoré batérie obsahujú.
Vzhľadom na dohodu dosiahnutú medzi EP a Radou pôjde v pléne o konečný súhlas, po ktorom môže nová legislatíva vstúpiť do platnosti.
V roku 2012 by podľa smernice mala úroveň zberu batérií a akumulátorov v členských krajinách dosiahnuť cieľ 25 %, v roku 2016 by ich podiel mal predstavovať aspoň 45 %.
Nová smernica zároveň zakazuje predávať také batérie a akumulátory, ktoré obsahujú viac než 0,0005 % ortuti, a prenosné batérie, ktoré obsahujú viac než 0,002 % kadmia.
Zákaz sa však nevzťahuje na prenosné batérie používané v núdzových a poplašných systémoch, v zdravotníckych prístrojoch a bezdrôtových elektrických nástrojoch.
Po vstupe legislatívy do platnosti budú mať spotrebitelia zároveň viac informácií o batériách, ktoré si kupujú, pretože ich obal bude musieť podávať presné údaje o využiteľnej kapacite každej batérie.
Je totiž známe, že lacnejšie batérie sú kvôli ich krátkej trvácnosti nevhodné pre životné prostredie.
Zberné miesta majú byť zriadené v blízkosti k spotrebiteľom najneskôr 2 roky po vstupe smernice do platnosti (2008), pričom zber nesmie byť spoplatňovaný a nesmie spotrebiteľov zaväzovať ku kúpe novej batérie či akumulátora.
Europoslanci presadili, aby boli predajcovia povinní bezplatne prijímať do zberu použité prenosné batérie a akumulátory bez ohľadu na to, kde ich spotrebiteľ kúpil, pričom budú musieť svojich zákazníkov o tejto možnosti informovať.
Povinnosť financovať čisté náklady informačných kampaní o zbere, spracovaní a recyklácii použitých batérií budú mať takisto ich výrobcovia.
Tí budú tiež podliehať registrácii zhodnej pre všetky členské krajiny, aby sa zabránilo prípadnému úniku pred zodpovednosťou presunom do iného členského štátu.
Parlament ďalej presadil, aby boli výrobcovia nútení vyrábať také zariadenia, ktoré umožňujú jednoduché odnímanie použitých batérií a akumulátorov.
Smernica vstúpi do platnosti v deň publikácie v Úradnom vestníku Európskej únie, teda ešte v tomto roku.
Na jej prevedenie do národných právnych predpisov majú členské štáty 2 roky.
Johannes BLOKLAND IND/DEM NL Dokument: Batérie, akumulátory a ich odpad
Číslo: A6-231/2006
Procedúra: Postup spolurozhodovania 3. čítanie Batérie, akumulátory a ich odpad:
-//EP//TEXT REPORT A6-2006-0231 0 NOT XML V0//SK
-//EP//DTD IM-PRESS 20050901 BRI-ITEM DOC XML V0//EN
-//EP//STYLESHEET IM-PRESS 20050901 BRI-ITEM DOC XML V0//EN
-//EP//TEXT IM-PRESS 20060620BRI09184 FULL-TEXT DOC XML V0//SK
-//EP//TEXT IM-PRESS 20060620BRI09184 ITEM-001-SK DOC XML V0//SK
-//EP//TEXT IM-PRESS 20060620BRI09184 ITEM-003-SK DOC XML V0//SK
Životné prostredie
Občania EÚ musia mať možnosť rozhodovať o životnom prostredí
2006-06-29 - 15:45
Plénum EP prerokuje na nasledujúcom zasadnutí legislatívu, ktorá po vstupe do platnosti umožní európskym občanom ľahší prístup k informáciám o životnom prostredí a zjednoduší tiež ich právo na zapojenie sa do rozhodovacích procesov v tejto oblasti.
Nové nariadenie, na ktorom sa Parlament už dohodol s Radou, zaviaže EÚ a jej inštitúcie k dodržiavaniu záväzkov vyplývajúcich z Aarhuskej konvencie z roku 1998.
Navrhovanej legislatíve sa budú poslanci venovať prostredníctvom správy poslankyne Eijy-Riitty Anneli KORHOLA (EPP-ED, FI) a keďže text predložený na schválenie je výsledkom zmierovacieho konania medzi EP a Radou, legislatíva bude môcť čoskoro vstúpiť do platnosti.
Aarhuská konvencia bola vypracovaná Výborom pre ekologickú politiku Európskej hospodárskej komisie OSN a stala sa jedným z kľúčových dokumentov štvrtej ministerskej konferencie o životnom prostredí v júni 1998 v dánskom Aarhuse.
Jej cieľom je umožniť občanom prístup k informáciám o životnom prostredí a dať im možnosť účasti na rozhodovaní v tejto oblasti.
V prípade, že je toto právo porušované, má verejnosť podľa konvencie tiež právo obrátiť sa na súd.
Nariadenie, o ktorom budú poslanci hlasovať, prevedie uplatňovanie všetkých spomínaných princípov na orgány a inštitúcie EÚ a dá občanom právo obrátiť sa so svojimi sťažnosťami v na Európsky súdny dvor.
Parlament vo vyjednávaniach z Radou presadil, aby sa prístup k informáciám o životnom prostredí týkal aj informácií od subdodávateľov a zahŕňal aj údaje, ktoré nie sú k dispozícii v elektronickej podobe, ako aj informácie o súdnych konaniach týkajúcich sa porušenia európskeho práva v tejto oblasti.
Všetky informácie budú verejnosti sprístupnené zdarma.
Poslancom sa tiež podarilo znížiť počet výnimiek presadzovaných členskými štátmi, hoci pri informáciách súvisiacich s bankovými operáciami Rada trvala na svojom.
Každopádne však aj tieto výnimky budú ponímané reštriktívne.
S cieľom umožniť hladký priebeh konaní v prípadoch, keď Európska komisia vznesie obvinenia voči členským štátom kvôli možnému porušeniu európskeho práva, majú byť informácie o prebiehajúcich vyšetrovaniach utajené.
Dátumy konaní zasadnutí a tzv. "vypočúvaní" o otázkach týkajúcich sa životného prostredia budú podľa nových pravidiel musieť byť verejnosti oznamované aspoň 4 týždne vopred.
Nová legislatíva tiež prinesie 8-týždňovú lehotu na prijímanie pripomienok od osôb a organizácií, ktoré sa zaujímajú o európske environmentálne projekty.
Parlament v tejto súvislosti v rokovaniach úspešne presadil, aby mali orgány a inštitúcie EÚ povinnosť brať na názory zúčastnenej verejnosti náležitý ohľad.
O vnútorné preskúmanie rozhodnutí môcť po vstupe legislatívy do platnosti požiadať každá mimovládna organizácia, ktorá preukáže, že jej základným cieľom je podpora ochrany životného prostredia.
To isté platí pre prípadné obrátenie sa na Európsky súdny dvor, pričom bude platiť podmienka, že najprv musí byť podaná žiadosť o vnútorné preskúmanie záležitosti do 6 týždňov od vydania rozhodnutia.
Parlament tiež vo vyjednávaniach presadil, aby sa nariadenie začalo európskymi inštitúciami a orgánmi uplatňovať už 9 mesiacov po publikovaní v Úradnom vestníku, t.j. zhruba v polovici roku 2007.
Eija-Riitta KORHOLA EPP-ED FI Dokument: Uplatňovanie ustanovení Aarhuského dohovoru na inštitúcie a orgány ES
Číslo: A6-230/2006
Procedúra: Postup spolurozhodovania 3. čítanie Uplatňovanie ustanovení Aarhuského dohovoru na inštitúcie a orgány ES:
-//EP//TEXT REPORT A6-2006-0230 0 NOT XML V0//SK
-//EP//DTD IM-PRESS 20050901 BRI-ITEM DOC XML V0//EN
-//EP//STYLESHEET IM-PRESS 20050901 BRI-ITEM DOC XML V0//EN
-//EP//TEXT IM-PRESS 20060620BRI09184 FULL-TEXT DOC XML V0//SK
-//EP//TEXT IM-PRESS 20060620BRI09184 ITEM-002-SK DOC XML V0//SK
-//EP//TEXT IM-PRESS 20060620BRI09184 ITEM-004-SK DOC XML V0//SK
Spravodlivosť a vnútorné veci
Predbežná správa EP: CIA je zodpovedná za nelegálne aktivity v Európe
2006-06-29 - 15:45
Europoslanci sa budú na júlovom zasadnutí venovať téme údajných aktivít americkej tajnej služby CIA na území EÚ a ďalších európskych krajín.
Dočasný výbor EP, ktorý bol zriadený na prešetrenie týchto činov, sa vo svojej predbežnej správe vyjadril jasne - CIA jednoznačne vykonávala nelegálne aktivity a využívala pri tom aj viaceré európske letiská.
Správu podporilo pri hlasovaní vo výbore 25 poslancov, 14 boli proti a 7 sa hlasovania zdržali.
Na základe dôkazov predložených dočasným výborom vypracovaná predbežná správa konštatuje, že CIA bola "priamo zodpovedná" za nezákonné zadržiavanie, odstránenie a únos osôb podozrivých z terorizmu na území členských štátov EÚ, čo predstavuje porušenie základných práv vyplývajúcich z platného medzinárodného práva.
Text, o ktorom bude plénum hlasovať, vyjadruje zároveň vážne znepokojenie nad využívaním európskeho vzdušného priestoru a letísk americkou tajnou službou.
Podľa dočasného výboru využívala CIA "lietadlá prenajaté od fiktívnych spoločností, aby sa vyhla zákonným povinnostiam štátneho letectva stanoveným v Chicagskom dohovore", čím umožnila, aby boli osoby podozrivé z terorizmu nezákonne vydané CIA, armáde USA alebo iným krajinám, ktoré pri vypočúvaní často používajú mučenie.
Predbežná správa vypracovaná spravodajcom Giovannim Claudiom FAVA (PES, IT) preto vyzýva, aby bol do medzinárodného práva zakotvený "jasný zákaz" uskutočňovania praktík mimoriadneho vydávania väzňov.
Členským štátom predložený text pripomína ich platné záväzky a to, že v prípade ich porušenia a preukázanej účasti na spomínaných aktivitách môže byť voči nim vyvodená zodpovednosť.
Podľa rozhodnutí Európskeho súdu pre ľudské práva majú štáty povinnosť zabrániť porušovaniu ľudských práv na ich území.
Správa považuje za "úplne nepravdepodobné", že by niektoré európske vlády nevedeli o činnostiach spojených s mimoriadnym vydávaním väzňov, ku ktorému došlo na ich území a o tom, že sa mohlo uskutočniť "niekoľko stoviek letov cez ich vzdušný priestor bez vedomia bezpečnostných či spravodajských služieb".
Tento predpoklad správa podporila faktom, že vysokí úradníci štátnej správy USA "vždy tvrdili, že konali bez narušenia štátnej suverenity európskych krajín".
Predkladaný text kritizuje vlády členských krajín EÚ aj za ich spoliehanie sa na tzv. "diplomatické záruky, že nedošlo k mučeniu", pretože podľa Výboru sa takéto ubezpečenia rovnajú "tichému uznaniu existencie mučenia" v tretích krajinách, čo protirečí záväzkom EÚ.
V súvislosti so svojou ďalšou činnosťou dočasný výbor konštatuje, že je potrebné pokračovať v práci počas zostávajúcej doby 12-mesačného parlamentného mandátu a rozšíriť prešetrovanie na udalosti a krajiny, ktoré zatiaľ neboli v tomto uznesení výslovne uvedené.
V spomínanom období chcú poslanci okrem iného pozvať na vypočutie generálneho tajomníka NATO, aby im vysvetlil možné zapojenie jednotiek SFOR a KFOR do nezákonného zatýkania, vydávania a zadržiavania osôb podozrivých z terorizmu.
Platnú európsku legislatívu o spoločnom vzdušnom priestore, využívaní a kontrole národného leteckého priestoru a používaní letísk označuje správa za "absolútne nedostačujúcu" a zdôrazňuje preto potrebu harmonizovať národné právne predpisy v oblasti sledovania komerčných civilných letov.
Napriek odsúhlaseniu správy vo výbore 25 poslancami (z politických skupín PES, ALDE, GUE a skupiny Zelených) bolo mnoho jeho členov proti prijatému textu, alebo sa hlasovania zdržalo (poslanci zo skupiny EPP-ED a skupiny UEN).
Svoj odmietavý postoj potom zverejnili v tzv. "minoritnom stanovisku" priloženom k odhlasovanej správe, v ktorom odsúhlasené body označili za "zovšeobecnenia bez náležitých dôkazov".
Kriticky sa tiež vyjadrili k odmietnutiu ich návrhov na zaradenie prívlastku "predpokladaný" do tvrdení, pri ktorých podľa nich chýbajú dôkazy.
Giovanni Claudio FAVA PSE IT Dokument: Údajné využívanie európskych krajín prostredníctvom CIA na účely prepravy a nezákonného zadržiavania väzňov
Číslo: A6-0213/2006
Postup: Iniciatívna správa Údajné využívanie európskych krajín prostredníctvom CIA na účely prepravy a nezákonného zadržiavania väzňov:
-//EP//TEXT REPORT A6-2006-0213 0 NOT XML V0//SK
-//EP//DTD IM-PRESS 20050901 BRI-ITEM DOC XML V0//EN
-//EP//STYLESHEET IM-PRESS 20050901 BRI-ITEM DOC XML V0//EN
-//EP//TEXT IM-PRESS 20060620BRI09184 FULL-TEXT DOC XML V0//SK
-//EP//TEXT IM-PRESS 20060620BRI09184 ITEM-003-SK DOC XML V0//SK
-//EP//TEXT IM-PRESS 20060620BRI09184 ITEM-005-SK DOC XML V0//SK
Doprava
Nové pravidlá pre komerčné lety
2006-06-29 - 15:45
Po šiestich rokoch diskusií a vyjednávaní bude Parlament na budúci týždeň schvaľovať v druhom čítaní legislatívu zavádzajúcu nové technické predpisy pre komerčnú leteckú prepravu v Európe.
Tie majú zahŕňať harmonizáciu viacerých činností od vymedzenia času povinných oddychových prestávok pre letovú posádku, komunikačné a navigačné vybavenia letov až po podmienky prepravy potenciálne nebezpečných predmetov.
Spravodajca Ulrich STOCKMANN (PES, DE) zdôraznil, že existuje "naliehavá potreba" zaviesť v EÚ jednotné technické požiadavky pre komerčnú leteckú prepravu s cieľom zabezpečiť vysokú úroveň štandardov, "ktoré nie sú niektorými členskými krajinami poskytované".
Obmedzenia trvania pracovnej zmeny posádky a povinné oddychové prestávky
Nová legislatíva má obmedziť dobu letovej služby na 13 hodín, s možným predĺžením maximálne o jednu hodinu.
V prípade, že služba posádky začína v noci medzi 22:00 až 04:59, bude jej pracovná zmena limitovaná na 11:45 hodín.
Pravidlá majú tiež priniesť garanciu povinnej oddychovej prestávky na "domácej základni".
Tá má trvať rovnako dlho, ako trvala posledná služba, alebo minimálne 12 hodín.
V prípade prestávky "mimo domova" to má byť minimálne 10 hodín.
Výbor pre dopravu v správe presadil, aby sa nariadenie prehodnotilo po dvoch rokoch od jeho vstupu do platnosti s cieľom prispôsobiť ho výsledkom vedeckého a lekárskeho výskumu hodnotiaceho dopad daných predpisov.
Poslanci z výboru tiež presadili ochrannú klauzulu, ktorá upozorňuje, že v prípade striktnejších bezpečnostných predpisov uplatňovaných niektorými štátmi s cieľom zabezpečiť posádke ešte lepšie pracovné podmienky im v ich výkone nesmie nové nariadenie v žiadnom prípade brániť.
Školenie letového personálu
Správa tiež vyzýva na vytvorenie vysoko kvalitného a jednotného školiaceho systému pre palubný personál v celej EÚ, ako aj na vzájomné uznávanie kvalifikácií v tejto oblasti.
Vzájomným uznávaním záverečných skúšok výcviku, ako aj možnosťou udeľovania licencie sa má zohľadniť cieľ jednotného európskeho pracovného trhu.
Ulrich STOCKMANN PSE DE Dokument: Civilné letectvo
Číslo: A6-0212/2006
Procedúra: Postup spolurozhodovania 2. čítanie Civilné letectvo:
-//EP//TEXT REPORT A6-2006-0212 0 NOT XML V0//SK
-//EP//DTD IM-PRESS 20050901 BRI-ITEM DOC XML V0//EN
-//EP//STYLESHEET IM-PRESS 20050901 BRI-ITEM DOC XML V0//EN
-//EP//TEXT IM-PRESS 20060620BRI09184 FULL-TEXT DOC XML V0//SK
-//EP//TEXT IM-PRESS 20060620BRI09184 ITEM-004-SK DOC XML V0//SK
-//EP//TEXT IM-PRESS 20060620BRI09184 ITEM-006-SK DOC XML V0//SK
Doprava
Znižovanie vplyvu leteckej dopravy na zmenu klímy
2006-06-29 - 15:45
Letecká doprava je neoddeliteľnou súčasťou spoločnosti, pretože napĺňa jej túžbu rýchlo cestovať na veľké vzdialenosti, a jej príspevok do hospodárstva je tiež značný.
Podľa predpovedí sa jej objem do roku 2020 dokonca viac ako zdvojnásobí.
Nemožno však ignorovať to, že emisie z lietadiel narúšajú pokrok v iných sektoroch a zároveň bránia dosahovaniu cieľov Kjótskeho protokolu.
Poslanci preto prerokujú správu, ktorá sa zasadzuje za obmedzovaníe negatívneho vplyvu takejto dopravy na zmenu klímy.
EÚ sa zaviazala zabrániť klimatickým zmenám obmedzením otepľovania v takej miere, ktorá si vyžaduje potrebu zníženia emisií o 15 – 30 % do roku 2020 a o 60 – 80 % do roku 2050.
Medzi rokmi 1990 a 2003 sa však emisie z medzinárodnej leteckej dopravy v EÚ zvýšili až o 73 %.
Navyše sa odhaduje, že jej celkový vplyv na klimatické zmeny je oproti vplyvu emisií CO2 dvoj- až štvornásobne väčší.
Napriek týmto faktom medzinárodná letecká doprava nepodlieha Kjótskemu protokolu a v súčasnosti v tejto oblasti neexistujú ani iné plány globálneho riešenia, okrem pokračujúcich prác na vývoji schémy obchodovania s emisiami (ETS).
Navyše nepodlieha ani dani z paliva a dani z pridanej hodnoty a využíva pritom rôznu štátnu pomoc.
Podľa iniciatívnej správy Caroline LUCAS (Zelení/EFA, UK) je preto načase, aby sa tieto "historické privilégiá" začali meniť.
Správa tiež označuje za dôležité, aby sa EÚ ako kľúčový hráč v globálnej leteckej doprave so špeciálnymi právnymi záväzkami postavila na čelo zmeny situácie a prijala včasné opatrenia.
Navrhovaný text v tejto súvislosti víta oznámenie Komisie o potrebe prijať ucelený balík opatrení a začať tiež uplatňovať princíp „znečisťovateľ platí“.
Zároveň plne schvaľuje zámer EK presadzovať zavedenie dane z petroleja a vyzýva ju, aby "hneď začala s požadovaním dane za všetky domáce lety a lety v rámci EÚ", s možnosťou oslobodenia všetkých prepravcov na trasách, na ktorých pôsobia prepravcovia z krajín mimo EÚ.
Poslanci ďalej Komisiu vyzývajú, aby predložila návrhy na celosvetové zavedenie takejto dane.
Okrem dane podporuje Parlament aj zavedenie poplatkov za emisie ako krok smerom k úplnej internalizácii nákladov.
Text správy taktiež vyzýva, aby sa podporoval výskum skúmajúci celkový vplyv leteckej dopravy na klimatické zmeny a zameral sa na spresnenie vplyvu kondenzačných stôp (vodných pár) po lietadlách, ako aj na to, do akej miery by lietanie v nižších letových výškach znížilo celkové emisie.
Zo Siedmeho rámcového programu pre výskum majú byť podľa poslancov podporované aktivity zamerané na vývoj nových technológií motorov a alternatívnych palív.
S cieľom riešiť negatívny vplyv leteckej dopravy na klímu odporúča správa pokračovať "v integrovanom prístupe, ktorý spája obchodovanie s emisiami a rozvoj čistých motorov a palív".
Zdôrazňuje však, že ekologická účinnosť akejkoľvek schémy obchodovania s emisiami bude závisieť od viacerých faktorov, vrátane dostatočne veľkého geografického rozsahu.
Schéma pre leteckú dopravu by mala podľa správy v prvom rade obsahovať "všetky lety na ktorékoľvek letisko v EÚ a všetky lety z neho, a ak je to možné, tak aj interkontinentálne lety prechádzajúce leteckým priestorom EÚ", aby sa zabezpečili rovnaké podmienky pre prevádzkovateľov s rôznymi profilmi trás.
Tým by sa zabránilo narušeniu trhu v prospech letov do miest mimo EÚ, zabezpečila by sa ekologická účinnosť, a zabránilo by sa krížovým dotáciám.
Z tohto dôvodu je podľa poslancov tiež potrebné čo najrýchlejšie zavedenie "celosvetovej schémy obchodovania s emisiami".
Caroline LUCAS Verts/ALE GB Dokument: Zníženie vplyvu leteckej dopravy na klimatické zmeny
Číslo: A6-0201/2006
Procedúra: Iniciatívna správa Zníženie vplyvu leteckej dopravy na klimatické zmeny:
-//EP//TEXT REPORT A6-2006-0201 0 NOT XML V0//SK
-//EP//DTD IM-PRESS 20050901 BRI-ITEM DOC XML V0//EN
-//EP//STYLESHEET IM-PRESS 20050901 BRI-ITEM DOC XML V0//EN
-//EP//TEXT IM-PRESS 20060620BRI09184 FULL-TEXT DOC XML V0//SK
-//EP//TEXT IM-PRESS 20060620BRI09184 ITEM-005-SK DOC XML V0//SK
-//EP//TEXT IM-PRESS 20060620BRI09184 ITEM-007-SK DOC XML V0//SK
Prisťahovalectvo
Integrácia imigrantov a pravidlá azylovej politiky členských štátov
2006-06-29 - 15:45
EP sa bude prostredníctvom schvaľovania dvoch správ venovať problematike imigrácie.
Prvá z nich načrtáva Parlamentom navrhovanú stratégiu zameranú na zlepšenie integrácie imigrantov v členských krajinách EÚ, kým druhá vyjadruje podporu návrhu rozhodnutia Rady zaväzujúceho členské štáty navzájom sa informovať o akýchkoľvek národných rozhodnutiach v oblasti azylovej politiky.
Cieľom oboch navrhovaných správ je riešiť naliehavé otázky vyplývajúce z migrácie občanov tretích krajín do EÚ.
Iniciatívna správa poslanca Stavrosa LAMBRINIDISA (PES, EL) navrhuje zlepšiť situáciu imigrantov v EÚ a načrtáva možné riešenia.
Nalieha predovšetkým na efektívne uplatňovanie existujúcich smerníc súvisiacich s integráciou prisťahovalcov a vyzýva Komisiu, aby prísnejšie monitorovala ich transpozíciu do právnych systémov členských krajín.
Členské štáty majú vypracovať "transparentné, humánne, rýchle a rozumné postupy" udeľovania dlhodobého pobytu, zlúčenia rodiny a naturalizácie prisťahovalcov a ich detí, berúc do úvahy najmä skutočnosť, že mnohé z týchto detí sa narodili na území členských štátov.
Okrem toho sú v správe vyzvané, aby pridelili jednému členovi svojej vlády úlohu sledovať politiku integrácie prisťahovalcov, a zaručili, že príslušné opatrenia sa budú presadzovať na všetkých úrovniach štátnej správy rovnako.
Taktiež majú zvážiť vymenovanie Vysokého komisára pre integráciu a ombudsmana pre integráciu vo všetkých členských štátoch.
Jeho úlohou by bolo koordinovať realizáciu politík, poskytovať prisťahovalcom informácie, skúmať ich sťažnosti a vykonávať príslušné kroky vedúce k náprave.
Správa upriamuje pozornosť aj na závislý právny štatút prisťahovalkýň, ktoré sa pridali k svojim manželom v rámci zlúčenia rodiny, a vyzýva členské krajiny, aby preskúmali svoju legislatívu "s cieľom pri najbližšej príležitosti zabezpečiť týmto ženám a deťom udelenie štatútu jednotlivca a pracovného povolenia nezávisle od hlavného držiteľa právneho štatútu".
Za účelom ochrany prisťahovalkýň pred možným zlým zaobchádzaním je podľa navrhovaného textu potrebné zabezpečiť im ľahko dostupné informácie o právnych predpisoch hosťujúcej krajiny v oblasti rodovej rovnosti, a o možných prostriedkov v súdnom i správnom konaní.
V krajinách EÚ sa majú zároveň posilniť antidiskriminačné a antirasistické zákony.
Predložená správa okrem iného venuje aj európskym inštitúciám, ktorým pripomína, že je dôležité, aby zloženie ich zamestnancov odzrkadľovalo zloženie obyvateľstva Únie a jej jednotlivých krajín.
Text tiež nalieha na Radu, aby využila prechodné ustanovenie umožňujúce dať Parlamentu právomoci v postupe spolurozhodovania v oblasti integrácie a legálnej migrácie a aby sa hlasovanie o tejto oblasti v Rade uskutočňovalo kvalifikovanou väčšinou.
Druhá zo správ, správa poslanca Patricka GAUBERTA (EPP-ED, FR), sa vyjadruje k návrhu rozhodnutia, ktoré má členské štáty zaviazať navzájom konzultovať všetky svoje rozhodnutia v oblasti azylovej politiky.
Jeho cieľom je zabrániť členským štátom, aby bez konzultácie s ostatnými krajinami EÚ prijímali akékoľvek národné rozhodnutia v oblasti azylovej a imigračnej politiky, ktorých uplatňovanie v praxi by viedlo k presmerovaniu migračných tokov do iných krajín, alebo celkovo menilo migráciu v Únii.
Týkať sa to má akýchkoľvek opatrení od zákonov a rozhodnutí súdov až po vládne nariadenia a to pre opatrenia v oblasti legálneho, ako aj nelegálneho prisťahovalectva.
Opatrenia v oblasti boja proti nelegálnej imigrácii (ako napríklad hromadné vyhosťovanie) môžu mať totiž takisto dosah na iný členský štát.
Členské štáty majú podľa Parlamentu svoje opatrenia, hodnotenia a rozhodnutia navyše zverejňovať na internete a takto ich sprístupniť širokej verejnosti, vrátane samotných migrantov.
V záujme zrozumiteľnosti a lepšieho pochopenia zavedených právnych nástrojov by mali byť podľa pozmeňujúceho návrhu EP spomínané informácie zverejnené okrem štátneho jazyka príslušnej krajiny aj v aspoň jednom ďalšom z najčastejšie používaných úradných jazykov EÚ .
V prípade tejto správy má Parlament len konzultačnú právomoc, no text predložený poslancom na schválenie návrh rozhodnutia v zásade podporuje.
Stavros LAMBRINIDIS PSE GR Patrick GAUBERT EPP-ED FR Dokument: Integrácia prisťahovalcov v Európskej únii
Číslo: A6-0190/2006
Procedúra: Iniciatívna správa
Dokument: Vzájomná výmena informácií o opatreniach v oblasti azylu a prisťahovalectva
Číslo: A6-0186/2006
Procedúra: Konzultačný postup Integrácia prisťahovalcov v Európskej únii: Vzájomná výmena informácií o opatreniach v oblasti azylu a prisťahovalectva:
-//EP//TEXT REPORT A6-2006-0190 0 NOT XML V0//SK
-//EP//TEXT REPORT A6-2006-0186 0 NOT XML V0//SK
-//EP//DTD IM-PRESS 20050901 BRI-ITEM DOC XML V0//EN
-//EP//STYLESHEET IM-PRESS 20050901 BRI-ITEM DOC XML V0//EN
-//EP//TEXT IM-PRESS 20060620BRI09184 FULL-TEXT DOC XML V0//SK
-//EP//TEXT IM-PRESS 20060620BRI09184 ITEM-006-SK DOC XML V0//SK
-//EP//TEXT IM-PRESS 20060620BRI09184 ITEM-008-SK DOC XML V0//SK
Politika zamestnanosti
Ochrana zdravotníkov pred infekciami z použitých ihiel
2006-06-29 - 15:45
Európsky parlament mal už v júni hlasovať o ochrane zdravotníkov a iných pracovníkov pred infekciami z použitých ihiel, s ktorými prichádzajú každodenne do styku pri výkone svojho povolania, hlasovanie však bolo odložené a návrh sa vrátil späť do výboru.
Poslanci sa preto k nemu vrátia počas budúcotýždňového zasadnutia v Štrasburgu 3. - 6.júla 2006.
Zdravotnícky personál prichádza denne do styku s injekčnými ihlami, pričom v Európe si nimi každoročne ublíži okolo milión pracovníkov.
Následky takýchto nehôd môžu byť katastrofálne, keďže predstavujú riziko nakazenia sa vírusom HIV, hepatitídou B a C, či inými vážnymi chorobami.
Európsky parlament bude preto hlasovať o iniciatívnej správe, ktorá sa snaží o vylepšenie európskej legislatívy v oblasti ochrany zdravia a bezpečnosti pri práci s ohľadom na spomínané pracovné prostredie.
Správa spravodajcu Stephena HUGHESA (PES, UK) tvrdí, že množstvo poranení v zdravotných a veterinárnych službách, ku ktorým dochádza pri manipulácii s ihlou, by sa mohlo podstatne znížiť, ak by sa prijali vhodné dodatočné opatrenia a ich uplatňovanie by bolo povinné.
Navrhuje napríklad využívanie bezpečnejších ihiel či pravidelné zaškoľovanie a spomína tiež rôzne organizačné opatrenia.
Ako navrhovaný text uvádza, bezpečnejšie pracovné postupy a bezpečnejšie pracovné nástroje by zároveň priniesli aj finančné úspory.
Súčasné smernice pokrývajúce túto problematiku nepriniesli podľa poslancov Výboru EP pre sociálne záležitosti želaný výsledok.
V správe preto vyzývajú Európsku komisiu, aby do troch mesiacov vypracovala návrh na novelizáciu smernice 2000/54/EC (ktorá sa venuje ochrane pracovníkov pred rizikami z biologického materiálu) a v jej rámci navrhla zaradenie nových opatrení.
Táto správa bola vypracovaná v rámci osobitného schvaľovacieho postupu vyplývajúceho z článku 39 Rokovacieho poriadku EP, ktorý Parlamentu umožňuje, aby mohol na základe iniciatívnej správy požiadať Komisiu o predloženie akéhokoľvek návrhu, ktorý považuje za vhodný.
Na prijatie uznesenia je potrebný súhlas väčšiny všetkých poslancov, teda za návrh musí hlasovať aspoň 367 zo 732 europoslancov.
Výsledok hlasovania vo Výbore EP pre sociálne veci (iba 2 poslanci boli proti) naznačuje, že plénum správu pravdepodobne podporí.
Stephen HUGHES PSE GB Dokument: Ochrana pracovníkov pred infekciami prenášanými krvou v dôsledku poranení injekčnou ihlou
Číslo: A6-0218/2006
Procedúra: Iniciatívna správa Rokovací poriadok EP: Ochrana pracovníkov pred infekciami prenášanými krvou v dôsledku poranení
injekčnou ihlou:
-//EP//TEXT RULES-EP 20060213 RULE-039 NOT XML V0//SK
-//EP//TEXT REPORT A6-2006-0218 0 NOT XML V0//SK
-//EP//DTD IM-PRESS 20050901 BRI-ITEM DOC XML V0//EN
-//EP//STYLESHEET IM-PRESS 20050901 BRI-ITEM DOC XML V0//EN
-//EP//TEXT IM-PRESS 20060620BRI09184 FULL-TEXT DOC XML V0//SK
-//EP//TEXT IM-PRESS 20060620BRI09184 ITEM-007-SK DOC XML V0//SK
-//EP//TEXT IM-PRESS 20060620BRI09184 ITEM-009-SK DOC XML V0//SK
Priemysel
Preprava rádioaktívneho odpadu a vyhoretého jadrového paliva
2006-06-29 - 15:45
Plénum EP prerokuje správu Eska Olaviho SEPPÄNENA (GUE/NGL, FI), ktorá sa zaoberá novelou smernice o preprave rádioaktívneho odpadu a vyhoreného jadrového paliva.
Správa podporuje návrh novely z dielne Európskej komisie, no navrhuje niekoľko zmien.
Keďže ide o schvaľovanie v rámci konzultačného postupu, postoj EP nie je pre Radu záväzný.
Správa o preprave a kontrole prepravy rádioaktívneho odpadu dáva EP možnosť vyjadriť svoj postoj k návrhu novelizácie smernice pre túto oblasť.
Novela má platnú smernicu 92/3/Euroatom zaktualizovať a zjednodušiť niektoré v nej zahrnuté postupy.
Navrhovaný text napríklad spomína právo jednotlivých členských štátov EÚ odmietnuť prepravu rádioaktívneho odpadu.
Správa súhlasí s tým, že členské štáty majú byť aj naďalej zodpovedné za voľbu svojej politiky v oblasti zaobchádzania s jadrovým odpadom a vyhoreným palivom.
Niektoré štáty považujú vyhorené palivo za využiteľný zdroj, ktorý sa dá využiť, iné preferujú jeho zneškodňovanie.
Poslanci však navrhujú spresnenie, podľa ktorého by táto smernica nemala zasahovať do práva členských štátov pôvodu vyhorené palivo vyvážať na ďalšie spracovanie, ani do práva ostatných členských štátov dovoz takéhoto odpadu na ich územie odmietnuť.
Novela smernice má tiež zohľadniť problematiku nákladov vznikajúcich pri neuskutočneniach prevozu.
Esko SEPPÄNEN GUE/NGL FI Dokument: Zásielky rádioaktívneho odpadu a vyhoreného jadrového paliva
Číslo: A6-0174/2006
Procedúra: Konzultačný postup Zásielky rádioaktívneho odpadu a vyhoreného jadrového paliva:
-//EP//TEXT REPORT A6-2006-0174 0 NOT XML V0//SK
-//EP//DTD IM-PRESS 20050901 BRI-ITEM DOC XML V0//EN
-//EP//STYLESHEET IM-PRESS 20050901 BRI-ITEM DOC XML V0//EN
-//EP//TEXT IM-PRESS 20060620BRI09184 FULL-TEXT DOC XML V0//SK
-//EP//TEXT IM-PRESS 20060620BRI09184 ITEM-008-SK DOC XML V0//SK
-//EP//TEXT IM-PRESS 20060620BRI09184 ITEM-010-SK DOC XML V0//SK
Európska rada
Priority fínskeho predsedníctva EÚ
2006-06-29 - 15:45
Plénum EP si počas zasadnutia v Štrasburgu vypočuje vyhlásenie fínskeho predsedu vlády Mattiho VANHANENA, ktorý europoslancov zoznámi s programom nového predsedníctva EÚ, ktoré jeho krajina povedie nasledujúcich šesť mesiacov.
Fínsko sa chce v zamerať najmä na otázky budúcnosti Európy, konkurencieschopnosť, vonkajšie vzťahy, revíziu Haagskeho programu a na zvýšenie transparentnosti a efektívnosti rozhodovania v orgánoch a inštitúciách EÚ.
Fínsko sa predsedníctva Únie ujme 1. júla 2006 po Rakúsku, ktorému sa na jar tohto roku podarilo vyjednať kompromis o dlhodobom rozpočte Únie na roky 2007-13.
Za ďalšie úspechy rakúskeho predsedníctva označil Wolfgang SCHÜSSEL kompromis o smernici o službách, či skutočnosť, že na júnovom summite lídrov európskej Dvadsaťpäťky sa žiaden členský štát nevyslovil proti podstate navrhovanej európskej ústavy.
Okrem plánovaného decembrového summitu chce fínske predsedníctvo usporiadať 20. októbra neformálny summit v Lahti zameraný na energetiku a inovácie.
Ako hosť sa ho má zúčastniť aj ruský prezident Vladimír PUTIN .
Fínske predsedníctvo Rady EÚ:
SK
1
LINK
www.eu2006.fi
-//EP//DTD IM-PRESS 20050901 BRI-ITEM DOC XML V0//EN
-//EP//STYLESHEET IM-PRESS 20050901 BRI-ITEM DOC XML V0//EN
-//EP//TEXT IM-PRESS 20060620BRI09184 FULL-TEXT DOC XML V0//SK
-//EP//TEXT IM-PRESS 20060620BRI09184 ITEM-009-SK DOC XML V0//SK
-//EP//TEXT IM-PRESS 20060620BRI09184 ITEM-011-SK DOC XML V0//SK
Vonkajšie vzťahy
Situácia na palestínskych územiach
2006-06-29 - 15:45
Poslanci EP si v Štrasburgu vypočujú vyhlásenie Rady a Európskej komisie k situácii na palestínskych územiach.
Hlavy štátov a vlád EÚ na bruselskom summite 15. a 16. júna 2006 schválili navrhovaný mechanizmus finančnej pomoci určenej palestínskemu ľudu, ktorým by medzinárodné spoločenstvo dokázalo obísť vládu teroristického hnutia Hamas.
Únia finančnú pomoc určenú Palestínčanom pozastavila kvôli neochote Hamasu uznať štát Izrael a zriecť sa terorizmu.
Európsky parlament sa k pomoci pre Palestínčanov vyjadril už 1. júna v schválenom uznesení.
Jeho text vyzval na obnovenie medzinárodnej pomoci s cieľom zabrániť zhoršovaniu humanitárnej krízy na palestínskych územiach, poslanci však zároveň upozornili, že odsúdenie násilia, uznanie práva Izraela na existenciu, a medzinárodné záväzky Palestíny sú podmienkou akejkoľvek formy spolupráce EÚ s palestínskou vládou.
Závery bruselského summitu 15.-16.6.2006: Podrobnosti o uznesení EP o pomoci Palestíne (Článok z 2.6.2006):
SK
1
LINK
http://www.consilium.europa.eu/ueDocs/cms_Data/docs/pressData/en/ec/90111.pdf
-//EP//TEXT IM-PRESS 20060530BRI08570 ITEM-003-SK NOT XML V0//SK
-//EP//DTD IM-PRESS 20050901 BRI-ITEM DOC XML V0//EN
-//EP//STYLESHEET IM-PRESS 20050901 BRI-ITEM DOC XML V0//EN
-//EP//TEXT IM-PRESS 20060620BRI09184 FULL-TEXT DOC XML V0//SK
-//EP//TEXT IM-PRESS 20060620BRI09184 ITEM-010-SK DOC XML V0//SK
-//EP//TEXT IM-PRESS 20060620BRI09184 ITEM-012-SK DOC XML V0//SK
Inštitúcie
70. rokov po prevrate generála Franca v Španielsku
2006-06-29 - 15:45
Europoslanci si v Štrasburgu vypočujú vyhlásenie predsedu Európskeho parlamentu Josepa BORRELLA a predsedov politických skupín EP odsudzujúce Francov štátny prevrat v Španielsku pri príležitosti 70. výročia tejto udalosti.
Španielsky diktátor, generál Francisco Franco y Bahamonde (1892 – 1975), zorganizoval v roku 1936 revolúciu proti ľavicovej politike v Španielsku a podporovaný fašistickou stranou Falanga viedol tri roky občiansku vojnu, v ktorej zvíťazil.
Pri moci zostal ako diktátor až do svojej smrti 20. novembra 1975, kedy skonal na následky dlhej choroby.
Po páde diktatúry zahájila krajina rozsiahlu transformáciu politického i spoločenského života smerom k demokracii a v roku 1986 vstúpilo Španielsko do Európskej únie
-//EP//DTD IM-PRESS 20050901 BRI-ITEM DOC XML V0//EN
-//EP//STYLESHEET IM-PRESS 20050901 BRI-ITEM DOC XML V0//EN
-//EP//TEXT IM-PRESS 20060620BRI09184 FULL-TEXT DOC XML V0//SK
-//EP//TEXT IM-PRESS 20060620BRI09184 ITEM-011-SK DOC XML V0//SK
-//EP//TEXT IM-PRESS 20060620BRI09184 ITEM-013-SK DOC XML V0//SK
Petície
Krach poisťovne Equitable Life
2006-06-29 - 15:45
Európsky parlament sa bude zaoberať priebežnou správou britskej poslankyne Diany WALLIS (ALDE, UK) o vyšetrovaní úpadku poisťovacej spoločnosti Equitable Life Assurance Society.
Krach, ktorý spôsobil finančné straty viac než miliónu britských, nemeckých a írskych poistencov prešetruje od januára špeciálny výbor EP.
Poslanci teraz rozhodnú o jeho žiadosti na predĺženie ročného mandátu vyšetrovacieho výboru, aby mu umožnili do jeho záverov zahrnúť aj správu britskej parlamentnej ombudsmanky, ktorá má byť zverejnená najskôr v novembri 2006.
Diana WALLIS ALDE GB Dokument: Finančná kríza spoločnosti "Equitable Life Assurance Society"
Číslo: A6-0221/2006
Procedúra: Iniciatívna správa Finančná kríza spoločnosti "Equitable Life Assurance Society":
-//EP//TEXT REPORT A6-2006-0221 0 NOT XML V0//SK
-//EP//DTD IM-PRESS 20050901 BRI-ITEM DOC XML V0//EN
-//EP//STYLESHEET IM-PRESS 20050901 BRI-ITEM DOC XML V0//EN
-//EP//TEXT IM-PRESS 20060620BRI09184 FULL-TEXT DOC XML V0//SK
-//EP//TEXT IM-PRESS 20060620BRI09184 ITEM-012-SK DOC XML V0//SK
-//EP//TEXT IM-PRESS 20060620BRI09184 ITEM-014-SK DOC XML V0//SK
Justičná spolupráca
Doručovanie súdnych a mimosúdnych dokumentov medzi členskými štátmi EÚ
2006-06-29 - 15:45
Plénum Európskeho parlamentu ešte počas marcového zasadnutia v Bruseli prerokovalo správu Jeana-Paula GAUZÈSA (EPP-ED, FR) o doručovaní súdnych a mimosúdnych dokumentov v občianskych a obchodných veciach, hlasovanie však bolo odložené.
Poslanci sa preto k nemu vrátia na júlovom zasadnutí v Štrasburgu.
Poslanci budú o správe hlasovať v prvom čítaní.
Cieľom návrhu je urýchliť a zlepšiť doručovanie súdnych a mimosúdnych písomností medzi členskými štátmi EÚ.
Navrhovaný text upravuje podmienky odmietnutia písomností, urýchľuje ich doručovanie a kladie dôraz na to, aby bola písomnosť zrozumiteľnejšia jej adresátovi, najmä čo sa týka jazykovej verzie daného dokumentu.
Správa je inšpirovaná Haagskym dohovorom o doručovaní súdnych a mimosúdnych písomností v cudzine z 15. novembra 1965.
Jean-Paul GAUZÈS EPP-ED FR Dokument: Doručovanie súdnych a mimosúdnych dokumentov v občianskoprávnych a obchodných veciach
Číslo: A6-0024/2006
Procedúra: Postup spolurozhodovania 1. čítanie Doručovanie súdnych a mimosúdnych dokumentov v občianskoprávnych a obchodných veciach:
-//EP//TEXT REPORT A6-2006-0024 0 NOT XML V0//SK
-//EP//DTD IM-PRESS 20050901 BRI-ITEM DOC XML V0//EN
-//EP//STYLESHEET IM-PRESS 20050901 BRI-ITEM DOC XML V0//EN
-//EP//TEXT IM-PRESS 20060620BRI09184 FULL-TEXT DOC XML V0//SK
-//EP//TEXT IM-PRESS 20060620BRI09184 ITEM-013-SK DOC XML V0//SK
-//EP//TEXT IM-PRESS 20060620BRI09184 ITEM-015-SK DOC XML V0//SK
Rozpočet
Systém vlastných rozpočtových zdrojov Únie
2006-06-29 - 15:45
Europoslanci budú na júlovom zasadnutí v Štrasburgu hlasovať o správe týkajúcej sa vlastných zdrojov Únie, ktorá nadväzuje na výsledky decembrového summitu členských štátov.
Správa poslanca Alaina LAMASSOURE (EPP-ED, FR) bude schvaľovaná v rámci konzultačného postupu, to znamená, že konečné slovo v tejto záležitosti bude mať Rada, ktorá nie je zaviazaná s návrhmi EP súhlasiť.
Alain LAMASSOURE EPP-ED FR Dokument: Systém vlastných zdrojov ES
Číslo: A6-0223/2006
Procedúra: Konzultačný postup Systém vlastných zdrojov ES:
-//EP//TEXT REPORT A6-2006-0223 0 NOT XML V0//SK
-//EP//DTD IM-PRESS 20050901 BRI-ITEM DOC XML V0//EN
-//EP//STYLESHEET IM-PRESS 20050901 BRI-ITEM DOC XML V0//EN
-//EP//TEXT IM-PRESS 20060620BRI09184 FULL-TEXT DOC XML V0//SK
-//EP//TEXT IM-PRESS 20060620BRI09184 ITEM-014-SK DOC XML V0//SK
-//EP//TEXT IM-PRESS 20060620BRI09184 ITEM-COVER-SK DOC XML V0//SK
-//EP//TEXT IM-PRESS 20060620BRI09184 ITEM-001-SK DOC XML V0//SK
-//EP//TEXT IM-PRESS 20060620BRI09184 ITEM-002-SK DOC XML V0//SK
-//EP//TEXT IM-PRESS 20060620BRI09184 ITEM-003-SK DOC XML V0//SK
-//EP//TEXT IM-PRESS 20060620BRI09184 ITEM-004-SK DOC XML V0//SK
-//EP//TEXT IM-PRESS 20060620BRI09184 ITEM-005-SK DOC XML V0//SK
-//EP//TEXT IM-PRESS 20060620BRI09184 ITEM-006-SK DOC XML V0//SK
-//EP//TEXT IM-PRESS 20060620BRI09184 ITEM-007-SK DOC XML V0//SK
-//EP//TEXT IM-PRESS 20060620BRI09184 ITEM-008-SK DOC XML V0//SK
-//EP//TEXT IM-PRESS 20060620BRI09184 ITEM-009-SK DOC XML V0//SK
-//EP//TEXT IM-PRESS 20060620BRI09184 ITEM-010-SK DOC XML V0//SK
-//EP//TEXT IM-PRESS 20060620BRI09184 ITEM-011-SK DOC XML V0//SK
-//EP//TEXT IM-PRESS 20060620BRI09184 ITEM-012-SK DOC XML V0//SK
-//EP//TEXT IM-PRESS 20060620BRI09184 ITEM-013-SK DOC XML V0//SK
-//EP//TEXT IM-PRESS 20060620BRI09184 ITEM-014-SK DOC XML V0//SK
-//EP//TEXT IM-PRESS 20060620BRI09184 ITEM-015-SK DOC XML V0//SK
-//EP//DTD IM-PRESS 20050901 BRI-FULL DOC XML V0//EN
-//EP//STYLESHEET IM-PRESS 20050901 BRI-FULL DOC XML V0//EN
-//EP//TEXT IM-PRESS 20060620BRI09184 ITEM-COVER-SK DOC XML V0//SK
-//EP//TEXT IM-PRESS 20060620BRI09184 ITEM-001-SK DOC XML V0//SK
-//EP//TEXT IM-PRESS 20060620BRI09184 ITEM-002-SK DOC XML V0//SK
-//EP//TEXT IM-PRESS 20060620BRI09184 ITEM-003-SK DOC XML V0//SK
-//EP//TEXT IM-PRESS 20060620BRI09184 ITEM-004-SK DOC XML V0//SK
-//EP//TEXT IM-PRESS 20060620BRI09184 ITEM-005-SK DOC XML V0//SK
-//EP//TEXT IM-PRESS 20060620BRI09184 ITEM-006-SK DOC XML V0//SK
-//EP//TEXT IM-PRESS 20060620BRI09184 ITEM-007-SK DOC XML V0//SK
-//EP//TEXT IM-PRESS 20060620BRI09184 ITEM-008-SK DOC XML V0//SK
-//EP//TEXT IM-PRESS 20060620BRI09184 ITEM-009-SK DOC XML V0//SK
-//EP//TEXT IM-PRESS 20060620BRI09184 ITEM-010-SK DOC XML V0//SK
-//EP//TEXT IM-PRESS 20060620BRI09184 ITEM-011-SK DOC XML V0//SK
-//EP//TEXT IM-PRESS 20060620BRI09184 ITEM-012-SK DOC XML V0//SK
-//EP//TEXT IM-PRESS 20060620BRI09184 ITEM-013-SK DOC XML V0//SK
-//EP//TEXT IM-PRESS 20060620BRI09184 ITEM-014-SK DOC XML V0//SK
-//EP//TEXT IM-PRESS 20060620BRI09184 ITEM-015-SK DOC XML V0//SK
