KONEČNÉ ZNENIE
A6-0392/2007
15.10.2007
SPRÁVA
o výsledku rokovaní Výboru pre petície v priebehu parlamentného roku 2006
(2007/2132(INI))
Výbor pre petície
Spravodajca:
Carlos José Iturgaiz Angulo
PE 390.591v04-00
OBSAH
NÁVRH UZNESENIA EURÓPSKEHO PARLAMENTU..........
Error!
Bookmark not defined.
DÔVODOVÁ SPRÁVA.............................................................................................................9
PRÍLOHA I: Petície doručené Európskemu parlamentu...............................................................16
PRÍLOHA II: Štatistika petícií predložených v roku 2006 podľa jazyka petícií.............................17
PRÍLOHA III: Korešpondencia výboru......................................................................................18
PRÍLOHA IV: Petície prerokované vo výbore v roku 2006 (body A).........................................19
VÝSLEDOK ZÁVEREČNÉHO HLASOVANIA VO VÝBORE..............................................20
NÁVRH UZNESENIA EURÓPSKEHO PARLAMENTU
o výsledku rokovaní Výboru pre petície v priebehu parlamentného roku 2006
( 2007/2132(INI) )
Európsky parlament ,
– so zreteľom na svoje predchádzajúce uznesenia o výsledku rokovaní Výboru pre petície,
– so zreteľom na články 21 a 194 Zmluvy o ES,
– so zreteľom na článok 45 a článok 192 ods. 6 rokovacieho poriadku,
– so zreteľom na správu Výboru pre petície ( A6‑0178/2006 ),
A. keďže petičné právo je základným právom, ktoré je nerozlučne späté s občianstvom Európskej únie,
B. keďže petičné právo je zakotvené v Zmluve o ES od roku 1992 a je potvrdené v článku 44 Charty základných práv Európskej únie a v článku 191 Rokovacieho poriadku Európskeho parlamentu,
C. keďže Parlament, Rada a Komisia sú viazané ustanoveniami zmlúv týkajúcimi sa petičného práva a keďže sa dohodli, že zabezpečia medziinštitucionálne skúmanie petícií,
D. keďže uplatňovanie tohto práva výrazne prispieva k úsiliu Európskej únie o užšie vzťahy s občanmi a ponúka možnosť oboznámenia sa s očakávaniami verejnosti,
E. keďže petície predstavujú prostriedok, pomocou ktorého môžu občania prispievať ku kontrole transpozície a vykonávania európskych právnych predpisov zo strany vnútroštátnych, regionálnych a miestnych orgánov,
F. keďže petície sú nástrojom, ktorý umožňuje posudzovať vplyv európskych právnych predpisov a politík na jednotlivca, ako aj upozorniť Európsky parlament na nejednoznačnosť a nesprávne uplatňovanie týchto predpisov a politík, čo priamo ovplyvňuje samotné ich ciele,
G. keďže počet petícií vyhlásených za neprípustné sa v roku 2006 ustálil približne na jednej tretine z ich celkového počtu, čo svedčí o tom, že naďalej treba zabezpečovať riadnu informovanosť občanov EÚ o právomociach Európskej únie a jej inštitúcií,
H. keďže treba pripomenúť, že hoci, prirodzene, nie všetky doručené a prešetrené prípustné petície prinesú občanom EÚ uspokojenie, zodpovedajúce množstvo petícií skutočne vedie k vyriešeniu konkrétneho problému alebo k upozorneniu na určité problémy, čo môže neskôr pomôcť Parlamentu pri prerokúvaní nových právnych predpisov Spoločenstva,
I. keďže pri posudzovaní petícií sa stále odhaľujú pretrvávajúce nedostatky vo vykonávaní právnych predpisov Spoločenstva zo strany členských štátov a keďže v súvislosti s vykonávaním určitých environmentálnych noriem zrejme dochádza k štrukturálnym problémom, čo je predovšetkým prípad článku 6 smernice Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín
Ú. v.
ES L 206, 22.7.1992, s.
7. (smernice o biotopoch) a článku 4 smernice 85/337/EHS z 27. júna 1985 o posudzovaní vplyvov určitých verejných a súkromných projektov na životné prostredie
Ú. v.
EÚ L 175, 5.7.1985, s.
40. v znení zmien a doplnení smernice Rady 97/11/ES z 3. marca 1997
Ú. v.
EÚ L 73, 14.3.1997, s.
5. ,
J. keďže ďalšie vyšetrovanie petícií proti určitým veľkým projektom v oblasti infraštruktúry ukázalo, že by Komisia mala dôslednejšie kontrolovať dodržiavanie smernice o biotopoch zo strany členských štátov, najmä v prípadoch, keď nedôjde k uplatňovaniu článku 6 ods. 4 tejto smernice a ochrane chránených území, hoci existujú alternatívy k projektom, ktoré podľa najlepších dostupných vedeckých poznatkov pravdepodobne budú mať výrazný negatívny vplyv na integritu lokality chránenej smernicou o biotopoch alebo smernicou Rady 79/409/EHS z 2. apríla 1979 o ochrane voľne žijúceho vtáctva
Ú. v.
EÚ L 103, 25.4.1979, s.
1. ,
K. keďže v iných prípadoch boli opatrenia Komisie v súvislosti s plnením povinnosti „ochrankyne zmlúv“ podľa článku 211 Zmluvy o ES – ako rýchle rozhodnutie začať konanie proti Španielsku o porušení pravidiel práva Spoločenstva o verejnom obstarávaní a včasné opatrenie zabraňujúce nenávratným škodám na životnom prostredí v Poľsku – chvályhodné,
L. keďže spolupráca medzi Výborom pre petície a Komisiou naďalej zohráva kľúčovú úlohu pri účinnom vybavovaní petícií a poskytovaní čo najlepšej nápravy problémov predkladateľov petícií,
M. keďže pri riešení prípadov nesprávneho uplatňovania európskych právnych predpisov je veľmi dôležitá rýchlosť a keďže pri odporúčaní riešení by sa mali zohľadňovať konkrétne okolnosti každého prípadu,
N. keďže podľa článku 230 Zmluvy o ES Parlament má právo začať konanie pred Súdnym dvorom Európskych spoločenstiev za rovnakých podmienok ako Rada a Komisia a keďže podľa článku 201 zmluvy Parlament je oprávnený vykonávať kontrolu činnosti Komisie, a teda má k dispozícii právne i politické nástroje na to, aby mohol účinnejšie reagovať na oprávnené obavy občanov,
O. keďže Parlament však neustále presadzuje lojálnu spoluprácu, predovšetkým s Komisiou, ktorá je strážkyňou zmlúv, ako účinný prostriedok na riešenie problémov, ktoré viedli občanov k vyhľadaniu jeho pomoci,
P. keďže Parlament stále dostáva petície obviňujúce členské štáty z trvalého porušovania ľudských a základných práv predkladateľov petícií, keďže podľa článku 6 ods. 1 Zmluvy o EÚ je Únia založená na zásadách slobody, demokracie, právneho štátu a dodržiavania ľudských práv a základných slobôd a keďže podľa článku 7 ods. 1 Zmluvy o EÚ Parlament má právo začať konanie s cieľom určiť, či existuje jasné riziko vážneho porušenia zásad uvedených v článku 6 ods. 1 niektorým členským štátom,
Q. keďže Parlament uznáva citlivosť určitých prípadov a je odhodlaný prijať všetky potrebné kroky na ochranu práv predkladateľov petícií a dôvernosti ich osobných údajov bez toho, aby sa tým ohrozila transparentnosť samotného petičného procesu,
1. zdôrazňuje význam petičného procesu pri zabezpečovaní toho, aby individuálne obavy európskych občanov, pokiaľ ide o rešpektovanie ich práv na základe zmluvy a európskych právnych predpisov, našli primeranú odozvu a vhodné riešenia;
2. zdôrazňuje významný podiel Výbor pre petície na práci Európskeho parlamentu, ktorej cieľom je priblížiť sa občanom EÚ a zvýšiť legitímnosť, transparentnosť a zodpovednosť procesu rozhodovania EÚ;
3. je presvedčený, že petície predstavujú nástroj, pomocou ktorého možno zistiť, čo európska verejnosť očakáva od Európskej únie a do akej miery sa Európskej únii darí tieto očakávania plniť;
4. pripomína úlohu petícií ako nástroja, ktorý umožňuje občanom EÚ poukázať na nedostatky v európskych právnych predpisoch a upozorniť európske inštitúcie na každé porušovanie alebo nesprávne uplatňovanie týchto predpisov;
5. zdôrazňuje, že petície ponúkajú Európskemu parlamentu možnosť posúdiť nejasnosti pri uplatňovaní a vykonávaní práva ES na európskej, vnútroštátnej, regionálnej a miestnej úrovni a v prípade potreby aj konať v záujme ich odstránenia;
6. zdôrazňuje dôležitosť spolupráce s Komisiou pri hľadaní vhodných riešení problémových otázok, na ktoré Výbor pre petície upozorňujú európski občania, pretože sa v nich odráža priamy vplyv právnych predpisov, politík a činností ES na jednotlivcov;
7. vyjadruje poľutovanie nad tým, že jednotlivé členské štáty v mnohých prípadoch riadne neimplementovali ekologické normy Spoločenstva, a domnieva sa, že treba dôslednejšie kontrolovať najmä dodržiavanie predpisov práva Spoločenstva o ochrane biodiverzity a posudzovaní vplyvov niektorých verejných a súkromných projektov a plánov na životné prostredie;
8. víta 23. výročnú správu Komisie o kontrole uplatňovania práva Spoločenstva ( KOM(2006)0416 ), ktorá uznáva dôležitú úlohu petičného procesu pri odhaľovaní prípadov porušenia právnych predpisov;
9. opätovne žiada Komisiu, aby informovala o rozhodnutiach o začatí konania o porušení právnych predpisov hneď potom, ako takéto rozhodnutie prijme, ako aj o príslušných rozhodnutiach Súdneho dvora najmä v prípadoch, keď Parlament dostal petíciu týkajúcu sa danej otázky, a poznamenáva, že Komisia v tejto oblasti doposiaľ neodpovedala na opakované výzvy Výboru pre petície;
10. vyzýva Výbor pre petície, aby svoje rozhodnutia týkajúce sa petícií, ktoré prerokoval na svojich schôdzach, oznamoval písomnou formou a v krátkom časovom rozpätí, aby nedochádzalo k nedorozumeniam a nesprávnym interpretáciám zo strany médií a predkladateľov petícií;
11. pripomína, že je dôležité, aby sa v prípade, keď občania podajú v tej istej veci petíciu Európskemu parlamentu a sťažnosť Komisii, oba postupy pri riešení predloženého problému koordinovali, keďže petičné právo je základné právo zabezpečené zmluvou a Parlament poskytuje transparentný rámec na diskusiu, čo je nevyhnutným predpokladom zvýšenej zodpovednosti voči verejnosti, a vzhľadom na to musí mať v tejto súvislosti prednosť petičný postup;
12. opätovne vyjadruje znepokojenie Výboru pre petície nad neoprávnenou a neprimerane dlhou lehotou – často presahujúcou aj niekoľko rokov –, počas ktorej Komisia posúdi a uzavrie konanie o porušení právnych predpisov, ako aj svoju nespokojnosť s tým, že členské štáty často neplnia rozhodnutia Súdneho dvora; domnieva sa, že to znižuje dôveryhodnosť tvorby a koherentného uplatňovania práva ES a že to vedie k spochybňovaniu cieľov EÚ;
13. opakovane zdôrazňuje, že treba, aby Komisia využívala možnosť predvolávať členské štáty pred Súdny dvor na základe článku 228 Zmluvy o ES, aby v prípade, keď členské štáty oddialia vykonávanie rozhodnutia Súdneho dvora v konaniach o porušení právnych predpisov, bolo možné stanoviť pokuty vo forme paušálnych platieb a penále;
14. víta pokračujúci dialóg medzi Výborom pre petície a Európskym ombudsmanom; poukazuje na to, že Výbor pre petície podporil osobitné správy o európskych školách a transparentnosti zasadaní Rady; víta úspešné riešenie situácie, ktoré sa dosiahlo vďaka prístupu Komisie k riešeniu sťažností na porušovanie právnych predpisov, a podporuje žiadosť ombudsmana o zvýšenie jeho rozpočtu;
15. opätovne pripomína zámer Výboru pre petície obnoviť konanie v súvislosti s osobitnou správou Európskeho ombudsmana pre Európsky parlament v súvislosti s návrhom odporúčania pre Európsky úrad pre boj proti podvodom týkajúcim sa sťažnosti č. 2485/2004/GG;
16. zdôrazňuje, že treba, aby Rada ako jedna z inštitúcií sa viac zapájala do činností výboru, a podporuje jej účasť na schôdzach výboru na príslušnej úrovni, ako sa uvádza v medziinštitucionálnej dohode o lepšom zákonodarstve
Ú. v.
EÚ C 321, 31.12.2003, s.
1. , ktorú 16. decembra 2003 prijali Európsky parlament, Rada a Komisia;
17. opätovne navrhuje Rade, aby vymenovala vyššieho úradníka, ktorý by bol zodpovedný za koordináciu záležitostí týkajúcich sa petícií, pretože mnohé z petícií sa týkajú citlivých politických otázok spojených s transpozíciou právnych predpisov Spoločenstva členskými štátmi;
18. znovu prízvukuje, že členské štáty zohrávajú kľúčovú úlohu pri správnom vykonávaní právnych predpisov Spoločenstva, a zdôrazňuje, že ich praktické uplatňovanie rozhoduje o tom, do akej miery sa zvýši význam Európskej únie pre jej občanov; zdôrazňuje potrebu zvýšiť účasť predstaviteľov členských štátov a ich parlamentov na rokovaniach Výboru pre petície;
19. víta činnosť dočasného vyšetrovacieho výboru vo veci krízy spoločnosti Equitable Life Assurance Society a prínos členov Výboru pre petície a jeho sekretariátu, ktorí sa priamo podieľali na jeho práci; domnieva sa, že rozhodnutie zriadiť tento výbor v nadväznosti na predložené petície posilnilo snahu zabezpečiť riadne uplatňovanie práva Spoločenstva vo všetkých členských štátoch;
20. podporuje vysielanie vyšetrovacích misií podľa článku 192 rokovacieho poriadku do rôznych členských štátov EÚ s cieľom preskúmať otázky, na ktoré upozornili predkladatelia petícií, ako spôsob, ktorý uľahčuje hľadanie efektívnych a pragmatických riešení v záujme občana;
21. zdôrazňuje význam týchto misií v úsilí o zlepšenie komunikácie s občanmi a zvýšenie povedomia v členských štátoch o činnosti Európskeho parlamentu vo všeobecnosti a najmä o činnosti Výboru pre petície;
22. zdôrazňuje, že lepšie pochopenie funkcie petícií ako nástroja umožňujúceho občanom žiadať nápravu je úzko spojené s kvalitou informácií o podstate právnych predpisov, politík a cieľov ES, ktoré sú dostupné širokej verejnosti v Európe;
23. poznamenáva, že počet petícií, ktoré Parlament dostal počas druhého roka po rozšírení EÚ na 25 členských štátov, zostal relatívne nezmenený; poznamenáva však, že pristúpenie Rumunska a Bulharska v januári 2007 pravdepodobne spôsobí značný nárast počtu petícií podaných občanmi týchto krajín;
24. víta dohodu dosiahnutú v rámci výboru, ktorá viedla k zvýšeniu počtu riadnych členov Výboru pre petície na 40, a domnieva sa, že sa tým európskym občanom a osobám s bydliskom na území EÚ dostane zo strany výboru ešte viac porozumenia pri riešení ich prípadov, čo Európskemu parlamentu umožní lepšie reagovať na očakávania predkladateľov petícií;
25. zdôrazňuje, že treba posilniť sekretariát výboru s cieľom zabezpečiť potrebu jazykovej, právnej a politickej odbornosti, aby sa skrátila lehota na odpovede, zefektívnili vyšetrovania a aby boli jeho služby rovnako dostupné všetkým občanom EÚ;
26. opätovne pripomína, že treba nájsť finančné prostriedky nevyhnutné na pokračovanie vo vývoji elektronického softvérového systému pre petície (e-petícií), ktorý slúži ako databáza a ako nástroj na správu petícií poskytujúci informácie o postupe ich vybavovania, čím zvyšuje transparentnosť a účinnosť práce výboru;
27. žiada generálneho tajomníka, aby urýchlene prehodnotil „portál pre občanov“ na internetových stránkach Európskeho parlamentu s cieľom viac zviditeľniť portál informujúci o petičnom práve a vylepšiť jeho podobu, aby sa zabezpečila porovnateľnosť a zlučiteľnosť s internetovými stránkami Európskeho ombudsmana, ktorý sa, na rozdiel od Výboru pre petície, osobitne zaoberá sťažnosťami občanov týkajúcimi sa podozrení z nesprávneho úradného postupu v inštitúciách či orgánoch EÚ;
28. pripomína, že Európsky parlament od roku 1998 žiada o revíziu medziinštitucionálnej dohody o posilnení petičného práva z roku 1989
Ú. v.
EÚ C 120, 12.4.1989, s.
90. ; opakuje svoju naliehavú požiadavku, aby Rada a Komisia vykonali túto revíziu s cieľom vytvoriť účinnejší prostriedok nápravy a definovať jasný a súdržný rámec základnej spolupráce medzi inštitúciami v príslušnej oblasti;
29. víta rozhodnutie vykonať revíziu platných pravidiel upravujúcich petičný postup s cieľom objasniť spôsob, akým sa posudzuje prípustnosť petícií, a posilniť postupy v súvislosti s ochranou údajov a dôvernosti bez toho, aby bola ohrozená nevyhnutná transparentnosť samotného petičného procesu;
30. zdôrazňuje dôležitosť ochrany práv predkladateľov petícií ako základného prvku petičného procesu a víta konsenzus dosiahnutý v rámci výboru v súvislosti s postupom voči doteraz nevyriešeným petíciám vo veci Lloyd's, najmä pokiaľ ide o prejavenie plnej podpory pani X, ktorej meno bolo zverejnené proti jej vôli;
31. zdôrazňuje význam ochrany životného prostredia a víta veľký záujem Výboru pre petície o petície týkajúce sa životného prostredia, o ktorých rokuje na svojich schôdzach;
32. poveruje svojho predsedu, aby toto uznesenie a správu postúpil Výboru pre petície Rade, Komisii, Európskemu ombudsmanovi, vládam a parlamentom členských štátov a ich výborom pre petície, ich ombudsmanom alebo podobným príslušným orgánom.
DÔVODOVÁ SPRÁVA
Úvod
Táto správa sa vzťahuje na obdobie od 1. januára do 31. decembra 2006 a bola vypracovaná v súlade s článkom 192 rokovacieho poriadku, na základe ktorého je Výbor pre petície povinný informovať Parlament o výsledku svojich rokovaní.
V súlade s dohodou z roku 2005 je táto správa prvou správou o činnostiach Výboru pre petície za kalendárny rok (2006) a nie za parlamentný rok, ako to bolo v minulosti.
V správe možno preto vyvodiť závery na základe všetkých petícií prijatých v priebehu roka a poskytnúť tak ucelenejší obraz o ich počte, obsahu a prípustnosti či neprípustnosti.
Zo štatistík vyplýva, že počet petícií prijatých v roku 2006 je naďalej pomerne stabilný (1032 petícií v roku 2005 v porovnaní 1016 petíciami v roku 2006), pričom približne jedna tretina z nich bola vyhlásená za neprípustnú.
Medzi hlavné oblasti problémov predkladateľov petícií naďalej patrí životné prostredie a voľný pohyb tovaru, osôb a kapitálu.
Pri hľadaní vhodných riešení otázok spojených s petíciami je naďalej veľmi dôležitá spolupráca s Komisiou.
23. výročná správa Komisie o kontrole uplatňovania práva Spoločenstva ( KOM(2006)0416 ) uznáva úlohu petičného postupu pri odhaľovaní porušovania právnych predpisov.
V správe sa uvádza, že štvrtina až tretina petícií, ktoré boli doručené výboru v roku 2005, sú spojené s konaním o porušení právnych predpisov alebo dali podnet k takémuto konaniu, ktoré Komisia začala voči členských štátom na základe článku 226 Zmluvy o EÚ.
Od okamihu odoslania petície Európskej komisii až po začatie a ukončenie konania o porušení právnych predpisov však uplynie veľmi dlhá doba, čím sa odkladá okamih, kedy by sa mal vlastne predkladateľ petície dočkať nápravy.
Výbor pokračoval v dialógu s Európskym ombudsmanom a dôkladne preštudoval osobitné správy o európskych školách, transparentnosti zasadnutí Rady a spôsobe, akým Komisia rieši sťažnosti o porušení predpisov.
Výbor zaznamenal zvýšený počet osobitných správ využívaných ako prostriedok na uzavretie vyšetrovania Európskeho ombudsmana v súvislosti s údajným nesprávnym úradným postupom zo strany európskej inštitúcie.
Osobitná pozornosť bola venovaná opatreniam nadväzujúcim na osobitnú správu Európskeho ombudsmana pre Európsky parlament v súvislosti s návrhom odporúčania pre Európsky úrad pre boj proti podvodom týkajúcim sa sťažnosti 2485/2004/GG.
V máji 2006 sa v Štrasburgu konalo osobitné zasadnutie.
Výbor požiada o povolenie vypracovať správu bezprostredne po tom, ako Súdny dvor vydá svoje rozhodnutie.
Je potrebné neustále posilňovať spoluprácu s členskými štátmi a Radou, pretože ich účasť na činnosti Výboru pre petície by mohla výraznou mierou prispieť k riešeniu požiadaviek, ktoré sú predmetom petícií, a umožniť rýchlejšiu nápravu v jednotlivých prípadoch.
Spôsoby ako zlepšiť kvalitu petičného procesu boli a naďalej sú predmetom záujmu výboru a jeho sekretariátu.
Poslanci vyjadrili plnú podporu návrhu na zvýšenie počtu členov výboru, ktorý bol predložený v Cashmanovej správe o výsledkoch rokovaní Výboru pre petície ( A6-0178/2006 ).
Systém elektronických petícií (e-petícií), ktorý je zameraný na zlepšovanie transparentnosti a skrátenie lehôt spojených so spracovaním petícií, sa napriek určitým ťažkostiam naďalej rozvíja a zdá sa, že v rokoch 2007 – 2008 vstúpi do novej etapy.
V neposlednom rade sa poslanci plne zhodujú v tom, že je potrebné vykonať revíziu súčasných pravidiel upravujúcich petičný postup s cieľom objasniť spôsob posudzovania prípustnosti petícií a posilniť postupy v súvislosti s ochranou údajov bez toho, aby bola ohrozená transparentnosť samotného petičného procesu.
Právo predkladať petície
Petičné právo zakotvené v Zmluve o ES v článkoch 21 a 194 je významným znakom európskeho občianstva, pretože umožňuje každému občanovi Európskej únie a každej fyzickej alebo právnickej osobe s bydliskom alebo sídlom zaregistrovaným v členskom štáte obrátiť sa na Európsky parlament vo veci, ktorá spadá do pôsobnosti EÚ.
Predkladanie petícií je bezplatné a petície je možné predložiť písomne v ľubovoľnom úradnom jazyku EÚ faxom, poštou a prostredníctvom internetu.
V Rokovacom poriadku Európskeho parlamentu sa toto právo ďalej zdôrazňuje a vymedzuje ako prepojenie medzi občanmi a ich zástupcami na úrovni EÚ a tiež ako záruka možnosti zúčastňovať sa na procese prijímania politických rozhodnutí a ovplyvňovať ho.
Podstata tejto záruky je podrobne popísaná v článku 191, v ktorom sa vyslovene uvádza, že petícia je prípustná v prípade, že ju predkladateľ predloží vo „ veci, ktorá patrí do pôsobnosti Európskej únie a ktorá sa ho priamo dotýka (napr. združenia)” .
Otázka prípustnosti však neznamená, že by si výbor robil predčasný úsudok o obsahu petície ani že by vopred predpovedal výsledok rokovaní v tejto súvislosti.
Vytvára to však priestor na usporiadanie diskusie o otázkach nastolených v petícii alebo na akýkoľvek ďalší alternatívny postup, o ktorom môže výbor rozhodnúť, napríklad požiadanie Komisie o predbežné vyšetrenie tejto otázky alebo požiadanie ďalšieho príslušného výboru o informácie alebo stanovisko.
V rámci práce na revízii rokovacieho poriadku, ktorá sa začala v roku 2006, ktorej cieľom je zjednodušiť a objasniť určité ustanovenia o petíciách, sa zohľadní príležitosť podrobne popísať spôsob posudzovania prípustnosti.
V priebehu roku 2006 prijal Parlament 1016 petícií, čo predstavuje mierny pokles oproti roku 2005, keď bolo predložených 1032 petícií.
V roku 2006 bola rovnako ako v roku 2005 približne tretina petícií vyhlásená za neprípustnú , pretože nespadali do oblasti pôsobnosti EÚ.
Dva roky po rozšírení EÚ na 25 členov sa počet petícií zjavne ustálil a mierne presahuje počet 1000, pričom medzi najaktívnejších predkladateľov patria občania Nemecka, Británie, Španielska, Grécka, Francúzska, Talianska a Poľska.
Pristúpenie Rumunska a Bulharska do EÚ v roku 2007 bude mať pravdepodobne za následok, že zo strany týchto dvoch krajín bude výboru predložený veľký počet petícií.
Petície poskytujú dôležitý obraz o uplatňovaní európskych právnych predpisov a ich vplyve na jednotlivcov.
Petície umožňujú európskym občanom poukázať na nedostatky a problémy procesu transpozície a uplatňovania právnych predpisov a sú naďalej najlepším prostriedkom na kontrolu vykonávania európskych právnych predpisov na vnútroštátnej úrovni.
Väčšina petícií poukazuje na ťažkosti spojené s vykonávaním európskych právnych predpisov v oblasti životného prostredia, sociálnej bezpečnosti, uznávania diplomov a ďalších aspektov v súvislosti s fungovaním vnútorného trhu.
Medzi európske právne predpisy, ktorých sa petície týkajú najčastejšie, patrí smernica 85/337/EHS v znení zmien a doplnení smerníc 97/11/ES a 2003/35/ES o posudzovaní dosahu na životné prostredie a smernica 2003/4/ES o prístupe verejnosti k informáciám o životnom prostredí.
Vysoký počet petícií zo Spojeného kráľovstva, Nemecka a Írska týkajúcich sa veľkých finančných strát, ku ktorým došlo v dôsledku údajného nesprávneho hospodárenia spoločnosti Equitable Life, viedol Európsky parlament k vytvoreniu dočasného vyšetrovacieho výboru, ktorého úlohou je prešetriť „údajné porušenie práva a nesprávny úradný postup pri uplatňovaní práva Spoločenstva" (článok 193 zmluvy o ES).
Členovia Výboru pre petície sa zúčastnia na práci vyšetrovacieho výboru, ktorý predloží správu o výsledkoch svojej činnosti v roku 2007.
Veľký počet petícií sa týka dodržiavania základných práv v členských štátoch a vyjadruje postoje a stanoviská občanov k činnostiam EÚ.
Väčšine predkladateľov petícií sa odporúča, aby využili právne prostriedky, ktoré majú k dispozícii na vnútroštátnej úrovni, a až po vyčerpaní všetkých možností odvolania zvážili možnosť predstúpiť so svojím prípadom pred Európsky súd pre ľudské práva v Štrasburgu.
Pomer neprípustných petícií ukazuje na neustálu potrebu zvyšovať povedomie verejnosti a lepšie informovať európskych občanov o právnych predpisoch a politikách EÚ, ako aj o ich legitímnom práve predkladať petície Európskemu parlamentu.
Na dosiahnutie tohto cieľa je nevyhnutné zabezpečiť koordinované úsilie na európskej aj vnútroštátnej úrovni.
Vzťahy s Komisiou
Vzhľadom na samotnú podstatu činnosti Výboru pre petície, ktorá spočíva v umožnení jednotlivým občanom poukázať na porušovanie právnych predpisov ES priamo ovplyvňujúce ich záujmy, a vzhľadom na úlohu Európskej komisie pri monitorovaní transpozície a uplatňovania európskeho práva sú tieto dva orgány prirodzenými partnermi pri riešení takýchto situácií.
Výbor pre petície sa opiera o odborný prístup Európskej komisie pri vyšetrovaní možných porušení právnych predpisov Spoločenstva, ktoré boli odhalené prostredníctvom petícií.
Odporúčania Komisie majú naďalej kľúčovú úlohu pri určovaní najvhodnejšieho riešenia problémov predkladateľov petícií.
Výbor však naďalej vyzýva Komisiu, aby sa vyhýbala štandardným a prevažne všeobecným odpovediam založeným na striktnom výklade jej právomocí a na informáciách poskytnutých členskými štátmi.
Výbor pre petície opätovne zdôraznil, že pri posudzovaní petícií je potrebné zameriavať sa do väčšej miery na konkrétne problémy, a požiadal Európsku komisiu, aby viedla nezávislé vyšetrovanie, čo umožní koherentnejší prístup k špecifickým problémom.
Po niekoľkých výzvach adresovaných Komisii, aby viac uznávala význam petícií pri odhaľovaní možných porušení právnych predpisov, výbor s uspokojením poznamenáva, že Komisia vo svojej 23. výročnej správe o kontrole uplatňovania práva Spoločenstva uvádza, že štvrtina až tretina petícií doručených výboru v roku 2005 je spojená s konaním o porušení právnych predpisov alebo dala podnet k takémuto konaniu voči členským štátom v súlade s článkom 226 Zmluvy o EÚ.
Spokojnosť však do veľkej miery narúšajú dve závažné skutočnosti.
Prvá skutočnosť spočíva v tom, že kým sa dosiahne fáza začatia postupu podľa článku 226, uplynie mimoriadne dlhá doba trvajúca obvykle niekoľko rokov alebo podľa údajov Komisie v priemere 35 mesiacov.
Druhou skutočnosťou je, že aj v prípade, že sa konanie o porušení právnych predpisov dovedie do úspešného konca, a to dobrovoľným rozhodnutím členského štátu konať v súlade s konkrétnou smernicou alebo prostredníctvom rozhodnutia Európskeho súdneho dvora, konkrétny predkladateľ petície z toho často nemá priamy prospech.
Môžeme spomenúť aspoň dva prípady uvedené v správe Komisie, a to prípad predkladateľov petície vo veci spoločnosti Lloyd´s a lektorov cudzích jazykov „lettori”.
Okrem toho Komisia stále viac využíva tzv. horizontálne konanie o porušení právnych predpisov voči členským štátom.
Cieľom je spojiť niekoľko, niekedy aj desiatky prípadov porušenia právnych predpisov, do jedného súboru, ktorý potom Komisia prediskutuje s príslušným členským štátom s cieľom dosiahnuť dohodu.
Z administratívneho hľadiska je tento postup síce veľmi výhodný, pretože bezpochyby vyžaduje menej zamestnancov na prerokovanie takýchto otázok, z hľadiska predkladateľa, ktorý čaká na vyriešenie svojho problému, však takéto horizontálne konanie zhoršuje situáciu, pretože poukazuje na neschopnosť Parlamentu poskytnúť riešenie a oslabuje jeho dôveru, že môže EÚ priniesť akýkoľvek úžitok.
Vzhľadom na tieto skutočnosti Výbor pre petície v rámci dialógu s Európskou komisiou neustále zdôrazňoval úlohu petícií pri dosahovaní spoločného cieľa priblížiť Európu občanom a naliehavo žiadal, a to napriek tomu, že si je plne vedomý množstva dôvodov vedúcich k odkladu odpovedí Komisie na petície, aby sa prijali ďalšie opatrenia v záujme zvýšenia transparentnosti pri posudzovaní petícií a rýchlosti odpovedí predkladateľom petícií.
Výbor pre petície a Európsky ombudsman
Výbor pre petície a Európsky ombudsman vytvorili konštruktívny vzťah založený na nepretržitom dialógu a vzájomnom rešpektovaní právomocí a výhradných práv. Schwabova správa o výročnej správe 2005 o činnosti Európskeho ombudsmana ( 2006/2117(INI) ) poukazuje na úlohu ombudsmana pri podpore otvorenosti a zodpovednosti v procese prijímania rozhodnutí a v administratíve Európskej únie a jej prínos k transparentnosti činností európskych inštitúcií.
V roku 2006 predložil ombudsman výboru dve osobitné správy:
· Osobitná správa Európskeho ombudsmana pre Európsky parlament v nadväznosti na návrh odporúčania Rade Európskej únie vo veci sťažnosti 1487/2005/GG o používaní jazykov na internetových stránkach predsedníctva EÚ.
Výbor pre petície rozhodol, že o nej vypracuje správu (spravodajca Rainer Wieland).
· Osobitná správa Európskeho ombudsmana pre Európsky parlament v nadväznosti na návrh odporúčania Európskej komisii vo veci sťažnosti 289/2005/(WP)GG o spôsobe pristupovania Komisie k sťažnostiam obsahujúcim obvinenie z porušenia právnych predpisov.
Dňa 15. mája 2006 sa v nadväznosti na osobitnú správu Európskeho ombudsmana vo veci sťažnosti 2485/2004/GG v súvislosti s odporúčaniami Európskemu úradu pre boj proti podvodom (OLAF) konalo mimoriadne zasadnutie Výboru pre petície za účasti Európskeho ombudsmana Nikiforosa Diamandourosa a Franz-Hermanna.
Výbor pre petície má v úmysle ďalej požiadať konferenciu predsedov, aby pripravila správu o osobitnej správe Európskeho ombudsmana.
Vzťahy s Radou a členskými štátmi
Samotnou podstatou petičného procesu je odhaľovať problémy, ktoré sa vyskytnú pri transpozícii alebo vykonávaní európskych právnych predpisov členskými štátmi.
Predkladatelia petícií vyhľadávajú pomoc a nápravu a na poskytnutie rýchlych riešení je potrebné, aby sa výbor mohol spoľahnúť na spoluprácu s Radou a členskými štátmi.
Opakované výzvy adresované Rade, aby sa do väčšej miery zapojila do činností výboru, zostávajú bez odpovede.
Vzťahy medzi Výborom pre petície a členskými štátmi sa naďalej rozvíjajú.
Mali by sa však prijať ďalšie kroky v záujme pozitívnej spolupráce s cieľom poskytnúť občanom tie najlepšie riešenia ich problémov.
Členské štáty sa zúčastňovali na činnosti výboru od prípadu k prípadu, ale ich vzťahy sa stále vnímajú ako pomerne konfliktné.
Vysvetľuje to samotná podstata petícií, ktorá spočíva v predkladaní sťažností o údajných zlyhaniach vnútroštátnych alebo regionálnych orgánov pri uplatňovaní európskych právnych predpisov.
Je však dôležité zdôrazniť, že hlavným cieľom Výboru pre petície nie je kritika členských štátov, ale pomoc občanom pri riešení ich problémov.
Spolupráca by na rozdiel od kladenia prekážok mala viesť k tomu, že sa mnohé prípady vyriešia rýchlejšie a v najlepšom záujme všetkých strán.
Elektronické petície (e-petície)
Od roku 2002 Výbor pre petície nepretržite požadoval vytvorenie spoľahlivého systému na riadenie pracovných procesov a databázy s cieľom zabezpečiť účinné fungovanie a spracovanie narastajúceho počtu žiadostí, to znamená systému, ktorý by zvýšil transparentnosť práce výboru v záujme verejnosti.
V priebehu prvej polovice roku 2006 pokračovala práca na zlepšovaní funkcií súčasného systému elektronických petícií a niekoľko mesiacov prebiehali dôkladné prípravné práce týkajúce sa druhej etapy procesu e-petícií.
V záujme zlepšenia a zjednodušenia systému bolo prvoradým cieľom začleniť do systému e-petícií funkcie Geda.
V lete 2006 zastavilo Riaditeľstvo pre informačné technológie prácu na vývoji druhej etapy elektronických petícií z dvoch dôvodov.
Prvý dôvod súvisel s množstvom technických a licenčných problémov, ktoré viedli riaditeľstvo k upusteniu od používania softvéru Documentum.
Druhým dôvodom bolo vyčerpanie rozpočtu na rozvoj aplikácií IT na príslušný rok.
Náhrada za softvér Documentum bola schválená koncom roka 2006, takže analýza a plánovanie migrácie e-petícií (a 2 ďalších príslušných aplikácií) mohli začať až začiatkom roka 2007.
V dôsledku rozhodnutia Riaditeľstva pre IT sa dodatočné funkcie, o ktoré Výbor pre petície predtým žiadal, budú môcť rozvíjať ako súčasť migračného procesu a spustia sa koncom roka 2007, t. j. omnoho neskôr, ako bolo plánované.
Vyšetrovacie misie
Výbor využil možnosť stanovenú v článku 192 a v roku 2006 uskutočnil niekoľko vyšetrovacích misií, ktorých cieľom bolo vyšetrenie niektorých problematických petícií priamo na mieste.
Tieto návštevy sa konali po tom, ako sa príslušné otázky riadne prediskutovali vo výbore a jasne sa stanovili ciele týchto návštev.
Takéto návštevy podstatnou mierou zlepšujú schopnosť výboru, pokiaľ ide o porozumenie jednotlivým aspektom petícií a hľadanie riešení na komplexné problémy v spolupráci so všetkými zainteresovanými stranami.
Zároveň umožňujú priamy kontakt s európskymi občanmi a vnútroštátnymi orgánmi a prispievajú tak k všeobecnému úsiliu o zvýšenie povedomia o činnosti výboru.
Konali sa štyri takéto vyšetrovacie misie: na Malte (9. – 11. mája 2006), v Španielsku (25. – 26. júna 2006), v Poľsku (11. – 14. júla 2006) a v Spojenom kráľovstve (5. – 6. decembra 2006).
Cieľom návštevy na Malte, ktorú podnikol predseda výboru, bolo čiastočne predstaviť maltským orgánom činnosť výboru a stretnúť sa niekoľkými občanmi z ostrovov, ktorí predložili výboru petície.
Predseda tiež viedol užitočné diskusie o činnosti výboru s maltským ombudsmanom a členmi Snemovne reprezentantov.
Kľúčová časť návštevy umožnila dôkladné vyšetrenie obvinení, ktoré sa vzťahovali na spôsob uplatňovania smernice o vtákoch v súvislosti s druhmi sťahovavých vtákov.
Návšteva sa konala po tom, ako niekoľko združení a osôb predložili petície poukazujúce na nedostatočné kontroly lovu chránených vtákov a možné porušovanie európskych právnych predpisov stanovených v smerniciach o vtákoch a biotopoch.
V Španielsku sa delegácia výboru zamerala na vyšetrenie obvinení, ktoré vznieslo niekoľko predkladateľov petícií v súvislosti s prebiehajúcou výstavbou diaľničného projektu M30 v Madride a okolí.
Parlament nespochybnil právo príslušných orgánov v Madride na vytvorenie riadnej dopravnej infraštruktúry, ktorú považovali za nevyhnutnú.
Predkladatelia petície však poukázali na to, že sa pravdepodobne plne nedodržali európske právne predpisy týkajúce sa dosahu projektu na životné prostredie, hluku a znečistenia ovzdušia či verejného zadávania zákaziek.
Na základe samostatného rozhodnutia začala Európska komisia 4. apríla konanie o porušení právnych predpisov.
Členovia vyšetrovacej misie sa v priebehu svojej návštevy stretli s verejnými orgánmi, miestnymi obyvateľmi, na ktorých má tento projekt dosah, a ďalšími zainteresovanými stranami.
Cieľom návštevy Poľska (Varšavy a Poznane) bolo poskytnúť členom prehľad o opatreniach prijatých poľskou vládou v súvislosti s európskou integráciou, ako aj o súčasnom stave vecí.
Členovia delegácie mali možnosť stretnúť sa s novými predsedami výborov pre zahraničné veci Senátu a Sejmu, ako aj s predsedom (maršálkom) poľského parlamentu (Sejmu).
V Poznani sa členovia zúčastnili na seminári na tému „Európsky systém ochrany ľudských práv” na Univerzite Adama Mickiewicza za účasti rektora univerzity prof. dr. hab.
Stanislawa Lorenca, Európskeho ombudsmana Nikiforosa Diamandourosa, prof. dr. hab.
Pawla Bortkiewicza a predsedu výboru Marcina Libickiho.
Počas pobytu vo Varšave sa uskutočnilo stretnutie s predkladateľmi petícií o dopravnom koridore Via Baltica, východnom obchvate Varšavy, lanovej dráhe Kuznice-Kasprowy Wierch v Tatrách, ktoré patria do sústavy chránených území Natura 2000, a dosahu plynovodu v Baltickom mori na životné prostredie.
K hlavným bodom programu návštevy Spojeného kráľovstva patrilo stretnutie v kancelárii Európskeho parlamentu v Londýne s cieľom objasniť dôvody, ktoré viedli Výbor pre petície k uzavretiu petícií vo veci spoločnosti Lloyd´s, konzultácie na oddelení pre petície Úradu predsedu vlády a diskusia s predkladateľmi petícií o problematike ochorenia skleróza multiplex.
Vzhľadom na počet nových petícií v súvislosti s ochorením skleróza multiplex a na potrebu nadviazať na správu výboru z decembra 2003 výbor opätovne dôkladne prerokoval túto otázku na svojom novembrovom zasadnutí za účasti bývalého parlamentného spravodajcu Uma Aaltonena, zástupcov Európskej platformy pre sklerózu multiplex, ako aj zástupcov spoločností pre sklerózu multiplex z väčšiny krajín EÚ.
Komisia a fínske predsedníctvo vydali vyhlásenie o dosiahnutom pokroku v súvislosti s kódexom osvedčených postupov, o ktorý žiadal Parlament vo svojom uznesení.
Závery
Táto správa poskytuje prehľad hlavných prvkov charakterizujúcich činnosť Výboru pre petície v roku 2006 a poukazuje na jeho dosiahnuté výsledky, ako aj na oblasti, v ktorých je potrebné ďalej napredovať.
Činnosť výboru sa zamerala na to, aby sa prekladateľom petícií poskytlo čo najvhodnejšie riešenie.
V záujme tohto cieľa sa výbor usiloval zabezpečiť transparentnosť a účinnosť spracovania petícií, ako aj poskytovanie občanom komplexných odpovedí na otázky, ktoré nastolili.
Pri tejto práci je naďalej veľmi dôležité zabezpečiť spoluprácu s ďalšími európskymi inštitúciami a orgánmi, predovšetkým s Európskou komisiou.
Podrobné informácie o konkrétnych prípadoch, správy, stanoviská a dokumenty zo schôdzí Výboru pre petície sú k dispozícii na jeho internetovej stránke.
PRÍLOHA I: Petície doručené Európskemu parlamentu
Rok
2004
2005
2006
Celkový počet
1002
1032
1021
Prípustné
623
628
667
Neprípustné
379
318
354
PRÍLOHA II: Štatistika petícií predložených v roku 2006 podľa jazyka petícií
nemčina 274
angličtina 177
španielčina 127
francúzština 69
gréčtina 68
taliančina 68
poľština 56
holandčina 20
portugalčina 18
švédčina 11
maďarčina 7
fínčina 5
slovenčina 4
čeština 4
dánčina 3
slovinčina 2
lotyština 1
estónčina 1
PRÍLOHA III: Korešpondencia výboru
Rok
Doručené listy
Odoslané listy
2004
3148
2728
2005
2145
2788
2006
2415
2550
PRÍLOHA IV: Petície prerokované vo výbore v roku 2006 (body A)
Začaté
Uzatvorené
Spolu
Albánsko
1
1
Rakúsko
2
3
5
Belgicko
8
6
14
Česká republika
3
3
Dánsko
1
1
2
Fínsko
2
2
Francúzsko
17
8
25
Nemecko
30
23
53
Grécko
29
12
41
Maďarsko
4
2
6
Írsko
14
4
18
Taliansko
32
9
41
Kiribati
1
1
Malta
2
2
4
Holandsko
5
4
9
Poľsko
17
3
20
Portugalsko
12
3
15
Rumunsko
1
1
Španielsko
36
30
66
Švédsko
2
1
3
Togo
1
1
Spojené kráľovstvo
37
12
49
SPOLU
253
127
380
VÝSLEDOK ZÁVEREČNÉHO HLASOVANIA VO VÝBORE
Dátum prijatia
3.10.2007
Výsledok záverečného hlasovania
+:
–:
0:
21
Poslanci prítomní na záverečnom hlasovaní
Margrete Auken, Simon Busuttil, Carlos Carnero González, Michael Cashman, Proinsias De Rossa, Alexandra Dobolyi, Lidia Joanna Geringer de Oedenberg, David Hammerstein, Marian Harkin, Luis Herrero-Tejedor, Carlos José Iturgaiz Angulo, Lasse Lehtinen, Marcin Libicki, Mairead McGuinness, Miguel Angel Martínez Martínez, Maria Matsouka, Manolis Mavrommatis, Gay Mitchell, Marie Panayotopoulos-Cassiotou, Kathy Sinnott, Radu Ţîrle
Náhradníci prítomní na záverečnom hlasovaní
Náhradníci (čl. 178 ods. 2) prítomní na záverečnom hlasovaní
