Otázka na písomné zodpovedanie E-010139/2011
Komisii
článok 117 rokovacieho poriadku
Monika Flašíková Beňová (S&D)
(7. novembra 2011)
Vec: Problematika starších príslušníkov rómskej komunity
Starší príslušníci rómskej komunity tvoria jednu z najzraniteľnejších skupín obyvateľstva Európskej únie vôbec.
Nielenže čelia problémom starších obyvateľov Európy, ktoré prirodzene súvisia s fyziologickými, ekonomickými a sociálnymi zmenami, ktoré proces starnutia prináša, ale týkajú sa ich aj problémy príslušníkov rómskej komunity ako napr. neprijateľná úroveň chudoby, diskriminácia, sociálne vylúčenie či rasistické útoky.
Výskyt týchto negatívnych faktorov bráni rómskym seniorom z Európskej únie v uplatňovaní ich základných práv a slobôd zaručených v Charte základných práv Európskej únie a zabraňuje ich integrácii do spoločnosti.
Treba si však uvedomiť, že starnutie nie je choroba, ale nezvratný fyziologický proces patriaci do života spoločnosti, a že nadišiel čas, aby Európska únia definitívne skoncovala s potláčaním základných ľudských práv a slobôd takej zraniteľnej skupiny obyvateľov Únie, akou je starnúca rómska menšina.
—
V súvislosti s činnosťou EÚ v oblasti rómskej problematiky a Európskeho roka aktívneho starnutia a generačnej solidarity 2012 plánuje Komisia vydať určitý druh odporúčania na riešenie neprijateľnej sociálnej situácie starších príslušníkov rómskej komunity?
