Otázka na písomné zodpovedanie E-009999/2011
Komisii
článok 117 rokovacieho poriadku
Pino Arlacchi (S&D) , Dimitar Stoyanov (NI) , Michail Tremopoulos (Verts/ALE) , Robert Rochefort (ALDE) , Wolfgang Kreissl-Dörfler (S&D) , Frieda Brepoels (Verts/ALE) , Boris Zala (S&D) , Liisa Jaakonsaari (S&D) , Ivo Vajgl (ALDE) , Mariya Nedelcheva (PPE) , Sabine Lösing (GUE/NGL) , Pavel Poc (S&D) , Roberto Gualtieri (S&D) , Kyriakos Mavronikolas (S&D) , Keith Taylor (Verts/ALE) , Nikolaos Chountis (GUE/NGL) , Guido Milana (S&D) a Ana Gomes (S&D)
(27. októbra 2011)
Vec: VP/HR - predaj zbraní z USA do Bahrajnu v hodnote 53 miliónov USD
Vyše tucta amerických a európskych skupín pôsobiacich v oblasti ľudských práv a kontroly zbraní nalieha na Kongres USA, aby zablokoval navrhovaný predaj zbraní Bahrajnu v hodnote 53 miliónov USD, najmä pancierových vozidiel typu Humvee, ktoré by mohli bezpečnostné sily kráľovstva použiť proti demonštrantom.
Ide o prvý predaj navrhnutý vládou Spojených štátov od februárového zásahu bahrajnskej vlády proti státisícom účastníkov pokojných demonštrácií, ktorí požadovali väčšiu politickú slobodu.
Odvtedy bahrajnské bezpečnostné sily ďalej brutálne potláčali demonštrácie a uskutočňovali nemilosrdný odvetný program.
V polovici marca vláda vyhlásila tzv. stav národnej bezpečnosti a bahrajnské obranné sily – príjemca navrhovanej dodávky zbraní – boli poverené potlačením prevažne pokojnej demonštrácie.
Počas násilného zásahu, ktorý nasledoval, bolo bezpečnostnými silami usmrtených vyše 40 ľudí a viac než 1 600 ich bolo zatknutých.
Orgány potom začali rozsiahlu odvetnú kampaň proti všetkým, ktorí demonštrácie podporili alebo sa na nich zúčastnili, vrátane aktivistov za ľudské práva, novinárov a zdravotníckych pracovníkov.
Vzhľadom na túto skutočnosť sa v príslušnom tlačovom vyhlásení Ministerstva obrany USA odôvodňuje tento predaj tým, že bahrajnská vláda sa považuje za „významnú silu pre politickú stabilitu a hospodársky pokrok na Blízkom východe“.
1.
Je si vysoká predstaviteľka EÚ pre zahraničné veci/podpredsedníčka Komisie vedomá týchto skutočností, ktoré sú v rozpore s americkými a európskymi zákonmi zakazujúcimi transfer akéhokoľvek vojenského vybavenia vojenským alebo bezpečnostným jednotkám, o ktorých existujú dôveryhodné správy, že sa dopustili porušovania ľudských práv?
2.
Má vysoká predstaviteľka EÚ pre zahraničné veci/podpredsedníčka Komisie nejaké informácie o nedávnom alebo plánovanom predaji európskych zbraní Bahrajnu?
3.
Znepokojuje vysokú predstaviteľku EÚ pre zahraničné veci/podpredsedníčku Komisie skutočnosť, že ľudia na Blízkom východe nebudú brať vyhlásenia západných krajín o demokracii a ľudských právach v regióne vážne, keď sa zdá, že namiesto toho, aby v prípade svojho spojenca Bahrajnu vyvodili zodpovednosť, odplácajú represiu ďalšími zbraňami?
