Mimoriadne plenárne zasadnutie: samit EÚ a zhodnotenie fínskeho predsedníctva
Inštitúcie
2006-12-19 - 14:35
Fínsky premiér Vanhanen v Európskom parlamente
Poslanci sa v pondelok 18. decembra zišli na mimoriadnom plenárnom zasadnutí v Bruseli.
Hlavným cieľom schôdze bolo oboznámiť sa s výsledkami samitu hláv členských štátov EÚ, ktorý sa konal minulý štvrtok a piatok.
Fínsky premiér Matti Vanhanen zhodnotil polročné predsedníctvo Fínska v EÚ a spoločne s podpisom predsedu EP Josepa Borrella spečatil chemickú legislatívu REACH a tiež siedmy Rámcový program pre výskum.
Oba zákony sa tak začnú uplatňovať už v roku 2007.
Predsedníctvo EÚ rotuje v šesťmesačných intervaloch medzi členskými štátmi.
Predsedajúca krajina dohliada nad prerokovanou agendou a môže ovplyvniť smer, akým sa Únia v niektorých oblastiach uberá.
Fínsko sa predsedníctva ujalo 1. júla a pomyselný štafetový kolík odovzdá 1. januára Nemecku.
Hodnotenie z pohľadu predsedníckej krajiny
Fínsky predseda vlády Matti Vanhanen sa v priestoroch Parlamentu na chvíľu vrátil k samitu hláv členských štátov, kde dominovala téma rozširovania Únie.
Pozastavenie rokovaní s Tureckom vyplýva z faktu, že Ankara si podľa neho nectila záväzky.
Zároveň však zdôraznil, že "budúcnosť Turecka leží v Európskej únii".
Pokiaľ ide o ústavu EÚ, Vanhanen odmieta schvaľovanie textu po jednotlivých častiach.
Hlavnou prioritou končiaceho sa polročného predsedníctva bola podľa slov fínskeho premiéra jednota Európskej únie.
Tá sa ukázala vtedy, keď Únia zaujala "pevný a jednotný postoj" ku konfliktu v Libanone a tiež vo vzťahu EÚ k Rusku: "Nie som si celkom istý, že Rusko ide správnym smerom...ale Rusko je pre Úniu dôležité," uviedol Vanhanen.
Reakcie poslancov: Fínske predsedníctvo odviedlo dobrú prácu
K hodnoteniu fínskeho predsedníctva sa dostali aj jednotlivé politické skupiny v Parlamente.
Hans-Gert Poettering zo skupiny ľudovcov a európskych demokratov zablahoželal fínskemu predsedníctvu najmä "k famóznym úspechom akými sú REACH, smernica o službách a siedmy Rámcový program pre výskum".
Líder socialistov Martin Schulz zase poznamenal, že "bez reformy sa Únia rozširovať ďalej nemôže".
Vyjadril sa tiež k problému prisťahovalectva.
"Európa potrebuje migračnú politiku, ktorá nebude len o reštrikciách," dodal Schulz.
Podľa predsedu skupiny liberálov Grahama Watsona kládlo Fínsko počas predsedníctva "príliš veľký dôraz na bezpečnosť" a príliš malo sa venovalo humanitárnym otázkam.
Brian Cowley zo skupiny Únia za Európu národov si myslí, že EÚ musí nájsť dôvody "prečo ľudia utekajú" zo svojich krajín a smerujú do EÚ.
Spolupredsedníčka skupiny zelených Monica Frassoni uvítala pokrok, ktorý fínske predsedníctvo dosiahlo v otázkach prisťahovalectva, klimatických zmien a ústavnej zmluvy.
V budúcnosti by sa podľa jej slov mala väčšia pozornosť venovať obnoviteľným energetickým zdrojom.
Negatívne hodnotenie zaznelo z úst Sylvii-Yvonne Kaufmann, ktorej skupina Európska zjednotená ľavica nemohla súhlasiť so smernicou o službách a ani s chemickou legislatívou REACH.
Kriticky sa na adresu odchádzajúceho predsedníctva vyjadril aj Nigel Farage zo skupiny nezávislosť/demokracia, podľa ktorého bolo ratifikovanie návrhu ústavy EÚ fínskym parlamentom zbytočné.
"Hoci je ústava mŕtva, obsah mŕtvy nie je.
Zlepšenie rozhodovacieho procesu prinesie EÚ viac právomocí," uviedol Farage.
K hodnoteniu sa pridal aj predseda Komisie José Manuel Barroso, ktorý za pozitívne príklady vybral schválenie smernice o službách, rozšírenie EÚ, prístup k energetickej politike, schválenie chemickej legislatívy REACH a tiež siedmeho Rámcového programu pre výskum.
Slávnostné podpisy
Zástupca predsedníckej krajiny Matti Vanhanen a predseda Parlamentu Josep Borrell svojimi podpismi definitívne uzavreli legislatívny proces schvaľovania dvoch európskych zákonov.
Siedmy rámcový program pre výskum poslanci schválili ešte 30. novembra a na najbližších sedem rokov sa budú prostredníctvom neho financovať aktivity za 54 miliárd eur.
Druhý zákon, chemický balík opatrení s názvom REACH, umožní zhromaždiť údaje o približne 30 000 chemických látkach, ktoré sa na európsky trh dostali ešte pred rokom 1981.
20061219STO01642 Výsledky Európskej rady zo 14. - 15. decembra Podpis legislatívy REACH a 7. rámcového programu pre výskum
SK
1
PHOTO
20061219PHT01649.jpg
-//EP//TEXT IM-PRESS 20061214IPR01533 0 NOT XML V0//SK
-//EP//TEXT IM-PRESS 20061214IPR01531 0 NOT XML V0//SK
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
