Prvé reakcie EP na legislatívny balík pre boj proti klimatickým zmenám
Inštitúcie
2008-01-23 - 15:22
Predseda EK predstavil návrhy energetickej legislatívy
Parlament dnes dostal prvú šancu reagovať na nový legislatívny balík opatrení v oblasti boja proti klimatickým zmenám, ktorý na mimoriadnom zasadnutí pléna predstavil predseda Európskej komisie José Manuel BARROSO.
Poslanci ocenili navrhované záväzky (zníženie emisií, problematiku obnoviteľných zdrojov, revíziu systému obchodovania s emisnými kvótami a problematiku zachycovania uhlíka), no vyslovili obavy o ciele týkajúce sa biopalív, ako aj o dopad opatrení na priemysel a zamestnanosť.
Predseda Komisie José Manuel BARROSO , odprevádzaný viacerými členmi Európskej komisie, oboznámil na mimoriadnom plenárnom zasadnutí europoslancov s kľúčovým legislatívnym balíkom , zameraným na energetické otázky a problematiku boja proti klimatickým zmenám, o ktorom bude Parlament hlasovať v priebehu tohto roka v rámci postupu spolurozhodovania .
Podľa Európskej komisie je potrebné znížiť emisie skleníkových plynov o 20 % oproti úrovni z roku 1990, zvýšiť podiel obnoviteľných zdrojov energie na celkovej spotrebe v EÚ na 20 % a zvýšiť energetickú účinnosť v Európe o 20 % - to všetko do roku 2020 (tzv. plán "20-20-20 do 2020").
Náklady na vykonanie týchto opatrení by pritom podľa predsedu Európskej komisie "nemali presiahnuť 0,5% hrubého domáceho príjmu Únie, čo predstavuje približne 3 eurá na každého občana EÚ týždenne", kým nečinnosť by naopak podľa jeho slov stála až desaťkrát viac.
V zmysle zvýšenia zamestnanosti by to podľa predsedu Komisie malo znamenať až milión nových pracovných miest.
"Historický legislatívny balíček", odrážajúci odhodlanie politických lídrov EÚ bojovať proti klimatickým zmenám, zahŕňa podľa slov José Manuela BARROSA nasledovné legislatívne návrhy:
aktualizáciu systému obchodovania s emisiami (ETS);
stanovenie diferencovaných limitov emisií skleníkových plynov v odvetviach, ktoré nespadajú do ETS;
stanovenie diferencovaných národných cieľov odrážajúcich podiel obnoviteľných zdrojov energie na celkovej spotrebe energie danej krajiny;
vytvorenie právneho rámca pre bezpečné a k životnému prostrediu šetrné zachycovanie a skladovanie uhlíka
a revíziu kódexu v oblasti poskytovania štátnych podpôr na environmentálne účely.
Návrhy tiež podľa slov predsedu Komisie stanovia kritéria, ktoré majú zaručiť to, že biopalivá budú vyrábané udržateľne a že sa bude podporovať výroba 2. generácie biopalív.
Ako prvá z europoslancov vystúpila v pléne EP poslankyňa Marianne THYSSEN (EPP-ED, BE) za Skupinu Európskej ľudovej strany (kresťanských demokratov) a Európskych demokratov.
Deň predstavenia týchto plánov Európskou komisiou označila za "historický míľnik" a vyjadrila potešenie nad tým, že "Európa nemá strach prevziať v boji proti zmenám klímy svetové vodcovstvo".
Legislatívne návrhy Európskej komisie podľa jej slov skupina EPP-ED podporuje vo všetkých bodoch, no je "potrebné overiť si, či sú realizovateľné pre členské štáty, ako aj pre priemysel".
Pre boj proti klimatickým zmenám treba podľa jej slov začať konať, no popritom treba zachovať fungujúci trh práce a hospodársky rast, inak "Európa stratí na oboch frontoch a firmy prejdú do krajín, kde nebudú žiadne obmedzenia", uviedla v svojom príspevku.
Hannes SWOBODA (PES, AT) zo Socialistickej skupiny v Európskom parlamente ocenil stanovené ciele a zdôraznil, že ich bude treba nielen proklamovať, ale aj dodržiavať.
Uviedol tiež, že značné úsilie bude treba venovať investíciám do výskumu.
Rovnako ako jeho predrečníčka, aj on zdôraznil, že bude treba zohľadňovať tak ekologické, ako aj ekonomické aspekty celej problematiky a dosiahnuť takú zhodu, "akú našiel Parlament pri hlasovaní o legislatíve známej pod názvom REACH ".
Za Skupinu Aliancia liberálov a demokratov vystúpil Graham WATSON (ALDE, UK), ktorý vrelo uvítal predložené návrhy a označil ich za najvýznamnejší krok tejto Európskej komisie od jej nástupu do funkcie.
Novonavrhované opatrenia podľa slov tohto politika môžu Európe poskytnúť viacero výhod a preto podľa neho netreba akceptovať žiadne výhovorky.
Liam AYLWARD (UEN, IE) za Skupinu Únie za Európu národov súhlasil, že je potrebné viac sa venovať alternatívnym zdrojom energie, hoci cieľ 10% pre biopalivá je podľa jeho slov privysoký.
Ich produkcia musí mať podľa poslanca Aylwarda zároveň trvalo udržateľný charakter.
Čo sa týka vyhlásenia predsedu EK o nutnosti venovať sa biopalivám 2. generácie uviedol, že tento zámer víta, no podľa jeho slov je potrebné zaoberať sa biopalivami 3. generácie.
Poslankyňa Rebecca HARMS (Greens/EFA, DE) zo Skupiny zelených/Európska slobodná aliancia v rozprave zdôraznila neprimeranosť útokov európskeho priemyslu, najmä vzhľadom na to, že situáciu nadmerných emisií podľa jej slov "nezavinila Čína či India, ale práve voľný trh vyspelých krajín, ktorý nebol dostatočne regulovaný".
Roberto MUSACCHIO ( GUE/NGL, IT) za Konfederatívnu skupinu Európskej zjednotenej ľavice - Nordickej zelenej ľavice vymenoval viacero bodov predložených návrhov, s ktorými podľa jeho slov nemôže súhlasiť, medzi nimi napríklad ciele pre produkciu biopalív, či výnimky pre oceliarsky priemysel, ktoré označil za "veľmi nebezpečné".
Johannes BLOKLAND (IND/DEM, NL) zo Skupiny nezávislosť/demokracia zdôraznil, že Únia potrebuje konať, "aj keď niektoré navrhované opatrenia môžu byť bolestivé", a napriek tomu, že lobisti sa budú podľa jeho slov v najbližších mesiacoch veľmi sťažovať, "je potrebné ukázať pevnú chrbtovú kosť".
Kritiku vyslovil len pri cieľoch pre biopalivá, kde je podľa neho potrebná obozretnosť.
V rámci rozpravy vystúpila aj slovenská europoslankyňa Irena BELOHORSKÁ (NA, SK), ktorá pripomenula výsledky konferencie o klimatických zmenách z Bali z decembra 2007, a uviedla, že na tejto konferencii vytvorený akčný plán a cestovná mapa, ako aj novovytvorený Adaptačný fond sú výzvami, v ktorých musí Európska únia prevziať vedúcu úlohu.
"Európska únia musí pripustiť svoju mieru zodpovednosti za stav, aký v oblasti klimatických zmien máme a teda je logické, že rozvinuté krajiny a rozvojové krajiny nebudú mať rovnaké ciele", uviedla.
Čína a India musia podľa jej slov za znižovanie emisií získať exaktne definovanú kompenzáciu, kým Spojené štáty musia začať brať tento problém vážne, inak budú podľa poslankyne Belohorskej akékoľvek snahy "len mrhaním času".
"Konferencia v Bali nie je nástupcom Kjótskeho protokolu, ale dúfajme, že bude pôsobiť ako stimul na to, aby sa tento problém začal riešiť", uviedla.
x x x
Po predstavení tohto mimoriadne dôležitého návrhu legislatívy Európskou komisiou bude Parlament v najbližších mesiacoch v rámci spolurozhodovacieho schvaľovacieho postupu rozhodovať, či takto navrhnutú legislatívu prijme, zamietne, alebo zmení.
20080122IPR19355
SK
1
PHOTO
20080123PHT19464.jpg
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
