13.12.2010 B7-0716/2010 NÁVRH UZNESENIA predložený na základe vyhlásenia podpredsedníčky Komisie/vysokej predstaviteľky Únie pre zahraničné veci a bezpečnostnú politiku
v súlade s článkom 110 ods. 2 rokovacieho poriadku
o situácii na Pobreží Slonoviny
Cristian Dan Preda
,
Vito Bonsignore
v mene poslaneckého klubu PPE
PE450.548v01-00 B7‑0416/2010 Uznesenie Európskeho parlamentu o situácii na Pobreží Slonoviny
Európsky parlament ,
– so zreteľom na svoje predchádzajúce uznesenia o Pobreží Slonoviny,
– so zreteľom na Dohodu z Cotonou o partnerstve medzi EÚ a krajinami AKT podpísanú v júni 2000,
– so zreteľom na príslušné rezolúcie Bezpečnostnej rady OSN o Pobreží Slonoviny, najmä rezolúciu č. 1765 z roku 2007, rezolúciu č. 1933 z roku 2010 a rezolúciu č. 1946 z roku 2010,
– so zreteľom na vyhlásenia vysokej predstaviteľky Únie/podpredsedníčky Komisie Catherine Ashtonovej o volebnom procese, a najmä na jej vyhlásenie z 3. decembra 2010 o výsledkoch volieb na Pobreží Slonoviny a vyhlásenie z 1. decembra 2010 o druhom kole prezidentských volieb na Pobreží Slonoviny,
– so zreteľom na predbežné závery volebných pozorovateľských misií, ktoré vyslali EÚ, Africká Únia a Hospodárske spoločenstvo západoafrických štátov (ECOWAS), a ktoré vo svojich zisteniach uvádzajú, že druhé kolo prezidentských volieb sa uskutočnilo slobodne a demokratickým spôsobom,
– so zreteľom na tlačové vyhlásenie Bezpečnostnej rady OSN o voľbách na Pobreží Slonoviny a na vyhlásenie generálneho tajomníka OSN Pan Ki-muna z 2. decembra 2010,
– so zreteľom na vyhlásenie osobitného vyslanca generálneho tajomníka OSN na Pobreží Slonoviny pána Joung Jon Čchoia z 28. novembra o potvrdení výsledkov druhého kola prezidentských volieb,
– so zreteľom na vyhlásenie o oznámení výsledkov druhého kola prezidentských volieb, ktoré sa uskutočnili na Pobreží Slonoviny 28. novembra 2010 a ktoré prijalo Spoločné parlamentné zhromaždenie AKT – EÚ 3. decembra 2010 v Kinshase,
– so zreteľom na vyhlásenie generálneho tajomníka OSN Pan Ki-muna zo 4. decembra 2010, v ktorom vyjadril obavy z politickej patovej situácie na Pobreží Slonoviny, aj napriek transparentnému a dôveryhodnému výsledku prezidentských volieb,
– so zreteľom na vyhlásenie predsedu Európskej komisie Josého Manuela Durãa Barrosa zo 4. decembra 2010, v ktorom potvrdil, že pán Alassane Outtara je legitímnym víťazom demokratických volieb,
– so zreteľom na komuniké generálneho tajomníka Medzinárodnej organizácie frankofónie pána Abdoua Dioufa z 5. decembra 2010, v ktorom vyzval všetkých politických činiteľov, aby uznali výsledky vyhlásené nezávislou volebnou komisiou (CEI) a potvrdené OSN,
– so zreteľom na záverečné komuniké zo samitu Hospodárskeho spoločenstva západoafrických štátov (EVOWAS), ktoré sa uskutočnilo 7. decembra 2010 v Abuji,
– so zreteľom na deklaráciu Bezpečnostnej rady OSN z 8. decembra 2010,
– so zreteľom na článok 110 ods. 2 rokovacieho poriadku,
A. keďže po viac ako desiatich rokoch a viacerých odkladoch sa 31. októbra 2010 uskutočnilo prvé kolo prezidentských volieb na Pobreží Slonoviny v súlade s ustanoveniami politickej dohody z Ouagadougou zo 4. marca 2007,
B. keďže toto prvé kolo sprevádzala vysoká účasť voličov a keďže prebehlo v pokojnom a mierovom ovzduší aj napriek oneskoreniu pri oznamovaní výsledkov, keďže nezávislá volebná komisia nakoniec vyhlásila mená úradujúceho prezidenta Laurenta Gbagboa a bývalého predsedu vlády Alasseneho Outtaru za dvoch hlavných súperov v druhom kole volieb, ktoré sa mali uskutočniť 28. novembra,
C. keďže pozorovateľská misia EÚ na Pobreží Slonoviny vo svojom predbežnom vyhlásení z 30. novembra dospela k záveru, že atmosféra počas volebnej kampane pre druhé kolo volieb bola napätá a sprevádzali ju násilnosti, ktoré spôsobili zranenia a vo viacerých prípadoch aj smrť,
D. keďže predseda CEI pán Youssouf Bakayoko večer 2. decembra 2010 vyhlásil pána Alassaneho Outtaru za víťaza druhého kola volieb s 54,1 % odovzdaných hlasov; keďže toto vyhlásenie odznelo v napätej atmosfére poznačenej tvrdeniami o manipulácii volieb pochádzajúcimi z tábora prezidentského kandidáta a aktmi násilia a zastrašovaním namiereným proti prívržencom pána Ouattaru, ako aj pozorovateľom Európskej únie v krajine,
E. keďže Bezpečnostná rada OSN privítala oznámenie nezávislej volebnej komisie Pobrežia Slonoviny o predbežných výsledkoch a opätovne pripomenula, že je pripravená prijať príslušné opatrenia proti tým, ktorí blokujú mierový proces, najmä činnosť nezávislej volebnej komisie, tak ako sa uvádza v odseku 6 rezolúcie 1946 z roku 2010,
F. keďže predseda Ústavnej rady Pobrežia Slonoviny po zverejnení výsledkov nezávislou volebnou komisiou oznámené výsledky anuloval a následne vyhlásil pána Gbagboa za víťaza volieb, potom čo zrušil výsledky hlasovania zo štyroch regiónov na severe krajiny, kde pán Outtara zvíťazil s veľkým rozdielom;
G. keďže po rozhodnutí ústavnej rady boli uzavreté všetky hraničné priechody Pobrežia Slonoviny a bolo pozastavené vysielanie všetkých zahraničných televíznych kanálov, v dôsledku čoho sa krajina ocitla izolovaná od zvyšku sveta,
H. keďže osobitný vyslanec generálneho tajomníka OSN pán Čchoi dodatočne potvrdil kvalitu volebného procesu na Pobreží Slonoviny a vyhlásil, že výsledky oznámené nezávislou volebnou komisiou vyjadrujú vôľu občanov Pobrežia Slonoviny,
I. keďže zástupkyňa prokurátora Medzinárodného trestného súdu (ICC) pani Fatou Bensouda povzbudila orgány Pobrežia Slonoviny, aby riadne vyšetrili všetky násilné činy, ku ktorým došlo pred druhým kolom prezidentských volieb a po ňom, a vyhlásila, že ICC je odhodlaný dôsledne vyšetriť všetky nahlásené akty násilia,
J. keďže napriek protestom medzinárodného spoločenstva zložil pán Gbagbo slávnostnú prísahu prezidenta 4. decembra, zatiaľ čo pán Outtara zložil sľub prezidenta Pobrežia Slonoviny v liste zaslanom ústavnej rade,
K. keďže mnohí partneri Pobrežia Slonoviny podporili volebný proces, uznali pána Alassaneho Outtaru za legitímneho víťaza volieb na Pobreží Slonoviny a žiadajú, aby sa rešpektovala vôľa obyvateľov,
L. keďže bývalý juhoafrický prezident Thabo Mbeki, osobitný zástupca Africkej únie na Pobreží Slonoviny, navštívil krajinu s cieľom pomôcť pri sprostredkovaní,
M. keďže pán Alasssane Outtara 5. decembra 2010 oznámil, že bola zostavená vláda, ktorú povedie bývalý predseda vlády Guillaume Soro; keďže pán Gbagbo na to reagoval tým, že vymenoval svojho predsedu vlády, a to aj napriek protestom niekoľkých tisícov obyvateľov mesta Bouaké na severe krajiny,
N. keďže Bezpečnostná rada OSN na svojom zasadnutí 8. decembra čo najdôraznejšie odsúdila všetky pokusy o skorumpovanie vôle občanov a uznala rozhodnutie Hospodárskeho spoločenstva západoafrických štátov, ktorým bol pán Outtara potvrdený vo funkcii prezidenta Pobrežia Slonoviny,
1. vyjadruje hlboké znepokojenie nad situáciou na Pobreží Slonoviny po druhom kole prezidentských volieb; zdôrazňuje, že porazení musia uznať výsledky demokratických volieb a že, ak by sa tak nestalo, naďalej by bol ohrozený mier a stabilita v krajine;
2. naliehavo žiada všetky politické sily na Pobreží Slonoviny, aby rešpektovali vôľu obyvateľov, ktorú vyjadrujú výsledky volieb z 28. novembra, tak ako ich oznámila nezávislá volebná komisia a následne potvrdil osobitný zástupca generálneho tajomníka OSN;
3. vyjadruje poľutovanie nad tým, že práca nezávislej volebnej komisie bola brzdená politickými obštrukciami a pokusmi o zastrašovanie, v dôsledku čoho došlo k oneskorenému oznámeniu predbežných výsledkov; vyjadruje poľutovanie nad násilným stretmi, ktoré predchádzali vyhláseniu výsledkov druhého kola a vyjadruje solidaritu s obeťami a ich rodinnými príslušníkmi;
4. odsudzuje rozhodnutie ústavnej rady o čiastočnom anulovaní výsledkov druhého kola prezidentských volieb, čím bol porušený volebný zákon Pobrežia Slonoviny, v ktorom sa takáto situácia neuvádza; so znepokojením konštatuje, že v dôsledku zneužitia tejto inštitúcie na politické účely pánom Gbagbom sa zabránilo tomu, aby táto inštitúcia mohla účinne fungovať, čím bol ohrozený celý volebný proces;
5. berie na vedomie vyhlásenia jednotlivých subjektov medzinárodného spoločenstva, ktoré vyjadrili podporu volebnému procesu na Pobreží Slonoviny a uznali pána Outtaru za legitímneho víťaza volieb;
6. vyjadruje hlboké znepokojenie nad nejasnou politickou situáciou v krajine, ako aj nad hlásenými aktmi násilia, na ktorých sa v niektorých prípadoch podieľali aj bezpečnostné sily Pobrežia Slonoviny; vyzýva všetky zúčastnené strany, aby boli čo najzdržanlivejšie v snahe zabrániť ďalšiemu zhoršovaniu situácie;
7. víta úsilie o sprostredkovanie a vyzýva politické sily Pobrežia Slonoviny, aby aktívne podporili mierový prechod a aby tak zabránili rozdeleniu krajiny;
8. dôrazne odsudzuje akty zastrašovania namierené proti pozorovateľom Európskej únie na Pobreží Slonoviny, v dôsledku čoho museli členovia misie opustiť krajinu z bezpečnostných dôvodov;
9. víta angažovanosť vysokej predstaviteľky Únie/podpredsedníčky Komisie v súvislosti s volebným procesom na Pobreží Slonoviny, ako aj jej ochotu zvážiť prijatie cielených sankcií proti tým, ktorí blokujú pokojný prechod;
10. poveruje svojho predsedu, aby postúpil toto uznesenie Rade EÚ, Komisii, vysokej predstaviteľke Únie/podpredsedníčke Komisie, Bezpečnostnej rade OSN, generálnemu tajomníkovi OSN, Operácii OSN na Pobreží Slonoviny (ONUCI), inštitúciám Africkej únie, Hospodárskemu spoločenstvu západoafrických štátov (ECOWAS), Spoločnému parlamentnému zhromaždeniu AKT – EÚ a vládam členských štátov EÚ.
