Otázka na písomné zodpovedanie E-010752/2011
Komisii
článok 117 rokovacieho poriadku
Katarína Neveďalová (S&D) a Monika Flašíková Beňová (S&D)
(21. novembra 2011)
Vec: Zneužívanie žien v Pakistane
Pred desiatimi rokmi bol v Pakistane odhalený šokujúci prípad násilia, keď pani Muchtár Máíová zverejnila, že sa stala obeťou hromadného znásilnenia.
Odvážne rozhodnutie tejto ženy z odľahlej dediny zverejniť prípad svojho znásilnenia prelomil tabu mlčania okolo znásilňovania v Pakistane.
Pred dvomi týždňami trojčlenný Najvyšší súd Pakistanu schválil oslobodenie piatich zo šiestich mužov obvinenia z útoku na pani Máíovú.
Toto rozhodnutie prišlo päť rokov po tom, čo nižší súd uznal, že sa skutočne stala obeťou hromadného znásilnenia.
Všetci páchatelia okrem jedného boli oslobodení, pretože pani Máíová nedokázala dostatočne preukázať, že bola znásilnená.
Medzinárodné spoločenstvo to považovalo za príklad vlády, ktorá „nepočúva“ svoje ženy.
Hromadné znásilnenie bolo vykonané na príkaz kmeňových vodcov, ktorí chceli potrestať jej rodinu za to, že jej brat mal vzťah s dievčaťom z vplyvného klanu a vyššej kasty.
Akt bol cenou, ktorú musela jej rodina zaplatiť za „zločin cti“.
Člen údajne „poškodenej“ rodiny tiež za trest zneužil jej brata.
Obete znásilnenia v Pakistane čelia skúške obrovskej spoločenskej stigmy, čo často vedie k ich samovražde.
Namiesto mlčania, hanby či samovraždy sa Muchtár Máíová vzoprela spoločenskému a náboženskému tabu a mužov, ktorí ju napadli, zažalovala.
Po rokoch strávených na rôznych súdoch s cieľom dosiahnuť spravodlivosť pani Máíová dotiahla svoj prípad až na najvyššiu úroveň vlády a stala sa symbolom boja žien za ukončenie spoločenskej stigmy, ktorú znásilnenie prináša.
Ženy ako Muchtár Máíová mnoho rokov mlčky trpeli bez toho, aby sa dožadovali spravodlivosti.
Čo môže Komisia urobiť na podporu boja takýchto žien a ako ich možno v budúcnosti lepšie ochrániť?
Čo robia početné organizácie občianskej spoločnosti dotované Komisiou na podporu obetí znásilnenia a práv žien vo všeobecnosti?
